
TISKOM  BORANIĆA  I  ROŽMANIĆA  U  ZAGREBU 


1,  Rodno  mjesto  i  okoliš. 

ikad  nisam  dublje  i  potpunije  povjerovao 
onim  Goetheovim  riječima  ,,Wer  den  Dich- 
ter  will  verstehen,  muss  in  Dichters  Lande 
gehen"  kao  prošlih  praznika  (g.  1915.), 
kad  sam  s  prijateljem  Dukom  Szabom  pohodio  rodno 
mjesto  Markovićevo  i  dom  njegov  i  sav  onaj  kraj 
križevački,  gdje  je  veliki  pokojnik  ugledao  svjetlo 
dana,  gdje  je  proveo  svoj  golublji  vijek  djetinjstva,  nes- 
tašnoga dječaštva,  bezbrižnog  i  sanjarskog  momaštva. 
One  niske  na  valovitoj  ravni  razasute  kuće  ob- 
lijeva  veseli  sjaj  žarkoga  sunca,  a  da  se  sasvim  ne 
rasipaju,  nanizaše  se  jedne  s  obje  strane  široke  glavne 
ceste,  a  druge  se  povezale  uz  nuzgrednu  ulicu  kao 
krupna  zrna  teške  brojanice  pobožna  muslima.  Ono 
voženje  bačava  na  kolima  i  kolicima  u  svako  doba 
dana  opominje  te,  da  si  u  vinorodnom  kraju,  pa  te  i 
nehotice  sjeća  blaženih  „križevačkih  statuta" ;  ona 
prijazna  susretljivost,  dobroćudnost  i  djedovska  go- 
stoljubivost nije  usprkos  nerodici  i  filokseri  smalak- 
sala.  0  dobrodušnosti  te  uvjerava  i  kočija,  s  najve- 
ćom požrtvovnošću  kolege  dra.  Grdenića  pronađena 
te  za  popodnevni  pohod  Kalnika  od  Duke  najmljena, 
ali  s  konjima,  koje  gospodar  već  na  putu  s  nama 
daje  potkivati  od  razigrana  šilercem  kovača,  koji  se, 
duhovito  peckajući  gazdu  konja,  s  nama  šali  i  zajedno 
plače  sina  poginula  mu  u  ovome  ratu,  te  na  koncu 
i  sam  odlučuje  poći  u  boj  —  s  baštinjenom  bolešću. 
Kako  da  se  pri  tom  ne  sjetiš  onih  dobričina 
Joška  i  Matica  i  majora  Bunića  iz  „Doma  i  svijeta"? 


Gostoljubivost  pak  ti  svjedoči  u  kočiju  donesena 
košara,  puna  svakojakog  dara  božjega,  naslagana  njež- 
nom rukom  mile  gospode  druga  Grdenića,  da  nam 
zasladi  naučno  putovanje  na  Kalničku  gradinu.  Zar 
da  ti  kod  toga  ne  dođu  na  um  sve  one  časti  i  ve- 
selice kod  Bruna,  gozba  u  „Kohanu  i  Vlasti"  i  ex 
contrario  ona  krvava  „Zadnja  zdravica?" 

Vozeći  se  prema  Kalniku  probijamo  se  mimo 
milovidnih  kuća  i  tužnih  kućeraka,  mimo  voćnjaka 
punih  jabuka  s  crvenim  smijehom  djetinjske  bezazle- 
nosti,  punih  krušaka  sa  sjetnim  smiješkom  zrelosti. 
Vijugamo  mimo  cvjetnih  livada  i  travnika,  modrikas- 
tih  šljivika,  žitorodnih  žućkastih  polja,  mimo  gustih 
šikara  i  tamnih  gajeva,  mimo  visokih  hrastika,  pro- 
sjanih  sunčevim  smaragdima,  mimo  poplavljenih  le- 
dina. Presijecamo  oranice  i  rudine,  pa  se  popinjemo 
uza  zelene  gorice,  opervažene  vinogradima  i  kolibama, 
da  se  opet  spustimo  k  ubavim  dolinama  sa  svim  ša- 
rama te  inačicama  svih  mogućih  boja  zelenila  od  tužne 
zagasite  jeline  do  žute  vesele  imeline,  što  se  namet- 
nica koči  na  nehajnu  dubu.  A  naokolo  bliješte  zidovi 
i  krovovi  ljudskih  stanova  i  božjih  hramova  s  bijelim 
kao  mramor  zvonicima. 

Prema  zapadu  se  u  čarnoj  daljini  Ivančica  i  Za- 
grebačka gora  zamataju  u  sjajne  svite  od  pamučaste 
maglice,  a  pred  nama  se  k  sjeveru  uozbiljili  Mali  i 
Veliki  Kalnik  izdižući  se  kao  uklete  kiklopske  zidine 
okupane  još  jakim  svjetlom  zapadnoga  sunca. 

I  onda  tek  pravo  shvatih  svu  bujnost  i  čarobnost 
idile  u  Markovićevoj  poeziji,  kojom  je  natopljen  ne 
samo  „Dom  i  svijet",  već  prelivene  i  sve  balade  i 
zadahnute  sve  drame,  da  i  ne  spominjem  „planinarskih 
soneta",  gdje  je  i  sam  sadržaj  nukao  na  to. 

Ali  nije  samo  ljepota  rodnoga  mu  kraja  bila  je~ 
dino  poticalo  njegovoj  pjesmi,  nego  i  ljubav  spram 
zavičaja  svoga  tako,  da  je  njegova  poezija  najrječitiji 
dokaz  one  poznate  Ovidijeve:  „Nescio  qua  natale 
solum  dulcedine  cunctos  ducit,  et  immemores  non 
sinit  esse  sui  (Ep.  ex  Pont.  I.  3.  35. — 36.).  Čarobnom 
li  slašću  rodno  tlo  sve  nas  zanosi  i  ne  da  nam  se 
izbrisati  iz  pameti.  Kao  što  je  davnoga  Sofokla  na- 
dahnjivao zavičajni  Kolon,  da  ga  onako  divno  opjeva 
u  „Edipu  Kolonskom",  kao  što  je  Katula  njegov  dragi 
Sirmion,  kaošto  Mickiewicza  domaja  Litva  u  „Panu 
Tadeuszu",  kaošto  Augusta  Senou  i  Matoša  Zagreb 
i  okoliš  mu  :  tako  je  i  Markovića  začaravao  rodni 
kraj,  ter  sve  te  ravnice  i  dolove,  humke  i  bregove 
tratine  i  njive,  vinograde  i  klijeti,  cvijeće  i  žito,  lugove 
i  šume  ogledavate  kao  neke  davne  znance.  I  svuda 
tuda  kao  da  vidite  tragove  njegova  Bruna  i  majora, 
Anke  i  majke,  kanda  čujete  štektanje  njegova  psa 
Stopa,  kao  da  slušate  zvukove  glasovira  njegove 
sestre. 

A  kad  se  popnete  na  proplanak  do  podnožja 
Kalnika  grada,  pa  se  uzverete  na  ruševine  sa  kole- 
gom Szabom,  koji  vam  stručnjački  slasno  razlaže  o> 
toj  gradnji  te  bilježi  dužinu  i  širinu  zidina  i  kula. 
pukne  vam  veličajan  vidik  na  tri  strane  svijeta  oba- 
sjane zlatom  i  krvlju  sunčane  zalaznice,  dok  se  sje- 
verni dio  zaogrnuo  tamom  šume  i  gore.  Ali  za  čas 
ti  nevjestu  strmini  i  vrtoglavoj  visini  drhtnu  noge,  a 
misao  se  baca  u  ponore  davnine  s  poredbenim  pita- 
njem: kakove  li  su  živce  morali  imati  oni  neimari,, 
a  još  više  oni  gospodari,  koji  su  odavle  dolinom  go- 
spodovali  i  amo  se  svaki  čas  sa  plijenom  popinjali  i 
tu  ga  sahranjivali  kao  onaj  suri  orle,  što  nam  netom> 

—  6   - 


kružio  nad  glavom  ?  I  tad  mi  kao  za  odgovor  odmah 
sunušc  u  pamet  prvi  stihovi  iz  „Kohana  i  Vlaste" : 

„Med  zidi  Tina,  kneževskoga  grada, 

Što  dvaest  ljeta  mucaše  ko  raka 

Na  strah  i  grozu  bodričkog  seljaka"  .  .  . 

Poslije  blage,  radosne  i  sjetne  idile,  pune  života 
i  lirike,  evo  vam  i  mrke  epike,  koja  je  obujimala 
dušu  pjesnikovu,  da  je  zanese  valovljem  prošlosti  hr- 
vatske i  slavenske,  da  iz  duboke  pučine  izroni  po 
koji  biser  na  sunčevo  svjetlo. 

A  rodni  se  grad  pjesnikov  Križevci,  nekad  slavno 
saborište  za  kralja  Svačića,  krvavo  pozorište  za  Sigis- 
munda,  sad  neznato  trgovište,  kao  nudao  svojom  tra- 
gikom  poletnu  mladcu  za  dramsku  obradbu,  koju  je 
bio  na  široku  potku  zasnovao  i  spojio  s  imenom  svoga 
zemljaka  slavnoga  Stjepana  Lackovića. 

Pjesnik  je  osjetio  tragiku  i  svoga  plemićskog  roda, 
koji  po  sudu  Klaićevu  (Vienac  1884.  str.  335. — 336.) 
potječe  možda  još  iz  vremena  Bele  IV.,  dok  Bojničić 
u  svom  monumentalnom  djelu  „Der  Adel  von  Kroa- 
tien  und  Slavonien"  (str.  112.)  navodi,  da  je  pjesni- 
kov rod  dobio  plemićski  list  i  grb  od  kralja  Leopolda 
II.  u  Požunu  g.  1790.  Markovićev  je  djed  Grgur, 
potpredsjednik  sudbenoga  stola  križevačke  županije, 
postigao  plemstvo  za  se  i  za  svoju  djecu  Adama, 
Antuna,  Bruna  (sad  znamo,  otkud  ime  glavnome 
junaku  u  „Domu  i  svijetu"),  Ivana,  Franju,  Josipa.  To 
je  proglašeno  u  hrvatskom  saboru  g.  1791.  7.  junija, 
a  originalna  se  isprava  i  grb  nahodi  kod  porodice. 
Grb  je  razdijeljen  na  četiri  polja,  od  kojih  je  prvo  i 
četvrto  zapremljeno  arslanima,  koji  drže  u  desnici 
zamahnuti  mač,  a  na  drugom  i  trećem  polju  leti  zra- 

kom  'raskriljena  ševa.  Nad  grbom  se  kaciga  i  kruna 
povija  širokom  lisnato  izrezuckanom  vrpcom,  a  vrh 
svega  se  visi  s  malim  pregibom  u  laktu  ruka,  kojoj 
je  u  šaci  stručak  od  pera,  s  kojega  se  trune  krvave 
kaplje.  (Tabla  80.  o.  c.)  Krasni  simboli  za  pjesnika, 
osobito  mač  i  ševa !  Buka  oružja  i  tišina  idile,  grada 
njegove  poezije. 

Tako  je  i  dom  i  sva  okolina  sa  svojim  prirodnim 
i  historičkim  osobinama,  sa  svojom  sjajnom  prošlošću 
i  jadnom  sadašnjošću  podavala  poticaj  i  gradu  pjes- 
niku. Zato  i  susrećemo  u  njegovim  djelima  sve  te 
kestene  i  bagrene  uzduž  ceste  ko  vojnike  poredane, 
sve  te  starodavne  lipe,  mirisave  gostionice  pčelica, 
sve  te  parove  jablana  pred  kućama  i  vrtovima,  sve 
te  ubave  zavrtnice  i  sjenokoše,  sve  te  oniske  i  patri- 
jarhalne kuće.  A  među  njima  evo  zavirite  i  u  njegov 
rodni  dom  s  prijatnim  vidom  spoljašnjim,  s  prozorima 
na  ulicu  i  na  dvorište,  sa  svijetlim  sobama  grednih 
stropova,  što  ti  neku  voljkost  dušom  razlijevaju.  U 
dvorištu  su  dvije  tri  gospodarske  zgrade,  sad  na  po 
ruševne,  zanemaren  nasad  hladovita  drveća  sa  starim 
orahom  do  zida  susjedova.  Prostrano  se  dvorište, 
silno  zaraslo  rosnom  travom,  koja  viče  za  srpom  ili 
kosom,  širi  prema  istoku  i  vodi  u  vrt,  pred  kojim 
stražu  straže  dva  stara  jablana,  a  dojavljuju  svoje 
geslo  preko  vrta,  puna  voćaka  i  povrća,  svojim  dru- 
govima na  zavrtnici,  koji  probadaju  modri  zrak  svojim 
tamnim  krošnjama,  na  kojima  zatreperi  i  zasvjetlucne 
pojedini  list  kao  za  odziv  svojim  starinskim  druga- 
rima u  dvorištu. 

I  ti  su  viti  jablani  „zasađeni  rukom"  pjesnikova 
oca  Antuna,  vijećnika  banskoga  stola,  već  onda  svoje 
ponosite  glave  u  podnebesje    uzvijali,    kad  je  baš  za 

ovakoga  srpanjskoga  dana  (26.)  g.  1845.  u  ovom  ma- 
lom prijatnom  domu  velikome  pjesniku  mila  mati  Jo- 
sipa, od  plemenita  roda  Sugh-ova,  život  dala;  tu  ga 
prvi  put  kao  posljednje  mezimče  povila  povojem,  tu  ga 
muškim  opasala  pašom.  Tim  mu  je  stjenama  prvi 
plač  odjeknuo,  tu  mu  prvi  smiješak  svanuo  te  raz- 
dragao i  pomladio  staro  lice  roditelja. 

Tud  je  nestalnom  nogom  koracao,  tud  nestašnom 
trčkarao,  na  te  se  jablane  i  voćke  penjao,  tu  prve 
dojmove  djetinjstva  i  dječaštva  upijao,  koje  je  kasnije 
u  mekane  stihove  šalje vao.  Tu  je  poput  Wordswortha 
privikao  slušati  bilo  prirode  i  naučio  gledati  njene 
krasote,  što  ih  je  poslije  onako  divno  opjevao  govo- 
reći o  svojoj  junakinji  Anci : 

,,I  tako  narav,  divna  božja  knjiga  — 
Gdje,  tko  štit  umije,  svuda  nalazi  ga, 
Ma  kadšto  za  čas  ogrne  se  mrakom  — 
I  Anki  bila  otvorena  dosta 
Sva  priroda  joj  živa:  stvarcom  svakom 
Prosijevala  bi  duša  njena  bistra, 
Ko  nebrojnom  sunčana  zraka  rosom 
Tvoreći  bezbroj  sitnijeh  sunašca, 
I  s  prirođenim  ona  bi  zanosom 
Slavuja,  zebu,  drozda,  kosa  čula  .  .  . 
Sa  šumom  drvlja,  s  rominjanjem  voda, 
U  vrtu  s  cvijećem  razgovor  bi  znala, 
Na  nebu  zvijezde  sestricami  zvala  .  .  ." 

„Iz  mladih  dana"  str.   109. 

Tu  se  rodio  i  mazio  majčinom  miloštom  i  nježnošću, 
kojom  mu  odišu  svakolika  djela.  Tu  se  grijao  na 
blagom    sunašcu    nesvijesne    a    kasnije    nezaboravne 

dragosti  rodnih  odaja  i  mile  sjete  zavičajnih  uspo- 
mena, milovanja  dvojice  starije  braće  i  jedinice  seke, 
pa  dragih  zvukova  njezina  harmonija,  kojih  se  i 
kasnije  sjeća  kao  njegov  Bruno. 

2.  Đakovanje. 

Kako  li  mu  je  negdje  bilo  tjeskobno  pri  srcu,  kad 
se  svršivši  pučku  školu  morao  rastati  sa  zavičajem  i 
s  roditeljskom  kućom,  te  g.  1854.  otputovati  u  svijet, 
u  Zagreb  u  kralj,  plemićski  konvikat,  da  polazi  gim- 
naziju. 

I  tu  je  svih  osam  razreda  svršio  s  izvrsnim  uspje- 
hom, što  više  bio  je  uvijek  prvi  u  svom  razredu.  A 
imao  je  za  drugove  sve  u  kasnijem  životu  odlične 
ljude,  i  to  sad  već  pokojnike :  Pavla  Brantnera,  poslije 
župnika  i  narodnoga  zastupnika,  Aleksandra  Breš- 
ćenskoga,  poslije  sveuč.  profesora  i  nar.  zastupnika, 
Armina  Srapca,  sveuč.  profesora,  pa  jošte  žive  :  dra. 
Kršnjavoga,  sveuč.  profesora  i  bivšeg  odjelnog  pred- 
stojnika, Vladimira  Mažuranića,  potpredsjednika  stola 
sedmorice  u  m.,  i  dra.  Petra  Tomića,  srednjoškolskog 
profesora  u  m. 

Po  pripovijedanju  njegova  suučenika  sjedio  je 
mali  Marković  u  prvoj  klupi  te  se  isticao  u  svom 
konviktorskom  kaputiću  s  crvenim  pucetima  i  kop- 
čama, ali  se  ponio  i  svojom  živom  pažnjom  i  okret- 
nošću  u  svim  predmetima.  A  osobito  se  odlikovao  u 
matematici,  jer  je  znajući  od  kuće  njemački  lako 
shvaćao  njemačko  predavanje  profesorovo,  što  je  dru- 
gima, nevještima  Schillerovu  jeziku,  bilo  teže.  Za 
Kršnjavoga  kaže,  da  je  bio  već  tada  nemiran  duh 
i   rado   se   natezao   s  učenicima    te   katkad    poderan 

bio,  dok  je  Mažuranić  pomnjivo  pazio  na  svoju 
vanjštinu  i  ponosio   se  njome  —  novljanski   izdanak. 

Onda  je  u  školama  duvao  hladan  sjever  njemač- 
koga apsolutizma,  sve  se  predavalo  njemačkim  jezikom 
i  u  njemačkom  duhu,  a  oštri  je  ravnatelj  Premru,  slo- 
venski njemškutar,  Argusovim  očima  stražario  i  vrebao 
na  svaku  iskricu  narodnoga  hrvatskoga  pokreta,  da 
je  u  zametku  utuli  ili  zapreta;  prisluškivao  je  svaki 
uzdah  ojađene  hrvatske  duše,  da  ga  u  korijenu  uduši. 
Kako  se  hrvatski  jezik  i  osjećaj  potiskivao  i  gušio, 
svjedoči  primjer  nastavnika,  tada  njemškutara,  Petra 
Matkovića  (pisao  se:  Matkovich),  poslije  sveuč.  pro- 
fesora, rodom  Senjanina,  koga  su  daći  držali  korje- 
nitim Nijemcem,  jer  je  s  zamjenjivao  sa  š  itd.,  kako 
običavaju  Senjani  i  neki  Primorci,  a  nije  nikad  ni 
jedne  jedite  riječi  hrvatske  proustio  sve  negdje  do  7. 
razreda.  Čudom  su  se  začudili,  kad  im  je  prvi  put 
progovorio  hrvatsku  riječ  sa  senjskim  prizvukom,  pošto 
je  već  bio  popustio  odozgo  pritisak  sjevernoga  leda, 
a  zapirio  topliji  vjetrić  s  juga  te  prosinuo  tračak 
hrvatske  svijesti  i  otpora. 

Prema  onoj  narodnoj  „pritisnuto  jače  sve  više 
skače",  a  i  po  prirođenoj  đacima  (i  ljudima  uopće) 
osobini,  da  baš  vole  zabranjeno  voće,  mladež  je 
hrvatska  to  više  prigrlila  svoj  materinji  jezik,  te  ga 
potajno  učila  i  njegovala.  Tako  je  radila  već  u  za- 
grebačkom sjemeništu,  gdje  je  kolo  vodio  medu  dru- 
gima i  pokojni  Đuro  Deželić,  pa  su  tako  i  pitomci 
kr.  plemićskoga  konvikta  činili.  Tu  su  po  primjeru  se- 
minaraca  osnovali  g.  1859.  list  „Domovinu",  koja  od 
g.  1860.  izlazi  redovno,  kako  veli  K 1  a  i  ć  u  lijepoj 
svojoj  radnji  o  životu  i  radu  Franje  Markovića  (Vienac 
g.  1884.  str.  335.  i  dr.). 

U  10.  broju  „Domovine"  iznosi  Marković  kao 
šestoškolac  prvu  i  za  sebe  karakterističnu  pjesmu  pod 
natpisom  „Noćno  pitanje".  Tu  traži  mladi  poletarac 
od  mjeseca,  neka  mu  kaže,  što  je  istina.  Odgovor  je 
na  to  ovaj  :  „Pravu  istinu  naći  nikada  ne  možeš,  dok 
na  svijetu  živeš ;  onkraj  zvijezda  ćeš  spoznati,  što 
već  sada  želiš  znati."  I  pjesnik  završuje :  „.  .  .  Njekad 
ipak  mora  Jadna  tmina  se  raspršit  I  tužno  se  stanje 
svršiti?"  Po  pjesmi  je  jasno,  da  se  momče  bavilo  či- 
tanjem Bvrona  i  Shelleva  romantika  i  skeptika,  kao 
i  prvi  češki  bvronovac  Macha;  ali  je  značajno  za 
mlađahnoga  pjesnika,  da  u  završetku  pjesme  već  sada 
prosijeva  njegov  budući  optimizam,  njegova  vjera  u 
istinu  i  pobjedu  dobra,  koja  će  kasnije  izbijati  iz  svih 
njegovih  djela. 

U  II.  tečaju  „Domovine"  sklada  pjesmu  „Slijepac" 
u  lijepoj  i  čistoj  štokavštini  iz  domaće  povijesti.  Ta- 
dašnji urednik  „Domovine"  Aleksa  Suljok  veli,  da  je 
„pjesma  po  Bvronovoj  školi",  kako  navodi  Klaić  u 
pomenutoj  studiji.  Možda  se  već  tada  u  njegovoj  duši 
zametnuo  zarodak  epa  „Kohane  i  Vlaste"  pod  dojmom 
Bvrona. 

Zanimljivo  je  i  to,  da  se  mladi  i  zanosni  pjesnik 
već  onda  javlja  i  kano  ozbiljan  kritik,  što  je  poslije 
u  životu  slavno  nastavio  i  savjesno  provodio.  U  re- 
čenom je  naime  listu  omladinskom  izašla  i  njegova 
ocjena  crtice  „Vjerno  prijateljstvo"  od  S-lj-a  Križev- 
čanina, gdje  oštro  prigovara  piscu,  kako  se  „takav 
članak  o  uzvišenoj  ideji  prijateljstva  iz  čijega  pera 
izvoditi  može."  (Klaić  p.  d.  str.  336. — 337.)  Dalje 
veli:  „Ruglo  je,  gdje  sklada  nije.  Članak  naš  ima 
svega  prije  no  sklada;  manjka  li  mu  isto,  to  sje- 
gurno    sklad." 

Te  su  riječi  već  u  onako  ranim  godinama  sva- 
kako značajne  za  budućega  kritika,  estetika  i  filozofa, 
koji  će  toliko  paziti  na  sklad  i  ljepotu  vanjsku  i  nu- 
tarnju još  i  potkraj  svoga  života  („Vienac  g.  1899.). 
Isto  je  tako  karakteristično  za  nj  već  sada  onako 
zrelo  shvaćanje  i  sud  njegov  o  narodnim  umotvori- 
nama: „Svaka  pripovijest  narodna...  odiše  uzvišenom 
kojom  idejom  temeljnom,  koja  zaodjenuta  makar  u 
kakovu  nenavadnu  šalu  ili  grozovitu  bajku,  ostaje 
ipak  nedotaknuta  i  proviruje  kroz  sve  nevjerojatne 
priče,  dovikujuć  čovjeku:  „Upoznaj  me  i  slijedi!" 
Stoga  su  nam  pripovijesti  narodne,  viđali  mi  tu  same 
zmaje,  sablasti  i  dive,  od  nepromjerne  vrijednosti,  jer 
nam  čuvaju  filozofiju  narodnu,  jer  svakom  njih  pro- 
teže se  koja  uzvišena  misao.  Pa  što  je  mitologija,  no 
kita  krasnih  i  divnih  istina,  ukrašenih  nedostizivom 
naravnom  poezijom?" 

Premda  to  mogu  biti  učenička  ponavljanja  riječi 
u  školi  čuvenih  ili  reprodukcije  čitanja,  ipak  su  zna- 
čajne za  pjesnika. 

Tako  je  mladi  čovjek  započeo  pjesnikovati  i  knji- 
ževnikovati.  Ali  ga  to  nije  učinilo  taštim  ili  mu  bilo 
na  smetnju  školskoj  knjizi,  kako  to  obično  biva  kod 
mladeži,  već  je  uza  sve  to  i  ozbiljno  učio  te  skroman 
gimnaziju  s  odličnim  uspjehom  svršio  g.  1862. 

3.  Na  univerzi. 

O  jeseni  te  iste  godine  pode  u  Beč  na  sveuči- 
lište, gdje  ga  je  pretekao  njegov  dobar  glas,  pa  se 
doskora  i  tamo  istakao  drugujući  sa  starijima  od  sebe 
Ivanom  Dežmanom  i  s  Augustom  Seooom, 
Smičiklasom  i  dr.  Na  univerzi  se  Marković  (po 

kazivanju  njegova  suvremenika  i  kolege  S.  K-a)  držao 
vrlo  zakopčano.  Dok  su  Smičiklas,  Kršnjavi,  Kućak 
i  dr.  na  skupštinama  đačkim  sudjelovali  i  zborili,  po- 
ticali druge  i  sami  radili,  Marković  je  stajao  postrance 
i  motrio  ne  izlazeći  na  javu  sa  svojim  uvjerenjem  i  osno- 
vama. Naprotiv  drugi  njegov  vršnjak  I.  K.  pripovijeda, 
kako   su    znali  u  društvu    s  Markovićem  svu  Evropu 


FRANJO  MARKOVIĆ.  kao  sveučilišni  đak. 

raskrojiti  i  prekrajati;  kako  su  u  ono  doba  bili  za- 
neseni jedni  za  Srbiju,  drugi  za  Crnu  Goru,  te  izvi- 
jali nedohitne  snove  i  težili  na  nedosežne  ciljeve  .  . . 
Marković  je  tri  godine  slušao  klasičke  jezike  i 
književnost.  Proučavao  je  i  slavenske  jezike,  osobito 
poljski,  te  zavolio  poljačke  pjesnike  poimence  slavnu 
trijadu  Slovačkoga,  Krasinskoga  i  velikana  Mickie- 
wicza,  koji  mu  je  jamačno  svojim  „Panom  Tadeuszom" 
izmamio  iz  skrovišta  duše    B  r  u  n  a    u    „Domu  i  svi- 

jetu",    a  i  u  starosti   mu   bio    dragom    utjehom,  kako 
svjedoči  jedna  bilješka  pjesnikova  iz  g.   1912. 

Iz  toga  zanimanja  za  poljsku  knjigu  potječe  stalno 
pjesma  „Anđeo  slavjanstva",  jer  joj  sam  pjesnik  u 
zbirci  „Iz  mladih  dana"  (str.  5.)  u  izdanju  „Matice 
Hrvatske"  za  g.  1883.  označuje  postanak  u  g.  1864. 
A  pjesma  je  tako  aktualna,  tako  suvremena,  kao  da 
je  danas  te  za  današnje  prilike  i  naraštaj  ispjevana. 
Tu  sve  kipi  i  vri  današnjim  jadom,  današnjom  tugom 
i  sramotom,  današnjom  pokorom  i  prijekorom: 

„Oj  slavski  rode,  čudna  Ti  je  kob: 
Ti  sloviš,  prvi  da  si  pjesnik  svijeta, 
Pa    ipak  da  si  prvi  svijeta  rob?  .  .  . 
Sto  pjevaš,  robe  ?  Pjesme  li  se  bukom 
Opijaš,  da  ti  zamre  pamet  prijeka?..." 

Takovim  starozavjetnim  opomenama  i  genijalni 
Svatopluk  Cech  prekorava  svoj  narod  kasnije  u 
„Pjesmama  roba".  I  naš  pjesnik  kao  da  unaprijed  vidi 
sve  naše  crne  dane  ili  bolje,  slijepe  noći,  te  žali  za 
zlatnom  prošlošću,  kad  se  lelijala 

„Strn  bujnovlata,  vinorodni  trsi, 

I  bijelim  krdom  ovjenčani  vrsi, 

I  frulin  zvuk  i  prost  pastirski  rog, 

Na  zemlji  mir,  nad  nebom  blagi  Bog  .  .  . 

Tad  njegvo    srce  milokrvno,  krotko 

Bje  z  a  k o n  mu  i  k  r  a  1  j  —  zar  drugog  treba  ?"  — 

Ali  tad  je  „zavidao  mu  pokoj  susjed  štetan: 

On  s  k  r  s  t  o  m,  znakom  ljubavi  beskrajne, 
Sa  znakom  spasa  i  slobode  sjajne 
Donosio  u  rod  naš  lance,  mač 
I  pokolj,  mržnju,  kletvu,  biče,  plač  .  .  ." 

Slično    će    iza     godine     dana     Preradović    u    pjesmi 
„Slavjanstvu"   zagrmjeti : 

„On  (tuđin)  gusarski  brodaše  po  tebi,  zastava 

k  r  s  t  a 
Stijeg  mu  bijaše  .  .  . 
Mač  mu  veslaše,  koplje  diraše  dna  ti  se  .  .  ." 

S  gorkom    ironijom,   koja  se  promeće   ujedljivjm   sar- 
kazmom,  pita  Marković : 

„Luč  prosvjete  upališe  li  kod  nas  ? 

Da,  često  planu  ognjem  kraj  nam  vas ! 

I  djecu  slavsku  k  nebu  podigoše? 

Da,  bacahu  na  kopljih  ju  u  vis. 

Krst  širiše  nam  zemljom  svjetlonoše  ?  .  .  . 

Da,  grobnih  krsta  nanizaše  niz. 

Da,  pleme  naše  strada   s  krsta  dosta, 

Al  zatim  prvi   krstov  vojnik  posta  .  .  . 

Evropi  diže  bedem  svojijem  trupi  (protiv  Azijca), 

Pomago  druge,  a  sam  osto  rob." 

Takovo    će  platno  i  Preradović    razvijati  i  uvesti  mu 

ojednake  slike : 

„kako  u  božje 
Ime  bezbožnost  ga  trla  opaka,  i  porad 
Krsta  kako  na  Krst  razapinjala  narod  najblaži, 
Najpobožniji  na  svijetu.  A  čime  krvavi 
Taj  si  tudinstvu  vratilo  zajam?  Zaista  krvlju, 
Ali  svojom  junačkom  mnogih  u  borbah  azijskom 

Sa    divljadi   kobnom  .  .  ."  („Slavjanstvu".) 

Ali  slavenstvu,  veli  Marković,  kraj  sve  te  nevolje 
ostade  za  utjehu,  za  spas  pjesma.  I  sad  pjesnik 
poput  Zmaja  Jovana  diže  hvalospjev  pjesmi,  pa 
nastavlja: 

,,I  pjesma  ga  (naš  rod)  na  grobove  junaka, 
Za  druge  što  su,  ne  za  njega  pali, 
Uzdišuć  vodi  i  tu  duplijer  pali  ..." 

A  svijet  nezahvalan  za  usluge  njegove  i  bojeći  se 
njegova  bijesa,  ako  se  osvijesti,  smišlja, 

„kako  jadniku  da  shara 
Sav  spomen  prošlosti  mu,  neka  gusta 
Sred  mraka  besvjestice  njegva  usta 
Za  sved  zanijeme,  neka  više  ne  zna: 
Ni  što  je  bio,  ni  što  jest..." 

Divne  opomene!    I  Preradović  u  „Slavjanstvu"  pita: 

„Zašto  se  (tuđin)  boji  (slavenstva)? 
0,  po  tvojoj  veličini  pravedna  savijest  mjeri  mu 
Osvetu,  što  no  patri  ga  za  silne  grijehe  na  tebi 

(počinjene)." 

Onda  Marković  zareda  diljem  slavenstva  pa  se  sjeća 
razmrcvarene  jadne  Poljske.  A  kao  dobru  poznavaču 
poljske  književnosti  pada  mu  na  pamet  najtužnija 
i  najočajnija  knjiga  Slovačkoga  „Anhelli",  po  kojoj 
opisuje :  „Sred  vječnog  snijega  eno  starac  sijed, 
Sibirski  sužanj,  upao  i  blijed ;  Put  juga  mu  je  zatrep- 
talo  oko!  ..."  Spominje  Ukrajinu,  Don  i  stepe,  ali 
nekako  uvijeno  nejasno  pita:  „Još  dugo  li  će  stepa 
drijemat  nijema?",  kanda  ni  on  nije  oduševljen  za 
komadanje  Rusije.  Onda  svraća  svoj  vlažni  pogled, 
tugom  zaliven,  na  jug  na  Savu,  gdje  „stražu  straži 
vojnik  bez  oduška"  i  gleda  preko  Save,  gdje  mu  na 
kocu  bratov  trup,  a  njemu  samome  „ponad  glave 
gavran  crni  kruži;  Gladijatorski  mu  lovor  vijenac 
vije?  I  slijeće  mu  na  rame,  kljun  svoj  pruži,  Da  još 

mu  živu  čarne  oči  pije?"  Krasan  simbol  —  i  danas 
kao  nikad  jasan,  ali  samo  vidovitima  i  okatima. 

No  iz  svega  toga  pakla  spasit  će  nas  pjesma, 
anđeo  naš,  te  podići  k  nebu,  gdje  već  sjaju  nove 
zvijezde,  ustaju  novi  junaci  budućnosti.  Ali  nebo  to 
i  drugo  nešto  krije  u  skutu  svom  za  nezahvalnike, 
naime:   „tresove  i  grome"! 

Tu  će  zadnju  misao  i  neke  predašnje  pjesnik  još 
jednom  ponoviti  u  „Kohanu  i  Vlasti"  u  posljednjem 
pjevanju  u  besjedi  Slavojevoj. 

Ta  je  uzvišena  pjesma  i  u  dostojanstveno  ruho 
opremljena,  kraljevskim  nakitima  urešena.  Tu  su  veli- 
čajne poredbe  i  antiteze,  kano  u  M.  J.  Chenierovoj 
himni  najvišemu  biću ;  tu  je  elegičan  i  svečan  ton 
kano  u  Hugovoj  ,,1'  expiation"  ;  tu  su  metafore  i  per- 
sonifikacije, kakovih  samo  u  Preradovića  nalazimo, 
na  pr. : 

,,U  lancih  pjesma  kako  da  je  speta, 
Sto  zvijezdami  se  jednom  igra  rukom 
A  drugom  biser  iz  dna  mora  vadi, 
Od  munje,  duge  krila  svoja  gradi?  .  .  . 
II  pjesma  slavska  zar  je  lanca  zveka, 
Sto  rob  ga  razbit  radi,    lupajući 
O    nemilosnom  tvrdog  neba  svodu  ? 
II  Samum,  što  Saharom  vijuć  vrući 
Bezbrojan  pijesak,  rod  naš,  k  nebu  diže, 
Da  jače  zatijem  njime  o  tle  lupi?"  itd. 

A  divan  je  sklad  u  pjesmi  proveden,  što  je  pogla- 
vita  snaga  pjesnikove  vile :  svuda  je  slavospjev  pjesmi 
na  najzgodnijem  mjestu  izbio  i  za  utjehu  zaorio.  Pa 
kako  počinje,  tako  dostojno  i  završava  „Anđeo  sla- 
vjanstva"    lijepim    skladom    i    vedrom    nadom,    a    ne 

očajem  kano  u  Slovačkoga  tmurni  „Anhelli",  po  kome 
je  možda  Marković  i  nadjenuo  ime  svojoj  odi.  Toga 
naime  Anhelija  (glavno  lice)  zove  žena  mu  Elena 
anđelom  svojim  (str.  37.  „Aniele  moj").  Napokon  je 
pobuda  i  mogla^  poteći  od  čitanja  Slovačkoga,  ali  je 
zamjerna  originalnost  zamisli,  izvedbe  i  tendencije  u 
tako  mlada  još  tada  pjesnika  sa  19  godina. 


4.  „Dom  i  svijet"  i  druge  pjesme. 

Dublju  je  brazdu  izorao  u  Markovićevoj  duši 
Mickievvicz  sa  svojim  „Gospodinom  Tadijom",  jer  se 
pod  njegovim  dojmom  pjesnik  dao  na  pjevanje  krasnog 
idilskog  epa  „Dom  i  svijet"  g.  1865.  Ali  je  Marković 
i  tu  pokazao  zavidnu  snagu  izvornosti  i  svoga  indi- 
vidualiteta. Da  se  to  jasnije  razabere,  ispričat  ćemo 
pobliže  sadržaj  djela. 

I.  Dio.  Iz  tuđega  svijeta  dolazi  kući  Bruno,  junak  epa,  svr- 
šivši  pravo  u  carskome  Beču.  U  domu  ne  nade  nikoga,  jer  su 
svi  osim  staroga  psa  Azora  na  žetvi.  Pode  im  u  susret,  te  se 
zagrli  s  majkom  i  sestrom,  a  tiho  pozdravlja  mladu  Anku,  kćerku 
susjeda  majora,  s  kojom  je  proveo  djetinjstvo.  Ona  se  stidno 
drži  i  misli,  da  li  je  još  Bruno  ljubi,  kao  ona  njega.  Kad  stigoše 
u  dvor,  opisuje  se  gospodski  špan  Joško  i  kočijaš  Matić,  koji 
se  međusobno  šale  i  peckaju.  Tad  se  snaše  i  težaci  raziđu  ku- 
ćama, da  sutra  rano  ustanu  na  rad.  Bruno  s  gospođama  i  s  An- 
kom  još  razgovara  pod  lipom  iza  večere  o  svemu  i  svačemu :  o 
njegovoj  novoj  službi  —  podsučiji  —  o  gospodarstvu,  o  domo- 
vinskom jadu,  o  carskom  gradu,  „gdje  Bruno  svoje  crpao  nauke, 
al  gdje  se  i  crpu  mnoge  naše  muke !"  Govore  i  o  očnoj  bolesti 
majora,  komu  samo  vlas  fali  do  sljepoće  —  ali  zbog  tužne  Anke 
prelaze    na    ugodnije    stvari.  ' 

„Već  pun  mjesec  gore 

Nad  lipom  trepti,  te  kroz  gusto  granje 

Prosijeva  milo,  splićuć  sjaj  i  sjenu, 

Ko  polujasno   ono  spominjanje 

Na  djetinjsku  nam  dobu  udaljenu. 

Sad  baš  na  Anku  pade  svjetlo  cijelo, 

Ostalo    troje    sjena  pozakrila  ; 

U  svjetlu  tome  djevojčica  mila 

Sad    svane  Brunu,  kakva  je  njekoć  bila." 

Stoga  joj  poče  nehajno  i  veselo  zboriti  o  djetinjskoj  uspomeni, 
kako  su  se  igrali  mise  :  on  biskup  vodi  nju  biskupicu  pred  oltar 
pod  lipu,  cvijet  lijerov  bio  im  kalež,  rosica  s  lišća  sveta  voda, 
od  maline  sok  misno  vino  itd.  Ona  se  sva  smetena  žari  .  .  . 
Mjesec  se  već  dosta  uhvatio  neba,  rastajati  se  treba.  I  Anka 
ode  svojoj  kući,  gdje  brižno  prigleda  već  usnula  oca,  te  i  sama 
zaspi  razdragana  s  klicom  prve  čiste '  ljubavi  u  srcu,  a  pjesnik 
taj  san  divno  iskiti  sjajnim  slikama  poput  Tome  Moore-a  u  „Pri- 
čama anđela". 

I  Bruna  svlada  san,  te  sniva  o  zvucima  sestrina  harmonija, 
koji  ga  svuda  prate  svijetom,  kud  on 

„motreći  sjajne  stečevine,  koje 

Daleki  puci  i  daleki  vijeci 

Pregnućem  uma  ljudstvu  osvojiše  '■ 

On  sav  zanesen  dušu   si  opaja, 

Tudinstvom  hodeć,  žarom  onog  sjaja, 

U  svoju  dušu  hoteć  da  udiše 

Krasotu  svu,  sve  umije  i  sve  znanje, 

Da    domovinskog  sve  na  krilu  duha 

Za    doma  spas  u  dragi  dom  donese. 

Al  sve  to  bjehu  mladenačke  sanje  !" 

Kob  drukčije  dosudi.  On  mora  kući  negotov  radi  plitke  kese, 
još  više  radi  sinovske  dužnosti,  jer  majka  stara  treba  za  imanje 
pomoćnika  ;  pa  on  je  izučen  pravnik,  može  i  sudac  biti  u  mjestu 
i  prigledati  imanju  svome.  To  je  majci  i  sestri  veselje,  ali  nije 
njemu.  Ipak  mora  za  volju  majke  pregorjeti  svoje  želje,  i  svijetu 
i  svim  sanjama  reći  zbogom  ! 

Tako  eto  sada  spava  usred  svoga  dvorca,  pa  se  tek  u  snu 
zalijeta  u  veliki  svijet,  tek  u  snu  mu  se  prividaju  krasote  svjet- 
skog umijeća  i  velikih  nauka.  A  java  ga  čeka  sa  sićušnim  mu- 
kama. 

Već  u  jutro  oblazi  svoje  gospodarstvo,  o  podne  pohodi 
seosku  gospodu  :  suca  Ergera  „njemšku  ukočenu  rodu",  starca 
župnika,  školnika,  nekad  svoga  konškolarca-takmaca,  pa  susjeda 
majora  Bunića,  koji  ga  i  najsrdačnije  prima  te  žali,  što  ga  ne 
može  gledati  bolestan  od  očiju.  Starac  ga  sjedne  do  sebe,  i  za- 
predu  živahan  razgovor  o  politici :  o  ministru  Bachu  i  o  njego- 
vim pomagačima  tuđim  i  domaćim,  o  velikom  svijetu  i  o  maloj 
Hrvatskoj,  o  svemu  pomalo  uz  šalu  i  zbilju  starčevu.  Ali  vojnik 
pa  još  k  tomu  krajišnik  najvoli  o  bitkama,  a  ne  trpi  pjesnike, 
kao  ni  Platon,  veleći :  „Od  tih  poeta  sva  državi  šteta!"  Kao  da 
je  pjesnik  ovdje  nišanio  na  naše  prilike  (možda  na  Gaja  ili  na 
Mažuranića?)  Sad,  nastavlja  major,  novu  vjeru  uče,  sada  treba 
znati  klanjati  se,  hiniti,  komedijašiti,  prijetiti  se  tobože  a  biti  u 
strahu.  Pjesnik  je  tu  sjajan  psiholog  našega  društva.  Mi  s  poezi- 
jom i  čovještvom  ništa  ne  postigosmo,  zar  mi  tek  da  budemo 
jaganjci?  Ne!  Proti  vragovima  i  mi  treba  da  smo  vrazi!  Major  je 
protiv  Madžara  vojujući  za  cara  izgubio  oko  još  1848.  g.,  ali  je  to 
pregorio  misleći:  bit  će  slobode  i  za  nas.  Kad  pak  dođe  g.  1850., 
on  tek  pisnu  samo  „da  toga  nijemstva  ovdje  ne  trebamo"  —  i 
oteše  mu  penzijicu,  čast.  Skidoše  mu  pet  medalja  krvavo  zaslu- 
ženih, stjeraše  ga  na  prosjački  štap  .  .  .  Ali  još  je  živ!  .  .  .  Krv 
mu  uskipi  uz  mlada  poštena  čovjeka.  I  suza  kanu  starome  ju- 
naku u  naručaju  Anke.  A  Bruno  sav  ganut  ustade  i  promucavši 
nešto  za  utjehu  ode  s  uzdahom,  kanda  i  njega  peče  starčeva 
suza,  kojoj  pjesnik  divnu  himnu  pjeva.  Onda  nam  opisuje  majora 
kao  šezdesetogodišnjega  čovjeka,  koji  se  zagledao  udovcem  u 
mladu  šljivaricu  iz  Prigorja  kraj  Lonje,  te  se  uzeli.  Priča,  kako 
je  izgubio  penziju  radi  potvore,  kako  je  po  drugi  put  obudovio, 
te  se  otimao  vjerovnicima  sve  poprodavši,  dok  nije  u  Vrhovinu 
dospio.  Tu  je  kupio  malu  kućicu,  te  se  jednook  mučio  i  kinio  za 
se  i  kćerčicu  pišući  i  prepisujući  za  seoskoga  fiškala,  jer  za  urede 
nije  smio,  te  praveći  gruntovne  mape  i  planove  vlasteli. 

I  sad  sretno  živu  kći  i  otac,  koji  slijep  na  Ankine  oči  gleda 
bijeli  svijet.  On  ju  je  sam  lijepo  i  čestito  odgojio,  a  stara  joj 
Mara,  Jožina  žena,  bila  mjesto  majke  u  djetinjstvu,  zabavljala  je 
pričom  i  pjesmom  pučkom,  te  joj  pomagala  učiti  knjigu  prirode 
oko  sebe. 

II.  dio.  Bruno  isprva  nešto  tud  i  odvikao  životu  seoskome 
malo  se  po  malo  privikao  na  nj.  Opet  mu  omiljele  „te  niske  so- 

biće,  taj  strop  od  greda,  Ormari  stari,  slikarija  blijeda,  Na  pori- 
cah to  voće  mirisavo."  Sve,  sve  mu  biva  poznatije,  draže,  jasnije, 
a  spomen  na  tuđinu  potamnjuje  kao  nekad  snivano,  jer  „sve  je 
na  tom  svijetu  tašti  sanak,  Tek  rodni  dom  je  duši 
pravi  stana  k."  Svaki  kutić,  svaka  stvarca  po  domu,  po  dvo- 
rištu, po  vrtu,  po  imanju  kao  da  mu  je  s  dušom  srasla,  srcu  se 
privila:  ,,U  svemu  ćuti  svoje  duše  dašak  I  tako  sav  se  vraća 
rodnoj  grudi."    Zato  pjesnik  živo  prikričava: 

„Tko  s  njome  (s  rodnom  grudom)  živi,  sretnik  je  med  ljudi, 

Prenesretan,  tko  ostavit  je  žudi, 

A  klet,  tko  radi,  da  ju  tuđin  gazi", 

Time  nam  se  kao  navješta  Brunov  odlazak  i  kazna  mu  za  to 
poslije. 

Bruno  se  brine  oko  svoga  gospodarstva,  a  ujedno  je  i  po- 
stao „mali  sudac",  i  to  „hrvatski  sudac  njemačkim  dekretom". 
On  je  savjestan  činovnik,  hitro  rješava  zaostatke  tuđe,  ali  nije 
suhi  birokrat,  već  poučava  narod  i  hoće  da  ljude  oduči  od  prav- 
daštva  i  od  želje  za  diobom,  po  njih  same  štetnom.  On  hoće 
da  uzdrži  u  životu  stare  hrvatske  zadruge  kao  „korijen  našem 
biću".  Erger  ga  stoga  prijekim  okom  gleda  kano  panslavista  te 
mu  kvari  posao.  Ali  Bruno  i  dalje  radi,  miri,  uči  puk,  „jer  puk 
svoj  na  srcu  imade".  Kod  toga  ne  zaboravlja  ni  starinske  gosto- 
ljubivosti sa  susjedima,  no  najslađa  mu  zabava  doma  zapjevati  u 
društvu  sa  školnikom  Ćukom,  sa  sestrom  Jelkom  i  s  milom  Ankom. 
Stari  major,  majka  i  pas  Azor  pomnjivi  su  slušatelji. 

Međutim  dođe  i  jesen  te  njeno  veselje:  slavna  berba.  Nju 
pjesnik  slika  sa  svim  raskošjem  boja,  kako  nitko  jošte.  A  kako 
značajno  ističe  kod  toga  našu  korist  i  štetu,  naše  odlike  i  gri- 
jehe znamenovnim  stihovima: 

„Oj  vinko,  naša  nado,  naša  dugo, 
Oj  vinko,  naša  tugo,    naša    kugo !" 

Isto  tako  naša  dobra  i  zla  svojstva: 

„Bez  pjesme  čovjek,  kakov  čovjek  to  je, 
Al  kakov  čovjek,  pjan  koj  samo  poje!" 

Iza  gozbe,  pjesme,  igre,  šale  odaje  Ćuk  Brunu  tajnu,  da  ljubi 
Anku,  na  što  mu  se  Bruno  naruga.  Zatim  cijelo  društvo  zamoli 
majora,  da  izreče  zdravicu  vinu.  Ta  je  zdravica  uzor-djelo  svoje 

vrste,  umna,  duhovita,  slikovita,  krepka  oda  vinu,  zadahnuta  na 
koncu  satirom  i  opomenom  : 

„Manimo  se  čaše, 
Te  zavodnice    stare  guje  naše, 
II  nema  spasa  nam  ni  dovijek  vijeka !" 

Tad  svi  iz  vinograda  polaze  kući  šumom,  Bruno  i  Anka 
ispod  ruke  sretni  i  blaženi  uživajući  u  zamjenitoj  ljubavi. 

Prolazi  jesen  tmurna,  radi  se  na  polju  za  jare  usjeve.  Pri- 
mače  se  zima  sa  snijegom  i  studeni.  Došao  i  Božić  i  Stjepanje, 
a  Brunu  postaje  dosadno  na  selu  u  samoći,  premda  su  skupa 
s  Ankom  božićevali ;  sve  mu  biva  tjeskobnije,  želja  ga  za  svijetom 
mori  sve  jače,  rad  bi  uskočit  iz  seoske  tamnice.  Ali  možda  će 
ga  skoro  proljeće  utješiti.  Svane  i  proljeće.  Bruno  sa  psom  Sto- 
pom ide  po  lovu.  Na  povratku  spase  iz  ribnjaka  Jelku  i  Anku, 
koja  se  gotovo  već  utapala  Kad  ju  je  sutradan  pohodio,  pa- 
doše jedno  drugome  u  zagrljaj  očarani  ljubavlju,  koja 

„zatravnim  ih  združa  vijencem  ruža, 
A  krije  trn,  spod  cvijeta  što  se  pruža." 

Kroz  Vrhovinu  prolazi  četa  „Križoka"  u  rat  na  Italiju,  a  u 
njoj  i  mladi  muž  Ruže,  rođakinje  majorove  iz  Bučja.  Starac  župnik 
služi  četi  misu  prije  odlaska  i  zbori  oprosnu  besjedu  te  blagoslovi 
vojnike,  da  k  staroj  slavi  steknu  novu  diku.  Dirljivo  se  opisuje 
rastanak  čete  i  pjeva  krasan  apostrof  seoskoj  crkvi.  Radi  onih 
riječi  ,,o  dići"  porječkali  se  župnik  i  major,  „jer,  kaza  major,  od 
sve  lovorike  što  ostaje,  to  on  najbolje  znade  :  Po  svijetu  mrzost, 
doma  jad  bez  nade.  Bruno  još  doda  pristajući  uz  majora,  kako 
je  po  svijetu  vika  na  Hrvate,  da  su  slijepo  oružje  protiv  tuđe  i 
svoje  slobode.  Župnik  mu  reče,  da  je  i  on  karbonar  kao  i  major 
te  će  poput  njega  zlo  svršiti.  Sveder  suvremeno  ! 

Prizor  se  pred  crkvom  upio  u  dušu  Brunovu,  pa  gleda  bu- 
duću sudbinu  onih  vojnika :  nevolju  i  ropstvo  mjesto  za- 
hvalnosti. I  sve  to  kao  nadahnut  složi  u  pjesmu,  koju  zaboravi 
na  stolu  u  svom  uredu,  a  Erger  je  nade.  Erger  misli  time  pre- 
dobiti  Jelku,  koja  ga  dosad  odbijala  kao  prosca.  Kad  ga  je  i  sad 
odbila,  pošalje  on  pjesmu  Brunovu  višoj  oblasti.  Nego  Bruna 
snađe  i  drugo  zlo.  Neki  baka  Cupen,  lijeni  svadljivac,  hoće  diobu 
svoje  zadruge,    a  Bruno  ga  bio  osudio  na  batine  radije  nego  da 

propane  čestita  kuća  i  zadruga.     Čupen    zapali  od  osvete  Brunu 
gospodarske  zgrade  i  gotovo  sam  dvor. 

Bruno  to  sazna,  te  ga  još  više  ojadi  i  ogorči  nezahvalnost 
puka,  komu  se  brine  za  boljak.  Uto  doleti  i  „pakrački  dekret", 
kojim  bi  skinut  sa  službe.  Sve  ga  to  razjedi  i  ohladi  njegov  do- 
movinski žar,  jer  će  k  tomu  još  Erger  paziti  na  nj :  na  svako 
njegovo  djelo  i  na  svaku  riječ.  Zar  na  svom  domu  da  još  robuje 
tuđinu?  Zato  opet 

„neugasla  za  svijetom  želja  živa 

U  ranjenom  se  srcu  sad  oziva  .  .  . 

I    za  koj  dan  se  —  u    svijet  poć  odluči  .  .  . 

Spoznanja  željan  on  će  hodit  putnik, 

Tu  nikoj  ne  će  doseći  ga  krutnik, 

Tu  krasnom  će  se  dovijati  znanju, 

Pa  kad  mu  duh  na  punu  stane  snagu, 

U  domovinu  vratit  će  se  dragu, 

I  biti  boj  prot  roda  tamnovanju." 

Teško  je  bilo  smiriti  sestru  i  majku  te  uvjeriti  ih  o  potrebi 
odlaska,  ali  još  teze  bieše  oprostiti  se  s  Ankom.  Ipak  pode  k  njoj 
i  na  rastanku  joj  reče  videći  je  bonu,  da  će  ostati  u  toj  uzi,  ako 
ona  traži  tu  žrtvu  od  njega.  No  ona  ponosita  ne  će  te  žrtve,  te 
milostinje  od  njega  ;  njezina  ljubav  ne  će  mu  biti  okovi,  slobodan 
je,  neka  ga  prati  Bog  !  Oboje  kobnim  zašute  mukom.  Ona  od  po- 
nosa, on  u  čudu,  misleći,  da  ga  ona  ne  ljubi  više.  I  on  ode,  a 
jaz  puče  medu  njima. 

Na  koncu  opet  pjeva  pjesnik  himnu  prijegoru  i  nesebičnosti 
srca  djevojačkoga,  koje  i  ginući  zna  vapiti :  „oprosti,  oče,  krvniku 
mom,  jer  ne  zna,  što  uradi." 

III.  dio.  U  daleku  svijetu  Bruno  u  malenoj  sobi,  zatrpanoj 
knjigama,  biljkama,  rudama,  mapama,  kajdama,  slikama  promišlja 
i  uči  poput  Fausta,  pohađa  knjižnice  i  hramove  umjetnosti,  da 
skupi  što  više  znanja,  da  ude  u  trag  tajnama  prirode  i  svijeta. 
Ali  njemu  je  protivno  od  Fausta 

„svak   dan  velja  ta  nauka    slada, 
Svak  dan  mu  više  svijeta  duh  zahvaća, 
Svak  dan  mu  draža  sva  su  ljudska   braća. 
I  s  tijem  je  sretan." 


27 


Ali  ipak  i  njemu  katkad  muti  blagi  pokoj  duše  misao  na  domo- 
vinu, na  svoje,  na  Anku  osobito.  I  ne  zna,  tko  je  više  kriv  nji- 
hovu razdoru:  on  sam  ili  ona.  Ona  nije  htjela  doći  na  rastanak, 
on  morade  otići  bez  oproštaja.  Zar  mu  je  krila  kakovu  tešku 
tajnu?...  S  te  se  misli  zgraža,  goni  je  od  sebe... 

,,A1  prem  za  Ankom  samotan  uzdiše, 
Ko  ona  tvrd,  ni  liska  joj  ne  piše." 

Dotle  se  na  domu  Jožina  smrkao,  majka  i  sestra  tuže  i 
čeznu,  Cuk  se  podao  piću,  da  pregori  Anku,  major  oslijepio  sa- 
motuje  s  kćerkom,  koja  blijeda  vene  i  gine 

,,i  tiho  plače,   ah  bez  plačidruga! 

Za  n  j  e  n  e    boli  nitko  ne    smije  znati, 

Najmanje  otac  slijepi  —  srećom  slijep  je!  .  .  . 

Ah  strašni  su  ju  valjda  jadi  stisli, 

Kad    dobra  kći  do  takve  zađe  misli!" 

Rada  je  umrijeti,  al  oca  ne  smije  ostaviti  bespomoćna,  slijepa... 
Rođaka  iz  Bučja,  Ruža,  u  dobri  čas  piše  po  nju  radi  ostavštine. 
Anka  vrlo  rado  prihvati  zgodu  kao  milost  neba,  a  otac  je  pusti 
k  Ruži.  Anka  se  kasno,  tek  na  badnjak  povratila  kući  i  lako  se 
ispričala:  Ruži  se  u  kući  našlo  čedo,  pa  nije  mogla,  dok 
majka  jadna  nije  prizdravila.  Anka  sama  s  ocem  božićevala,  dok 
joj  se  duša  krilila  u  Bučje  kzipci    maloga    bokčeta. 

Već  minu  godina,  još  nema  Bruna,  nit  se  sjeti  Anke  i 
jednim  pismom.  Ali  Ruža  piše,  da  će  iz  Bučja  doći  s  djetetom 
k  majoru.  Anka  se  veseli  kao  i  major,  koji  čeka  bolje  dane  za 
Hrvatsku,  dok  zbilja  ne  svane  listopadska  diploma,  hrvatski  ustav, 
a  „moj  Erger  Berger  sad  se  prtljaj  doma!"  Sve  se  raduje  slobodi 
i  novom  životu,  a  na  skupštini  u  obližnjem  gradu  ističe  se  stari 
slijepi  major  najpoletnijim  govorom,  te  ga  sve  i  staro  i  mlado 
slavi.  Tad  se  sav  blažen  i  pomiren  sa  župnikom  vraća  domu  i 
želi  tek  unuka  .  .  . 

Šezdeset  i  prve  u  svibnju,  baš  kad  mu  župnik  po  običaju 
htjede  čitati  novine  i  pročita  naslov  „članka  saborskoga  prot 
izdaji  domovine",  izdahne  major  blažen,  i  ne  čuvši  riječ  „izdaj- 
stvo." Poslije  ukopa  očeva  leže  Anka  slomljena  sušicom.  Dolazi 
joj  iz  Bučja  Ruža  sa  dječačićem  Jankicom,  koga  Anka  neobično 
grli  i  cjeliva  te  po  čitave    dane    miluje.    Uto    je    pohodi  i  majka 

Brunova  te  je  tješi.  Kad  se  Jankica  vrati  s  polja  k  Anki  s  kitom 
plavomilja,  opazi  stara  na  dječaku  silnu  sličnost  sa  svojim  Brunom, 
kad    je    dijete    bio  .  .  .    Staricu  zaliju  suze,   ogrli  Anku  i  unučica, 

,,I  dugo  tako  zagrljeni  stoje  — 

A  sunce  ih  obasjava  sve  troje, 

I  ko  u  rajske  zavija  ih  boje!" 
Opet  zaori  pjesnik  slavospjev  srcu  materinu. 
Mati  odmah  piše  po  Bruna  u  tuđinu,  da  se  požuri  radi 
bolesne  Anke.  On  se  hitro  vrati  i  pada  na  koljena  pred  Anku, 
koja  mu  sve  prašta.  Počinje  se  ponešto  oporavljati  i  pridizati 
Brunom  poduprta.  Onda  se  za  koji  dan  i  vjenčaju  kod  kuće  i 
„tu  danke  traju  spokojni  i  sretni  .  .  ." 

Ali  suha  je  bolest  nastavila  svoj  razorni  i  podmukli  posao 
te  uništila  nježni  cvijetak  Ankina  života  pored  sve  njege  i  pažnje 
Brunove.  U  vrtu  s  priviđenjem  očeve  prikaze  izdahnu  sirotica 
na  rukama  mužu. 

Bruno  očajava  pri  odru,  pri  pokopu,  iza  pokopa  —  nu  na- 
pokon 

,,u  srcu  pečal  pomalo  se  gasi 

I  odlane  mu  —  obliju  ga  suze  . . .", 
jer 

„svud  je  njena  slika  razlivena, 

Svud  njena  lebdi  sjajna,  tanka  sjena, 

Svud  njega  prati,  gleda"  — 

i  on  se  smiruje.  A  kad  joj  na  Dušni  dan  kiti  grob  vijencem 
cvijeća,  čini  mu  se,  kano  da  ona  s  nebeske  visine  sunčanim  zra- 
kama šalje  utješljive  riječi :  Pođi  k  sinku  našem,  u  njemu  ja 
živim;  pođi  k  majci  i  sestri,  i  u  njima  se  krije  moj  lik;  pođi 
k  dragoj  domovini,  što  za  nju  činiš,  za  mene  su  čini ;  pođi  u 
svijet  veliki  —  i  u  njemu  ja  sam,  gdjegod  su  srca  jaka,  gdjegod 
se  pregara. 

S  tako  divnim  završetkom  dokončava  ep,  zavr- 
šetkom punim  vjere  i  utjehe,  punim  praštanja,  ljubavi 
i  čovječnosti. 

Poslije  tako  opširnoga  sadržaja  zališno  je  isticati 
originalnost  i  nezavisnost  pjesnikovu  od  njegova  uzora 
i  u  cjelini  i  u  pojedinostima,  u  fabuli,  i  u  značajevima, 

u  psihologiziranju  i  u  opisima  prirode.  U  Brunu  je 
pjesnik  prikazao  donekle  svoga  strica  B  r  u  n  a  ili 
oca,  a  donekle  samoga  sebe  ;  major  je  Bunić  isto  tako 
lice  uzeto  iz  života.  To  se  jasno  razbira  iz  onih 
potankosti  njegova  stradanja  i  onih  vijesti  o  njegovoj 
rodbini  iz  Bučja  („Iz  mladih  dana"  str.  129).  Samo 
mu  je  pjesnik  nadjenuo  valjda  ime  Bunić  prema 
značaju,  da  bude  omen    etnomen. 

Brunovu  je  majku  i  sestru  pjesnik  jednostavno 
portretirao  po  slici  svoje  majke  i  sestre,  koje  se  radi 
krasna  udaranja  na  glasoviru  i  kasnije  s  miljem  sjeća. 
Jednako  su  i  drugi  značajevi  snimljeni  po  uzorcima 
iz  životne  zbilje  sudeći  po  realističnom  prikazivanju 
njihovih  svojstava:  Ćuk,  Jožina,  Erger,  župnik. 

Jedino  je  Anka  predivan  stvor  ženski,  personi- 
fikacija ženskoga  prijegora,  do  kakova  muškarac  nije 
dorastao,  te  se  može  porediti  s  Goetheovom  Marga- 
retom u  požrtvovnosti  i  odanosti,  a  s  Dorotejom  u 
samostalnosti  i  odlučnosti.  Ali  teško  da  su  Marko- 
viću  kod  stvaranja  toga  krasnoga  lika  lebdjeti  pred 
očima  uzori  njemačkoga  velikana,  jer  ih  je  već  imao 
i  u  našoj  narodnoj  pjesmi  u  neodoljivoj  slici  majke 
Jugovića,  Kosovke  djevojke  ili  iz  povjesnice  u  sjajnoj 
pojavi  Vladislave  Nelipićke,  banice  Katarine  Zrinjske, 
njezine  kćeri  Jelene  i  dr. 

Markovićevi  su  opisi  krajišta  bujni,  opsežni,  sliko- 
viti i  plastični  kao  u  Mickiewicza  i  uopće  kod  klasika, 
a  orisi  čuvstva  mekani,  baršunasti  kao  u  Tome 
Moora,  nježniji  i  topliji  od  Tei  ,  sonovih.  Već  na 
početku  dolazi  krasan  opis  doma  i  dvorišta,  kuda 
nas  vodi  pjesnik  s  junakom  epa,  kao  Mickiewicz 
svoga  Tadiju;  ljepši  je  i  puniji  od  Goetheova  opisa 
vrta  u  IV.  pjev.  „Hermana  i  Doroteje".  Na  str.  96.-97. 

ima  sjajan  oris  večernje  idile,  od  snažna  dojma,  sjaj- 
niji nego  onaj  u  vrtu  pod  kruškom  u  VIII.  pjevanju 
„Hermana  i  Doroteje". 

U  Goethea  je  jedino  onaj  prizor  kod  zdenca 
(u  7.  pjev.)  nenadmašiv  radi  divne  jednostavnosti 
plastike  i  psihologije. 

Na  str.  106.  dirljiv  apostrof  suzi  sjeća  Prerado - 
viceve  „Mrtve  ljubavi"  u  zadnjim  stihovima.  Ganutljiv 
je  do  plača  opis  bijede  majorova  života  na  str.  107. 
Konac  I.  pjev.  završava  odom  pjesmi  našoj  kao  tješi- 
teljici,  što  od  preda  prelazi  na  potomke,  te  sjeća 
Zmajovine  ,, Pjesme  o  pjesmi".  U  II.  pjev.  opet  sjajan 
opis  doma  i  svih  stvarca  i  dojmova,  koji  privezuju 
čovjeka  uz  rodni  prag  i  dušu  mu  okivaju  uza  nj 
(str.   111.— 112.). 

Goetheovi  su  opisi  kao  i  Tennvsonovi 
u  „Enoch  Ardenu"  kraći,  hladniji,  kanda  se  drže  one 
Joungove  „vrijeme  je  novac",  dok  Poljak  i  Hrvat  ne 
haju  za  to,  pa  s  voljkošću  glagoljaju. 

Već  smo  istakli  divan  opis  berbe,  one  apostrofe 
pjesmi  i  vinu,  one  igre  i  šale,  pa  majorovu  nazdra- 
vicu  vinu,  punu  blistavih  slika  i  domišljatih  poredaba, 
korisnih  istina  i  umnih  prikora,  nazdravicu,  kakovoj 
nema  para  u  svjetskoj  književnosti.  Vidi  se,  da  ju  je 
iskitio  rođeni  sin  Križevaca,  koji  je  ujedno  osjetio  i 
svu  težinu,  svu  gorku  sudbu  i  propast  s  te  naše 
kobne  vrline.  Zato  i  kliče  na  usta  Bunićeva  (str.  121.) : 
„Manimo  se  čaše,  te  zavodnice  .  .  .  naše". 

Čaroban  je  opis  hoda  kroz  šumu  po  mjesečini 
(str.  121 — 122),  živahan  oris  kasne  jeseni  (122.  — 123.), 
tjeskobe  zimske  (str.  123. — 124.),  veselja  proljetnoga 
(str.   124.).    Na  strani  je   128.  himna    ljubavi!     Strana 

130.  s  blagoslovom  vojnika  i  besjedom  svećenika 
sjeća  prizora  iz  Mažuranićeva  ,,Smail-age"  u  „Četi". 
Tu  se  pjesnik  dotakao  svjetskih  događaja  i  nesreće 
poput  svojih  preteča,  jer  ni  V  e  r  g  i  1  i  j  e  v  a  ni 
Goetheova  idila  nije  čista  od  nemira  i  nevolja 
državnih,  koje  sprečavaju  mir,  narušavaju  red,  kvare 
zadovoljstvo  pojedinaca.  U  tom  kontrastu  baš  iskače 
dragost  idilična  jače. 

Dalje  na  str.  131.  ima  nježan  i  topao  apostrof 
seoskoj  crkvi;  onda  dolazi  na  str.  135. — 136.  intere- 
santan opis  kosidbe  pri  mjesečini  kano  kasnije  u  „Ani 
Kareninoj"  (g.  1875.)  od  Tolstoja,  a  i  misli  su  Bru- 
nove  slične  razmatranjima  Levina.  I  dalje  na  str.  137. 
sjajan  opis  oblaka  na  nebu  i  bezmjerja  vasmirskoga 
sjeća  veličajnog  oblaka  na  nebeskoj  pučini  i  ranje- 
noga kneza  Bolkonskoga  na  bojnoj  ledini  u  „Vojni  i 
miru",  kao  da  su  se  duševni  velikani  iz  daljine  spo- 
razumjeli, jer  to  negdje  u  isto  doba  (g.  1865.)  snuju 
i  tku.  Na  str.  138. — 139.  realistično  je  prikazan  požar 
i  slikovitije  nego  onaj  u  II.  pjevanju  „Hermana  i  Do- 
roteje." 

Rastanak  s  Ankom  (str.  143.)  samo  je  mogla  naj- 
krepča  ruka  i  najvještije  pero  opisati  onako  vjerno 
psihološki,  gdje  se  dvoje  mladih  ne  razumiju  ili,  bolje, 
krivo  shvaćaju  međusobnu  šutnju,  te  mjesto  zagrljaja 
puca  jaz  između  njih. 

Na  koncu  pjevanja  opet  pjesnik  poput  modernih 
epika  Bvrona,  Puškina  i  dr.  prelazi  u  lirski  apostrof 
ženskom  srcu,  pun  nježnosti,  samilosti  i  hvale. 

Ali  tko  bi  izbrojio  sve  krasote  toga  epa?  Samo 
još  ističem  na  str.  154.  prizor  od  neiskazana  cara,  kad 
majka  Brunova  prepoznaje  u  malom  Janku  djetinju 
sliku    svoga   Bruna,    pa    one   suze    obiju  majka  i  za- 

—  32  — 


grljaj  stare,  mlade  i  djeteta  pri  sjaju  zapadnoga  sunca. 
Onda  opet  divan  slavospjev  majčinu  srcu,  pa  pozdrav 
domovini  na  povratku  iz  tuđine  (str.  155.),  opisi  bo- 
lesti i  smrti  Ankine  (str.  157. — 158.),  ukopa  njena  i 
utjeha  čitatelju.  Ali  kruna  je  svemu  onaj  divni  konac 
pun  poezije  i  čovječnosti,  kojom  pjesnik  prema  svojoj 
širokoj  naturi  slavenskoj  grli  čitavo  ljudstvo,  dok 
Goethe  završava  svoj  ep  sasvim  prema  ćudi  svoga 
plemena  sebičnim  patriotizmom. 

Tako  je  pjesnik  u  svoj  općeljudski  motiv  i  sujet, 
koji  je  obasuo  najnježnijim  cvijećem  i  oslikao  raskoš- 
jem  boja,  upleo  ideju  zavičajne  i  domovinske  ljubavi 
izvijajući  je  na  široku  osnovu  zajedničke  čovječnosti, 
humanosti,  kao  što  je  već  činio  i  njegov  slavni  pre- 
teča Preradović. 

I  taj  je  ep,  pisan,  kako  sam  pjesnik  veli  (strana 
229.  „Iz  mladih  dana")  za  školskih  praznika  1865.,  i 
nuđen  za  štampu  tadanjemu  listu  „Glasonoši"  u  Beču, 
objelodanjen  istom  g.  1883.  među  izdanjima  „Matice 
Hrvatske"  skupa  s  drugim  pjesmama  Markovićevim 
pod  natpisom  „Iz  mladih  dana".  U  pohvalu  Senoi  treba 
istaći,  da  je  on  već  prije  pjesnika  nukao,  neka  u 
„Vienac"  dade  tu  pjesan. 

Odjek  pak  čitanja  i  proučavanja  Mickiewiczevih 
romantičkih  djela  jest  pjesma  „Zla  Kob"  iz  ove  iste 
godine  1865.,  a  sadržaj  joj  je  ovo: 

Uza  šumnu  Labu,  što  protječe  krvlju  noseći  polom- 
ljene štitove  i  koplja,  potučena  je  slavenska  vojska, 
a  nad  njom  se  krili  njemački  stijeg.  Na  dnu  Labe 
povotkinje  vile  hoće  da  vijećaju  o  spasu  roda,  ali 
nad  Labom  sam  žrec  Perunov  obori  kip  božji  —  na 
što  se  vile  skameniše. 

Vječni  se  plamen  Perunov  utrnu,  Nijemci  pale 
naokolo  hramove  i  domove  slavenske  .  .  .  Svud  pustoš, 
svud  garišta,  svud  vapaj  i  drhat,  dok  žrec  sa  lutnjom, 
svetom  lutnjom,  na  koju  se  žicama  javljao  Perun, 
sada  opjevava  po  gozbama  njemačka  slavodobića  i 
pije  s  dušmanima.  Ali  narodni  sud  odluči  smrt  izdaj- 
niku, koji  tad  od  straha  i  očaja  ne  zna,  kuda  bi. 

Kad  ga  pučka  osveta  potraži,  nađoše  ga  obje- 
šena. Iz  njegova  trupla  izlijeće  noću  duša  kao  divlji 
oganj  prošeci  smrt  —  ali  zalud,  jer  ju  je  bog 
Perun  prokleo,  da  mora  živjeti,  dok  je  Polabljanin 
tuđi  rob.  I  prokletnik  svuda  po  slavenstvu  prsi  čas 
noseći  jad,  čas  nadu ;  danas  gradi  sreću,  da  ga  što 
prije  kletva  mine,  sutra  opet  sve  izdaje  i  ništi,  jer 
mora  tako  raditi,  da  se  što  duže  muči.  I  sad  još  kola 
grozna  priča,  da  sveder  živi  i  danas  —  ali  Bog  neka 
čuva  domovinu  našu  od  njega  .  .  .  !  Zaman  molba 
pjesnikova ! 

Čeh  je  Jaroslav  E  r  b  e  n  takova  pučka  vjerovanja 
obrađivao  bez  patriotičke  tendencije.  Taj  je  isti  motiv 
o  divljem  ognju  slikar  Leo  L  e  r  c  h  (Rudolfinum  u 
Pragu)  divno  prikazao  kao  djevicu  sjajna,  vitka  tijela, 
s  tajanstvenim  svjetlom  nad  rukama,  koja  stoji  kraj 
žute  bare  trskom  i  cvijećem  zarasle,  kamo  mami 
nevjesta  putnika,  kano  nadahnut  onim  mjestom  iz 
Miltonova  „Izgubljenog  raja"  (IX.  pjev.),  gdje  zmija 
—  vrag  vodi  Evu  do  kobnoga  drveta  spoznanja.  Naš 
je  pak  pjesnik  tu  narodnu  suvjericu  o  divljem  ognju 
kao  zakletom  duhu  znao  prekrasno  i  duhovito  patrio- 
tićkim  žicama  izvesti.  Kao  da  gleda  u  budućnosti 
sličan  domaći  primjerak,  s  koga  će  protrnuti,  ska- 
meniti se  duša  narodna,  ali  razabravši  se  i  žigom 
sramote  ožigosati  izroda. 

U  ovoj  je  godini  nastala  i  balada  „Lasta  i  jaglac", 
gdje  se  draga,  krivo  prognana  kao  nevjernica,  moli 
Bogu,  da  joj  poda  vito  krilo,  da  liječe  širom  bijeloga 
svijeta,  pa  da  sve  što  je  vjerno,  žarko  i  milo  spleće 
u  jednu  pjesmu  ljubavi.  Molba  joj  bude  uslišana,  te 
se  djevojka  stvori  lastom,  koja  leti  preko  dola,  gora 
i  mora,  pa  se  vraća  s  divnom  pjesmom,  od  koje  se 
zlati  trak  sunčani,  od  koje  se  milotno  nebo  plavi, 
zvijezda  titra,  rosa  se  ljeska,  lahor  s  cvijećem  lelija, 
te  „ljubavi  duga  iz  nje  se  blista".  I  tom  pjesmom 
hoće,  „da  šatre  klevetnu  varku"  svome  draganu  .  .  . 
Ali  njegovi  su  dvori  pusti,  on  je  umr'o  od  bola  za 
njom  nedužnom.  Lasta  mu  sipa  na  grob  svoju  pjesmu, 
budi  ga  na  život  —  i  jaglac  iz  groba  nikne  .  .  . 
Ta  je  metamorfoza  o  lasti,  Ovidijevskom  gipkošću  slo- 
žena, puno  nježnije  zamišljena  i  sazdana  nego  ona 
drastična  grčka  o  Filomeli. 

God.  1865.,  kako  Klaić  kaže,  a  1863.,  kako  veli 
Grlović  (Narodne  Novine  g.  1914.,  15.  rujna,  br.  225.), 
zasnovaše  daći  u  Beču  društvo,  komu  na  poticaj 
Markovićev  nadjenuše  ime  „Velebit"  po  gori,  „koja 
je  rastavljala  braću,  da  ih  sada  veže".  I  prvim  je 
predsjednikom  „Velebita"  bio  izabran  Hrvat  iz  Du- 
brovnika Vlaho  Bogdan,  valjada  radi  dobrokobnog 
imena  kao  u  Rimljana.  Kako  je  Marković  ostao  dru- 
štvu u  dobroj  uspomeni  i  kako  je  „Velebit"  pratio 
kasnije  rad  pjesnikov,  te  bio  zahvalan  svome  osni- 
vaču, vidi  se  po  tome,  štosu  ga  „Velebićani"  g.  1871. 
uz  druge  zaslužne  ljude  hrvatske  imenovali  počasnim 
članom. 

U  Beču  se  Marković  jamačno  okoristio  svim  te- 
čevinama kulture,  svim  muzejima  i  zbirkama  znanosti 
i  umjetnosti,  te  knjižnicama,  kao  i  njegov  Bruno  (,,lz 

mladih  dana"  str.  98.,  141.,  145.),  kazalištima  ponaj- 
pače  dvorskim  glumištem,  za  koje  spominje  u  životu 
Dežmanovu,  da  su  ga  rado  pohađali  mladi  Hrvati.  To 
je  kod  pjesnika  poslije  urodilo  obilatim  plodom:  spre- 
mio se  i  za  pozorišnoga  kritika  i  za  dramatika. 

Tad  je  boravio  u  Beču  i  pokojni  državnik  Metel 
barun  Ožegović  te  je  po  Tomićevu  svjedočanstvu  po- 
magao mlade  Hrvate  knjigom,  novcem  i  zagovorom. 
Njemu  će  u  čast  kasnije  pjesnik  dati  ime  Metel  svome 
mlađemu  sinu.  U  Beču  se  Marković  po  Dežmanu  upo- 
znao i  sa  čuvenim  glazbenikom  Ivanom  Zajcem.  Za- 
jedno su  g.  1866.  sudjelovali  kod  proslave  trista- 
godišnjice  sigetskoga  junaka,  hrvatskoga  Leonide, 
Nikole  Zrinjskoga  starijega,  Zajc  kao  glazbenik,  a 
Marković  kao  pjesnik  poznate  pjesme  za  muški  zbor 
,,U  boj,  u  boj".  I  to  je  prvi  put  i  prva  pjesma  javno 
pjevana  u  carskome  Beču,  a  i  prvi  glas  pjesnikov, 
kojim  se  javio  svome  hrvatskome  narodu. 

U  toj  je  davoriji  pjesnik  puncat  starog  naivnog 
zanosa  i  prijegora  za  dom.  Ali  već  pjesma  iz  iste 
godine  1866.  ,,U  Svetu  zemlju"!  koliko  je  odraz 
proučavanja  engleske  i  skandinavske  balade,  odaje  i 
i  pjesnikovo  dublje,  ne  više  bezazleno,  prosuđivanje 
prošlosti  i  bol  radi  sadašnjosti. 

Tu  se  priča,  ne  bez  političke  natruhe,  kako  ple- 
meniti starac,  knez  Morar,  prekorava  svoga  krutoga 
vladara  Karmora,  što  svima  svojim  narodima  ugađa, 
što  svi  uživaju  „slobodu,  mir  i  svakog  dobra  slast", 
te  je  i  onima,  koji  prije  mač  digoše  na  nj,  sada  „otac 
blag"  —  samo  gormanski  puk  mora  još  robovati,  još 
krv  za  nj  liti,  još  crv  pod  kraljevskom  nogom  biti. 
A  gormanski  mu  je  puk  jedini  bio  ostao  vjeran,  je- 
dini štit  bio   njegovu    prijestolju,    jedini  mu  sve  duš- 

mane  svladao  i  pokorio.  Dok  ostali  plivaju  u  slasti  i 
lasti,  gormanskorau  se  puku  ruši  krov  nad  glavom, 
polje  mu  zaraslo  dračem,  hrid  mu  postojbina,  a 
morem  njegovim  tuđe  lađe  brode  i  trguju,  dok  on 
ne  smije.  Svima  je  dobro  i  napreduju,  Gorman  čami 
i  gladuje,  te  će  se,  premda  vičan  maču,  morati  latiti 
prosjačkoga  štapa.  Pa  kad  mu  kralj  tu  živjeti  ne  da, 
već  ga  sveder  goni  u  rat  i  u  smrt,  neka  ga  barem 
pusti  da  ode  slavno  poginuti  u  Svetu  zemlju  za  božji 
grob!  — Kralj  se  trpko  nasmjehnu:  „Hoćete  da  ute- 
čete  ispod  moje  vlasti  pod  božju  krunu,  ali  ne  ćete  ! 
Odanle  biste  došli  puni  slobode  i  moje  žezlo  slomili. 
Buntovnici  vi  ste!  Pretekoh  vas."  I  pokaza  knezu 
požar  gormanskih  sela  i  cvijel  puka. 

Knez  ga  hoće  da  posiječe  ko  Ahilej  Agamem- 
nona,  ali  mu  spopadnu  ruku  u  zasjedu  namještene 
sluge,  te  vezaše  starca.  Tad  Morar  prikupi  svu  snagu 
i  prokune  kralja  nezahvalnika,  kao  da  ga  nožem  pro- 
bada : 

„Kad  živa  rod  moj  nema,  da  bude  osvetnik, 
Vi  dusi  preda  naših,  vi  čujte  sad  moj  klik! 
Tog  prijestola  sav  grimiz  to  krv  je  vaša  sva, 
A  vaše  kosti  to  su  kost  na  njem  slonova.  — 
Kad  sjedne  na  taf  priestol,  kog  sazdaste  mu  vi, 
Nek  provre  vaša  krv  u  silnih  valovih, 
Nek  kosti  vam  se  ganu  i  svoj  razmahnu  mah, 
0  grlo  mu  se  stisnu,  dok  zadnji  dahne  dah!" 

Mrtvo  tijelo  kneževo  straže  kraljevski  krvnici,  a 
kralj  želi  zatomiti  svoj  strah  po  noći  orgijama:  že- 
nama, vinom  medovinom,  pjesmom  i  svirkom,  ali 
zalud.  Čim  u  prijesto  sjedne,  zadavi  ga  strah.  — 
Umorio  ga  mrtav  Morar  kletvom  svojom,  a  Gormani, 

naoružani  nahrupili  pred  kraljevski  dvor,  pobili  kra- 
ljeve čete,  premda  ih  je  polovina  izginula  u  ognju  i 
pepelu. 

Na  sjeveru  u  zavičaju  im  dragom  ne  žari  svoda 
nebeskoga  požar,  već  luk  sjeverne  zore  kao  pratilice 
im  k  novom  žicu.  Kneževo  tijelo  odnose  na  žal  morski, 
pa  ukrcavši  se  u  lađe  kreću  u  Svetu  zemlju  na  vojnu 
za  sveti  grob. 

Čini  se,  da  je  pjesnik  tim  historičkim  prijevjesom 
i  škotskim  krajištem  prevukao  pravu  istinu,  gorku 
nepravdu,  na  njegovu  narodu  počinjenu,  koji  je  ta- 
kođer za  svoje  usluge  i  žrtve  žeo  nezahvalnost  i  pre- 
zir od  onih,  koje  je  spasao;  još  su  ga  za  nagradu 
dali  na  rabotu  onomu,  od  koga  ih  je  izbavio. 

Uz  plemenitog  starca  kneza  Morara  lik  je  kralja 
Karmora  strahovit  kao  i  Uhlandova  silnika  kralja  u 
pjesmi  „Des  Sangers  Fluch"  : 

„Kad  on  prousti,  zemlja  sva  greznut  zna  u  krv. 
Kud  gledne  on,  tu  gavran  zna,  da  će  naći  strv". 

Ima  i  jedna  Bogovićeva  pjesma  s  takovom  idejom  u 
„Dragoljubu"  g.  1864.  pod  nadpisom  „Spahija  i  seljak", 
gdje  vlastelin  seljakovu  vjernost  i  dalje  naplaćuje 
kmetstvom. 

Po  kazivanju  dra.  Petra  Tomića  najveća  je  za- 
sluga baš  Franje  Markovića,  što  je  Zajc  u  Zagreb 
došao,  jer  ga  je  on  najviše  uvjerio,  da  mu  je  bolje 
biti  u  Zagrebu  prvi,  nego  u  Beču  izgubljen  u  mnoštvu. 

5.  Proiesorovanje. 

Te  iste  godine  1866.  u  prosincu  (6.)  napravi  mladi 
profesor  ispit  iz  hrvatskoga  i  grčkoga  jezika  za  či- 
tavu gimnaziju,  a  iz  latinskoga  za  niže  razrede   (Gr- 

lović  „N.N."),  te  ode  za  namjesnog  učitelja  u  Osijek, 
koji  je  tada  bio  sasvim  zaražen  tudinstvom.  Zato  se 
pjesnik  kao  nježan  i  osjetljiv  patriot  ondje  teško  sna- 
lazio, kako  se  vidi  iz  njegova  utoka  na  vladu,  koji 
niže  navodimo.  A  ni  u  zboru  mu  nije  moglo  biti  pri- 
jatno- Jedina  mu  je  utjeha  i  utočište  bio  vrijedni  rav- 
natelj gimnazije  Zivko  Vukasović. 

U  to  se  doba  bio  zabanio  barun  Levin  Rauch  i 
banio  se  po  svojoj  volji.  Kod  svake  promjene  vlade 
nastoje  slabići  i  pripuzi  prikriti  svoje  grijehe  prijavama 
tuđih  mana  i  njima  opasnih  vrlina,  ili  gledaju  popra- 
viti svoje  prilike  tuđim  štetama ;  a  nevjesta  još  i  ne- 
sigurna vlast  rado  prikloni  oba  uha  svim  istinitim  i 
lažnim  denuncijacijama,  da  se  riješi  protivnika.  Otud 
nastaju  neugodni  premještaji,  trpki  progoni,  gorka 
otpuštanja,  mučni  zatvori  i  druga  nasilja.  Tako  je  bilo 
i  tada,  pa  je  i  Marković  bio  ocrnjen  kod  vlade  te 
dobio  ukor  „radi  nekorektnoga  političkoga  ponašanja." 

Ali  on  nije  htio  primiti  ukora,  već  je  napisao 
muževni  utok,  iz  kojega  vadimo  ove  značajne  retke : 
„  .  .  .  Sto  se  tiče  njegova  političkoga  ponašanja,  to  po- 
korno potpisani  misli,  da  su  pred  visokom  oblasti 
njegovu  narodnu  zanesenost,  koju  on  priznaje,  pre- 
tjeranom naznačiti  i  označiti  mogli  samo  takovi 
ljudi,  koji  nisu  veliki  ni  gorljivi  prijatelji  našemu  na- 
rodu ;  da,  pokorno  potpisani  misli,  da  je  njegovo  po- 
stupanje preobzirno  i  mirno  bilo  u  očigled  najsramot- 
nijim pogrdam,  koje  se  ovdje  često  na  javnih  i  privatnih 
mjestih  na  cijeli  naš  narod  sipahu,  u  očigled  tolikim 
protuustavnim  i  izdajničkim  demonstracijam,  izvedenim 
kadšto  i  od  ljudi,  koji  došavši  u  ove  predjele,  znojem 
i  suzami  našega  roda  okvašene,  siromašni,  znojem  i 
suzami  našega  naroda  svoje  uboštvo  u  zlato  pretvo- 

riše.  Ako  je  usred  takovih  okolnosti  potpisani,  sin 
ove  zemlje,  svomu  čuvstvu,  koje  po  njegovom  zvanju 
dobru  i  časti  domovine  posvećeno  biti  mora,  kadšto 
u  riječih  oduška  dao,  to  su  te  riječi  uvijek  bolne  i 
žalosne  nikad  razdražljive  ni  pogrdne  bile.  Osvjedočen 
dakle,  da  ništa  nezakonita  ni  ikomu  pogibeljna  nije 
nikada  učinio,  postupati  će  p.  p.  kako  dosada  tako  i 
od  sada  po  svom  osvjedočenju,  koje  mu  je  s  dušom 
i  s  krvlju  sraslo,  uvijek  u  granicah  zakonom  dopu- 
štenih, te  će  proti  svemu,  što  bi  pod  kojom  godjer 
krinkom  na  duševnu  štetu  naše  domovine  smjeralo, 
sve  svoje  slabe  sile  žrtvovati ;  a  drži  za  nemoguće, 
da  bi  radeći  tako  proti  ikakovoj  oblasti  radio. 

Budući  da  pokorno  potpisani  uslijed  navedenih 
okolnosti  ukor,  koga  mu  je  visoka  vlada  podijelila,  za 
nezaslužen  i  nepravedan  drži,  to  on  moli,  da  bi  taj 
ukor  s  njega  skinuti  blagoiz voljela."  (Klaić  s.  d.  386. 
iz  „Novoga  Pozora"  br.  49.  od  g.   1867.) 

Bana  se  Raucha  ta  muževnost  mladoga  profesora 
i  ponos  pjesnika  dojmiše,  te  mu  ne  učini  ništa  na  žao. 
U  toj  se  zgodi  stari  Rauch  ponio  baš  kao  pravi  ro- 
đeni gospodin,  koji  nije  u  strahu  za  svoje  gospodstvo 
niti  u  smiješnoj  ljubomori  i  strepnji  za  svoj  ugled  za- 
mjerio činovniku,  što  mu  je  ravno  u  oči  pogledao. 

Ali  utok  je  Markovićev  pravo  zrcalo  tadašnjih 
žalosnih  prilika  u  Osijeku  i  u  cijeloj  Hrvatskoj,  kako 
su  već  tada  „ljudi  prije  siromašni,  a  poslije  suzama 
i  znojem  našega  naroda  obogaćeni  na  nj  najsramot- 
nije pogrde  sipali"  i  protiv  njega  rovarili. 

Sreća  je  bila,  što  se  mladi  profesor  usred  tih  ne- 
snosnih prilika  zaljubio  i  tako  donekle  zaboravljao  ne- 
poćudnu mu  okolinu,  te  se  pored  školskoga  rada 
„bratimio  i  s  vilom  pjesnikinjom",    kako  zgodno  veli 

Klaić.  Pjesnik  je  znao  po  čitave  noći  probditi  pjeva- 
jući uz  crnu  kavu,  koju  je  uvelike  uživao-  Ja  sam 
jošte  šestoškolcem  čuo  pričati,  da  je  Marković  jednom 
tri  dana  i  tri  noći  zatvoren  u  sobi  na  dušak  ispjevao 
„Kohana  i  VI  as  tu".  Plod  mnogih  nemirnih  dana  i  be- 
snenih  noći  bijaše  zaista  pomenuti  romantički  ep,  koji 
se  čini  kao  od  jednoga  komada  saliven.  Izdan  g.  1868. 
pobudi  silno  udivljenje  i  svrati  pozornost  čitače  pu- 
blike na  pjesnika.  Profesor  D.  Jambrečak  sa  zanosom 
ocjenjuje  tu  pjesan  u  , .Dragoljubu"  (g.  1868.  II.  tečaj 
str.  286.  i  dr.)  pa  veli,  da  je  Marković  ,,nadletio  Ma- 
žuranića  smjelim  poletom,  a  nježnošću  i  tančinom  — 
šaptom  svojih  misli  i  pjesničkih  slika  nadmašio.  Jedino 
dubljinom  i  jedrinom  i  raznovrsnošću  zaostaje"  (str. 
364. — 365.).  Ujedno  ga  hvali,  što  je  prvi  od  naših 
pjesnika  upotrebio  jamb  u  toj  pjesmi  (str.  302.). 
Govori  i  o  imenima  epa  prema  imenima  u  Kraljodvor- 
skom  rukopisu  (strana  348. — 349.).  Prigovara  nekim 
kršćanskim  mislima  i  riječima  (n.  pr.  đavo,  što  je 
pjesnik  izmijenio  kasnije  u  ,,črt").  Kako  su  naši  sta- 
riji bili  oštri  u  kritici,  svjedoče  str.  412. — 415.,  gdje 
se  prigovara,  da  je  pjesnik  odviše  zvijezda,  šapta 
i  lahora  nabacao  u  pojedina  pjevanja  !  Zamjera  se 
i  jeziku  gdjegdje.  Ali  se  u  svemu  pjesma  s  ushitom 
pozdravlja. 

6.  „Kohan  i  Vlasta". 

U  tom  je  djelu  predašnji  još  gimnazijski  dojam 
od  Bvrona  natopljen  i  osvježen  jakom  strujom  Mi- 
ckiewiczeva  pjesništva,  ali  pjesnik  se  Marković  slo- 
bodno kreće  i  postaje  originalan  te  dostizava  oba 
uzora. 

Ep  ima  sada  pet  dijelova,  a  sadržaj  mu  je  ovaj  * 

I.  Svadba.  U  pustome  dosad  gradu  Tinu  slavi  se  pir  Ko- 
hana  i  Vlaste.  Kohan  je  sin  pređašnjega  kneza  Zaboja,  a  Vlasta 
je  kći  Kruvoja,  sadašnjega  kneza,  koji  misli,  da  je  Vlasta  Zabo- 
jeva  kći  i  sestra  Kohanu. 

Na  tom  piru  hoće  Kruvoj  da  predobije  Kohana  i  ostale 
plemiće  za  savez  s  Nijemcima,  koje  zastupa  Durink.  Savez  će 
plemiću  donesti  svu  vlast  i  slast,  a  kmetu  terete  i  služništvo  kao 
i  kod  Nijemaca.  Kohan  začaran  ljubavlju  spram  Vlaste  ne  opaža 
zamke  i  ne  sluša  riječi  Kruvojevih.  Ali  kad  ih  čuje  i  shvati,  plane 
gnjevom  na  Nijemce  i  na  kneza  te  odbija  savez  sramotan,  štetan 
i  smrtonosan  po  njegov  narod.  Knez  se  nato  razjari,  a  i  ostali 
bi  plemići,  pristaše  kneževi,  ubili  Kohana,  da  ga  knez  ne  obrani, 
a  još  više  Vlasta  zabrinutim  krikom  svojim.  Knez  šanu  nešto  ta- 
janstveno Kohanu  u  uho,  od  čega  se  Kohan  strese  i  problijedi  — 
i  bio  bi  posjekao  kneza,  da  ga  ne  zadrža  očajni  vrisak  Vlastin. 
Iz  dvora  ispade  Kohan  smućen  i  sav  satrven,  a  u  dvoru  osta 
zatvorena  Vlasta. 

II.  Tajne.  Kruvoj  se  stari  zavezao  u  duboke  misli,  koje  sad 
izlaze  na  površinu:  Na  odru  je  mrtva  Zabojeva  žena  Drago- 
mira.  Zaboj  očajava  uz  mrtvu,  a  očaj  mu  Kruvoj  još  povećava 
svojom  himbenom  tugom.  Knez  od  bola  s'rvan  moli  lijeka,  a 
Kruvoj  mu  daje  otrova  .  .  .  Kruvoj  će  sam  postati  knez.  To  se 
je  Kruvoj  samo  osvetio  Zaboju,  mrzitelju  Nijemaca,  komu  je 
morao  kao  rob  služiti  i  koji  mu  je  bio  prognao  ženu  Njemicu 
Hemu,  kćer  Durinkovu.  Tad  se  sastaje  s  Durinkom  i  dugo  se 
dogovaraju.  Napokon  mu  Kruvoj  uruči  u  plašt  zamotano  dijete, 
koje  Durink  odnese  u  Njemačku.  Zaboja  i  ženu  njegovu  s  novo- 
rodenčetom  pokopaju,  ,,al  u  dva  lijesa  sakrita  je  tajna".  Kruvoj 
knezu  diže  konjanički  spomenik  od  mjedi,  a  sam  sjede  na  kne- 
ževski  prijesto  : 

,,U  kov  je  dušu  kneza  mrtvog  skrio, 
Na  prijestol  knežev  živ  je  Kruvoj   sio". 

Sad  Kruvoj  traži  svoju  Hemu,  ali  nje  nema  više  natrag,  nego  mu 
Durink  iza  tri  godine  donese  curče  lažući,  da  je  to  kći  Zabojeva, 
neka  se  još  u  djetetu  osvećuje  mrtvome  Zaboju. 

I  Vlasta  odraste  skupa  s  Kohanom  na  dvoru  u  djetinjskome 
milovanju,    a  za  toga    vremena    nastoji    Kruvoj    izmiriti    plemiće 

svoje  s  Nijemcima,  dok  je  Kohana  mislio  sputati  uza  se  Vlasti- 
nom  ljubavlju  ...  A  eto  najednom  diže  se  Kohan  pred  njime 
kano  osvetnik,  i  duh  se  očev  javlja  u  njemu,  da  raspali  protiv 
njega  sav  puk  .  .  .  Ali  se  od  te  misli  otrese  Kruvoj,  jer  je  Ko- 
hanu  zavezao  usta,  te  muče  dolazi  svake  noći  pod  prozor  za- 
tvorene drage.  Narod  je  željan  mira,  sit  krvoprolića  i  pustoši 
hoće  da  nesmetan  uživa  plod  svojih  ruku,  svoga  truda.  Po  kne- 
ževini se  raznosi  glas  o  stalnu  miru  i  savezu  s  Nijemcem,  te  ga 
većina  rado  prima,  a  tko  se  buni  protiv  toga,  njega  snađe  zla 
kob  :  ili  zasjedna  smrt  ili  požar  ili  tamnica.  Kmet  se  ne  može 
domisliti  varci  tuđinskoj  i  kneževoj,  jer  nigdje  nema  prijatelja. 
A  onaj  Kohan,    koji  bi  mu  mogao  tu    varku  otkriti, 

„po  narodu  se  taj  ko  sjena  vuče, 
I  sluša  ljehe,  kako  lažno  buče  .  .  . 
Pa  ipak  blijeda  njegva  usta  muče". 

I  Kohan  očajan  bije  boj  u  sebi,  ali  ipak  šuti  i  svake  se  večeri 
jadan  dovuče  pod  prozore  Vlasti.  Još  dva  dana  treba,  pa  će  se 
sklopiti  kobni  savez.  Kohan  zadnji  put  čeka  dragu,  da  sine  na 
prozoru  :  ako  ne  dođe,  znak  je,  da  je  mrtva.  Vlastin  se  lik 
ukaza,  Kohan  u  zanosu  misli,  da  je  to  samo  sjena  pokojnice,  pa 
se  žali  na  njezina  oca  krvnika  : 

,,Ja  puku  nisam  odavao  ništa, 
Za  život  tvoj  me  strah  i  trepet  tišta ; 
Na  grožnje  oca  ja  sam  uvijek  mučo, 
U  srcu    bolnom  tajnu  sam  zaključo! 
Ta  šapnuo  mi  Kruvoj,  ljuta  zmija  : 
Riječ  jedna  moja  —  tebe  da  ubija. 
Ja  mucah,  trpljah   —  a  on  tebe  ubi!" 

Poslije  Kohan  razabra,  da  nije  ono  sjena,  da  je  živa  Vlasta,  te 
želi  k  njoj,  da  mu  pomogne  i  svjetuje  ga  u  toj  duševnoj  muci. 
Vlasta  ga  zove  sutra  na  sastanak,  da  mu  jednu  riječcu  šapne  i 
svu  dušu  cjelovom  izdahne. 

Kohan  obeća  doći  pa  se  izgubi  u  noćnu  tamu,  a  dvije  se 
sjene  (Durink  i  Kruvoj)  u  zakloništu  muklo  nasmiju  za  njim: 
„sutra  će  brat  obljubiti  sestru".  Tako  misli  Kruvoj,  ali  Durink 
zna,  da  je  Vlasta  Kruvojeva  kći,  a  njegova  unuka,  no  Nijemac 
mrzi  sve,  što  je  od  slavskog  oca. 

III.  Ljiljani.  Počinje  sjajnim  opisom  jutra,  personifikacijom 
zemlje  i  sunca,  kako  se  ljube  poput  Rodinove  grupe  Zemlje  i 
Mjeseca,  a  prikazuje  s  krepčinom  i  plastikom  Preradovićevom 
u  „Prvim  ljudima",  ali  s  većom  toplinom  i  nježnošću.  Vlasta  oče- 
kuje dragoga  u  slatkom  čeznuću  i  zove  milu,  tajanstvenu,  svetu 
noć,  s  kojom  će  i  dragi  doći.  Ujedno  se  moli  Bogu  za  svoj  narod: 

„Za  sav  rod  slavski  moli  milost,  spas, 
Nek  rod  joj  slavski  ropska  kob  umine  ; 
I  još  za  jednu  dušu  ona  moli, 
Neumirnu,  a  s  neumirnom  boli." 

U  to  zvijezda  jedna  zapane,  a  lijerov  miris  nošen  lahorom  dahne. 
Vlasta  silazi  u  vrt  i  nabere  ljiljanova  cvijeća.  Onda  se  povrati  u 
tihu  sobicu  svoju  sa  cvijećem,  te  ju  pomno  zatvori,  obuče  se  u 
svadbeno  ruho  i  legnuvši  sklopi    oči,    znajući    da    se  već    ne    će 

dići   ni  dragoga  vidjeti. 

• 

„Iz  ljiljan  cvijeća  miris  se  izliva 
I  kružeć  stvara  lake,  bijele  slike, 
Anđelke  suzne,  sjajne,  bljedolike. 
Već    more  vala    mirisavih    pliva... 
Iz  njih  se  kolo  anđeosko  diže 
I  prama  Vlasti  plije    bliže,    bliže 
Te  s  pjesmom  rajskom  oko  nje  se  vije. 
Sve  brže  kolo  anđela  se  toči  .  .  . 
*I  već  za  bijelu  ručicu  ju  shvati, 
U    vis   nebeski    sobom  ju  uznese". 

I  Kohanu  je  taj  dan  jedva  prošao,  te  pun  nade  pohiti  k 
dragoj,  kako  mu  je  rekla  —  ali  je  nade  bez  svijesti.  Kleče  uza 
nju  i  toči  tihe  suze,  te  se  sipaju  na  dragino  lice.  Za  čas  ona 
otvori  oči,  ,,al  u  njih  nije  ovog  svijeta  sjaj".  Zagrli  ga  i  cjelune, 
te  šane  i  izdahne. 

„Nad  mrtvom  dragom  dragi  opet  plako  .  .  . 

A  mjesečina  sjajna  se  nadvela 

Nad  dvoje  dragih,  dva  mramora  bijela". 

IV.  Mjedni  konjik.  Na  velikom  trgu  nasred  grada  Greba  o 
zapadu  sunca  tik  do  Zabojeva  spomenika  gori  Perunov  oganj 
na  žrtveniku,  a  oko  njega  sakupljeni  bodrički  plemići  i  kmetovi 

i  četa  njemačkih  vitezova,  medu  njima  i  knez  Kruvoj  na  prije- 
stolju. Sad  je  njegov  čas,  to  je  njegov  dan,  gdje  će  sebi  osigu- 
rati vlast  sklopivši  savez  sa  Nijemcima.  Već  je  glasnik  počeo 
kupiti  glasove  u  žaru,    kadli  zamoli  riječ    neki  starac,  koji  priča 

0  strahotama,  što  su  ih  on  sam  i  njegova  porodica  podnijeli  od 
užasne  okrutnosti  njemačke,  tako  da  je  prisegao  smrt  svemu,  što 
je  Nijemac,  te  se  povukao  u  samoću.  Ali  sada  na  glas  mira  i 
trajna  saveza  umekšan  i  bezazlen  pruža  ruku  pomirnicu  Nijemcu, 
kad  vidi, 

„gdje  se  Nijemac  jednom  kaje 
I  prijateljsku  ruku  nam  podaje  .  .  . 
Da  vidim,  gdje  se   domu  vraća  mir 
I,  gdje  krv  tekla,    sad  se  slavi  pir 
Nas,  vas  nek  jedna  ljubav  obuzima". 

I  starac  se  miri  s  Nijemcima,  te  sjede  tik  uz  knežev  pri- 
jesto  i  sklopi  zavazda  svoje  oči.  Sad  opet  kupi  glasnik  u  žaru 
glasove,  a  Kruvoju  slavodobitno,  sijeva  oko,  kadno  se  stvori  Ko- 
han  u  skupštini,  a  na  rukama  mu  mrtva  Vlasta.  Tad  Kohan  stade 
otkrivati  tajne  laži,  rovarstva  Kruvojeva,  kako  je  obećao  ljesima 
(plemićima)  u  savezu  s  Nijemcima  viteštvo,  a  kmetovima  ropstvo; 
kako  je  njega  samoga  obavezao  mukom,  jer  će  ubiti  Vlastu,  ako 
ga  oda  puku.  Ali  Vlasta  se  za  puk  žrtvovala  i  rekla  mu  na  samrti : 

„Ja  umroh,  narod  nek  ne  umre  moj, 
Zamukoh,  nek  se  muk  razriješi  tvoj!" 

1  sad  ih  Vlastin  mrtvi  lik  moli,  da  nikomu  ne  izdadu  domo- 
vinu dragu  .  .  . 

Ali  knez  pakosno  raširi  glas,  da  je  Kohan  poludio,  te  svi 
povjeruju  i  žale  siromaha,  pa  dalje  glasuju  za  savez  s  Nijemcem, 
a  knez  oglasi  odluku  skupštine.  Tad  jarostan  i  kao  mahnit  skoči 
Kohan  te  sipa  strijele  na  izdajice  i  groznom  kletvom  proklinje 
sav  narod  : 

„Podajte  ruku  Nijemcu,  nek  ju  smrvi, 

Nek  njom  ko  pandžom  od  vas  stvori  strvi, 

Nek  bratskom  rukom  djecu  vam  zadavi, 

Na  bratskih  grudih  sav  nek  narod  smlavi !  .  .  . 

Ko  progonjena  umirajte  .  .  .  pseta  .  .  . 

Kad  jeste  .  .  .  pseta  ropska,  a  ne  ljudi!" 

Neka  im  se  zatre  sjeme,   dalje  viče  Kohan,   u  pustoš  neka  im  se 
pretvori  sva  zemlja  osim  spomenika  Zabojeva! 

Ali  Kruvoj  skoči,  da  taj  spomenik  u  ognju  rastopi.  I  već 
liže  plamen  oko  kipa.  Nato  se  Kohan  baci  na  koljena  i  moli  se 
svesrdice   Bjelobogu,   da  oživi  kip  Zaboja,  neka  spasi  narod  svoj  : 

„Nek  mrtvi  rod  naš  od  propasti  spasi, 
Kad  živa  nema,  da  se  za  nj  oglasi". 

Ako  ga  Bjelobog  ne  usliša,  onda  nije  Bjelobog,  nego  Crno- 
bog,   krvnik  ne  bog,  tama  ne  svjetlo!  .  .  . 

Kad  je  Kohan  dokrajčio  svoje  užasne  kletve,  baca  se 
s  Vlastom  u  oganj,  i   ,,u  silan  buket  digao  se  plamen  .  .  . 

,,Na  konju  Zaboj  opet  ko  da  žije! 

Iz  oka  munja  porazna  mu  gori, 

Iz  usta  nijemih  grom  koreći  ori, 

Iz  ruke  mač  mu  osvetnički  siže 

Na  zapad,  gdje  se  prijesto  knežev   diže, 

Ko  da  će  sad  da  Kruvoja  prorazi". 

Zločincu  se  Kruvoju  koža  ježi  od  grozote  i  kao  mahnit 
stade  prema  kipu  buncati  svoja  tajna  nedjela: 

„Ti  lažeš,   nisam  otrova  ti   dao  .  .  . 
Ja  nisam   brata  sestrom  oženio  .  .  . 
Još  živiš  —  još  ti  otrov  dosta  nije  — 
Po  drugi  put  sad  rukom  mojom  pani  .  .  I" 

I  nasrne  s  mačem  na  Zabojev  spomenik,  ali  se  onesviješten 
sruši  pred  njim.  Svi  se  za  čas  skameniše  —  a  onda  trgoše  ma- 
čeve, da  raznesu  izdajnika  Kruvoja.  Ali  im  bijes  najednom 
utiša  žrec  Perunov  Slavoj  zboreći  proročkim  glasom. 

V.  Slavoj.  Mireći  braću  razbija  žaru  sa  glasovima  o  čelo 
Kruvojevo  :  „Prokleto  djelo  na  prokleto  čelo!"  Sada  treba  novi 
život  početi  i  sasvim  obnoviti  staro  svoje  biće.  Sjeća  se  ljubavi 
i  mira  i  sreće,  dok  nije  tuđin  medu  njih  zavrgao  mržnju,  krvo- 
proliće, nevolju,  ropstvo. 

„Nam  sunce  nije  božje  svjetlo  više, 
Već  tamničara  vječnog  svjetiljka  je, 
Koj  svagdan  naše  gledat  hodi  vaje, 
Da  vidi  da  T  mu  roblje  jošte  diše" 

(To  su  Šekspira  i  Preradovića  dostojne  slike  !J.  I  takov  krvnik 
još  dolazi,  da  se  s  nama  brati,  dok  još  imamo  druge  braće  na 
daleko  i  široko,  koje  također  „mori  tudinstva  breme",  pa  ćemo 
se  radije  s  njima  uhvatiti  u  bratsko  kolo,  da  se  izbavimo  za- 
edničkog  neprijatelja. 

„Nek  slavstvo  bude,  što  je  bilo  prije, 
Nek  sunca  opet  sveti  žar  mu  grije 
I  blagoslovom  rad  mu  marljiv  zori, 
Nek  svijet  mu  više  ropska    nije    tama  .  ,   . 
A  uz  rad  pjev  se  njegov  svijetom  glasi!" 

Bojno  oružje,  darove  tudinstva,  vratit  će  tudincu  ;  ali  ako 
mačem  na  njih  navali,  tad  će  ga  Slaveni  dočekati  trostrukim 
štitom. 

Prvi  je  štit  Zabojev  kip  i  u  njemu  duh  prošlosti,  drugi  je 
štit  slovjenska  pjesma,  u  kojoj  se  odsijeva  prošlost  i  osmijeva 
budućnost;  treći  je  štit  —  trobojni  stijeg  modar-bijel-crveni. 
Sloga  neka  polože  mačeve,  taj  tudinački  dar,  na  Kruvojev  trup. 
A  kada  i  tuđin  digne  glas  protiv  silništva,  kad  i  on  bude  prožet 
čovještvom,  tad  će  se  i  s  njime  pobratiti,  neka  „tiranstvo  svuda 
kleto  pada,  a  da  sloboda,  bratstvo,  ljudstvo  svuda  vlada."  Svi 
zaneseni  padoše  na  koljena,  pa  otpasuju  mačeve  i  bacaju  ih  na 
Kruvojev  trup. 

U  polutmici  stoje  Nijemci,  od  stida  kriju  rukama  lica,  mno- 
gima suza  teče.  Slavoj  pristupi  k  njima  i  bratimi  ih  ogrlivši 
jednoga  od  njih  : 

„Tad  ljubavi  se  ljudske  pjesma  rodi  .  .  . 
Nek  svi  se  jednom  sljube  svijeta  puci." 

U  to  se  humak  oružja  nad  Kruvojem  ruši  te  ispod  njega 
iskoči  Kruvoj  „ne  čovjek  nego  vječne  mržnje  biće,  u  kome  vječni 
ubojica  sviće."  On  ode  u  mrak  do  Durinka,  te  se  skupa  izgube 
u  noć,  jer  „na  besmrtan  su  odsudeni  zloće  mrak.  I  gdjegod  narod 
u  okove  pada  ...  Tu  njihov  tajan,  gluh  se  korak  čuje,  Proklete 
duše  njihove  tu  huje",  kano  prokleti  duh  u   „Zloj  kobi". 

I  tako  bi  medu  ljudima  morala  borba  i  prokletinja  trajati 
do  vijeka  —  ali  se  pjesnik  nada,  što  više  vjeruje,  da  će  nestati 
onih  zlodušnika,  kad  ljudi  budu  ljudi,  „jer  prolazna  je 
mržnja,    a    ljubav    vječna". 

S  tim  optimističkim  stihovima,  s  tom  divnom  vje- 
rom u  vedriju  bolju  budućnost  svoga  naroda  i  čita- 
voga čovječanstva  svršava  pjesnik  svoj  ep,  što  ga  je 
satkao  zlatnim  čunom  Kollarova  slavenofilstva,  za- 
hukao  čarom  Bvronove  i  Mickiewiczeve  romantike, 
kako  je  već  dr.  Branko  Vodnik  opsežno  istaknuo  u 
svojoj  lijepoj  i  temeljitoj  studiji  „Franjo  Marković" 
(str.  21.  i  d.).  Samo  se  ne  slažem  s  njime,  što  na- 
pominje (str.  50.  i  d.),  da  nije  tražio  ni  poredivao 
motive  „Kohana  i  Vlaste"  u  Bvronovoj  poeziji,  jer 
tvrdi,  da  se  Marković  nije  neposredno  povodio  za 
Bvronom,  premda  ga  je  poznavao  na  izvoru,  nego 
posredno  tek  po  Mickiewiczevu  bvronizmu.  Ja  pak 
protivno  držim,  da  se  Marković  ugledao  jednako  n  e- 
posredno  na  oba  pjesnika.  Sadržaj  „Kohana  i 
Vlaste"  smišljen  je  pod  dojmom  Bvronove  „Abidske 
vjerenice".  I  tu  naime  stari  paša  Dafir  odgaja  na 
svom  dvoru  lijepu  kćerku  Zulejku  skupa  sa  mladim 
Selimom,  tobožnjim  svojim  sinom,  a  uistinu  sinom 
svoga  starijega  brata,  koga  je  u  kupelji  žedna  otrovao 
od  pohlepe  za  njegovim  imutkom  i  čašću,  kao  Kruvoj 
Kohanova  oca  radi  želje  za  kneževskom  vlašću.  I 
Selim  se  i  Zulejka  od  najnježnijih  godina  igraju  i  ljube 
kao  Kohan  i  Vlasta  i  misle  da  su  brat  i  sestra.  Samo 
Đafir  ih  vara,  da  su  braća,  jer  se  boji  osvete  Seli- 
move,  ako  dozna  istinu  o  svom  ocu,  kako  se  i  Kru- 
voj plaši  osvete  Kohanove,  ali  sam  zavaran  od 
Durinka  drži  svoju  kćerku  Vlastu  sestrom  Kohano- 
vom,  a  Kohanu  je  nudi  kao  svoju  krv,  da  ga  učini 
neškodljivim. 

Đafir  sili  kćer  na  udaju  s  nemilim,  Kruvoj  Ko- 
hana na  savez  s  Nijemcima.  U  II.  pjevanju  zaroni 
Kruvoj  mišlju    u    svoje  strahovite    tajne    i    tako  nam 

pjesnik  duhovito  iznosi  pred  oči  prošle  događaje.  U 
Bvrona  priča  Selim  u  tajanstvenoj  pećini  pašina  vrta 
na  noćnom  sastanku  Zulejki  grozne  tajne  o  zločinstvu 
njena  oca,  otkriva  joj,  da  nisu  braća,  ali  je  ljubi 
ljubavlju  jačom  od  bratske  te  je  poziva,  neka  po- 
bjegne od  okrutnog  oca,  koji  je  hoće  da  dade  za 
nedraga.  Neka  bježi  s  njime,  vodom  gusara,  onamo, 
gdje  nema  prava  ni  zakona,  ali  vjere  i  prijateljstva, 
iskrenosti  i  smjelosti,  osvete  i  jednakosti,  u  slo- 
bodu, za  kojom  žeđa  i  Kohan,  ali  samo  zbog  puka 
svoga,  a  ne  radi  svoje  ličnosti  kao  Bvronov  mo- 
derni junak.  Zulejka  pogiba  od  ljubavi  i  čežnje  za 
ubijenim  Selimom  prije  nego  dođe  po  nju  nedragi^ 
dok  Vlasta  uvenu  zbog  dragoga  kao  žrtva  za  svoj 
narod  —  romantika  slavenska  i  odjek  ilirstva  u  Mar- 
kovića. 

I  uopće  ona  privlačiva  tajanstvenost,  kojom  je 
zadahnuta  „Abidska  vjerenica",  prožima  još  više  Mar- 
kovićev  ep.  Selim  sa  silnom  emfazom  navješta  Zulejki 
strahotne  tajne  u  I.  pjev.,  a  u  II.  ih  otkriva  skupa 
s  tajnom  svoga  odgoja,  s  tajnama  svojih  osnova,  kako 
je  dospio  u  društvo  gusara,  kako  će  se  oboje  s  po- 
moću gusara  osloboditi  pašinih  okova.  Tim  je  čarom 
tajanstvenosti  obavio  i  Marković  svoje  djelo  od  po- 
četka do  kraja  tako,  da  mnogi  čitalac,  ako  pomnjivo 
ne  pazi,  ne  zna,  da  Kohan  i  Vlasta  nisu  braća,  i  što 
biva  od  njih  na  koncu. 

I  u  pojedinostima  ima  nekih  reminiscencija  iz- 
među oba  epa.  U  „Abidskoj  vjerenici"  prikazuje  se 
odmah  na  početku  sijedi  Đafir-paša,  kako  na  divanu 
sjedi  i  kako  mu  neka  tmurna  misao  viri  iz  oka,  ali 
je  sakriva,  jer  „nepomično  čelo  pristupa  ne  da  k  onome, 
što  duša  zatomiti  gleda".  Ipak  mu  ne  uspijeva  vanj- 

štinom  prikriti  unutarnju  borbu.  U  „Kohanu  i  Vlasti" 

također 

„Knez,  Kruvoj  stari,  u  počelju  sjedi  .  .  . 
Čas  zbori  mladoj,  čas  potmulim  okom 
Sve  amo  tamo  igra,  ko  kad  barom 
Prolijeće  plamik  varavim  si  žarom, 
Čas  mišlju  pak  se  zabavi  dubokom  .  .  . 
Potamnjele  mu  p^ovedre  se  oči  .  .  . 
Dok  pogled  mu  se  čudan  ne  ukoči, 
Pak,  kao  brižan  misli  kriti  tajne  .  .  ." 

Tek    je    situacija,    kret  sličan,    ali  kolika    originalnost 
izbija  u  Markovićevu  slikanju ! 

Bvron  s  neobičnom  toplinom  a  s  poznatom  svo- 
jom krepčinom  pjeva  o  Zulejki,  da  je  krasna  kao 
prva  smrtnica  onoga  dana,  kad  je  od  prijevarne  zmije, 
koja  poslije  posta  slikom  njena  srca,  premamljena 
bila,  da  postane  još  zamamnija ;  da  je  draga  kano 
sanja,  priviđenje,  što  nesretnika  u  snu  tješi,  te  mu  u 
eliziju  pokazuje  zlato  ljubljeno  prije  ili  mu  na  nebu 
prebraja  one,  koje  je  oplakao  na  zemlji;  da  je  slatka 
kano  spomen  pokopane  ljube,  a  čista  kao  djetinjska 
molba,  što  se  k  nebu  nevina  diže.  I  Marković  s  jed- 
nakim žarom,  ali  s  većom  nježnošću,  a  bez  pesimizma 
ili    bockava    razočaranja    Bvronova    opisuje    Vlastu : 

„Gle,  kako  j'  oči  oborila  mlada, 

Ko  dijete  zlatne  kad  u  sanke  pada, 

Ko  andel,  sustav  na  putu  iz  raja. 

Preslatke  slike  čarobnoga  sjaja, 

Sto  oči  njene  poniknule  zriju, 

Ko  zaslon  svet  bijele  vjede  kriju"  i  t.  d. 

Kako  u  cjelini,    tako  i  u   pojedinostima  sačuva  Mar- 
ković uvijek  svoju  izvornost  i  snagu.    Zato  mi  se  ne 

čini  sretnom  tvrdnja  dra.  Vodnika  (s.  d.  str.  32. — 36.), 
da  je  naime  Marković  crpao  motiv  4.  pjeva  „Mjedni 
konjik"  iz  tri  izvora :  iz  pjesme  Puškina  „Mjedni 
vsadnik",  pa  iz  Mickiewiczeve  pjesme  „Pomnik  Piotra 
Wielkiego",  te  iz  libreta  Mozartove  opere  „Don  Juan" 
od  Lorenza  da  Ponte.  U  prve  se  dvije  umjetnine, 
osobito  u  Mickiewiczevoj  (poredba  Mark-Aurela  s  Pe- 
trom Velikim),  sasvim  drugo  prikazuje,  nego  što  u 
Markovićevu  spjevu.  Jedino  dopuštam,  da  se  u  libretu 
Lorenza  da  Ponte  podudara  s  Markovićevim  „mjednim 
konjikom"  ta  pojedinost,  što  se  mjedeni  konjik  osve- 
ćuje svome  krvniku  za  njegovo  nedjelo.  Ali  i  to  je 
mnogo  stariji  motiv  i  od  Lorenza  da  Ponte,  a  potječe 
iz  Aristotelove  poetike.  Tu,  gdje  ,,il  maestro  di  quei 
che  sanno",  kako  ga  zove  Dante,  raspravlja  o  trage- 
diji, govori  i  o  prednostima  neočekivanih  događaja  u 
drami,  pa  navodi  primjer,  kako  zločinca  nenadano 
ubija  mramorni  kip. 

To  je  pak  Markoviću  jamačno  bilo  poznato  iz 
prvoga  vrela  kao  klasičnom  filologu-grecistu.  Osim 
toga  je  pjesnik  imao  pronicavo,  izoštreno  oko  za  pri- 
rodne pojave  male  i  velike,  za  igru  svjetla  i  mraka, 
koji  u  nekim  časovima  podaju  život  i  mrtvim  stva- 
rima. A  osim  toga  je  i  po  svome  zanimanju  bio  fini 
psiholog,  te  je  i  po  Vodnikovu  mišljenju  „obradio  po- 
znati već  romantički  motiv  potpuno  originalno  i  pla- 
stično" (str.  32.  s.  d.),  a  „za  veću  psihološku  motiva- 
ciju Kruvojeva  bijesa,  koji  gleda  pred  sobom  živu 
utvaru,  veoma  zgodno  udesio  lomaču  i  taljenje  kipa 
na  lomači,  jer  time  dobiva  fantastička  živa  prikaza 
konjika  veće  gibanje  i  silniji  dojam"  (str.  39.  — 40.). 

Ali  pored  svih  tih  slučajnih  ili  hotimičnih  sličnosti 
koliko  ima  tu  izvrsnih,   samoniklih  opisa,    divnih  pri- 

zora,  uzvišenih  misli  i  dubokih  osjećaja ;  koliko  topline 
i  miline,  koliko  strahote  i  nježnosti. 

Ako  se  i  vidi  moć  njegovih  uzora,  što  i  sam  pjesnik 
iskreno  priznaje  u  uvodu  3.  izdanja,  to  ipak  oduzima 
djelu  njegovu  daleko  manje  vrijednosti  i  samostalnosti, 
nego  što  Vergilijevim  i  Horacijevim  pjesmama  umanjuju 
cijenu  njihovi  grčki  izvori.  Tako  ni  krasnim  kipovima 
Berninija  ni  Michelangelovu  Mojsiji  ne  smeta  zadah 
klasičke  starine,  da  ne  budu  samostalne  sjajne  umjet- 
nine. I  kaošto  je  duždeva  palača  u  Mlecima  nadah- 
nućem klasičke  umjetnosti  začeta,  pa  ipak  kano  sa- 
mostalno uzor-djelo  renesansnoga  graditeljstva  sjaje 
vijekovima,  tako  će  i  u  hrvatskoj  lijepoj  knjizi  pored 
„Smail-age"  blistati  kao  nepatvoreni  alem-kamen  Mar- 
kovićeva  pjesan  „Kohan  i  Vlasta". 

U  snazi  prikazivanja  nježne  ljubavi  između  oboje 
mladenaca  ne  zaostaje  ni  za  Bvronom  ni  za  Mickie- 
wiczem,  a  sukob  medu  Kohanom  i  Kruvojem  drama- 
tičnošću  nadmašuje  sraz  između  Dafira  i  Selima,  kao 
što  i  opisi  krajišta  ne  zaostaju  za  Mickiewiczevim 
orisima  mile  mu  domaje  Litve. 

Već  sam  početak  sa  svojom  zagonetnom  antitezom 
između  pučkog  nagađanja  o  strahoti  u  gradu  Tinu  te 
između  istinskoga  veselja  na  gozbi  poput  nekog  pre- 
ludija daje  naslućivati  budući  sadržaj,  buduću  buru 
crnih  događaja  kao  u  dramama  Sekspirovim.  A  oni 
prekrasni  opisi  dvorane  u  gradu,  iskićene  po  stje- 
nama  oružjem  i  kipovima  domaćih  slavenskih  bogova 
sa  značajnima  po  njih  atributima  takme  se  svojom 
plastikom  s  Ovidijevim  opisima.  Onaj  ocrt  gostiju  kod 
stola  odlikuje  se  pronicavim  socijalnim,  fiziološkim  i 
psihološkim  opažanjima  (str.  6.),  gdje 

„Uz  pjesmu,  šalu  gosti  vrijeme  traju, 
I  napitnice  mnoge  zaredaju, 
Davnine  slavne  još  se  spominjaju 
I  blagoslovi  novom  braku  čuju. 
Pak  jedan  s  drugim  o  bojevih  zbori, 
Junaštvo    svoje   hvaleć  rogobori 
I  djedovske  im   pridodaje    čine, 
Pak  sluša,    d  v  o  j  e  ć,    druga  si  vrline. 
Pritajiv  glas  pak  drug  sa  drugom  šapće"  itd. 

Ali  okanimo  se  zasad  isticati  i  nabrajati  pojedine 
krasote,  nego  da  ogledamo,  ima  li  što  u  epu  suvre- 
meno, jer  dr.  Vodnik  (s.  d.  str.  22.  i  dr.)  tvrdi,  da  je 
tek  ljubav  za  slavenstvo,  a  mržnja  na  nijemstvo  u 
,,Kohanu  i  Vlasti"  odgovarala  duhu  onoga  vremena 
g.  1868.  Ja  držim,  da  ima  i  drugih  aktualnih  stvari 
u  djelu,  a  mržnjom  na  Nijemce  ubio  je  pjesnik,  što 
se  veli,  dvije  ptice  jednim  mahom :  mislio  je  na  sve 
naše  davne  i  sadanje  neprijatelje.  U  govoru  će  kneza 
Kruvoja  (str.  9. — 11.)  naći  pomnjiv  i  pozoran  čitalac 
toliko  suvremenih  činjenica  i  opažanja,  od  kojih  su 
neke  i  danas  od  vrijednosti,  te  se  ponavljaju  po  pri- 
rodnom, historičkom,  a  i  po  Nietsche-ovu  zakonu, 
kadgod  nas  trebaju  naši  susjedi  i  gospodari.  Onda  se 
sklapala  nagodba  s  Ugarskom. 

Evo  nekoliko  riječi  Kruvojevih,  kojima  nagovara 
svoje  Bodrice  na  savez  s  Nijemcima: 

„  .  . .  margrof  Durink  do  nas  se  uputi, 

S  kim   mnogi  vas  su    prijatelji    davni, 

Da  ponudi  nam  s  Nijemci  savez  slavni.. 

Jur  poli  svijeta  vladar  nedobitni, 

Podjarmit  možan  i  naš  kraj  sitni 

Nas  slabe  Nijemac  za  premce  si  broji 

I  prijateljsku  ponuda  nam  ruku  — 
Naš  prije  vrag,  sad  želi  biti  naš  brat  - 
Nam  Bodricem,  on  —  njemški  orijaš 


X    " 


Sebe  i  svoj  narod  što  više  poniziti  i  umanjiti  mu 
vrijednost,  da  se  ne  uzda  u  se  i  da  bude  jeftiniji  kod 
sklapanja  saveza,  a  uzdići  dušmanina,  to  je  svagdanja 
muzika  i  današnjih  malodušnika  i  sebičnjaka.  Ili  zar 
nije  i  danas  mudrost  prezirati  svoje,  a  dičiti  se  tuđim, 
čemu  je  i  Preradović  prigovarao?  Zar  i  danas  ne 
odbijamo  i  mrzimo  svoje  plemenjake,  a  hvatamo  i 
slavimo  nesrodnike,  te  dokazujemo  diku  i  korist  ta- 
kovih saveza,  kao  i  Kruvoj : 

,,Nu  dični  savez  taj  nam  još  i  p  r  u  d  i. 

Plah,  neuk  nam  je  narod,  svoje  glave ; 

Okružuju  ga  puci   divlje    ćudi, 

Sto  nas  i  Nijemce  ratom  uvijek  strave, 

Po  govoru  nam  srodni,  ali  razni 

Po  misli  h,  težnja  h.  Tko  još  da  bulazni 

0  srodstvu  s  njimi,  zajednici,    slozi  — 

Sačuvali  nas  toga  vječni  bozi! 

Sa  slabim  slabiji,  to   je  društvo  smiješno. 

Ojačimo  se  sami,  to  j'  uspješno, 

Pak  onda  s  drugim  ručiti  se  smijemo." 

A  zar  nisu  dalje  riječi  Kruvojeve  odjek  misli  i 
govora  onih  vremena,  kad  je  kmetstvo  u  Hrvatskoj 
dokinuto  prenaglo,  bez  priprave,  ne  postepeno,  te  je 
od  prenagljenosti  i  nespremnosti  nastradao  i  omraženi 
vlastelin,  nenadano  lišen  radne  snage  (kmetova),  i 
kmet  mrzitelj,  ostavši  bez  sjemenja  i  drugih  pomagala 
potrebnih  mu  u  novom  položaju  nenadane  samostal- 
nosti. A  jaz  mržnje  jače  pukao  medu  njima. 

Stoga  se  tuži  Kruvoj  (str.  9.) : 

,,U  nas  je  svaki  svoj,  mi  svi  gospodujemo, 
Kmet,  ljeh  i  župan  u  nas  je  sve  jedno, 
Svak  svoj  je,  a  svi?  Krdo  slabo,  bijedno! 
Sloboda  svakog  svim  je  skupni  grob. 
U  Nijemca  plemić  vlada,  kmet  je  —  rob. 
I  u  nas  tako  budi!  .  .  . 

Ljeh  nek  bude  prvi 
U  zemlji,  koju  spasi  svojom  krvi .  . . 
Nek  za  njega  se  kmet  u  miru  znoji ! 
To  ište  svih  nas  korist,  razum,  pravo." 

Nesredenost  ondašnjih  prilika  društvenih  rišu  i 
ove  Kruvojeve  riječi : 

,,A  naše  kmetstvo,  lijeno,  svojeglavo, 

Još  gospodara,  da  njim  vlada,  treba, 

Inače  soli  nestat  će  mu  i  hljeba, 

Dan  na  dan  će  ga  triiet  prosjaštvo  više, 

Ta  sada  već  od  bijede  jedva  diše." 

Uza  to  su  počele  seljaštvo  u  ono  doba  rastakati 
i  ništiti  diobe  starinskih  zadruga,  čega  se  već  do- 
takao pjesnik  u  „Domu  i  svijetu"  (str.  113.  i  134.  do 
135.),  gdje  i  silom,  batinom  hoće  da  opameti  bijesna 
diobenika  Blaža  Cupena.  Zato  meće  u  Kruvojeva 
usta  besjede:  ,,A  tko  da  čuva  od  propasti  kmeta? 
To  nas,  nas  ljeha  briga  nek  je  sveta."  A  jer  je  kmet 
slijep  i  nerazuman,  da  to  razabere,  te  ne  bi  prihvatio 
svjeta  očinskoga,  stoga  ,,što  s  dobrim  ne  ide,  nek  se 
vrši  silom",  jer  je  već  krajnje  vrijeme,  da  ne  propane 
sav  narod,  da  ne  zagospodi  zemljom  tuđin. 

To  su  bili  nazori  tadašnje  gospode  poslije  uki- 
nuća kmetstva  (1848.),  a  da  je  bilo  više  pameti  s  obje 

strane«  našlo  bi  se  bilo  dodirnih  točaka;  ali  s  jedne 
oholost  i  kratkovidnost,  s  druge  mržnja  i  tvrdoglavost 
spališe  sve  mostove  medu  oba  staleža. 

A  nije  li  u  daljim  riječima  Kruvojevim  prikrit 
žalac  protiv  sličnih  suvremenika  pjesnikovih?  Pri- 
staše će  saveza  naime  njemački  car  sjajno  nagra- 
diti :  nadariti  plemstvom,  a  kmetove  sniziti  na  roblje, 
samo  neka  ljesi  izvojšte  savezu  većinu,  da  narod 
sam  u  vijeću  privoli  na  svoju  štetu.  Najvećega  pak 
protivnika  Kohana  miti  knez  najljepšim  zemljištem  i 
obavezuje  najnježnijim,  ali  i  najčvršćim  vezom  — 
srcem  svoje  kćeri.  Uvijek  aktualna,  premda  jako  stara, 
politika  i  diplomatika. 

A  srdžba  Kohanova  na  taj  savez  kao  na  izdaju 
domovine  zar  nije  nalik  na  suvremenu  mržnju  i  ljutu 
odbojnost  protiv  svakoga  saveza  na  štetu  Hrvatske. 
Već  Jambrečak  veli  (Dragoljub  1868.  str.  349.) : 
„Pjesan  ova  ovom  glavnom  mišlju  (domoljubivošću) 
svojom  nikad  nije  mogla  u  zgodnije  vrijeme  izaći, 
nego  u  naše,  gdje  tolike  plemenite  duše  s  velikim 
nepouzdanjem  i  tajnom  bojazni  pogledaju  u  kukavnu 
budućnost,  koja  se  narodu  našemu  sprema  ..."  Da- 
pače se  čini,  kao  da  je  i  Marković  tada  pristajao 
uz  onaj  maleni  broj  otpornika  spram  opće  struje,  što 
dokazuje  toplina  i  žar,  s  kojim  zadahnjuje  i  prožiže 
Kohana  i  njegovo  nastojanje  (str.  11. — 12.,  14. — 13., 
32.-33.,  57.-59.,  60.— 61.,  62.-63.),  pa  govor  Sla- 
vojev  u  V.  pjevanju.  I  kao  što  ima  u  Brunu  i  u  nje- 
govu Buniću,  tako  ima  i  u  Kohanu  nešto  bića  Mar- 
kovićeva,  te  je  takov  ostao  i  kasnije  nepomirljiv  pro- 
tivnik tudinstva,  kad  je  već  zreo  čovjek  i  narodni 
zastupnik  u  hrvatskom  saboru  sa  svim  plamom  svoga 
srca  i  uvjerenja  branio  prava  narodna  odbijajući  tu- 

dinsku  bujicu  i  poplavu  u  obliku  različitih  naredaba 
i  zakonskih  osnova. 

U  Kohana  je  pjesnik  ulio  svu  svoju  dušu,  sav 
svoj  mladenački  patriotizam,  sve  svoje  milje  i  omilje, 
svoje  nazore  narodnosne  i  vjerske,  a  u  „Mjednom 
konjiku"  uzvisio  ga  do  titanizma,  do  bogoborstva. 
Zato  držim,  da  nema  pravo  dr.  Vodnik,  što  veli,  da 
Markovićev  Kohan  nije  titan  poput  Mickiewiczeva 
Konrada  i  da  Marković  povodeći  se  za  glasovitom 
Mickiewiczevom  improvizacijom  Konrada  silno  za- 
ostaje za  njom  (s.  d.  str.  42. — 43.).  Ponajprije  nije 
sretna  poredba,  jer  u  epu  i  nema  pravoga  titanizma, 
koji  može  izbiti  donekle  na  vidik  samo  u  drami,  gdje 
junak  nije  sputan  prijekom  nuždom,  kao  u  epu,  nego 
ima  svoju  slobodnu  volju  za  rad.  Mickiewiczevi  su 
,,Dziady"  neka  vrsta  romantičke  poljačke  drame,  zato 
je  junak  slobodniji,  dok  je  Kohan  epski  junak  te  sapet 
okolinom  i  sudbinom,  pa  jadikuje  radi  kobnog  udesa 
kao  Ahilej  na  žalu  majci  ili  Odisej  kod  Kalipse  i  Alki- 
noja  bez  ikake  poze  na  način  prirodnih  ljudi. 

Sto  se  Kohan  ne  b  o  r  i,  ne  udara  mačem  na 
dušmane,  već  se  samo  iskaljuje  riječima,  psihološki 
je  opravdano,  jer  je  duševno  slomljen  ličnom  i  na- 
rodnom nesrećom,  te  bi  morao  sjeći  svoje  zemljake. 
A  toga  se  auktor  —  Kohan  žaca  i  u  drugim  pjesmo- 
tvorima  i  u  svojim  kritikama  o  tuđim  djelima.  A  na 
onome  je  mjestu  zgoda,  na  kakovu  misli  Emerson, 
gdje  je  i  riječ  djelo,  i  to  veće  djelo  i  junaštvo  i 
veća  borba,  nego  mačem  mahati,  jer  ta  riječ  otkriva 
izdajstvo,  otvara  oči  svemu  narodu,  donosi  mu  spas 
—  a  stoji  glave  govornika.  Dr.  Vodnik  zove  Konrada 
titanom,  jer  poziva  Boga  ,,u  boj  na  srca,  on  hoće 
vladu  duša,  ali  Bog  šuti,  a  pjesnik  u  svome  titanizmu 

krikne,  da  Bog  nije  ocem  svijeta,  nego  —  (čuje  se 
glas  đavola)  Carem"  (najgroznija  riječ  za  Mickiewicza) 
(s.  d.  str.  41. — 42.).  Pjesnik  se  dakle  ili  Konrad  ne 
usuđuje  reći  Bogu  car,  već  to  daje  đavolu  u  usta, 
pa  ipak  je  titan,  a  Marković-Kohan  usmjeljuje  se  do- 
baciti Bogu,  kad  ga  moli  za  spas  naroda: 

,,A  umirućeg  ne  uslišaš  li  me,  — 

Tad  Crnobog  si,  i  črt  (vrag)  ti  je  ime ! 

Tad  na  te  pada  miliona  krv, 

Od  miliona  ti  si  stvaraš    strv, 

Da  jastrebljim  ih  kljunom  trgaš,  dereš, 

Od  kosti  njinih  prijesto  sebi  stereš ! 

Tad  svjetlo  velo,  vjekovito  nisi, 

Tad  bezdno  mraka  tamničnoga  ti  si, 

Nesmiljena  si  grobna,  trula  noć, 

Tad  izdišuć  te  proklinjem  i  kunem!" 

To  nadilazi  i  titanizam    pa    prelazi  u  satanizam. 

Konrad  poziva  tek  Boga  u  borbu  na  srca  za 
vladu  duša,  i  zato  je  titan,  a  Kohan  nije  titan,  koji 
se,  premda  spreman  na  smrt,  prijeti  Bogu : 

„Za  čas  ću  umrijet,  k  onim  zvjezdam  doć  — 

U  pest  ću  zvijezde  zgrnut,  da  ih  sunem 

Ko  vrele  kletve  u  strašno  ti  lice, 

Nek  vijekom  na  te  padajući  niče 

More  se  suza  slavskog  roda  sipa, 

Nek  kletva  moja  vijek  na  tebi  gori, 

I  s  kraja  na  kraj  vasionom  ori!" 

Zar  je  tu  Kohan  prikazan  manje  snažnim,  kad 
je  za  svoj  narod  dao,  što  je  najviše  i  najmilije  i 
najsvetije  imao,  sebe  i  Vlastu  žrtvujući  na  lomači  — 

i  Bogu  se  zamjerivši,    samo  da  oživi   duh  svoga  oca, 
obumrlo  srce  svoga  puka  : 

,,U  rujnom  svjetlu  sred  plamena  bijela 
Dvije  čudne  slike,  dva  zasjaše  tijela  .  .  . 
Za  čas  nestao  i  zadnji  im  znamen". 

Ja  ne  držim,  da  Marković  tu,  ako  se  i  povodi 
za  Mickiewiczem,  tako  silno  zaostaje  za  njim,  jer 
povijest  književnosti  i  umjetnosti  i  nauke  dokazuje, 
kako  zna  i  oponašalac  dostići,  da  i  prestići  katkada 
svoj  uzor.  Tako  nadmaši  Ariosto  Bojarda,  Goethe  u 
„Faustu"  i  „Reinecke  Fuchs"  svoje  preteče,  Mickie- 
wicz  Goetheova  „Hermana  i  Doroteju"  svojim  „Go- 
spodinom Tadijom",  a  ,,Mignon"  dostiže  Bvron  svojim 
uvodom  u  „Abidsku  vjerenicu";  tako  dostiže  u  umjet- 
nosti Michelangelo  svoje  uzore  klasičke,  Meštrović 
Rodina,  u  nauci  Kant  Platona  i  Hume-a  itd. 

Ili  dr.  Vodnik  valjda  misli,  da  posljednje  riječi 
Kohanove :  ,,I1  čuj  me,  rod  moj  spasi,  ne  umori!  Us- 
krisi oca  iz  mjednoga  kipa!"  da  te  riječi  nakon  svih 
onih  grožnja  i  kletava  oslabljuju  dojam  predašnjega 
proklinjanja  i  prijetnja.  Ali  ja  držim,  da  i  te  besjede 
utiskuju  Kohanu  —  pjesniku  značajnu  biljegu,  da  mu 
i  nakon  sumnje  i  kletve  još  ne  ponestaje  svaka  iskrica 
nade  u  spas  naroda  svoga  —  slavensko  veliko  srce 
ne  očajava,  slavenska  naivna  duša  očekuje  i  nemo- 
gućnosti. A  i  psihološki  je  Kohan  vjerojatnije  više 
ljudski  prikazan,  nego  da  stoji  u  ishitrenoj  nanarav- 
noj  pozi  Horacijeva  „pravednika  i  nebojše"  (ode  III. 
3.  1 — 9.).  Ta  ni  gorda  Nioba  Ovidijeva  ne  ostaje  do 
kraja  tvrda  i  prkosna  bogovima,  nego  je  slomi  ljubav 
materinska,  te  skrušeno  moli  za  život  posljednjega 
djeteta.  I  kralja  egipatskoga  Psamenita  i  majku  Jugo- 

vica  na  koncu  konca  skrši  i  manji  bol,  kad  se  srce 
njihovo  već  napunilo  i  nabreklo  predašnjim  većim 
jadima. 

Nego  je  i  završetak  epa  značajan  za  pjesnika. 
Kolikog  se  on  zagrijavao  za  Kohana,  ipak  na  koncu 
ne  vodi  narod  k  spasu  Kohan,  nego  svećenik  —  žrc 
Slavoj  (Štrosmajer),  kao  da  je  pjesnik  htio  spojiti  tje- 
lesnoga borca,  junaka  sablje,  sa  duševnim  pregaocem. 
U  Kohanu  je  Marković  predočio  i  u  djelo  pretvorio 
ovu  Preradovićevu  misao  iz  „Pustinjaka" :  „Ti  da 
sjaješ,  gorjeti  je  nama".  Fizički  bojovnici  moraju  sa- 
moprijegorno izgibati,  a  duhovni  junaci,  narodni  sve- 
ćenici, vode  otačbinu  k  pobjedi  i  miru  poput  Slavoja, 
kome  je  pjesnik  našao  pralik  i  motiv  u  prosvjetnome 
radu  biskupa  Strosmajera,  kao  kulturnoga  voda  hr- 
vatskoga naroda,  koji  je  kano  slavenofil  nastojao  po- 
državati sveze  sa  svim  plemenima  slavenskim.  A  to 
i  pjesnik  ističe  (str.  70.)  u  govoru  Slavojevu : 

,,A1  ima,  ima  braće  našeg  puka : 
Daleko  slavsko  prostire  se  pleme, 
I  njih  ko  nas  tuđinsko  mori  breme, 
I  njih  neblaga  tuda  ruka  tišti 
I  njihov  vapaj  s  našim  k  nebu  vrišti ; 
To,  to  su  naša  rodna,  bolna  braća, 
Nek  s  njihovom  se  naša  ruka  hvaća!" 

Stoga  ne  držim,  da  ima  dr.  Vodnik  pravo,  kad 
veli  u  svojoj  lijepoj  inače  studiji  (str.  45.),  da  je  „bu- 
dućnost bodričkih  Slavena  pusta,  prazna,  tek  je  spa- 
šena riječ  sloboda,  ostala  je  vjera  slavenska  čista, 
ali  narod  nema  svojih  vodiča."  Ima  vodiča,  ali  ne 
s  mačem,  već  duhom,  uljudbom,  čovještvom,  ljubavlju; 
čuvajući  vjeru  i  običaje    svoje,    sve    biće  narodno,  a 

iskorjenjujući  domaće  izdajnike  spasit  će  narod  slo- 
bodu. Ta  pjesnik  to  simbolički  u  govoru  Slavojevu 
potkraj  izriče.  Ako  neprijatelj  navali  na  njih,  štitit 
će  ih  prvo  Zabojev  kip,  t.  j.  duh  prošlosti,  uspomena 
djedova;  drugo  slovjenska  pjesma  kao  u  ,,Lilli  Venedi" 
od  Slovačkoga,  ta  čarobna  moć,  koju  je  i  Grk  slavio 
u  Linu  i  Orfeju  i  Arionu,  u  njoj  se  odsijeva  prošlost 
i  osmijeva  budućnost ;  trećim  je  štitom  trobojni  stijeg 
kao  sastav  nebeske  ljepote  i  strahote.  Tu  je  pjesnik 
transcendentalan  kao  i  poljački  pjesnici,  njegovi  ugled- 
nici; predaje  se  u  ruke  viših  sila  duševnih,  samo  nije 
onako  mističan  kao  Mickiewicz  pod  dojmom  Towija- 
nizma  ni  tmuran  i  očajan  kao  Slovački,  već  vedar  i 
optimističan  vjerujući  još  sveder  u  ljudsku  prosvjetu, 
pravdu,  čovječnost,  ljubav,  do  koje  će  provesti  čovje- 
čanstvo Slaveni  u  smislu  Herdera  i  Kollara  i  Prera- 
dovića  (,, Zvanje  Slavjanstva"). 

Zato  je  pjesnik  i  posebnu  ljubav  Kohana  i  Vlaste 
obradio  tako  fino,  tako  baršunasto -mekano,  tako 
slatko,  toplo  intimno,  kako  samo  Toma  Moore  znade 
pjevati  o  ljubavi  muškarca  i  žene  (n.  pr.  u  „Pričama 
anđela").  Kada  Marković  govori  o  prvoj  ljubavi, 
onda  se  čini,  kanda  sabira  svilna  vlakanca  zapad- 
noga rumenila,  te  od  njih  plete  čaroban  vijenac  oko 
glave  zaljubljenih  mladenaca  (str.  5.,  7. — 8.),  pa  ga 
pospe  svjetlucanjem  zvjezdica,  iskrenjem  snježnih 
kristala  i  tajnovitim  blistanjem  suza  (str.  28.,  29., 
33.,  34.  id.),  da  ih  sakrije  neprozirnim  plaštem  tamne 
noći  (str.  37.),  pa  da  ih  opet  pootkrije  i  rasvijetli 
mekim  rudežom  zorinih  trakova,  te  poljepša  žarom 
sunčanih  zraka,  odsjevom  rose  i  šarom  cvijeća  (str. 
39. — 40.).  A  onda  ponovo  prede  tanke  sjajne  niti  bajne 
mjesečine    (str.    41.    i    d),    te    od    njih   i    od    noćnog. 


—  61 


lahora  i  od  šaputanja  lišća  satkiva  tajanstven  baldakin, 
pod  kojim  će  se  dragih  dvoje  sastati  za  posljednji 
put.  Sav  je  treći  spjev  „Ljiljani"  satkan  od  takih 
divnih  konaca,  a  izvezen  zlaticom  žicom  i  nakićen 
sićanim  biserjem. 

Uopće  je  pjesnik  u  ovome  epu  prosuo  toliko  ruža 
i  ljiljana,  toliko  ulio  topline  i  žara,  toliko  nabacao 
boja  i  sjaja,  toliko  upleo  uzvišenih  misli,  toliko  udah- 
nuo čuvstva,  toliko  bujnosti  i  bvronske  rječitosti,  da 
ne  znaš  razabrati,  što  je  krasnije,  jer  te  raznolikost 
ljepota  svaki  čas  iznenađuje  i  sili  na  dalje  čitanje 
više  nego  u  „Domu  i  svijetu". 

Tu  ima  nježnosti  i  dragosti,  tu  je  veličajne  lje- 
pote i  strahotne  krasote,  prizora  od  najjednostavnijih 
do  najzagonetnijih,  od  najbezazlenijih  do  najgrozovi- 
tijih.  Stoga  možemo  reći,  da  je  dubinom  i  raznovrs- 
nošću dostigao  Mažuranića.  Koga  da  ne  razdraga  i 
ne  raznježi  onaj  divni  opis  Vlaste  na  gozbi  u  I.  pjev. 
(str.  5.)  s  onolikim  obiljem  sjajnih  poredaba,  za  koji 
smo  već  spomenuli,  da  se  takmi  u  ljepoti  s  Bvrono- 
vim  opisom  Zulejke : 

,,Gle,  kako  j'  oči  oborila  mlada, 
Ko  dijete,  zlatne  kad  u  sanke  pada, 
Ko  andel,  sustav  na  putu  iz  raja. 
Preslatke  slike  čarobnoga  sjaja, 
Sto  oči  njene  poniknule  zriju, 
Ko  zaslon  svet  bijele  vjede  kriju. 
A  zlatni  prami  lebde  joj  nad  čelom, 
Ko  sunca  traci  po  ljiljanu  bijelom. 
Po  lišcih  zora  stidljiva  joj  rudi, 
Sunašce  žarko  sviće  joj  u  grudih. 
A  oči,  kad  ih  dragome  uzvine, 

Ko  tajstveno  da  modro  nebo  sine, 

Preblago,  milo,  beskrajno  i  tio, 

U  koga  skutu  zvijezda  sjaj  se  skrio. 

Te    oči    krotke,    nevine,  djetinje, 

Al  pune  cara  čudna,  tajinstvena, 

Ko  bajka,  puna  bisera  skrivena, 

Isijevaju  sve  ljubavi  milinje. 

Usta  joj  rujna  šute  utišana, 

Ko  ružin  pupolj,  što  se  tek  otvara 

Pod  slatkim  žarom  cjelova  sunčana, 

Da  mirisom  si  njemu  odgovara. 

A  ispod  tanke  tkaninice  vela 

Tihano  snježne  dižu  joj  se  grudi, 

Ko  jezero  kad  mjesečina  bijela 

Prekriva  sjajem,  a  iz  dna  mu  bajni 

Zvuk  zvona  javlja  o  hramovih   tajnih, 

Sto  začarani  pod  vodom  se  kriju". 

Te  je  posljednje  stihove  i  taj  motiv  pjesnik  god. 
1871.  izgradio  u  krasnu  baladu  pod  natpisom  „Zvono 
iz  dubine".  Na  str.  6. — 7.  opisuje  strašnoga  tajanstve- 
noga Durinka,  te  prema  Mažuranićevu  „Smail-agi" 
u  „Četi"  kaže  za  nj  :  ,,A  Durinkom  bi  šapćući  ga 
zvali". 

Ovakih  reminiscencija  na  „Smail-agu"  ima  više, 
ie  stoje  ponosno  i  dostojno  o  bok  Mažuranićevu  iz- 
borniku. Tako  na  koncu  I.  pjevanja  stihovi: 

,,U  lancih,  vidiš,  gdje  se  anđeo  moli, 
Al  ne  za  svoje,  već  za  tuđe  boli. 
Nu  valjda  oko  žalno  ti  se  muti: 
To  ne  će  valjda  anđeo  biti  bijeli, 
Ta  kako  bi  ga  u  okove  speli?" 

Isporedi  i  na  str.    42. — 43.    opis    noći    s    mjesečinom 
nad  krajištem  i  kućaricama : 

,,Nad  zemljom  mjesec  bijel  pokrovac  sveo, 

Ko  da  je  djevi  bijel  mrtvački  veo, 

A  zvijezda  pruga  ponad  nje  se  svila  : 

To  anđela  su  sjajna  pala  krila, 

Plačući  što  je  zemlju  preklopio, 

Ah  zemlju,  gdje  je  narod  poginuo, 

Tišinom  lahor  kadšto  dahne  tio, 

Ko  da  se  uzdah  samrtnika  čuo  .  .  . 

U  mraku  tamo  kolibe  se  gube, 

A  tamo  ih  mjesec  bljedilom  pokriva, 

Ko  da  nad  grobnim  mogilami  sniva. 

Na  nebu  zvijezde  plačno,  tužno  blište  — 

Slavskoga  puka  tužne  to  su  duše, 

Sto  slute,  da  će  ostavit  nebište, 

Jer  zlotvori  će  s  visa  da  ih  ruše  .  .  . 

Na  groblju  slavskom  bit  će  suze  rosne, 

Igračka  tužna  bure  nemilosne !"  itd. 

Ti  stihovi  sjećaju  onih  čuvstvenih  mjesta  iz    ,,Smail- 
age"  u  „Haraču"  : 

,, Usred  polja  mirna,  pusta  .  .  . 

Bijeli  se  čadorje  bijelo 

Na  tihotnoj  mjesečini 

Ko  golemi  grobovi  pod  snijegom  .  .  . 

Grobovi  su,  mniš,  otaca 

Slovinskijeh". 

Baš  to  krasno  mjesto  u  , .Haraču"  ističe  osobito  i 
hvali  s  najvećim  zanosom  Marković  u  uvodu  svoga 
izdanja  „Smail-age"  iz  g.  1876.  A  čini  se,  da  ga  je 
to  mjesto  već  sada    tako  zanijelo,    da  se  je  hotimice 

ovdje  u  „Kohanu  i  Vlasti"  poveo  za  njim  i,  kako  se 
meni  vidi,  baš  dosegao  sjajem  svoje  dikcije  i  čarom 
svoje  čuvstvenosti.  Ima  jošte  po  koja  sitnija  remini- 
scencija iz  Mažuranića,  što  nije  čudo,  kad  je  pjesnik 
„Smail-agu"  nada  sve  cijenio  pa  se  nije  žacao  uzaji- 
mati  kao  ni  Gundulić  iz  Cubranovićeve  „Jedupke" 
poznate  one  stihove :  „Bila  su  vam  brašna  hode  A 
poskupo  hladne  vode"  itd.  Mažuranića  sjeća  i  česti 
apostrof  čitatelju  ili  dijalog  upotrebljen  osobito  u  tuž- 
nim, elegičkim  prizorima.  To  on  sam  hvali  u  uvodu 
,,Smail-age",  a  našao  je  to  i  u  Bvrona  i  drugih  mo- 
dernih epika;  n.  pr.  (str.  31. — 33.): 

„Da  čuješ  hlapat  bolnog  srca  burni, 
Da  gledaš  suza  gorcijeh  potok  žurni: 
Zar  ne  bi  reko,  da  na  svijetu  veće 
Od  one  sveze  ne  imade  sreće  ? 
Ah,  ti  bi  reko,  al'  bi  reko  krivo!" 

I  tu  pjesnik  spaja  Gundulićeve  i  Mažuranićeve  tonove 
u  krasan  sklad. 

Kako  li  idealno  čisto  shvaća  pjesnik  šutnju  dvoje 
dragih  na  gozbi  sred  buke  ostalih  gosti : 

,,A  što  će  riječi  Kohanu  i  Vlasti, 

Kad  neizjavne  rajske  su  im  slasti? 

Kad  oko  u  oko  zaronivši  tone, 

Divotu,  čar  i  sjaj  sav  vasione  .  .  . 

U  oko  oko  blaženo  preljeva, 

Te  jedno  drugom  svijet  taj  cijeli  daje"  .  .  . 

Sasvim  različno  od  Lava  Tolstoga  u  ,,Kreutzerovoj 
sonati",  koji  drži  taj  muk  prikrivenom  požudom 
tjelesnom  posve  protivno  od  Maeterlincka  ! 

Ta  idealaost  i  čistoća  čuvstvovanja  odaje  pje- 
snika kao  pristašu  Platonove  filozofije,  od  koje  već 
sada  svjetlucne  po  koja  iskra  (dok  će  se  u  „Karlu 
Dračkom"  jače  odraziti),  n.  pr.  na  str.  25.  kod  sas- 
tanka Kohana  i  Vlaste : 

„Molitvu  čiste  k  nebu  pošlji  duše, 
Ljubavni  uzdah  pošlji  u  one  vise  : 
Sjaj  s  neba  tom  će  sjaju  ozvati  se". 

Pjesnikova  čuvstvenost  nije  mirna,  umjerena,  kla- 
sička  kao  u  Mažuranića,  već  nemirna,  uzbuđena,  te 
probija  i  neke  klasičke  mu  personifikacije,  kakva  je 
ona  na  početku  III.  pjevanja,  gdje  se  prikazuje  zemlja 
u  osvitku  čekajući  sunce.  Sjajna  je  to  personifikacija 
zemlje  i  sunca,  ali  ne  mirna  i  sređena  kano  u  kla- 
sika, već  nervozna  i  živahna  kao  Berninijev  David, 
a  uza  to  mekana  kao  Canovina  Paolina  Borghese,  što 
joj  pridaje  još  veću  dragost  i  zamamljivost.  „Sav  tre- 
pet duše  draga  (zemlja)  s  dragim  (suncem)  spaja,  U 
moru  pijeva  grle  se  i  sjaja!"  kliče  pjesnik  kao  za 
kontrast  Rodinovoj  grupi  „Rastanak  zemlje  i  mje- 
seca". 

I  Vlasta  tako  nestrpljivo  i  čeznutljivo  čeka  Ko- 
hana kano  u  Puškina  nježna  Tatjana  Onjegina : 

„Ah  on !  to  ide  on,  to  ide  on !  .  .  . 
0  dođi,  noći,  s  tvog  otajstva  čarom, 
0  dođi  sjajna  s  tvojih  zvijezda  žarom. 
O  dođi  tiha,,  tajna,  sveta  noći, 
O  dođi,  tad  će  i  on,  —  i  on  doći". 

Stoga  se  pjesnik  i  u  najveličajnijim  prizorima  pri- 
klanja onoj  starinskoj  filozofiji,  koja  nalazi  praizvor 
svega    u    kretanju,    u   Heraklitovu    Ttdvva    qsZ,    kao    i 

onoj,  koja  drži  nemirni  skakutavi  oganj  pratvarju  i 
vrelom  svemu  stvorenju,  te  naziva  oganj  „svestvor- 
nim".  I  Kohan  moli  (str.  62.) : 

,,U  sveti  oganj  tvoj,  al  sad  oskvrnut, 
Da  umrem,  s  mrtvom  dragom  ja  ću  srnut, 
N  e  k  naša  smrt  mu  silu  svetu  vrati, 
Nek  s  t  v  o  r  n  i  m  žarom  opet  počne  sjati, 
U  mjedni  kip  taj  život  nek  ulije, 
Nek  slavni  Zaboj  opet  sad  ožije", 

kako  moli  i  proročica  Rosa,  sestra  Lille  Venede,  u 
Slowackoga,  da  iz  ognja  i  pepela  nikne  osvetnik 
narodu  Veneda  —  kralj  Duh.  Ta  Kohan  u  očaju 
vapije  (str.  63.) : 

„Nek  mrtvi  rod  naš  od  propasti  spasi, 
Kad  živa  nema,  da  se  za  nj  oglasi." 

Tu  je  istu  misao  Preradović  nakon  dvije  godine  izrekao 
u  sonetu  pokojnom  patrijaru  Rajačiću :  „Pomozite 
mrtvi  bar  do  sreće,  Kada  živi  ne  mogu  il  ne  će". 

A  možda  pjesnik  s  istoga  uzroka  filozofsko -or- 
fičkoga  i  pjesmu  narodnu  budnicu  drži  štitom  spram 
neprijatelja  (str.  71.),  kaošto  joj  je  i  stari  Helen  u 
liku  Lina,  Orfeja,  Amfiona  i  dr.  pripisivao  kulturnu 
i  obrambenu  moć  spram  divlje  prirode.  Pa  je  pjesniku 
mogla  služiti  dokazom  za  to  i  demokratska  marse- 
ljeza  franceska  kao  slavodobitnica  nad  aristokrat- 
skom Evropom.  A  i  Slovvacki  u  pomenutoj  već  drami 
„Lilli  Venedi"  vezuje  spas  čitavoga  naroda  o  uspjeh 
pjesme  i  harfe.  Kao  da  i  Preradović  smjera  na  tu 
čudnu  osobitost  u  onoj :  „Dudari  ste  i  guslari,  Vi,  Sla- 
veni, svirat  znate  Samo  drugim  na  veselje!" 

Zato  i  sklada  Marković  onako  divnu  himnu  sla- 
venskoj pjesmi  (str.  71. — 73.)  poput  Preradovića  u 
„Rodu  o  jeziku"  ili  u  „Jeziku  roda  moga"  ili  kao 
Zmaj  Jovanović   u    „Pesmi    o    pesmi",    te    završava  : 

„Sva  prošlost  naša  u  pjesmi  nam  svijeti, 
I  sva  budućnost  iz  nje  se  osmijeva, 
Sva  ljepost  u  nju  svoje  trake  slijeva". 

Ni  Preradović  nije  poetičnije,  premda  jednako  jezgro- 
vito, izrekao  tu  istu  misao  stihovima:  „Sva  je  naša 
povjesnica  Velik  samo  zbor  pjesama",  što  ju  je  kas- 
nije S.  Kranjčević  ponovio  u  pjesmi  „Pred  knjigom 
povijesti  roda  moga"  riječima  :  ,,Ta  sva  povijest  roda 
moga  S  guslinih  se  žica  čuje". 

I  ondje,  gdje  bi  čovjek  prema  situaciji  očekivao 
mir  i  hladnoću  opisa,  n.  pr.  (str.  46. — 47.)  na  prizor 
mrtve  Vlaste  u  njenoj  odaji,  i  tu  je  pjesnikova  mašta 
nemirna  i  razigrana.  On  nastoji  uljepšati  mrtvu  igrom 
svjetla  mjesečeva  i  odrazom  posljednje  joj  misli  na 
licu  —  protivno  od  Malčevskoga  u  ,, Mariji",  koji 
istim  sredstvima  još  strasnijom  čini  i  naruži  pokojnicu: 
,,I  nadula  se  tužno,  ko  da  od  boli  susta,  I  ko  da 
stenjat  hoće  .  .  .  mjesečji  pak  blijedi  plamen,  Što  na 
taj  tužni  kip  dršćući  baca  pramen,  Zalobom  strahot- 
nom  žmureće  puni  joj  oči  —  Vampirka  tako  trene, 
kad  se  s  dragim  roči". 

Kakim  li  je  draguljima  i  sjajem  Marković  svoju 
Vlastu  na  odru  uresio : 

„Po  mrtvoj  dragoj  mjesec  bijeli  sije, 
Nad  glavom  ko  da  vijenac  joj  izvija : 
Nebesko  svjetlo  titra  joj  nad  tijelom 
Ko  mjesečina  po  ljiljanu  bijelom. 
Preklopile  joj  bijele  vjeđe  oči, 

Al  kroz  njih  žar  se  neki  rajski  toči. 
Na  usnah  lebdi  čarobni  joj  sjaj, 
Ko  rose  kap  na  procvatjeloj  ruži: 
To  lebdi  njezin  zadnji  uzdisaj, 
To  duša  njena  oko  usan'  kruži". 

I  mora  da  je  oblijeva  svetački  sjaj,  jer  je  po- 
ginula za  milijune  sestrica  svojih  i  braće  svoje ; 
neizmjeran  je  u  nje  prijegor  bio,  jer  je  prvu  lju- 
bav svoju  i  mladi  život  svoj  žrtvovala  za  spas  na- 
roda svoga.  Ona  je  jasniji  i  jači,  čistiji  i  uzvišeniji 
značaj  od  Kohana,  tipična  Slavena,  koji  s  početka 
zanosan  kasnije  gasne  i  dugo  koleba  između  svete 
dužnosti  spram  domovine  i  lične  ljubavi  prema  Vlasti. 
I  tek  njezina  muževna  odluka  i  tihi  (ne  bučni  kao 
kod  muškaraca)  prijegor  opet  razgara  u  Kohanu  za- 
pretani žar  prema  narodu  i  domovini,  te  ga  potiče 
na  divovski  pothvat :  oslobođenje  otačbine  od  ropstva. 
Stoga  možda  i  povijest  i  priča  svih  Slavena  više  od 
drugih  naroda  iskazuje  poštovanje  spram  žena,  n.  pr. 
u  licu  češkinje  Libuše,  Poljakinja  Kinge  i  Navojke, 
Srpkinje  Jugovićke,  Hrvatica  Tuge  i  Vuge,  Kate 
Zrinjske,  Bugarke  Kosare,  Ruskinje  Igorovice,  Kata- 
rine II.  itd. 

I  tom  žarkom  domovinskom  ljubavlju  prožet  je 
sav  ep,  kako  je  protkan  i  širom  velikom  ljubavlju 
spram  svega  slavenstva,  a  završava  općom  sveljud- 
skom  ljubavlju  spram  svih  naroda  namjenjujući  poput 
Preradovića  u  pjesmama  ,, Zvanje  Slavjanstva"  i  u 
^.Slavjanstvu"  Slavenima  slavnu  ulogu  pomirbe  i  lju- 
bavi svega  čovječanstva: 

„Naš  slavski  stijeg  razavit  ćemo  tada, 
Nek  lebdeć  bdrje  ponad  cijelog  svijeta, 

Nek  bude  cijelom  ljudstvu  štita  sveta, 
Tiranstvo  svud  u  nepovrat  nek  pada, 
Sloboda,  bratstvo,  ljudstvo  svud  zavlada"! 

Rimskomu  je  pjesniku  Vergiliju  želja  i  ponos  moć 
njegova  naroda  nad  ostalim  narodima  —  današnji 
imperijalizam  (Tu  regere  imperio  populos,  Ro- 
mane, memento,  Aen.  VI.  851.);  romanski  mu  potomak 
Marie-Joseph  Chenier  kliče  na  usta  triju  ratnika,  da 
će  Francezi  dati  svijetu  mir  i  slobodu  (Chant 
du  depart) ;  Markoviću  pak  je  ljudstvo,  huma- 
n  i  t  e  t  težnja  i  glavna  svrha  čovječanstva  i  glavno 
pomagalo  do  toga  cilja,  do  boljka  svega  svijeta. 

Ali  do  toga  ideala  vode  strme  stepenice  velike, 
silne,  prijegorne  ljubavi,  onoga  nepisanoga  zakona 
božanskog,  što  ga  već  osjećala  Sofoklova  Tebljanka 
Antigona  kao  i  kršćanin  divni  Augustin ;  no  jošte 
nije  trajno  slavodobiće  odnio  nad  vjekovitim  dušma- 
ninom  mržnjom. 

6.  Ljubavna  pjesma. 

Čudnovato  je  kod  Markovića  to,  što  nemamo  od 
njega  prave  lirike,  ljubavnih  pjesama,  ni  iz  najrani- 
jega doba,  kad  svi  poletarci  tako  rado  i  lako  iznose 
na  dan  svoje  uzdahe  i  čežnje,  te  ih  salijevaju  u  sti- 
hove. Ja  sam  jednu  jedinu  ljubavnu  pjesmicu  našao 
sa  starijim  rukopisima  (n.  pr.  , .Anđelom  slavjanstva"), 
koje  sam  dobio  dobrotom  pokojnikova  sina  dra.  Ra- 
dovana, te  je  ovdje  navodim  za  ogled,  kakvim  bi 
duhom  odisala  Markovićeva  erotika : 

„Tiho!    tiho! 
Tih  mjesec  sja  i  zvijezde  trepte  sitne, 
Po  travi  titra  ljesak  rose  kitne, 

A  pjesmah  zlato  titra  u  srcu  mojem, 

Ja  idem  dragoj  prozorom  da  pojem; 

Oj  igra,  igra  srce  mi  u  grudim! 

Al  tiho,  tiho,  da  ju  ne  probudim. 

U  sobu  joj  se  mjesec  srebren  mila, 

Na  oknu  cvijeće  rosa  obiserila, 

A  jablan  šušteć  oknu  grane  svija, 

Iz  duše  jasne  pjesma  mi  se  izvija: 

Oj  draga,  ja  za  tobom  ginem,  žudim! 

Al  tiho,  tiho  da  ju  ne  probudim. 

Ko  sjajni  mjesec  joj  se  u  sobu  krade, 

Tak  pijev  nek  moj  u  dušu  tih  joj  pade, 

Nek  zvijezdah  sklad  i  neba  pjesma  bajna 

U  mojoj  pjesmi  u  grud  joj  ude  sjajna, 

Nek  jasno,  jasno  bude  joj  u  grudi, 

Al  tiho,  tiho  da  se  ne  probudi. 

Što  čujem?  Kakav  poj  mi  se  oziva? 

Je  1'  drage  to,  il  neba  pjesma  živa? 

Sve  nebo  poje,  poju  zvijezdah  zbori, 

To  dragoj  pjesma  vasionom  se  ori 

Oj,  pjesma  dragoj  ori„  ori  svudi  —  ! 

Al  tiho  zvijezde,  tiho  nebo  budi, 

Oj  tiho,  tiho,  da  se  ne  probudi". 

Kako  se  pak  nježno  sjećao  sestre  svoje  i  o  sebi 
čuvstvovao,  neka  svjedoči  pjesma  „0  zvuči  sveti", 
koja  je  skupa  s  pomenutom  nađena  i  koja  je  već 
donekle  sažeta  u  I.  pjevanju  „Doma  i  svijeta"  (str.  101.), 
kad  Bruno  sniva,  da  čuje  dragu  glazbu  sa  sestrina 
harmonija. 

Evo  pjesme : 

„0  zvuči  sveti  orguljah  sestrinjih, 
Ti  zipko  zlatna  sanjah  umionih, 

Ti  ševo  rana,  u  san  golubinji 
Djetinjstva  moga  ti  mi  roni,  roni 
I  srca  mlada  u  beskrajne  vise 
Ko  nebo  plavo  vedre,  tihe  skri  se.  — 

Vi  tam  u  nevinosti  bijelom  hramu 
Nestižni  oku,  uhu  ljudskom  spaste, 
Daleko  svijetu,  sami  i  na  samu, 
Tek  noćju  nad  dječakom  zasijaste, 
Moj  čuvar  andel,   moja  sveta  šajka 
Na  milostrujnih  sancih,  divnih  bajkah  — 

A  kad  mi  prva,  prva  ljubav  granu, 

Iz  tajna  vi  mi  izroniste  kraja 

Ko  zvijezde  jasne,  zvijezde,  čuvstva  planu, 

Zar  čisti,  stražar  nebeskoga  raja: 

Ko  zvjezdicami  srce  čuvstvi  titra, 

Ko  kapljicami  sjajnim  rijeka  hitra. 

A  kad  mi  grudmi  prva  pjesma  jeknu 
Ko  podnevnoga  .sunca  živi  traci, 
Vaš  oganj  bijesnu  te  iz  srca  sjeknu 
I  roda  mila  na  usta  se  baci, 
Na  grudi  stisnuv  sav  rod  s  kraja  kraju, 
Da  odhrva  ga  tmini,  ropstvu,  vaju. 

A  kad  mi  svetim  grud  zagrmi  gnjevom 
Na  zloću,  varku,  izdaju  i  hinu, 
Vi  groma  tada  prošinete  sijevom. 
A  bol  kad  duši  smuti  mi  vedrinu, 
Vi,  vi,  nebeska  svanete  mi  duga, 
Vi,  vi  iz  mrkih  zlatni  ishod  tuga. 

0  zvuči  sveti  orgulja  sestrinjih, 
O  zipko  zlatna,  o  ti  sveta  šajko 

U  mog  djetinjstva  sanak  golubinji: 
Kad  srce  stane  te  me  zovne  tajko, 
Vi,  vi  me  noste  u  beskrajne  vise 
Dje  san  ko  nebo  tih  i  vedar  sni  se. 

On  je  bio  tako  škrt  sa  vlastitim  čuvstvima,  kao 
da  se  bojao  prijekora  onog  arapskog  pjesnika,  koji 
reče,  da  je  najbolja  pjesma  ona,  koja  ne  odaje  pjes- 
nikove ličnosti.  Ali  je  Marković  zato  u  epe  svoje  salio 
slapove  i  bujice  erotičkih  osjećaja,  te  i  konac  ,,Ko- 
hana  i  Vlaste"  u  I.  izdanju  zasladio  ovim  lirskim 
apostrofom  spram  ljubljenog  zlata : 


„Oj  pjesmo  moja,  budi  što  si  bila 

Izgubljen  tračak  mjesečna  bljedila, 

Sto  no  je  pao  anđelu  na  čelo 

I  tuđe  našo  svoga  mira  sijelo. 

Oj  pjesmo,  tijem  se  opet  trakom  stvori 

U  oku  toni  njenu,  kadno  gori 

Na  zvijezda  more  tako  milo  gleda, 

Tad  titraj,  titraj  oko  milog  čeda. 

Pak  suzom  sjajnom,  uzdrhtanom  sini, 

Oj  suzom  moje  slasti,  moje  boli, 

Te  dahom  njenim,  kad  se  za  rod  moli, 

Dodirnuv  usne  rasplij  se  i  zgini!" 


U  II.  je  izdanju  iz  g.  1880.  to  izostavio  pjesnik 
i  Vlastu  učinio  pravom  kćerkom  Kruvojevom,  ne  Za- 
bojevom,  kao  u  I.  izdanju  valjda  povodeći  se  za 
Bvronovim  Manfredom  (Manfred  i  Astarta)  ili  za 
Shellevem,  koji  i  bez  potrebe  uzima  incest  u  „Ustanku 
Islama",  gdje  dvoje  braće  Laon  i  Citna  živu  zajedno. 
Marković  je  to  u  I.  izdanju  bio  barem  motivirao 
mržnjom  Kruvojevom,  a  kasnije  tankoćutan  promijenio. 

7.  Premješten  je  u  Zagreb.  Balade  u  „Viencu". 

Na  5.  listopada  god.  1868.  bude  Marković  pre- 
mješten iz  Osijeka  u  zagrebačku  gimnaziju.  Tu  su 
sada  po  primjeru  listova  drugih  kulturnih  naroda 
germanskih  (engles.  „Illustrated  London  News"  1842., 
njemač.  u  Leipzigu  „Illustrierte  Zeitung"),  romanskih 
(franc.  ,,L'  illustration"  u  Parizu,  tal.  ,,L'  illustrazione 
italiana"  u  Milanu)  i  slavenskih  (Kveti,  Zlata  Praha) 
radili  i  Hrvati  o  dostojnom  beletrističkom  listu,  te 
osnovaše  g.  1869.  „Vienac",  list  za  zabavu  i  pouku, 
privremeno  bez  slika,  koji  je  onda  dalje  odgajao  ge- 
neracije književnika  i  pjesnika.  Na  čelu  toga  pokreta 
bijahu  znameniti  tada  i  kasnije  ljudi,  kao  Vatroslav 
Jagić  (jedini  jošte  živ),  Ivan  Dežman,  Vinko  Pacel, 
Ivan  Perkovac,  Ivan  Trnski,  a  Đuro  Deželić  bio  prvi 
urednik  novoga  lista.  Već  u  prvim  brojevima  pjeva 
Marković  svoje  balade  i  romance,  kao  „Majčinu  du- 
šicu", pa  „Vječni  oganj"  i  „Vrzino  kolo". 

„Majčina"  je  „dušica"  najnježniji  cvijetak  pje- 
snikove tankoćutnosti,  i  osjetljivosti  za  nevolju  ljudsku. 
Mati  sirota  od  skrbi  i  napora  za  sebe  i  kćerčicu  oboli, 
te  iznemoglu  umori  bolest  i  glad...  Kćerčica  njena 
sitna  doznaje  to  istom  iz  usta  popa,  koji  joj  majku  za- 
kopa, pa  ludo  dijete  dan  na  dan  kupi  plod  gloga  i  ku- 
pine te  nosi  majci  na  grob  i  zove  majčicu  —  ali  za- 
lud...  Prošla  i  jesen,  došla  zima,  zabijelio  snijeg,  a  di- 
jete zaspalo  ispod  njega  mrtvi  san...  Popuhnuo  topli 
jug  opet,  okopnio  snijeg,  a  ispod  njega  zamodrio  cvijet, 
koji  bi  rado  protrčao  dol  i  brijeg,  zlatnu  strn  i  glog  i 
trn,  ali  je  nujan  sapet  o  tlo,  te  mu  „u  modrim  očicama" 
sja  rosa,   „za  majkom  suzica". 

Tako  je  u  divan  sklad  složena  zamjenita   ljubav 

majke  i  djeteta,  a  ta  je  ljubav  i  preko  groba  još  većom 
sjetom  zalivena,  nego  ljubav  dvoje  dragih  u  „Lasti  i 
jaglacu".  Ali  je  idila  u  obje  pjesme  samonikla  iz  duše 
pjesnikove,  usisana  s  rodnim  tlom  domaje  njegove, 
naravita  i  priprosta  i  svježa  kao  u  Burnsa,  a  prot- 
kana nujnošću  kao  u  Tome  Moore-a.  Nije  pikantna 
kao  u  Andre  Cheniera,  ni  sentimentalna  kao  u  Saint- 
Pierrea  ili  u  Lamartinea,  ni  pesimizmom  zasićena 
poput  Leopardijeve,  nego  istinita  i  vedra  kano 
De  L'isle-ovo  „Podne".  Iz  svakog  stiha  izvija  se 
nježnost  osjećaja.  Koliko  se  dublje  doima  srca  ona 
suza  za  majkom  —  rosa  u  „modrih  cvijetku  očicah", 
negoli  suza  pesimizma  u  oku  cvijeta  kod  Roberta 
Herricka,  engleskoga  lirika  17.  v. 

,,V  j  e  č  n  i"  je  ,,o  g  an  j"  opet  kasniji  odraz  prouča- 
vanja sudbine  polapskih  Slavena,  čitanja  Mickiewicza 
i  Slowackoga,  kod  kojih  pjesma  i  bajanje  u  oganj 
dolaze  na  pomoć  pobijeđenome  narodu. 

Litvinski  se  grad  Trebuša  diže  pokraj  Pjene  kao 
mrki  stražar.  Posred  grada  povisoko  na  brijegu  popeo 
se  hram  Perunov,  a  u  njemu  vječni  oganj  sveti  jošte 
titra    pred    božjim    kipom.    U  hramu    je    sam  samcat 
svećenik    Perunov    Kruko,    satrven  tugom,    gnjevom, 
bolom,  previja  se  od  očaja,  što  će  sada  taj  grad  sla- 
viti bijes  izdajstva  svoga  i  užgati  kriješ,    koji  će  za- 
paliti na  samom  „svetom  ognju"  boga  Peruna.  S  groze 
postade    Kruko    sijed  —  a  onda  zarikne    kao  ranjen 
lav,  te  se  pomoli  Perunu,  da  osveti  oskvrnjenje  svoga 
svetog  plamena,    da  kazni  izdaju  i  krvoloke  ujedno : 
„Rasputat  ću  vječnog  ognja  silu  slovom  bajnim, 
Sto  svom  slugi  dade  ti,  ko  osvetničku  moć, 
Neka  oganj  razbaci  se  valom  brzim,  vajnim, 
Da  grad  sažge  i  sve  u  njem  —  a  i  ja  ću  proć!" 

I  pogleda  dolje  na  mnoštvo  oko  krijesa,  vidi  i 
sinove  svoje,  vidi  i  ženu  i  čedo  malo,  vidi  i  sijedoga 
starca  oca.  Rad  bi  ih  spasti,  ali  ne  može,  pa  da  ih 
barem  očuva  od  kužna  izdajstva,  moli  Peruna,  da  ih 
vječno  ne  ubija. 

A  onda  pruživši  ruke  prema  krijesu  zašapta 
bajno.  ,,A  što  šapće,  mora  da  je  strahotom  beskrajno", 
jer  mu  usne  pomodriše,  oko  ugasnu,  umrije  ...  I  pade 
mrtav  pred  Perunov  kip.  Kriješ  na  trgu  silno  buknu 
i  razli  se  kao  more  te  sve  proguta  .  .  . 

Vijekovi  minuse,  grada  više  nema,  nego  tek  crno 
kamenje;  živa  stvora  tu  nije,  već  pustoš  sama  i  bez 
trna  i  bez  gavrana. 

Na  toj  pjesmi  istom  vidiš,  što  znači  živost  prika- 
zivanja, što  bujnost  dikcije,  krepčina  metafore,  ne- 
običnost alegorije,  plastika  glavnoga  lica.  A  opet  sve 
je  prevučeno  tmurnom  koprenom  sjevernjačke,  škotske 
balade,  od  neodoljiva  dojma,  zadahnuto  slavenskom 
mistikom,  a  neviđenim  dosad  u  Markovića  beznađem 
i  očajem  .  .  .  Ali  ipak,  ipak  prosijeva  neka  iskrica 
utjehe  iz  te  tmaste,  mrke  pjesme,  da  naime  izdajnike 
čeka  grozna  i  neumoljiva  kazna. 

To  je  umjetnina  cijela  cjelcata  izdjeljana  iz  crnoga 
mramora.  I  to  je  jedna  od  „najsivijih"  balada  Marko- 
vićevih,  kako  ih  je  ono,  čujem,  dr.  Ogrizović  nazvao 
u  svom  predavanju  u  „Društvu  hrvatskih  književ- 
nika" o  pedesetogodišnjici  Markovićeva  pjesnikovanja. 
Marković  je  kao  romantik  i  kao  teoretik  volio  te 
zagasite,  mrke,  tamne  boje  škotskoga  barda,  du- 
boka, zagonetna  tajanstvena  čuvstvovanja  Bvronovih 
i  Shellvevih  junaka,  pa  nemirne,  uzburkane  pokre- 
taje  slavenske  duše,  teške,  mučne,  očajne  misli 
Hrvata,  ojađena  vijekovima. 

A  nije  li  pjesma  zaista  odjek  ondašnje  nesnosne 
političke  borbe  i  nedaće  ? 

„Vrzino  kolo"  sjeća  Wagnera  i  njegovih 
valkira  na  olujnim  konjima,  sjeća  Goetheova  Fausta, 
sjeća  Platonove  filozofije  „ljepote  i  dobrote". 

Ali  je  ipak  Marković  sve  to  u  posebnu  svoju 
svježu  i  krasnu  kiticu  složio,  te  nam  tu  pokazao  pro- 
gram svoga  pjesničkoga  i  naučnoga  djelovanja  kao 
zadaću  i  svrhu  svoga  života-  Ta  je  pjesma  Marko- 
vićeva,  na  različnim  sistemima  prekaljena  i  sako- 
vana  filozofija,  to  je  njegov  nazor  o  svijetu :  slobo- 
douman i  demokratski,  kako  bjelodano  govore  oni 
stihovi  u  II.  strofi: 

„Svih  dvanaest  jur  davno  oni  promučili  škola, 
Svim  mudricam  knjigam  silna  prometali  slova, 
Kijeh  grobne  ko  krize  nad  žićem  pobi  laž  hola, 
A  crne  im  crte  sjaj  zlatni  istine  skova, 
U  kapljici  crnoj  svijet,  Boga,  ljubav  utapa, 
Kip  naravi  divni  krpom  i  kožom  zaklapa. 

A  ljudstvo?  a  narod?  on  mrakom  i  zlom  se  kini; 

Visoka  da  mudrost  za  nizoki  svijet  se  brini?" 

Jasno  je,  da  se  i  Kranjčević  mimo  izvore  nje- 
mačkih filozofa  napajao  i  na  vrutku  Markovićeve 
poezije. 

Evo  pjesmi  kratkog  sadržaja:  Vrhom  se  Velebita 
izvija  vilinje  kolo  đaka  grabancijaša,  koji  dolaze  ja- 
šući na  srebrnastim  konjima  -  oblacima,  kojima  sve 
vrcaju  zvijezde  ispod  kopita.  Oni  su  proučili  svih 
dvanaest  škola,  sve  mudrice  knjige  i  slova,  u  koja 
laž  ohola  zlatni  sjaj  istine  sakova,  u  crnu  kaplju 
tinte  svijet,  Boga  i  ljubav  utopi,  te  narav  divnu 
krpom  i  kožom  zaklopi,  dok  se  ljudstvo,    narod  kini 

mrakom  i  nevoljom,  jer  se  visoka  mudrost  ne  brine 
za  niski  svijet.  Grabancijašu  je  teško  i  mučno  medu 
truleži  i  kostima,  pa  se  kano  ševa  vine  u  svijet, 
k  pravom  životu,  u  prirodu  božju. 

„Gdje  svijeta  vru  vrela  i  dah  svestvorac    gdje    duje, 

Tu  hoće  da  roni,   liba,  plije  i  plije, 

Svak  stvorak  da  prozre,  kako  srce  mu  igra  i  bije". 

Đaci  pobacaše  knjige  i  krenuše  k  vrhu  Velebita, 
gdje  ih  vile  okupaju  u  viru  tajnih  cara,  te  s  novim 
žarom  u  grudima  grabancijaši  polete  na  zlaćanim 
konjima  -  oblacima  bijelim  svijetom,  da  svrše  tri- 
naestu školu.  I  sad  pjesnik  divno  slika  put  graban- 
cijašev : 

„Sa  sunčanim  trakom  roni  u  morske  dubine, 

Od  zvijezde  se  k  zvijezdi  s  molitvom  djetinjom  krili, 

I  s  dugom  nebeskom  na  okrug  svijetu  se  vine, 

I  s  rosom  u  grudi  cvijetka  i  travke  se  mili, 

I  s  vijorom  ljulja  stovjeko  dubje  u  gori, 

I  s  lahorom  šapćuć  s  žitom  zlatoklasim  zbori, 

U  srca  se  s  glasom  zvona  večernjega  krade, 

Sva  slatka  im  čuvstva  i  sve   gorčine  doznade". 

Đak  obredi  sav  svijet,  sve  vidje,  u  sve  ude,  ali  č  a- 
robne  sveze  svijeta,  koja  sve  stvara  i  sklada, 
redi  i  hara,  ne  sazna  nigdje. 

Stoga  se  smrče  puput  Fausta  i  led  mu  se  srca 
hvata  mjesto  predašnjega  žara,  pa  se  tako  razočaran 
kao  Goetheov  Faust,  kao  Bvronov  Manfred,  kao 
Moore-ov  Drugi  anđeo,  vraća  na  Velebit.  Ali  tu  vile 
grabancijašima  uz  milopoj  pjesme  pale  svevidnu  luč, 
da  vide  posljednju  tajnu  „svestvornu  svezu":  kra- 
sotus    dobrotom,    ona  je    žice    i    biće    svijeta. 

Raspršane  posvuda  trake  vasmirske  krasote  daći  za- 
žele  spojiti  u  jedan  plamen,  da  ga  nose  nevoljnome 
ljudstvu,  ne  bi  li  ga  oteli  jadu,  tami  i  ropstvu.  Sve, 
što  je  lijepo  širom  svijeta,  bacaju  na  kup  :  zraku 
sunca,  šar  cvijeta  i  biser  zore,  zelenilo  zemlje,  sklad 
zvuka,  mramorni  kip,  modrinu  neba,  miso  i  čuvstvo 
čovječje. 

Opet  se  triput  kolo  zavrti,  iz  skupa  se  izvi 
divan  oganj,  oganj  krasote  vijekom  čist  i  jasan.  — 
Tad  ga  vile  podijele  đacima  u  zlatne  čaše  i  onda  ih 
opet  ponesu  srebrnasti  konjići  svijetom,  da  vrše 
svoju  svetu  zadaću  kao  nosioci  krasote 
poput  Eshilova  Prometeja  ognjonoše,  prosvjetitelja, 
koji  ne  očajava  kao  Henrik  u  Krasinskoga, 
komu  je  poezija  krasna  varka,  blistava  opsjena  i  laž. 
Marković  nije  kao  S  c  h  i  1 1  e  r  u  svojim  „Idealima" 
razočaran  i  pesimističan  niti  kao  H  e  i  n  e  u  „Got- 
terdammerung"  ciničan,  već  nepokolebljiv  optimist, 
koji  vjeruje  u  ideale,  te  njima  i  vjerom  u  njih  hoće 
da  održi  i  tješi  i  veseli  svijet.  A  takov  će  ustrajati 
diljem  života  i  vjeran  im  ostati  do  posljednjega  daha. 

Snažna  dikcija,  bogatstvo  jezika,  sjajne  slike  i 
plastički  prizori,  rudnik  misli  i  sva  ljestvica  čuvstva, 
pa  raznoličan  metar  u  pjesmama  podigoše  Markovića 
u  prve  redove.  On  je  poslije  Vraza  upravo,  kako  veli 
Klaić,  udomio  kod  nas  baladu,  te  potakao  i  druge 
na  pjevanje  takovih  vrsta,  kao  Dežmana,  Trnskoga, 
Šuljoka,  Palmovića,  Cirakoga.  Sto  više,  i  sam  je  Pre- 
radović  pod  njegovim  dojmom  isklesao  svoga  „Mu- 
jezina". 

Marković  je  svoj  smjer  u  pjesnikovanju  i  teore- 
tički  zagovarao  te  širio  u  gospojinskim  društvima 
poučnim    čitanjima,    kakova    su    tadašnji    književnici 

priređivali  budeći  zanimanje  za  hrvatsku  knjigu  i 
prosvjetu,  kako  se  vidi  iz  „Vienca"  prvih  godina. 
Ta  su  predavanja  išla  poglavito  za  tim,  da  osvijeste 
hrvatsku  ženu  i  da  joj  probude  mar  za  narodnu 
stvar,  da  ju  priljube  hrvatskoj  knjizi,  kao  što  su  ra- 
dili Česi  predobivši  za  češki  narod  Boženu  Nemcovu, 
Karolinu  Svetlu  i  čitavu  četu  umnih  i  energičnih 
žena  i  djevojaka.  A  kako  dokazuju  ta  predavanjaf 
naši  su  preteče  mudro  i  lijepo  sistematički  udesili 
svoj  postupak  i  rad.  To  već  u  23.  broju  „Vienca" 
g.  1869.  nagovješta  umni  Ivan  Perkovac  i  baca 
mrežu  člankom  „Umjetničko  obrazovanje  žena",  a 
čini  juriš  sa  predavanjem  :  „0  zvanju  i  rodoljublju 
žena"  („Vienac"  br.  40.  g.  1869.).  Pronicavi  pak  Ivan 
Dežman  privlači  ih  zamamljivom  temom  „Čovječje 
oči,  njihova  ljepota  i  njegovanje"  (br.  41.),  nastavlja- 
jući novu  i  neodoljivu  meku  „0  ljepoti  i  njegovanju 
čovječje  kože"  (br.  46.)  kao  i  „0  ljepoti  i  njegovanju 
kose"  (br.  48.  i  49.).  Sve  to  zanimljiviji  biva  pre- 
davač, dok  ne  izađe  s  najinteresantnijom  za  svaku 
ženu  sadržinom  „0  odijelu  i  modi  prema  ljepoti  i 
zdravlju"  (br.  14.  i  15.  „Vienca"  1870.  g.),  da  im 
razdraganima  pored  tijela  ukrasi  i  duše  člankom 
„0  ljepoti  i  njegovanju  duha"  (br.  17.). 

Da  su  ta  predavanja  bila  i  praktična,  zgodna  za 
ženske,  svjedoče  rasprave  S.  Mazzure  „0  privrednoj 
snagi  žene"  („Vienac"  g.  1870.  br.  12.),  „0  potrošku 
i  štednji"  (g.  1871.  br.  44.).  Tadašnji  su  književnici 
nastojali  uputiti  ženske  čitateljice  i  slušačice  u  sva 
suvremena  pitanja  kulturna,  kako  nam  to  pokazuju 
već  natpisi  predavanja  te  imena  pisaca.  Brusina, 
Ciraki,  Divković,  Kršnjavi,  Lorković,  Makanec,  V. 
Mažuranić,    Novotni,    Pacel,    Pavić,    Pilar,    Smičiklas, 

Zahar  i  dr.  bijahu  prva  i  najbrčnija  pera  hrvatska 
iz  onog  doba. 

Isto  je  tako  i  Markovićevo  predavanje  „0  bo- 
ladah  i  romancah"  štampano  u  "„Viencu"  g.  1869.  u 
br.  44.,  pa  „0  slovjenskih  baladah"  u  br.  45.,  a  to 
je  pitanje  nakon  trideset  godina  popunio  u  „Radu" 
88.  g.  1899.  pod  natpisom  „Prilog  estetičkoj  nauci  o 
baladi  i  romanci". 

Marković  je  kod  nas  imao  zapravo  dva  preteče 
u  baladi  i  romanci,  i  to  Vraza  i  Trnskoga,  koga  on 
sam  hvali  u  pomenutom  predavanju  radi  jasnoće 
narodnoga  sloga  epskoga  i  radi  etičnih  ideja.  Ali 
Marković  voli  škotsku  i  englesku  baladu  te  špa- 
njolsku romancu,  a  ne  mari  za  njemačku,  premda 
cijeni  golemost  i  opsežnost  duha  njemačkoga  (osobito 
Fichtea),  koji  je  srušio  vasmirskoga  boga  s  prije- 
stolja, a  na  nj  postavio  čovjeka  („Vienac"  1869.  str. 
764.).  On  cijeni  njemačke  pjesnike  balada  Goethea  i 
Schillera,  pa  Uhlanda,  Geibela,  Schvvaba  i  druge; 
ali  ne  će  da  se  povodi  za  njima.  „Zar  su  nam  Hr-^ 
vatom  od  vrijednosti  ti  tuđi  pjesnici,  kad  su  iz  naroda, 
koji  su  našoj  zemlji   mnogo  jada  zadali?"  (str.  771.). 

Marković  voli  ono,  gdje  se  germanski  duh  pod 
moću  drugih  živalja  ograničio  te  proizveo  najviše 
umove,  kao  Leibnica,  u  kojemu  je  slavenske  krvi, 
Sekspira,  u  kome  je  različitih  elemenata  germanskih 
(str.  765.).  Zato  on  i  hoće  da  oženi  mrki  i  opori 
duh  Skotci  i  Engleza  vedrom  i  mekom  dušom  sla- 
venskom, da  poteku  iz  toga  braka  njegove  lijepe  i 
sjetne  balade. 

Voli  on  i  španjolsku  romancu  i  španjolsku  ča- 
robnu krajinu,  žene  i  prirodu,  u  koju  će  nas  kasnije 
povesti  sa  svojim  Hairvanom-Zaborom. 

U  tom  nas  predavanju  već  upozoruje  i  na  pučko 
pričanje  o  „zvonu  iz  dubine",  koje  će  kasnije  pose- 
bice obraditi.  Tako  će  i  u  buduće  ostati  više  sklon 
mrkoj  baladi  škotskoj  i  engleskoj  pa  nujnoj  romanci 
slavenskoj,  a  ne  će  mariti  za  hladnu  ili  fantastičku 
njemačku,  te  će  mu  stoga  i  sve  balade  biti  prevu- 
čene sjetnim  bojama  zapada  i  zasićene  tmurnošću, 
koju  probija  tračak  daleke  nade  s  istoka. 

U  svibnju  g.  1869.  postade  pjesnik  pravi  učitelj 
gimnazijski. 

Sad  je  uzeo  s  većom  snagom  i  s  višim  poletom 
raditi  u  društvu  svojih  starih  prijatelja  iz  Beča, 
Senoe  i  Dežmana  i  Zahara,  koji  su  se  sastajali  u 
skromnoj  sobici  nesebičnoga  patriote  Ivana  P  e  r- 
k  o  v  c  a  i  skupa  s  njime  vijećali  o  književnosti  i 
umjetnosti,  o  zajedničkome  mezimčetu  „Viencu". 
Marković  je  preuzeo  s  Pavićem  recenziranje  kaza- 
lišnih gluma,  da  dadu  stalan  pravac  kolebljivu  re- 
pertoaru i  upravi  kazališta,  koje  su  htjeli  učiniti 
pravim  hramom  hrvatske  umjetnosti,  pravom  školom 
naroda,  rasadnikom  etičkih  ideja,  kako  sami  isti- 
cahu u  svojim  ocjenama. 

Eno  već  u  1.  broju  I.  godišta  „Vienca"  g.  1869. 
razlaže  Pavić  zadaću  i  svrhu  kazališta,  kako  će  on 
i  Franjo  Marković  nastojati,  „da  se  naše  kazalište 
dovine  do  narodnje  drame  hrvatske"  (str.  12.  i 
dalje).  U  br.  32.  (str.  552.)  obara  se  Marković  že- 
stoko na  kazališni  odbor,  u  kome  sjede  gg.  Zigrović, 
Vukotinović,  Trnski,  Senoa,  Melinčević,  Jurković. 
Prigovara  im,  da  hrvatski  hram  umjetnosti  mjesto 
uzbrdice  k  eterskim  visinama  i  k  svjetlosti  vode  još 
više  nego  predašnji  odbori  nizbrdice  k  operetskoj 
pikanteriji,  raskalašenosti,    nazovi-umjetnosti,    otrovu. 

—  „Na  polje  s  operetama!"  kliče  već  tada  ogorčeni 
Marković.  I  ta  je  oštrina  pomogla,  jer  već  na  str. 
708.  hvali  odbor  i  izbor  drama.  Kod  njega  se  dakle 
umjetnost,  ma  koliko  bila  sama  sebi  svrhom,  morala 
kao  i  kod  Rusa  Belinskoga  obazirati  i  na  velike  za- 
datke i  uzvišenu  svrhu  naroda  svoga,  te  davati  od- 
govore na  goruća  pitanja  i  žarke  želje  njegove. 

Ove  je  god.  1869.  preveo  u  br.  15.  „Vienca" 
novelu  od  Turgenjeva  „Brigadir",  što  je  vrlo 
značajno  za  nj  kao  književnika,  da  je  već  sada  htio 
uvesti  slavnoga  realista,  kralja  ruske  novele,  u 
hrvatsku  književnost  i  upozoriti  na  njega  naše  pisce. 
Ujedno  je  preveo  i  Mickiewiczeve  pjesme  „Alpu- 
hara"  i  „Farvs".  U  pripovijesti  realist,  u  pjesmi  ro- 
mantik. 


8.  Zadnja  zdravica. 

Godina  1870.  donosi  nam  u  1.  broju  „Vienca" 
na  čelu  lista  sjajnu  romancu  „Zadnja  zdravica", 
kojoj  je  opet  motiv  i  sadržaj  uzet  iz  tužne  povijesti 
Polabljana. 

Njemački  naime  margrof  Gero  poziva  k  sebi  na 
gozbu  trideset  slovjenskih  knezova,  koji  se  svi  oda- 
zvaše,  kad  vidješe,  da  se  ne  nećka  poći  i  mudrac 
njihov  stari  Beneš.  Sve  zle  slutnje  utopiše  u  za- 
mamnoj  misli  na  pune  čaše  i  vesele  pjesme.  Gero 
ih  lijepo  dočeka  i  sjajno  gosti  jelom  i  pilom.  Stari 
mu  Beneš  nazdravlja  polak  šaljivo  polak  ozbiljno, 
što  ih  je  žedne  napojio  vinom,  kad  im  je  dosad  krv 
pio:  „Za  krv  našu  bar  nam  vraćaj  vino!"  Pritom 
prekorava    i    zeta    mu    Ljubora,     njihova     zemljaka, 

koji  uteče  od  njih,  odmetnik,  pod  skute  kćeri  Ge- 
rove.  Ali  ne  će  o  njemu  da  troši  riječi,  neka  ga 
tamo  uz  dragu  i  s  Gerom  neka  pije  iz  druge  po- 
sude —  ne  s  njima.   —   Samo  vina  neka  ne  premiče ! 

„Vino  krivo  nije, 
Sto  mu  gazda  otrovne  je  ćudi; 
I  za  stolom  stare  naše  zmije 
Ostajemo  pravi,  zdravi  ljudi!" 

Slovjenski  boljari  piju  dalje  snažno,  da  sluge  jedva 
stižu  natakati  čaše ;  ori  se  dvor  od  pjesama  i  ža- 
mora razigranih  gosti. 

Kad  je  Gero  opazio  siguran  učinak  svoga 
vina,  jer  se  gosti  počeli  kočiti,  kreveljiti,  padati,  te 
još  vina  zahtijevati,  stade  im  se  rugati  i  zagonetno 
natucati,  da  su  dosta  pili,  da  će  im  nestati  mržnje, 
jer  će  se  svi  tu  u  njegovu  dvoru  smiriti  zavazda  .  .  . 
Ali  i  Gero  od  strahote  tolikoga  zločinstva  blijedi, 
znoj  ga  probija,  slab  kraj  stoca  kleče.  Sada  dolazi 
plastičan  opis  različitih  znakova  otrovanja  u  kreto- 
vima  i  vladanju  gostiju: 

„Ne  treskoće  čaša,   uz  nju  koči 
Grčevno  se  ruka,  svaki  bijedne, 
Zja  i  bijele  izvaljuje  oči .  .  . 
Taj  podbočiv  tešku  glavu  .  . . 
Onaj  skočiv,  svija  se  i  pada, 
Taj  grgoće,  taj  se  pjeni  od  muke". 

Ljubor  užasnut  spozna  grdno  nedjelo  Gerovo, 
pa  hvata  za  čašu  Benešovu,  da  i  on  zajedno  s  njima 
barem  umre.  On  vidi  sada,  da  ga  je  Gero,  zaljubljena 
u  njegovu  kćer,  samo  obmamio,  da  će  mu  pomoći 
ujediniti  nesložna  plemena  slavenska,  a  sad  ih  ovako 

gadno  sve  prevario  i  nečovječno  stratio.  Draga  mu  od 
straha  vrisne  i  ne  da  piti,  ali  on  je  nježno  otisne 
iskapi  čašu  s  riječima:   „Svi  smo  otrovani !" 

Svi  se  lecnuše,  a  jači  sa  posljednjom  snagom 
potegoše  mačeve,  ali  stari  Beneš  usta  jošte  i  zapovi- 
jeda :  mir  !  Sve  se  poumiri,  a  Beneš  prigrlivši  Lju- 
bora  blagosilja  ga,  blagosilja  i  prave  i  krive  te  na 
koncu  cijeloj  družbi  zbori : 

„Ispijmo  mu  sve  otrovno  vino, 
Nek  otrovom  nikog  već  ne  dvori, 
Djeci  našoj  nek  da  piće  ino". 

Onda  pomisli  na  rod  i  narod,  zaželi  mu  sreću  i 
slobodu,  te  napija  zdravicu  svima  pa  i  dušmanima 
Nijemcima:  ,,A  taj  Nijemac  —  i  on  bio  zdravo  i  ve- 
selo !" 

Onda  opet 

„Zveče  čaše,  zdravica  se  reda, 
Umirući  pjeva  družba  cijela". 

I  Gero  posivjelih  usta,  krvavih  očiju  trgne  da 
segne  za  čašom,  ali  se  mrtav  stropošta  na  tlo. 

Sve  se  slabije  čuje  kucanje  čaša,  sve  se  tiše 
pjeva  —  za  čas  svi  zanijemiše  mrtvi. 

,,A1  lica  im  nješto  obasijeva  : 
Zdravice  su  zadnje  sveti  traci". 

To  je  grada  privlačiva,  premda  grozovita,  koja 
je  i  kod  Ceha  obrađivana  (Alois  Jirasek).  Naš  ju  je 
pjesnik  finim  svojim  osjećajem  zaodio  u  epsko  ruho 
romance,  a  prema  svojim  načelima  razradio  je  dra- 
matički,    kao  u  pet    čina  :     1.  poziv    Gerov  i  polazak 

slovjenskih  boljara  na  gozbu ;  2.  porast,  kad  se  bez- 
brižni goste  u  šali,  te  Beneš  besjedi  zdravice  i  pecka 
Gera  zbog  predašnjega  neprijateljstva,  a  kori  Ljubora 
poradi  nevjere  i  ženstva;  3.  vrhunac  radnje,  kad  sred 
vesela  žamora,  šale,  pjesme  spopada  Ljubora  sumnja 
videći  neke  smalaksale,  neke,  gdje  padaju,  neke,  gdje 
viču  „vina  !"  Gero  im  blijed  zagonetno  dobacuje  svoju 
tajnu,  koju  Ljubor  prozre  i  moli  Beneša  čašu,  da 
skupa  s  njima  umre  otrovan.  4.  Svi  se  zgroze  i  hoće 
da  navale  na  Gera.  Beneš  zapovijeda  mir.  Blagosilja 
Ljubora  i  sav  rod,  napija  zdravicu  slavenstvu,  nijem- 
stvu  i  svemu  ljudstvu  !  5.  I  dalje  piju  i  pjevaju,  a 
Gero  se  mrtav  ruši,  kad  hoće  da  i  on  s  njima  pije, 
Otrovniku  nema  mjesta  medu  žrtvama,  koje  uz  ku- 
canje i  sve  tiše  pjevanje  zanijeme  za  uvijek  .  .  . 

Tako  gadno  nedjelo,  tako  grdnu  nepravdu  poči- 
njenu na  slavenstvu  opjevati  s  tolikim  optimizmom, 
s  tolikom  vedrinom  i  s  tolikom  duševnom  krepčinom, 
s  tolikom  nadom  u  slavodobiće  dobrote  mogao  je 
samo  Markovićev  genij.  Stoga  se  mogu  na  nj  primi- 
jeniti s  jednakim  pravom  one  divne  riječi,  što  ih  je 
on  sam  rekao  o  vili  Mažuranićevoj  (Uvod  u  „Smrt 
Smail-age  Čengijića"  str.  32.),  da  mu  je  vila  jaka  i 
uzvišena,  te  idealnim  okom  smije  gledati  i  najstraš- 
niju muku,  pače  je  i  čarom  ljepote  obasjati,  a  smije 
zato,  što  zna,  da  joj  sama  donosi  lijek. 

Onako  pak  drastičnu,  krutu  zgodu  onako  uzvi- 
šeno završiti  veličanstvenom  zdravicom  narodu  svomu, 
slavenstvu,  dušmaninu,  čitavu  čovječanstvu  mogao  je 
samo  sin  slavnih  Križevaca  sa  čuvenim  „statutima", 
koji  su  nam  dosad  neumjereno  uživani  bili  na  žalost 
i  propast,  a  razborito  upotrebljavani  mogu  biti  dru- 
štvena dika.  S  kakovim  li  bi  gcozovitim  kletvama  za- 

vršio  germanski  pjesnik,    svjedoči    Uhland    sa  svojim 
„Des  Sangers  Fluch". 

Kako  zgodno  psihologizira  pjesnik  na  početku 
pjesme,  da  nam  što  vjerojatnijim  učini  odaziv  sla- 
venskih boljara  na  Gerov  poziv: 

„Na  poziv  se  čudni  svak  uzruja, 
Bi  li  išo,  ne  bi  1\  mnogi  dvoji ; 
Da  ga  gosti  Gero,  stara  guja  ? 
Al  i  da  se  Slaven  Nijemca  boji  ?" 

Kako  se  sve  više  raspršava  zebnja  i  zla  slutnja : 

„Veselit  se  Slaven  uvijek  mari, 
Piti  vina,  slatke  medovine  ; 
A  kad  ide  mudrac,  Beneš  stari, 
I  sumnjivca  svaka  briga  mine". 

A  koliko  je  reska  humora,  krasnih  antiteza  i 
drugih  poetičnih  i  retoričkih  slika  u  prvoj  zdravici 
Benešovoj  Geru: 

,,I  dužan  si  napojit  nas  vina: 

Dost  si  slavske  napio  se  krvi. 

Prazno  bure  već  nam  domovina, 

Skoro  će  ga  rastočiti  crvi. 

Za  krv  našu  bar  nam  vraćaj  vino"  itd. 

A  kako  su  fina  opažanja  psiholoških  i  fizioloških 
znakova  u  gostiju,  ugrijanih  vinom  i  otrovom  na  str. 
37.-38.  Kako  li  je  veličajna  ona  poredba  na  koncu 
o  starome  Benešu  (str.  40.): 

„Diže  glavu.  Ko  kad  sunce  jasno 
Kroz  olujne  crne  prodre  tmuše, 

Kroz  lice  mu,  skrivljeno  užasno, 
Prosinula  svjetlost  silne  duše". 

Kako  je  pjesma  snažna  sadržajem,  tako  joj  je  i 
oblik  skladan,  te  dikcija  krasna  i  tečna,  radi  čega  je 
i  deklamirana  rado  kod  različitih  zgoda  i  zabava, 
javnih  i  sukromnih.  Kao  da  je  pjesnik  u  njoj  htio  is- 
klesati  Kalvariju  slavenstva,  kojom  će  se  otkupiti 
svijet  od  zloće.  Slaven  po  njemu  treba,  „da  iskapi 
mržnju  i  otrov,  kako  bi  budućnost  svijeta  bila  vijek 
ljubavi  i  slobode",  zgodno  veli  dr.  Bazala  (Savre- 
menik  g.   1914.  br.  VIII.-XIL  str.  390.-391.  2.  stupac). 

U  tom  istom  godištu  „Vienca"  (1870.)  u  br.  4.,  22. 
i  23.  piše  kao  kazališni  izvjestitelj  kritike  o  različnim 
dramama  i  o  prikazivanju  njihovu ;  ima  tu  govora  i 
o  glumcima  s  krasnim  poukama,  da  bi  ih  naši  glumci 
i  danas  mogli  s  korišću  čitati.  Iz  tih  se  izvještaja 
čuje  muževna,  zrela,  umna,  odlučna  pa  i  oštra  riječ, 
kakve  bismo  i  danas  trebali. 

Ujedno  prevodi  u  „Vienac"  novelu  „Čudnovata 
zgoda"  od  Turgenjeva  (u  br.  10.-11.),  prevodi  nježnu 
idilu  od  ruskoga  lirika  Kolcova,  od  Poljaka  Malczews- 
koga  romantički  ep  „Marija",  od  Dunin-Borkovskoga 
„Pjesmi",  gdje  se  spominju  mimo  ostale  Slavene  i 
Hrvati. 

Jednako  ide  u  ovu  godinu  i  libreto  „Mislav"  za 
operu  Zajčevu.  Sadržaj  mu  je  prema  narodnoj  priči 
ovaj :  U  pradomovini  Hrvata  mori  glad.  Knez  Vojin 
izda  zapovijed,  neka  se  usmrte  svi  starci  radi  spasa 
mladih  od  gladi.  I  stari  bi  Mislav,  otac  Miloja,  Spje- 
hote  i  Dragoša,  morao  poginuti,  ali  ga  sinovi  nago- 
vore, da  se  ne  skonča.  Starac  proreče  bolje  doba  i 
naloži  sinovima,  da  posiju  pljevu  s  krova  s  pouzdanjem 

u  volju  božju,  pa  će  niknuti  žito.  To  dozna  Vojin  po 
kćeri  svojoj  Rusani,  u  koju  se  bio  zaljubio  Miloj  i 
odao  joj  tajnu.  Braća  budu  osuđena  i  treba  da  po- 
ginu, ali  ih  oslobodi  stari  otac,  koji  donosi  Vojinu 
klas  pšenice,  nikle  od  pljeve.  I  sve  se  lijepo  svrši, 
jer  «e  riješe  i  nametnika,  avarskoga  Veljana,  koji  je 
medu  Hrvatima  spletkario  i  htio  uzeti  Rusanu  za 
ženu  te  njome  posvojiti  vlast. 

Tako  izvješćuje  o  libretu  I.  (van)  Z.  (ahar)  u 
„Viencu"   1870.,  pa  hvali  misli  i  poetičnost  djelca. 

Pjesnik  je  priču  protkao  patriotičnom  žicom  i 
prenio  je  u  pradomovinu  Hrvata,  da  još  neko  vri- 
jeme ostane  u  zajednici  s  ostalim  slavenstvom,  jer 
će  se  skoro  povući  iz  slavenskoga  svijeta 
na  hrvatski  jug. 

9.  Bez  službe. 

Ove  su  iste  godine  slavila  pjevačka  društva  za- 
grebačko „Kolo"  i  karlovačka  „Zora"  zajedničku  sve- 
čanost u  Zagrebu,  te  su  na  povratku  iz  Maksimira 
sred  Jelačićeva  trga  pred  kipom  banovim  izveli  po- 
litičku demonstraciju.  Kad  je  policija  po  nalogu  bana 
Raucha  počela  hvatati  demonstrante,  nastade  gungula 
i  trka.  U  toj  je  zgodi  dr.  David  Starčević,  bivši  suplenat 
zagrebačke  gimnazije,  navalio  na  svoj  način  kao  pra- 
vaš  na  slavitelje  bana  Jelačića  i  korio  ih,  „što  štuju 
uspomenu  austrijskoga  generala"  (Klaić  s.  d.  str.  609.). 

Radi  toga  nisu  mnogi  profesori  htjeli  više  s  njime 
služiti  i  zatražiše,  da  Rauch  otpusti  Davida,  ili  će 
oni  svi  svoja  mjesta  ostaviti. 

Rauch  ih  ne  usliša,  nego  otpusti  Jagića  i  Bratelja 
kao  sastavljače  onog  očitovanja.    Ali  se  i  ostali  pro- 

fesori,  potpisani  na  očitovanju,  zahvališe  na  službi 
10.  lipnja  1870. 

Tako  i  Marković  ostane  bez  kruha  te  ode  pod 
jesen  u  Beč,  da  se  usavrši  u  filozofiji. 

Tu  se  bavio  osobito  estetikom  slušajući  profe- 
sora Zimmermanna  i  polazio  dvorsko  glumište.  Za 
godinu  je  dana  napravio  doktorat  iz  filozofije,  stoga 
valjda  i  nije  zalazio  u  đačka  društva,  već  se  u  ka- 
vani po  koji  put  sastajao  s  hrvatskim  đacima,  po- 
ticao ih  na  rad  i  davao  im  savjete.  Tako  je  i  Klaića 
upozorio  (a  ne  obrnuto,  kako  bi  se  moglo  shvatiti  iz 
Vodnikove  studije  str.  54.)  na  Aschbachovo  djelo  o 
Omejevićima  u  Spaniji,  gdje  se  priča  o  sudbini  hrvat- 
skih junaka,  zarobljenih  od  Mlečana  i  prodanih 
arapskim  Kalifima  u  Kordovi.  Dakle  je  već  tada  do- 
zorila zamisao  o  pjesničkoj  pripovijesti  „Povratak 
pod  hrvatskoga    kralja",  što    ju  je    g.   1871.    sastavio. 

G.  1871.  urednikom  je  „Vienca"  poslije  Deželića 
(1869.)  Ivan  Perkovac,  a  Marković  mu  napija  „Zlatnu 
kupu".  Na  str.  64.  u  4.  broju  „Vienca"  u  dopisnici 
uredništva  na  koncu  stoji  Perkovčev  poziv  jamačno 
Markoviću:  ,,G.  F.  M.  u  B.  Teško  li  izgledamo  od- 
govor od  Vas!"  I  već  7.  broj  „Vienca"  kiti  Marković 
s  „Tri  vienca",  u  8.  broju  bruji  nujno  „Zvono  iz 
dubine",  a  u   13.  šušti  tajanstveno  „Saš-polje". 

U  „Zlatnoj  kupi"  dragocjen  je  sadržaj:  Svi  se 
svatovi  čude,  i  sam  ženik,  što  stari  svat  Vukman 
mramorkom  šuti.  On  vičan  šali  i  besjedi  gviri  tužan 
u  zlatnu  kupu,  biserom  okićenu.  Najednom  se  stari 
Vukman  diže  i  priča  o  svojem  mladovanju  i  ljubavi 
s  mladom  svojom  ženom,  kojoj  bi  dolazio  s  kraljev- 
skoga bučnog  dvora  na  kratko  tiho  milovanje.  Jedam- 
put  mu  ona  kazivala  krasnu  bajku  o  ljubavi  slakova 

cvijeta  i  zvijezde,  kako  slak  zatvara  pred  suncem 
časku,  da  mu  sunčani  žar  ne  posuši  rosicu  —  zalog 
zvijezdine  ljubavi.  ...  U  nastalim  smutnjama  i  boje- 
vima nesta  Vukmanu  žene,  spaljen  bi  dvor,  jedina 
osta  zlatna  kupa,  kojom  ga  mila  žena  posljednji  put 
uz  onu  priču  ponudila.  I  tu  kupu  zlatnu, 

„koja  mu  nije  draga  biserom,  dragog  kama  žarom, 
već  davnine  spomenom,  bola  i  sreće  čarom  ..." 

poklanja  nevjesti,  ,,nek  joj  iz  nje  priča  sja  neugaslim 
sjajem".  —  Kad  mu  se  nevjesta  sa  suzama  zahvali 
ljubeći  mu  ruku,  a  on  njoj  zagleda  u  oči,  zadrhta 
starac.  Kao  da  je  vidio  na  kraljevskom  dvoru  take 
oči?  Kao  da  ga  te  oči  sjetiše  neznana  krvnika,  koji 
mu  je  dom  i  ženu  uništio.  —  Ali  se  starac  stukne, 
bol  za  sebe  krije,  da  nevjesti  ostane  sama  zlatna 
kupa  sa  pričom. 

Sjajnim  je  ruhom  historičke  romantike  zao- 
djenuo  pjesnik  običnu  priču,  a  zahukao  tugom  i  sje- 
tom, dubokom  čuvstvenošću,  kao  što  zna  jesensko 
sunce  zaliti  zapad  mrkim  rujem  i  nujnošću  zalaza 
svoga.  A  kano  što  čarnu  modrinu  dalekih  planina 
još  jače  istakne  bliža  gora  obasjana  suncem,  tako  i 
ovdje  čitavoj  pjesmi  iz  prošlosti  sjetne  povećava  čar 
ona  sjajna  i  ubava  bajka  o  ljubavi  slaka  i  zvijezde 
izvijana  Ovidijevom  dragošću.  A  ona  je  bajka  i  simbol 
cijele  balade :  nježna  opomena  žene  Vukmanu,  koji 
voli  sjati  na  kraljevskom  dvoru  „medu  slatkim  po- 
smijesima  i  čarnim  očima",  nego  živjeti  sa  skromnom 
i  vjernom  drugaricom  u  zatišju  —  pa  mu  se  to  i 
osvetilo. 

Koliko  pak  obilje  emocija,    čitavi  svijet  dojmova 

i  udešaja  zna  pjesnik  prpbuditi,  pokrenuti  i  prika- 
zati sa  dva  tri  stiha,  pa  i  jednim  stihom,  n.  pr. : 

„Minuo  bi  domjenak,  žena   opet   sama, 
Konjic  moj  put  kraljevskog  dvora  opet  prama, 
Gdjeno  slatki  posmijesi  i  čarne  oči  sjaju, 
Gdje  se  u  boju  Ijuvenom  srca  otimaju". 

I  sve  te  stihove  još  ponavlja  usred  pjesme,  pa  i 
pod  konac  njezin  kraće  u  retoričkom  pitanju,  što 
povećava  ljepotu  i  čar  balade,  kojoj  nema  para  u 
hrvatskoj  knjizi,  a  možda  ni  u  svjetskoj.  Tajanstve- 
nošću  i  sjajnim  udešajem  donekle  joj  se  primiče 
Nikolićeva  „Undina"  kao  i  Goethe-ov  „Fischer".  Ali 
tu  tajanstvenost  nije  pjesnik  naučio  od  Goethea  ili 
Uhlanda,  već  od  Škota,  Ossiana-Macphersona,  i  od 
Slavena  Čelakovskoga,  Erbena,  Mickiewicza. 

Ja  bih  se  okladio,  da  će  malo  koji  čitalac  od- 
gonenuti  konac  te  pjesme.  I  sam  ne  znam,  da  li 
pravo  pogađam  one  stihove : 

„Kad  mu  u  suzah  nevjesta  ruke  ljubit  skoči, 
Sto  je  starac  zadrhto  ljubeći  joj  oči? 
Zar  mu  u  dvoru  kraljevskom  takve  oči  sjale? 
Krvnika  mu  neznana  takve  oči  znale? 

Oči  naime  nevjestice  jesu  nalik  na  oči  njene  majke, 
zaljubljene  nekad  na  dvoru  u  Vukmana ;  ali  prezrena 
iz  ljubomornosti  na  ženu  Vukmanovu  potputila  dru- 
gog čovjeka,  u  nju  zaljubljena,  da  kao  krvnik  Vuk- 
manovicu  skupa  s  dvorom  zapali. 

A  karakterističan  je  i  starinski  stih  trinaesterac 
s  odmorom  iza  sedmoga  sloga  te  posve  pristao  pjesmi 
prenoseći  je  u  daljinu  prošlosti. 

„Tri  vijenca"  počinju  kao  Heineovi  „Die  Gre- 
nadiere",  ali  je  Markovićeva  pjesma  sasvim  samo- 
nikla i  zamišljajem  i  izvedbom.  Dva  su  druga  iz 
boja  jezdila :  jedan  pjeva,  drugi  jadikuje.  Prvi  tješi 
drugoga:  Zar  ti  nije  dosta  vijenac  slave?  Tužni 
junak  odgovara:  Taj  me  vijenac  sjeća  triju  vijenaca. 
Bila  je  curica  i  brala  krijesnice,  te  ih  kao  vijenac  u 
kosu  metala,  ali  su  odletjele.  Djevojkom  je  narasla  i 
cvijeće  gojila,  da  od  njega  splete  vijenac  i  na  glavu 
metne  —  ali  cvijeće  povenu  i  vijenac  se  raspadnu. 
Zaručnicom  postala  i  zavijek  minula  —  a  dragi  joj 
savija  vječan  vijenac  od  suza  nepresahnjivih. 

Nježna,  vrlo  nježna  kano  od  svilena  veza,  od 
tananih  traka  mjesečeva  mlađaka  satkana  balada 
s  gradacijom,  punom  prirodnosti,  naravnijom  nego  je 
ona  gradacija  Uhlandove  „Der  Wirtin  Tochterlein", 
gdje  tri  momka  jedan  jače  od  drugoga  ističu  ljubav 
spram  krčmaričine  mrtve  kćerke. 

Kako  je  u  hrvatskoga  pjesnika  različno  shva- 
ćanje nego  n.  pr.  kod  Heinea,  gdje  njegovi  grenadiri 
ostaju  u  svom  ratničkom  osjećanju  i  udešaju,  prema 
ćudi  svoga  naroda,  dok  se  u  Markovića  i  kao  slavo- 
dobitnici na  spomen  porodične,  idilske  sreće  sasvim 
zadubu  u  taj  okoliš  kao  pravi  Slaveni,  kojima  je 
pored  sve  slave  svjetske  ipak  najdraži  svoj  dom  i 
porodica  (Nikola  Rev  „Ogledalo")  kao  i  Homerovu 
Odiseju  njegovo  ognjište  i  mila  žena. 

Slična  idila  dolazi  i  u  „Zvonu  iz  dubine",  ali 
zadahnuta  nekom  tajanstvenošću.  Sve  je  tiho  u  gor 
i  polju.  Nedjelja  je,  tihi  dan  božji.  Gorom  stupa  četa, 
a  ranjen  je  junak  moli,  da  ga  nose  na  dragi 
j  u  g,  neka  mu  se  ondje  duša  smiri.  Neka  ga  spuste 
ukraj    mirna,    bistra    jezerca,    oko    kojega    je  pastir- 

četom  plandovao,  na  dno  mu  gledao  i  po  nedjeljama 
slušao  iz  njega  glas  zvona.  Taj  mu  glas  rastumačila 
dobra  duša  kći  zvonarova,  kojoj  su  „oči  modre, 
kosa  zlatna",  rekavši  sa  stidnim  žarom,  da  je  na  dnu 
jezera  crkvica  sa  dvoje  dragih  pred  oltarom,  a  vjen- 
čano im  zvono  zvoni.  Junak  bi  još  jednom  rado  čuo 
zvono  iz  dubine  .  .  .  Četa  ga  posluša  i  sedmi  dan 
stigoše  do  jezera.  Junaka  prikučiše  vodi:  njemu  oko 
još  jedamput  zasine,  pa  se  mirno  sklopi. 

Je  li  što  čuo  iz  dubine?  ili  je  čuo  drugo  zvono, 
gdje  zvonarova  kći  zvoni  „Zdravu  Mariju"?  I  ona  je 
teško  bona,  tuži  bez  suza.  Oči  joj  modre,  kosa  zlatna, 
ali  glavu  obara,  ledene  ruke  trnu  —  no  jošte  njeno 
zvono  zveči  .  .  . 

Tad  nješto  bijela  do  nje  prhnu  — 

Krasno  li  sada  zvono  ječi! 

Sve  u  gori,  polju  šuti: 

Nedjelja,  tih  je  večer  božji; 

Ali  sklad  je  divan  čuti, 

Kada  se  duša  s  dušom  složi!" 

Pjesma  orošena  sjetom,  puna  mile  idiličnosti  i 
tihe  blage  tragike  s  umirnim  završetkom,  koji  nam  i 
samu  smrt  u  ljepšem,  dražem  svjetlu  prikazuje. 
Kako  se  i  ovdje  razlikuju  ukusi  pojedinih  pjesnika 
kod  obradbe  sličnoga  motiva.  Marković  ga  po  mom 
sudu  izveo  nježnije,  vjerojatnije,  jednostavnije  i  u 
prikladnijem  obliku,  nego  Nijemac  Hauptmann  u  svojoj 
izvještačenoj  simboličkoj  drami  „Potonulo  zvono". 
Zaludu  je,  neke  misli,  neki  osjećaji,  neki  čini  traže 
svoj  posebni  lik,  svoj  vlastiti  put,  da  dođu  na  vidik. 

I  Markovićeva  idila  ostaje  uvijek  živa,  slikovita, 
svježa  poput  jutarnjega  zraka,  mila  kao  rodna  gruda: 

„Na  jug  me  dragi,  družbo,  nosi  ! 
Gdje   se  Oštrac  k  maglam  diže, 
Gdjeno  rog  tuče,  frula  sviri, 
Jagoda  se  o  vlat  niže  .  .  . 
Ovdje  gorske  sred  tišine 
Jezerce  ima  bistro  mirno, 
Uvijek  jasne  površine  ; 
Dno  mu  je  uvijek  nedozirno  .  .  ." 

Vidi  se,  da  pjesnik  boravi-  u  Beču,  odakle  bi 
rado  na  „dragi  jug",  što  je  značajno  ne  samo  za 
njega,  nego  i  za  njegove  drugove  književnike,  koji 
također  pominju  „jug  mileni"  (Senoa  u  „Maglama", 
Zahar  u  „Lastavicama"). 

,,S  a  š-p  o  1  j  e"  je  opet  protivno  od  predašnje  pjesme 
s  tmurnom  romantikom  ispjevana  balada,  nakrcana 
bojazni  i  grozom,  puna  strašnih  tajna,  dramatički  sa- 
zdana i  od  većega  dojma,  nego  ona  Vergilijeva  epi- 
zoda (u  III.  pj.  Eneide)  o  Polidoru,  na  čijem  grobu 
poraslo  šiblje  također  prokapljuje  krvlju,  kad  ga 
Eneja  reže. 

U  prozorje  idu  sin  i  otac  na  zornicu.  Sin  se  pla- 
šljivo ozire  u  mrak  i  na  šaš,  koji  mu  se  čudno  njiše 
i  šušti.  Otac  odvraća  sina  od  šaša  i  navraća  mu 
pažnju  na  zvjezdan  sjaj,  na  slavujev  poj  i  na  zvuk 
dalekoga  zvona.  Ali  sinu  se  pričinja  sve  više,  da 
medu  šašem  kosa  zveči,  te  se  i  nehote  primiče  k  šašu. 
Otac  ga  zaustavlja  i  priča  strašnu  povijest  o  tom 
šašu:  Tu  je  starca  muža  umorila  i  pokopala  mlada 
žena  sa  svojim  lijepim  i  mladim  ljubavnikom.  Nad 
grobom  je  starca  izraslo  bilje  nalik  na  mač,  a  mladi 
ga  knez  po  noći  kosio.  Ali  uzalud,  jer  je  opet  šaš 
narastao ;  oni  pak  pošlju  po  popa,  da  pokošeni  drač 

poškropi  svetom  vodicom.  Kad  su  o  ponoći  prosuli 
prvu  kap  svete  vodice,  stade  prštati  voda  ispod  šaša 
sve  jače  i  jače,  te  nabuja  jezero  i  potopi  sve  troje. 
—  I  ondje  se  sada  šaš  čudno  njiše,  muklo  vapije  iz. 
njega,  kosa  ječi  —  to  je  šaš-polje.  .  .  Sin  se  pri- 
vine  k  ocu  i  žurno  se  udalje.  Užas  ga  mine,  te  mu 
sad  ljepše  godi  osvit  zore,  poj  slavuja  i  zvono  iz 
hrama  poslije  te  grozne  priče. 

Početkom  svojim  sjeća  malo  pjesma  Goetheova 
„Erlkoniga",  ali  je  sasvim  samostalno  i  krasno  izdje- 
ljana,  a  završetak  je  u  Markovića  tako  lijep  i  umiran, 
kako  su  uopće  Markovićevi  završeci  skladni  i  smi- 
reni bez  ikakove  natege.  I  čitatelj  čisto  odahne  na 
koncu,  kao  i  sin,  kad  vidi, 

„Kako  zora  svanjiva,  slavić  biljiše  milo, 

Hram  već  zbliza  poziva  zvonom  u  svoje  krilo". 

Opet  draga  idila,  koju  toliko  voli  pjesnikova  vila. 

A  s  kako  finom  psihologijom  pjesnik  na  početku 
slika  postepeno  nesvijesnu  bojazan,  pa  strah,  užas, 
grozu  smrtnu  kod  sina:  „Sin  se  u  mrak  ozire,  sve 
mu  se  vlas  kostriješi",  a  u  toj  stravi  sve  mu  se  čudno 
čini,  pa  i  šaš  sablasno  šušti.  Otac  ga  razgovara  i  so- 
koli, ali  on  je  već  načuo  i  vapaj  iz  šaša  .  .  .  Zalud 
ga  otac  na  drugo  upozorava,  on  već  jasno  čuje  i  zvek 
kose  u  šašu,  te  ga  nešto  poteže  tamo  kao  smrtna 
pomama  .  .  .  Onda  se  istom  izvija  očeva  priča  o  tom 
šašu,  da  sinu  „iza  vijesti  o  davnom  zlu  milije  godi, 
kako  zvijezde  titraju,  slavić  biljiše"  itd.,  a  ujedno 
jače  iskoči  opreka  između  zloće  crne  prošlosti  i  dobre 
vedre  sadašnjosti. 

Da  je  Marković  majstor  u  slikanju  svijetlim, 
jasnim  i  ljupkim    bojama    kao  i    tmastim,    tmurnim 

tužnim,  to  smo  već  otprije  uvjereni,  a  i  ovdje  vi- 
dimo diljem  čitave  pjesme.  Ovdje  se  pokazao  i  sli- 
karom udešaja  i  okoliša,  n.  pr.  u  stihovima,  gdje  ka- 
rakteriše  onaj  kobni  kraj  s  grobom  umorenoga  kneza : 

„Samotnom  se  livadom  jesenske  magle  veru, 
Tu  zagluhne  ljudski  glas,  mutn  e  buj  i  ce  deru". 

Romantika  dakle  u  punom  jeku,  ali  romantika 
neznana  kraja  i  neznanih  ljudi,  dok  se  u  „Zvonu  iz 
dubine"  primače  svome  zemljištu,  hrvatskoj  grudi,  a 
pogotovo  to  čini  u  pjesničkoj  pripovijesti  (iz  ove  iste 
godine)  „Povratak  pod  hrvatskoga  kralja"  (1871.  ,,Iz 
mladih  dana"  str.  55.)  u  5  dijelova. 

10.  Povratak  pod  hrvatskoga  kralja. 

Sadržaj  :  I.  U  Misiru  se  kod  obale  Nila  na  trgu  prodaju 
dvije  robinjice  Trogiranke :  Danica  i  Zora.  Bijeli  ih  hadum  kupi 
za  kordovskoga  hadžiba  silnoga  Hairvana,  te  ih  već  vode  u  lađu. 
Uto  se  začu  zveket  sabalja  i  vika.  Četa  Trogirana  pod  vodstvom 
mladoga  Dragoslava  hoće  da  izbavi  djevojke  iz  ropstva.  Ali  ih 
nadvlada  sila  i  posiječe  svu  četu,  a  Dragoslav  dopane  misirske 
tamnice,  dok  je  djevojke  hadumska  galija  odvezla  prema  ponos- 
noj Kordovi  u  harem  Hairvanov  .  .  . 

Dragoslav  jadan  tuži  u  tamnici  i  promišlja,  kako  se  zalud 
zakleo  i  obećao  banu  i  ocu,  da  će  osloboditi  djevojke  —  sestru 
Danicu  i  dragu  svoju  Zoru  —  iz  sužanjstva.  Ali  ne  očajava,  još 
se  uzda  u  Boga,  još  će    održati    riječ,    zadanu    banu    Tomislavu. 

II.  U  Kordovi  za  sjajne  mjesečine  u  sjajnoj  odaji  sa  tajnom 
čežnjom  čeka  sileni,  ljuti  Hairvan  robinjice  .  .  .  Njih  dovede  ha- 
dum i  skine  im  prijevjes:  ,,A  Hairvanu  oči  se  zasjaju,  ko  da  gleda 
hurije  u  raju!"  No  mu  se  za  čas  čelo  smrknu,  kada  spazi  na  ro- 
binjama trogirsko  odijelo. 

Pita  talijanski  haduma  za  njihov  zavičaj  i  rod.  On  mu  od- 
govori, da  one  od  stida  taje  rod  i  zavičaj.  Hadum  ode  na  zapo- 
vijed Hairvanovu,  te  sam  H.  pita  robinjice  hrvatskim  jezikom,  čije 
su  i  otkuda.  One  od  čuda  i  milja  zanijemiše,    a  i  Hairvana  saleti 

davna  uspomena  gledajući  Danicu  :  sjeti  se  svoje  majke,  sjeti  se 
Ciova  i  na  njemu  očevih  dvorova.  Ali  mrk  tjera  taj  spomen 
djetinjstva  i  pita  curu  za  župana  Viševića.  Ona  mu  reče,  da  joj 
je  to  otac,  te  udari  u  plač.  Hairvan  bijednu  i  već  ga  srce  htjede 
izdati,  ali  se  spregne  i  zovne  haduma,  da  odvede  Danicu  te  je 
čuva  kao  kćerku  njegovu,  a  Zori  reče,  da  će  mu  biti  ljuba  i 
kaduna.  Već  pruži  ruku  za  njom,  ali  je  obrani  Danica  i  trgne 
nož  iz  njedara,  pa  se  zaprijeti  Hairvanu,  neka  ih  ne  rastavlja,  jer 
će  radije  skupa  poginuti.  Zamahnu  nožem,  ali  ga  H.  zaustavi  i 
rani  se  u  ruku.  Tad  hadumu  naloži,  da  ih  odvede  i  dobro  straži 
svu  noć.  One  plaču  cijelu  noć,  dok  ih  san  ne  srva,  te  snivaju, 
kako  s  Dragoslavom  plove   k  svome  domu. 

III.  Treći  mjesec  iza  toga  dolazi  k  Hairvanu,  bonu  od  lju- 
bavi za  Zorom,  momče  na  trogirsku  obučeno  i  smjerno  donosi 
pozdrav  od  hrvatskoga  bana  i  njegova  župana  Viševića,  te  nuda 
otkup  za  dvije  robinjice.  Hairvan  mu  ne  vjeruje  i  ruga  se  mla- 
diću, jer  ga  prepoznaje,  pa  mu  veli,  da  Zora  ne  će  njega  ne- 
voljnika, kad  može  silnoga  hadžiba.  Ali  momak  ne  vjeruje  u 
nevjeru  drage.  Kad  ga  H.  pita  za  otkup,  junak  ponudi  sebe.  H. 
mu  se  podruguje : 

„Smiješan  li  je  za  dvije  ljepotice, 
Kojim  puče   po  Kordovi  slava, 
Takav  otkup,  tvoja  jedna  glava!" 

Sad  priča  Dragoslav,  kako  je  njegova  glava  skupa  ucjena, 
jer  ju  je  skupo  na  ramenima  nosio.  Priča  mu  o  zgodi  u  Misiru 
prije  tamnice,  u  tamnici,  kako  je  na  stratištu  sve  crnce  pobio  i 
i  okove  rastrgao,  pobjegao  i  po  pustari  stradao,  do  tripolske  se 
obale  protukao  i  dočepao  neretljanske  galije;  otišao  u  Rim,  jer 
se  stidio  vratiti  se  doma  bez  Danice  i  Zore.  U  Rimu  je  našao 
poslanike  Tomislava  bana,  „složitelja  svih  hrvatskih  strana",  bio 
s  poslanicima  kod  pape  i  primio  sveti  blagoslov  ...  I  milost  je 
božja  nadahnula  ga,  da  će  naći  sestru  i  dragu  u  Kordovi  te  ih 
osloboditi  ili  sam  poginuti:  „Evo  mene,  evo  moje  glave!"  Onda 
na  koncu  zaklinje  hadžiba  kao  sina  hrvatske  majke,  da  bi  morao 
štovati  dan  hrvatske  slave,  te  kao  darak  poslati  djevojke  na 
krunidbu  hrvatskoga  kralja! 

„Odvrnu  se  Hajrvan,  k  oknu  stade, 
Mjesečina  po  licu  mu  pade, 

I  u  oku  suzu  mu  rasvijeti  .  .  . 
Mladosti  se  stari  Hajrvan  sjeti!" 

Sjeti  se  majke  Hrvatice,  od  Grka  ubijene,  kako  mu  u  naru- 
čaju izdahnu,  a  on  se  za  osvetu  Bizantu  u  Arape  odmetnu  — 
i  otad  kolje  svijetom  kršćane.  Ali  se  opet  ponosno  okrene 
k  momku  i  dozva  mu  po  hadumu  obje  djevojke.  Kad  se  braća 
izgrle  i  naplaču,  reče  H.  Dragoslavu,  da  će  mu  sutra  na  večer 
dati  ili  sestru  ili  dragu,  ali  jedna  mora  s  njime  ostati  u  Kordovi. 
Djevojke  se  očajne  u  plaču  udalje,  a  mladić  ljuto  prekorava  ha- 
džiba  s  okrutnosti,  gdje  ga  sili  žrtvovati  ili  sestru  za  dragu  ili 
dragu  za  sestru,  pa  se  moli  Krstu,  da  mu  poda  snage  u  golemoj 
borbi.  I  otumara  u  noć. 

Staroga  Hairvana  salijeću  misli  i  uspomene  iz  davnoga  dje- 
tinjstva, dok  u  daljinu  noćnu  nekud  gleda. 

„On  ne  vidi  vitijeh  munara, 

Sto  se  bijele  ponad  zida  šara; 

On  ne  ćuti  topla  milmirisa 

Od  masline,  loze  i  kuprisa, 

Od  narandže,  šipka  i  limuna, 

Kojim  diši  sva  Kordova  puna. 

Mjesečina  ponad  grada  blijeda 

Kao  sinje  vidi  mu  se  more, 

Sred  njeg  otok,  ko  bijel  labud,  sjeda 

Sireć  krila,  bijele  svoje  dvore: 

To  Čiovo,  otok  svoj  on  gleda  I 

A  visovi  kordovskih  Siera, 

Sto  se  kruže  tamni  sa  sjevera, 

Čine  mu  se  zavičajne  gore, 

Kozjak  veli  i  Mosor-planina, 

Što  na  bijele  na  Ciovu  dvore, 

Bijele  dvore  miloga  babajka, 

Milo  gledu  modrih  iz  daljina  .  .  . 

Sve  mu  srce  obuze  milina". 

Svane    mu    pred    oči    mladost,    rođena    majka,    svane     Oa 

„Kog  mole  Krsti 
I  njegova  vjera  blaga  i  skromna, 
Mukotrpna,    al   i   s  v  j  e  t  o  1  o  m  n  a  .  .  ." 

I  zadrhta  prepun  grijeha  i  prepun  užasa.  —  Ali  se  opet 
sjeti  Bara  i  bizantskog  izdajstva,  izmrcvarene  majke,  te  mu  se 
opet  kršćanski  svijet  zgrsti,  a  sa  svanućem  sunca  i  gradskoga  sjaja 
uze  se  opet  klanjati  Muhamedu: 

„Alah,  Alah  !  jedin  na  nebesih ! 
Neba,  zemlje  ti  gospodar  jesi! 
Ti  vjerniku  vladu  daješ  svijeta 
I  hurije  vječne   sred  dženeta, 
A  Krst  svoga  ponizuje  slugu, 
Predaje  ga  jadu,  ropstvu,  rugu 
I  kosturu,  vječne  tmine  drugu ! 
Krst  je  noćna  utvora  i  strava, 
Ti  istina,   sila,  sunce,  java! 
Alah,  Alah!  Hvala  ti  i  slava!" 

I  tako  pjesnik  sjajnom  psihičkom  analizom  pri- 
kazuje borbu  između  kršćanstva  i  turstva  u  Hairva- 
novu  srcu,  koje,  što  se  više  opire,  više  malakše.  I 
ako  je  u  njemu  još  slavodobitan  polumjesec  nad  krstom, 
ipak  već  izbija  prirođena  moć  krsta,  jer  je  pokolebao 
primljenu  kasnije  od  prkosa  vjeru  u  polumjesec.  A 
iz  navedenih  se  stihova  zrcali,  kako  je  pjesnik  pro- 
tkao bujnošću  istočnjačkom  svoj  ep  i  prelio  ga  by- 
ronskom  tajanstvenošću. 

IV.  Dragoslav  dolazi  sa  desetak  drugova  Neretljana  u  Al- 
kazar,  a  vodi  ih  bijeli  hadum,  rodom  Mlečić,  koji  prevari  El- 
Amera,  glavara  hrvatske  straže  Hairvanove,  da  su  to  vojnici 
najmljeni  od  hadžiba  za  hrvatsku  stražu.  El-Ameri  ih  propusti, 
ali  posumnja,  nije  li  to  nova  spletka  Ben-Solimana,  koji  već 
dugo  potkapa  Hairvana,  da  sam  sjedne  na  njegovo  mjesto  do 
emira.  Popode  za  njima  sa  svojom  stražom  i  opazi,  da  je  to  urota 
protiv  Hairvana,  koji  se  već  u  sobi  bori  sa  Dragoslavom,  a  vani 
Neretljani  odbijaju  El-Amera  i  njegove  ljude.  Neretljani  budu 
svladani  skupa  s  Dragoslavom,  koji  je  u  čelo  bio  ranio  Hairvana. 
Hadum  Mlečić  uhvaćen  prizna,  da  je  bio  ustrašen  i  podmićen 
od  Ben-Solimana.  Hairvan  se  ranjen  tuži  na  nezahvalnost  tuđina 
i  žali  krvoproliće  rođene  braće  hrvatske,    što  ga  je    i  Dragoslav 

skrivio.  Dragoslav  se  vezan  kune,  da  je  htio  otvoreno  izbaviti 
roblje  ili  poginuti,  zato  se  i  sam  borio  s  njime,  a  Neretljani  bi 
bili  samo  primili  dar  od  njega  obećan.  Prekorava  hadžiba  radi 
sramote,  što  je  i  sam  rob  Arapinu,  dok  se  domovina  Hrvatska 
slobodna  sprema  na  krunidbu  kralja  svoga  Tomislava.  I  mladić 
ne  haje  umrijeti  na  čast  kralja,  domovine  „i  za  znamen  Krstov 
svetovlasni". 

Glas  puče  Kordovom  o  smrtnoj  rani  Hairvana :  sve  ga  žali, 
i  sam  emir,  pa  mu  šalje  svoje  ljekare  ;  ali  Hairvan  ih  ne  će,  jer 
mu  nema  lijeka,  samo  želi  uza  se  starog  druga  El-Amera.  U  zoru 
razglasi  El-Ameri  smrt  hadžibovu.  Svu  Kordovu  obuze  tuga,  ha- 
džiba sahrane,  a  na  njegovo  mjesto  stupi  Ben-Soliman  po  mudroj 
riječi  kordovskog  emira:   „Mrtvi  trunu,  samo  živi  vrijede". 

Druge  noći  poleti  hitra  šajka  niz  rijeku  Kvadalkvivir  sve  do 
oceana,  a  u  njoj  su  Dragoslav,  El-Ameri,  Zora,  Danica,  pa  i  živ 
Hairvan,  dok  u  njegovu  grobu  „bijeli  hadum  gnjije",  naime  iz- 
dajnik Mlečić.  Hairvan  hoće  da  bar  vidi  zavičajne  gore  Kozjak 
i  Mosor  planine,  bijele  dvorove  na  Čiovu, 

„Bar  s  daleka  da  ih  jošte  zgleda, 
Pa  da  kajan   Bogu  dušu  preda; 
Bar  da  mrtav  stigne  domovinu, 
Da  mu  groba  dade,   kajnom  sinu". 

Tako  želi  i  Odisej  vidjeti  dim  svoje  kuće. 

V.  Lete  šajke  krilatice  kao  feačka  brzoplovka  s  Odisejem 
put  sjevera,  „Hajrvanova  kud  ih  želja  tjera".  Brodeći  mimo  Bara 
H.  tiho  kune  Bar  te  družbi  ispovijeda  svoju  tajnu  od  50  godina. 
Govori  o  boju  kod  Bara  sa  Saracenima  i  o  slavodobiću  udru- 
ženih kršćana  Grka,  Latina,  Franaka,  Nijemaca  i  Hrvata  pod 
banom  Domagojem.  Govori  o  zasjedi  grčkoj  na  hrvatskim  oba- 
lama, kako  su  robili  i  klali,  te  mu  majku  ubili.  To  ga  razgnje- 
vilo i  postao  je  hrvatski  gusar,  pa  se  osvećivao  kršćanima,  te  se 
na  koncu  dao  u  službu  Arapinu  u  Kordovi.  Tu  mu  i  krst  omrznu, 
„jer  u  onih,  ki  ga  slave  i  uče,  djela  vidjeh  —  božja  ne,  no  vražja". 
Čuo  je,  kako  njemačke  vladike  muče  gladom  i  uzom  slavenskoga 
apostola  Metodija,  kako  progone  slavensko  pismo  i  knjigu ;  čuo 
je  i  gora  zla,  što  ih  kršćanin  kršćaninu  zadaje,  pa  se  sjeti  Bara, 
ubijene  majke  i  sestre  ranjene,  poharane  otačbine.  —  I  onda  je 
prigrlio  svečevu  vjeru,  te  bio  strah  i  trepet  krstu. 

,,A1  čudesna  ljudska  je  sudbina! 
Vi  mi  došli,   djeca  zarobljena, 
S  vama  došla  davna  uspomena  .  .  . 
I  s  vama  me  vraća  domovini!" 

Tada  pita  Dragoslava,  koja  je  čudesna  sila  u  njemu,  te  ga 
starca  predobio?  Ujedno  ga  milo  nuka,  da  kaže,  jesu  li  mu  kada 
mati  i  ćaćko  govorili  o  Zaboru.  Dragoslav  mu  odgovara,  da  su 
njegovi  roditelji  rado  spominjali  Zabora  junaka  i  branitelja  svoga, 
koji  je  negdje  na  moru  poginuo  od  rana.  Onda  tješi  starca,  kako 
se  sad  hrvatski  narod  osnažio  i  kako  se  s  drugim  srodnim  ple- 
menima u  bratsko  kolo  uhvatio,  prognanoga  Metodija  lijepo 
udomio  [i  njegovo  bogoslužje  primio.  I  sad  Hrvatska  cvjeta  u 
sreći,  dok  je  propala  Moravska,  koja  za  volju  Nijemaca  izagna 
slavenske  apostole.  Već  su  braća  složna  „od  Dunaja  i  od  hladne 
Drine"  te  će  kruniti  bana  Tomislava  kraljevskim  vijencem.  Dra- 
goslav završava  zanosno  : 

„Majko  naša,  domovino  sveta, 
Tvoja  djeca,  tuđinom  oteta, 
Vraćaju  se  k  tebi  sad  opeta, 
Zarobljena  pak  oslobođena, 
Jer  tvoja  ih  svud  pratila  sjena. 
Krijepila  ih  tvoja  uspomena". 

Tada  tek  Hairvan  spozna  čudo  i  silu,  što  se  u  mladiću 
sakriva : 

„Sila,   kojom  sav  svijet  pobjediva: 
U  junačkom  srcu    ljubav   živa !", 

dok  je  u  Hairvanovu  srcu  samo  osveta  bila.  S  nje  mu  je 
duša  obnevidjela,  te  se  boji  strašne  kletve  majčine  i  naroda  kao 
odmetnik  pa  se  žaca  sada  pogledati  zavičajne  gore. 

„ Al  iz  trnja  samo  ruža  cvati ! 

Pokajnika  iz  crnijeh   muka 

K  svjetlu  vodi  vječna  blaga  ruka". 

Na  pogledu  rodnoga  otoka  Ciova,  na  pogledu  zavičajnih 
planina,  očevih  dvorova,  majčina  groba  i  domaće  crkve  i  raza- 
peta Krsta,  na  spomen  triju  rana,  zadobivenih  u  obrani  svojih 
milih  i  dragih,  razblaži  mu  se  duša,    utišaju  boli  i  muke,    te  za- 

želi  opet  da  bude  kršten.  I  zamoli  Danicu,  da  ga  pokrste  prvim 
imenom,  jer  je  on  glavom  —  Zabor!  Tad  ga  krste  na  pomolu 
sunca  uz  divan  opis,  koji  sjeća  prizora  iz  „Smail-age"  u  „Četi", 
kad  se  krsti  Novica. 

Sajke  se  već  prikučile  k  Spljetu  i  Čiovu,  te  prispiju  baš 
na  krunidbu  kralja  svib  Hrvata  Tomislava.  Opet  sjajan  opis  kru- 
njenja :  mnoštvo  svećenika,  bana  i  župana  u  zlatu  i  svili,  mnoštvo 
naroda  pješke  i  na  konju,  pomoraca,  staro  i  mlado,  djeca  i  žene. 
Sve  dariva  kralja  prvijencima  —  daro\ima. 

,,I  gle  jošte  dara  dragokupa: 
Gle  iz  šajke  pred  svog  kralja  stupa 
S  Dragoslavom  Danica  i  Zora 
Vodeć  sobom  staroga  Zabora, 
Pa  pred  kralja  poklekoše  skupa". 

Kralj  ih  prijazno  prima,  sve  ih  mnoštvo  milo  gleda,  gledaju 
i  zavičajne  gore  i  trogirska  pučina  i  Čiovo  i  bijeli  dvori,  živi  i 
pokojnici.  Zabor  kleče  i  pocjeliva  zemlju: 

„Na  usta  mu  cijela  duša  dahne; 
Ne  pušta  ga  više  domovina, 
Zagrli  ga  povraćena  sina: 
U  krilo  joj  glava  klone  siva  .  .  . 
K  zemlji  pade,  Bogu  dušu  dade". 

Ta  krasna  pjesnička  pripovijest  iz  često  žalosne 
a  rijetko  vesele  hrvatske  prošlosti  premda  još  odiše 
bvronskim  mirisom,  ipak  su  joj  lica  i  događaji  po- 
sebnim duhom  zadojeni  te  zavijeni  ne  engleskom 
gustom  maglom,  već  lakom  našom  maglicom  tajan- 
stvenosti, koja  se  malo  po  malo  rasplinjuje,  da  se  raz- 
vedri i  podigne  duša  čitatelja,  a  ne  da  ostane  u 
tmuši  i  sumnji  kao  neutješljiva  nordička  muza. 

Hairvan  sjeća  ispočetka  svojom  mrkom  pojavom 
donekle  gusara  Konrada,  ali  se  poslije  preruši  i 
skruši  sasvim  u  mekana  i  čuvstvena  Hrvata,  koga 
rođena  gruda  privlači  natrag  Ovidijevom  snagom  i 
miljem. 

-  103  - 


I  Dragoslav  sjeća  Selima  u  „Abidskoj  vjerenici", 
ali  Selim  je  kozmopolit  Bvron,  dok  je  Dragoslav 
svom  dušom  hrvatski  patriot  kao  i  njegov  tvorac 
Marković.  Ima  u  Hairvana  također  Kohanova  tita- 
nizma  i  Shelleveva  satanizma  (str.  67.),  ali  ne  da 
prkosi  do  kraja,  nego  da  u  njegovu  preobratu  jače 
zasjaji  moć  Krstove  vjere  (str.  83 — 86.). 

Car  istoka  i  južnjačkog  neba,  noći  i  dana,  jutra 
i  večera  kiti  Markovićevo  pero  lakoćom  umjetnika : 
eno  odmah  na  početku  sjajan  opis  trga  u  Misiru 
(str.  55.),  Kordove  i  harema  (str.  57.,  66—67.),  hi- 
trine lađa  (str.  72—73.),  opis  podmukla  boja  (str.  79.) 
i  t.  d.  Opis,  bolje  rekavši,  oris  Ciova,  Kozjaka,  Mo- 
sora i  svega  onog  okoliša  ne  na  dva  tri  mjesta,  već 
na  sedam  mjesta  ponovljen  sjeća  divnog  opisa  Luke 
Botića  u  „Bijednoj  Mari".  Ali  se  čini  tako  živ,  kanda 
ga  se  pjesnik  i  sam  na  svoje  oči  nauživao,  jer  tko 
je  samo  jednom  u  životu  onaj  kraj  vidio,  ne  može 
ga  nikad  iz  duše  izbrisati,  a  kamo  li  zavičajnik  nje- 
gov. Veličajni  prizor  krštenja  na  moru  (str.  85 — 86.) 
sjeća  uzvišenoga  prizora  krštenja  Novice  na  Morači 
u  Mažuranićevu  „Smail-agi",  što  se  Markoviću  oso- 
bito sviđalo.  Ima  i  drugih  pojedinosti  iz  ,,Smail-age", 
n.  pr.  str.  86.  „Ja  sam  Zabor!  .  .  .  Djeco,  krstite  me!" 
Tako  govori  i  Novica  u  „Četi";  str.  83.  „Nigdje  njemu 
nema  o  p  r  o  s  n  i  k  a"  i  t.  d.  Pjesnički  se  velikani  kao 
braća  ne  ustručavaju  jedan  od  drugoga  uzajmiti  ta- 
kove ksenije,   jer   se   time   samo   počaste   međusobno. 

Stih  je  narodni  deseterac  sa  svim  svojim  dobrim 
odlikama,  bez  mana  i  sa  srokom,  da  se  ukloni  jedno- 
ličnost, a  žustar  i  gibak  teče  ko  potočić  nizdolicom 
cvjetnom,  sa  zvonkim  ritmom  kao  glazba.  Dikcija  mu 
čas  krepka  i  ozbiljna,  čas  meka  i  dragušna,  čas  bujna 

i  uzvišena,  već  prema  prilici  i  mjestu,  prema  licu  i 
radnji.  Sve  dolikuje,  kako  našoj,  tako  i  romantici  istoč- 
njačkoj, koja  je  i  našega  pjesnika  kano  i  njegove 
evropske  preteče  zanijela  i  očarala.  Njega  je  mogla 
još  prije  i  lakše,  kad  je  našao  i  historičku  vezu  svoga 
naroda  s  njome :  Hrvate  na  dvoru  kalifa !  A  nije  ni 
čudo,  jer  je  ta  istočnjačka  romantika  i  starija  od 
Aleksandra  Velikoga ;  ta  već  Ksenofonta  vuče  srce 
na  bajni  istok  iz  Grčke,  a  prije  njega  bijaše  smamila 
želja  za  njime  Tebljanina  Proksena,  pa  liječnika  na 
perzijskom  dvoru  Ktezifonta.  Sto  više  i  staroga  He- 
rodota  zanima  istok  i  kako!  On  nam  potanko  baje 
na  usta  Milećanina  Aristagore  o  silnom  blagu  istoka, 
o  zlatu  i  srebru,  o  mjedi,  o  krasnom  šarom  odijelu, 
o  bujnosti  plodova  poljskih,  o  stoci  i  o  robiju,  o  pre- 
mnogom  novcu,  o  riznicama  „velikoga  kralja"  u  Suzi, 

0  bogatstvu,  koje  se  može  mjeriti  sa  Zevsovim  (V. 
49 — 50.).  Ta  on  nam  već  tada  u  svojoj  prvoj  svjetskoj 
povijesti  riše  one  „velike  kraljeve"  okrutnike,  okru- 
žene sjajem  i  raskoši,  n.  pr.  Kambiza,  Smerdisa,  kao 
prototipe  potonjih  mongolskih   i  osmanlijskih  vladara. 

Pa  već  miti  grčki  o  Perzeju,  Belerofontu,  o  Argo- 
nautima  i  dr.  opominju  na  bajoslovni  istok,  a  i  Homer 
priča  o  bogatstvu  i  čarobijama  istoka. 

Jamačno  je  i  Agezilaja  i  Aleksandra  Velikoga 
namamio  čar  istoka,  da  zavojšte  na  perzijsku  državu. 

1  taj  duh,  to  vjerovanje  teče  diljem  vijekova,  dok  to 
nisu  Arapi  još  i  potkrijepili.  Poslije  klasičnog  doba  za 
kršćanstva  niču  na  istoku  najveće  hereze  i  šizme  i 
nove  vjere  podupirane  bujnom  maštom  istočnjaka,  kao 
što  im  je  bujno  tlo  i  biljem  i  životinjama  i  rudama, 
osobito  dragocjenim.  To  sve  draži  ljudsko  srce,  željno 
uvijek  sjaja  i  naslade.   Onda  izbiše  u  evropskim  knji- 

ževnostima  najnevjerojatnije  bajke  i  putopisi  o  istoku, 
te  je  srednji  vijek  i  hrlio  na  nj  još  i  radi  groba  Spa- 
siteljeva. Novi  je  vijek  nastavio  svoja  istraživanja,  te 
je  zapad,  zasićen  klasicizmom  i  pseudoklasicizmom, 
razvio  čitavi  kult  istoka,  pa  se  znanost  i  pjesništvo 
hranili  njegovim  plodovima,  dok  se  nije  opazila  slič- 
nost u  motivima  i  idejama  s  gatkama,  pričama,  pra- 
znovjerjem i  običajima    u  svojih  naroda. 

I  tako  je  ta  struja  naplavila  i  nešto  dobra  evrop- 
skim književnostima :  upoznavanje  vlastitoga  puka  i 
njegovih  potreba.  A  tim  je  pravcem  udario  i  naš 
pjesnik  u  svojoj  poeziji,  te  nam  u  ovome  djelu  pre- 
dočio sav  naš  prosvjetno-vjerski  i  politički  program. 
Samo  ga  mi  slabo  čitamo,    a  još  slabije   razumijemo. 

11.  Urednikovanje  kod  „Vienca". 

Kad  je  Marković  bio  zgotovio  svoj  doktorat, 
pozva  ga  Dežman,  kao  urednik  „Vienca"  poslije 
smrti  neprežaljenoga  Perkovca,  u  Zagreb  za  surad- 
nika listu.  I  da  mu  dade  u  domovini  mjesta  i  za- 
rade, usred  godine  preda  mu  čitavo  uređivanje 
„Vienca"  g.  1872.  U  21.  broju  (str.  304.)  rastaje  se 
Dežman  i  preporuča  novoga  „Viencu"  provodiča  i 
uglednika  dra.  Franju  Markovića,  ,,s  kojim  se  je  po- 
sestrilo  mal  da  ne  svih  devet  Apolonovih  vila".  A 
u  20.  broju  preuzima  M.  „milovanje  Perkovčevo"  te 
će  zadaću  Perkovčevu  uvijek  kao  oporuku  svetinjom 
držati. 

U  34.  broju  objavljuje  pretužnu  vijest  o  preranoj 
smrti  Petra  Preradovića  (u  Farafeldu  18.  VIII.  1872.) 
i  oplakuje  teški  gubitak  „jednoga  od  najvećih  umova 
i  sadašnjosti  i  prošlosti". 

Za  svoga  urednikovanja  g.  1872.  ispjeva  ili  barem 
izda  u  „Viencu"  dva  svoja  najbolja  djela,  dvije  uzor- 
tragedije:  „Karla  Dračkoga"  u  br.  20—27.  (i 
posebno  izdana),  te  „Benka  Bota"  (u  br.  49 — 52.). 

Kakovim  pak  je  cvijećem  bio  pleten  i  kakovim 
je  mirisom  odisao  ,,Vienac"  u  zabavnom  pogledu, 
dokazuju  te  drame,  a  kakovom  je  strujom  plovio  u 
poučnom  dijelu,  svjedoči  niz  članaka  prevedenih  od 
Markovića  iz  Buckle-ove  „Povijesti  civilizacije  u 
Engleskoj". 

„Vijenac"  se  tako  podigao,  da  ga  više  „Matica 
Hrvatska"  nije  trebala  podupirati,  kao  dosad,  nego 
se  u  općinstvu  razbudilo  zanimanje  za  lijepu  knjigu, 
što  se  u  51.  i  52.  broju  javlja  s  pozivom  na  pret- 
platu. 

Još  je  u  tom  godištu  „Vienca"  njegova  romanca 
„Zvijezda  večernica"  u  dva  dijela  (br.  38.).  Iz  iste 
godine  potječe  i  pjesma  „Grob  jedinca",  štampana 
tek  1884.  u  „Viencu"  i  u  zbirci  „Matice  Hrvatske" 
(„Iz  mladih  dana"  str.  46 — 50.).  Ima  i  njegova  ocjena 
drame  „Maksim  Crnojević"  od  Koštica  u  tom  istom 
godišnjaku  „Vienca",  koji  je  uređivao  do  konca  g. 
1873.  te  uveo  Palmovića  i  Arnolda  u  književnost. 

Budući  će  biograf,  koji  bude  svestrano  život 
Markovićev  za  „Rad"  akademije  pisao,  morati  ogle- 
dati sve  njegovo  dopisivanje  uredničko,  kako  je  po- 
stupao s  uređivanjem  lista  i  sa  suradnicima.  Ja  samo 
to  spominjem,  da  ga  je  također  kasnije  pokojni  Janko 
Kamenar,  i  sam  pjesnik,  vrlo  hvalio  kano  sjajna 
odgojitelja  i  svjetovatelja  mladih  književnika;  kako 
je  na  estetičku  i  osobito  na  psihologičku  stranu  sa- 
stava pazio  i  upozoravao  njega  samoga  na  to  u 
jednoj  pjesmi  (mislim  „Zlatan  vlas"). 

Markoviću  nije  ni  kao  pjesniku  ni  kao  teoretiku 
bilo  teško  odmah  preći  sa  balade  na  dramu,  jer  je 
to  sasvim  prirodan  prelaz,  kako  je  sam  govorio  i 
razlagao  u  svome  predavanju  ,,o  baladah  i  ro- 
mancah"  („Vienac"  god.  1869.  br.  44.).  Kod  Škota 
se  i  Engleza,  za  kojima  se  povodio  Marković,  sa- 
svim proniču  epika  (engleska)  i  lirika  (škotska),  te  su 
im  balade  tako  savršene.  Stoga  se  i  kod  njih  mogla 
razviti  najsavršenija  vrsta  pjesništva  —  drama,  tako 
da  je  jedina  Britanija  mogla  roditi  Sekspira,  najve- 
ćega dramatika  svijeta,  jer  su  njegove  drame  ništa 
drugo  nego  velike  savršene  balade  englesko-škotske 
(str.  767.).  Kao  što  je  dakle  iz  veze  Škotske  i  En- 
gleske nastala  u  državnom  pogledu  veličajna  Brita- 
nija i  kasnije  kći  joj  Sjeverno-američka  republika, 
tako  je  iz  spoja  škotskih  (više  lirskih)  i  engleskih 
(više  epskih)  balada  nastala  drama,  nastao  Sekspir. 
A  republika,  drama,  um,  potpun  i  pronicav  savez 
čuvstva  i  razuma,  lirike  i  epike,  ženske  i  muške 
strane  —  to  je  vrhunac  čovjeka:  u  Sekspiru  se  od- 
sijeva  cijelo  čovječanstvo,  cijeli  svijet  (str.  768.). 

Koje  čudo,  da  je  i  Marković  nakon  uspjelih  ba- 
lada prešao  na  dramu  i  poveo  se  za  div-uzorom 
Sekspirom  ?  I  onako  je  u  nas  Hrvata  malo  ozbiljnih 
preteča  imao  i  to  Dimitrija  Demetera  i  Mirka  Bogo- 
vića,  koji  su  tragediju  gojili,  pa  suvremenike  Jurko- 
vića  i  Tomića,  koji  su  komediju  obrađivali  kasnije. 
Po  svojoj  ćudi  pjesnik  se  dao  na  tragediju. 

Red  je  da  ogledamo  njegova  ,, Karla  Dračkoga". 
Mi  ćemo,  kao  i  dosad  što  smo  činili,  ispripovjediti  opšir- 
nije sadržaj,  jer  se  tako  jasnije  razabira  sastav  i  ljepota 
djela,  nego  da  ga  bogzna  kako  raščinjamo  i  uzvisujemo. 

,,K  arlo    Dračk  i". 

I.  čin.  Kraljica  Jelisava  sama  razmišlja  o  svojoj  prošlosti, 
o  snivanoj  sreći  u  ljubavi  s  Lackovićem,  koju  joj  razori  netko, 
a  ne  zna,  tko.  1  tomu  bi  se  rada  osvetiti  pa  i  krvoprolićem  mnogih 
glava,  osobito  sada,  kad  je  ni  vlast  ni  kruna  s  neljubljenim  nije 
usrećila  i  gdje  joj  se  još  i  moć  izmiče  iz  ruku,  te  vidi  po  drugi 
put  zapad  sunca  moći  svoje  kao  prvi  put  zapad  sreće  svoje.  I 
o  n  je  došao  amo,  nekadašnji  njezin  miljenik,  sad  strahovit  pro- 
tivnik, a  tu  bi  mračnu  zagonetku  ona  rada  riješiti  .  .  .  Dolaze  joj 
redom  javljati  sve  kobnije  vijesti  Ubul  Kalaj,  Blaž  Forgač  i  Ni- 
kola Gorjanski,  da  će  joj  Karlo  Drački  oteti  vlast  i  biti  izabran 
kraljem  u  saboru,  jer  ga  podupiru  Pavao  i  Ivan  Hrvat  s  Lacko- 
vićem. Ona  ih  sve  kao  nedostojne  borce  spram  Karla  otpravlja 
i  veli,  da  će  se  sama  s  kćerkom  Marijom  boriti  protiv  Karla  i 
njegovih  pristaša,  pa  ode.  Gorjanski  joj  se  najprije  divi,  a  onda 
se  ruga,  da  je  išla  tražiti  utočišta  u  Sigismunda,  češkoga  kralje- 
vića, koji  već  bježi  na  konju,   jer  ga  Gorjanski  ustrašio. 

U  prizoru  drugom  dolazi  Drački  s  Alberikom,  svojim  po- 
uzdanikom, koji  mu  javlja  nepovoljne  vijesti  iz  Napulja  o  bo- 
lesnoj njegovoj  ženi  Margareti.  Ona  je  Karlu  lijes  i  zapreka,  da 
ne  može  pregnuti  do  svoga  cilja.  Ona  mu  nije  dala  preko  mora 
u  Hrvatsku  i  Ugarsku.  Papa  mu  podsjeda  grad  Aversu,  zadnje 
utočište.  Karlo  zapovijeda,  da  njegova  žena  ne  smije  predati 
grad  ni  za  živu  glavu.  Dolaze  onda  oba  Hrvata  i  Lacković,  da 
pozdrave  Karla  kao  novo  izabranoga  kralja  Hrvatske  i  Ugarske. 
On  im  zahvaljuje  ističući  njihove  zasluge  oko  toga  posla,  ali 
ujedno  hoće  da  se  izmiri  s  kraljicom  Marijom,  jer  je  žena  — 
djevojka.  Oni  ga  odvraćaju  od  toga,  neka  joj  ne  dopušta  prava, 
koja  raskraljici  ne  pripadaju,  već  neka  ide  u  sabor,  koji  ga  oče- 
kuje. On  ostaje  kod  svoje  odluke. 

Uto  ulaze  Marija  i  Jelisava,  koja  kćeri  uspeloj  se  na  pri- 
jestolje pokazuje  Karla  kao  namjesnika  njena.  Karlo  s  platonskim 
očima  gleda  u  krasnoj  Mariji  odsjev  nadzemaljske  ljepote,*  i  to 
šapće  Pavlu.  Marija  se  kao  vladarica  s  potpunim  naslovom  svih 
svojih  naroda  tuži  na  očevidnu  bunu  i  traži    od    Karla    kao  na- 


A.  Šenoa    ju  kasnije    u    svom    romanu    „Kletvi"    protivno 
od  Markovića  prikazuje    ružnom. 

mjesnika  svoga  izvještaj  o  tome.  Karlo  se  čudi,  kako  može  or 
biti  njezin  namjesnik,  ta  on  je  od  velikaša  pozvan  amo  za  uprav- 
ljača kraljevinama,  a  slast  će  mu  biti  i  Mariju  štititi.  Ona  traži 
kaznu  za  buntovnike.  On  joj  se  čudi,  što  traži,  da  i  sebe  prvoga 
pogubi.  Ona  ga  optužuje,  da  joj  baštinu  grabi.  On  joj  na  dugo  i 
široko  objašnjava  opasnost  krune  i  vlasti,  zbori  o  grozoti  borbe 
i  pokolja.  Ona  kaže,  da  se  ne  plaši,  jer  su  te  groze  sve  već 
prošle,  a  podanici  joj  prisegoše  vjernost,  te  sad  vlada  pravica, 
mudrost,  razbornost  i  junaštvo  u  državi.  On  joj  opet  u  duhu 
Platonovih  ideja  odgovara,  da  je  ona  kao  nadzemaljsko  biće  te 
kreposti  susretala  u  planetnim  visinama,  ne  na  zemlji,  gdje  će  se 
razočarati  i  sve  njene  plemenite  misli  pretvoriti  u  protivno.  Nego 
neka  se  preda  u  njegovo  okrilje,  on  će  je  očeličen  nevoljama 
čuvati  od  zla.  Ne  vrijede  ni  povelje  ni  prisege  ni  laska  puka, 
nego  jakost  i  volja.  Ona  silazi  s  prijestolja  i  vapije  za  Sig- 
mundom,  te  odlazi,  a  Jelisava  joj  dovikuje,  neka  ide  po  njega. 
Na  pitanje  Karlovo,  tko  je  to  Sigmund,  odgovara  Jelisava,  da  je 
to  Marijin  zaručnik,  češki  kraljević,  brat  rimskom  caru  Vjence- 
sla\u,  te  će  znati  obraniti  vjerenicu. 

Karlo  uzdahne  na  kivnu  mu  sudbinu,  a  Jelisava  razmota 
pred  njim  ispravu  s  njegovim  potpisom,  u  kojoj  se  za  kralja 
Ljudevita  odrekao  za  vazda  krune  ugarske.  Nato  se  vraća  Ma- 
rija dršćući  i  klecajući,  da  nema  Sigmunda.  Jelisava  šalje  For- 
gača  po  njega.  Karlo  se  ispričava,  da  nije  došao  oteti  Mariji 
krunu,  već  izmoliti  je.  On  ne  tvrdi,  da  mu  kruna  pripada  po 
pravu.  Ali  ni  kćeri  ne  pripada  po  pravu,  a  njemu  je  nudi  n  a- 
r  o  d,  jer  je  njegova,  čim  izumre  zakonit  red  vladara.  I  gazeći 
po  povelji  kaže,  da  je  njegov  temelj  na  volji  naroda,  i  na 
volji  vlastitoj:  ni  car  ni  kralj  ni  papa  ne  će  ga  maknuti 
otud.  Forgač  se  vraća  i  donosi  samo  pismo:  Sigmund  je  po- 
bjegao. Jelisava  je  u  neprilici,  Marija  se  onesvijesti,  a  Karlo  je 
dočeka  na  ruke  i  tetoši  dozivajući  je  k  svijesti,  te  je  moli,  neka 
mu  tu  tešku  dužnost  krune  izruči,  a  on  će  joj  vratiti  dvije 
krune  za  jednu.  Marija  mu  popušta  i  reče,  neka  kraljuje.  Forgač 
na  to  ljutit  ode.  Karlo  se  lati  pera  i  piše.  Jelisava  ga  prekorava 
s  neharnosti  spram  kralja  Ljudevita  i  njegovih  sirota.  Karlo  joj 
odvraća,  da  je  pokojni  Ljudevit  dao  pogubiti  njegova  oca.  Jeli- 
sava se  obraća  na  Hrvate  i  na  Lackovića,  ali  je  svi  odbijaju. 
Karlo  svrši  ispravu  za  odreknuće  od  krune  i  nuka  Mariju,  da  je 

potpiše.  Uto  ulazi  Gorjanski,  komu  Jelisava  veli,  da  još  nije  čas, 
kad  ga  ima  zvati;  ujedno  ne  da  Mariji,  da  potpiše  odreknuće. 
Ali  na  savjet  Gorjanskoga  potpiše  „svih  sud".   Karlo    zadovoljan 

„Ide  izvojštit  čovjeku  slobodu, 
Da  misli,  čini,  ženi  pak  da  ljubi". 

I  odlazi  s  Hrvatima  i   s  Lackovićem. 

Jelisava  privija  kćer  na  svoje  grudi  i  sokoli  je,  neka  izbaci 
iz  srca  novo  čuvstvo  spram  Karla.  Ali  Marija  ne  može,  jer  joj 
„plam  već  buktom  silnim  vitla  se  do  zvijezda  i  više",  te  od- 
lazi. Jelisava  se  boji  toga  plama,  da  ga  jače  ne  razduše,  jer  je 
i  sama  nekad  gorjela  takovim  plamom  u  sutješkom  dvoru  čeka- 
jući dragoga  za  vjenčanje,  a  netko  joj  ga  iz  zasjede  rani  i  ote. 
Rada  bi  odgonenuti  tu  sfingu  te  otkriti  istinu,  a  kazniti  ili  na- 
graditi bivšega  dragoga  —  ali  dušu  u  se  zasad!  Zove  Gorjan- 
skoga u  pomoć,  a  on  joj  kazuje  i  opisuje  sa  svim  grozotama 
svoga  saveznika,  koji  može  blagosloviti  i  prokleti,  usrećiti  i  une- 
srećiti, oživjeti  i  usmrtiti.  —  To  je  papinski  poslanik.  Jelisava 
sva  užasnuta  veli,  da  će  ih  zvati,  kad  zatreba. 

II.  čin.  Gorjanski  vodi  Lackovića  u  kraljevski  perivoj,  koji 
je  sav  na  vlas  nalik  na  vrt  u  sutješkom  dvoru  u  Bosni.  Lacković, 
koji  je  došao  u  ime  Karlovo  pozvati  Jelisavu  na  krunidbu,  čudi 
se  vrtu  i  proklinje  ga.  Kad  Jelisava  dođe,  razjasne  se  jedno  dru- 
gome poslije  nekoga  prepiranja.  Lacković  s  krasnim  opisivanjem 
večeri  i  puta  na  konju  priča,  kako  je  hrlio  uz  prkos  prijetnjama 
na  sastanak  sa  Jelisavom,  s  kojom  se  dogovorio,  da  pobjegnu  u 
Mletke.  Ali  ga  iz  zasjede  udare  mačem,  a  kad  se  osvijestio  na 
po,  vidio  je  nad  sobom  lice  Gorjanskoga  i  Jelisave  s  porugljivim 
smijehom.  Zato  ju  je  prezreo  i  prokleo,  a  srce  mu  sada  gori  je- 
dino ljubavlju  za  dom.  Jelisava  kune  spletkare,  koji  su  mjesto  nje 
podmetnuli  Jelinu  biogradsku,  sasvim  sličnu  njoj,  i  tako  ih 
rastavili. 

Lacković  joj  ne  vjeruje,  ali  ona  mu  se  zaklinje  i  protumači 
mu,  kako  se  njega  junaka  bojao  Ljudevit  i  htio  s  pomoću  nje  i 
Bosne  domoći  se  Carigrada  i  vlade  nad  svijetom  .  .  .  Napokon 
se  složiše,  da  Lacković  nagovori  Karla,  neka  prepusti  Hrvatsku 
Jelisavi  (i  njemu),  a  sam  da  vlada  u  Ugarskoj.  Radi  sreće  Hrvatske 
Lacković  se  izmiri  i  pristaje  na  to.  Tada  dolazi  Gorjanski  i  javlja 
zle  glase:  buni  se  Poljska,  Boris  prosi  Jadvigu  za  Jagela,  a  Sig- 

mund  prodaje  neke  česli  države  Ugarske,  da  skupi  vojsku  protiv 
Karla.  Ona  mu  se  ruga,  kako  sve  njegovo  zdanje  propada,  te  ga 
prekorava  radi  sutješke  izdaje  i  spletke,  pa  šalje  Lackovića  Karlu 
radi  Hrvatske,  a  Gorjanskoga  oprema  po  legata  ili  će  sama  po  nj. 
Karlo  dolazi  i  zove  Jelisavu  na  krunidbu.  Ona  mu  veli,  neka  prije 
sasluša  Lackovića.  On  to  ne  će  sad,  nego  poslije,  te  pita  za  Ma- 
riju i  hoće  k  njoj.  Jelisava  mu  brani,  ali  on  ide  silom,  hoće  slo- 
bodu u  svojoj  ljubavi,  hoće  i  slobodu  ljubavi  u  žene,  da  se  ne 
trguje  njihovim  čuvstvima;  neka  mu  se  ukloni  s  puta  stara  nauka, 
muška  nepravda,  kleta  uza  ženske  ljepote  i  milinja.  Kad  ode,  Je- 
lisava za  njim  ne  prigovara,  jer  i  sama  osjeća  isti  žar,  samo  moli 
od  udesa,  da  joj  dijete  zaštiti,  te  odlazi.  Dolaze  Karlo  i  Marija 
u  ljubavnom  razgovoru.  Marija  ga  okiti  ružicom,  a  on  joj  za- 
nosno udvara  i  obećava  raj  u  divnoj  Italiji.  Ona  zabrinuto  od- 
govara. On  sve  zanosnije  i  žešće  besjedi  o  ljepotama  Italije  i  o 
poslanstvu  svome,  da  izvojšti  slobodu,  svjetlo  svima  nad  mračnim 
tibarskim  maremnama. 

Čuje  se  ambrozijevska  himna,  kojoj  zvuke  Marija  tumači 
zlo  po  sebe,  a  Karlo  na  dobro.  Ulazi  Jelisava  s  Gorjanskim, 
koji  je  nagovara,  da  dade  Jagelu  Jadvigu,  jer  nema  druge  po- 
moći protiv  Karla.  Jelisava  se  opire  i  grozi  mu  se  radi  prije- 
vare u  Sutjeskoj,  stoga  joj  neka  robuje  poslušan.  Odlazi.  Gor- 
janski  ruga  se  njenoj  i  Lackovićevoj  ljubavi,  te  im  prijeti,  da  će 
im  se  čamac  ljubavi  nasukati  na  greben  —  na  njega.  —  U  pri- 
jestolnoj  dvorani  prima  Karlo  redom  Alberika,  pa  legata  papin- 
skoga, s  kojim  se  titra  i  podruguje  te  prepire  i  žestoko  zavadi 
prekoravajući  papu  i  Rim  s  himbe,  nepravde,  krvološtva.  Legat 
mu  kazuje,  da  se  sav  svijet  Rimu  klanja,  pa  se  mora  i  on  doći 
pokoriti.  Karlo  mu  odbrusi,  da  će  doći  pokoriti  Rim,  te  zovne 
braću  slobodnoga  duha,  tri  crne  „krabonoše":  miso,  volju, 
čin.  Legat  mu  odlazeći  navješta  boj.  Krabonoše  Karla  priznadu 
vodom,  koji  će  rasjeći  lance  svima  neslobodnima,  a  željnima 
slobode. 

Sad  Alberiko  uvodi  oba  Hrvata,  Lackovića,  Ziemovita  i 
druge  velikaše.  Lackovića  svi  odbijaju  zbog  Jelisave,  a  ni  Karlo 
mu  ne  će  da  usliša  molbe  radi  Hrvatske.  Ta  čime  bi  obranio 
svoj  Napulj  bez  Hrvatske  i  Dalmacije,  valjda  ne  lađama  iz  ma- 
džarskih bara.   Šalje  ga  k  Jelisavi,  neka  nju  tješi.  Lacković  ode. 

Pavao    Hrvat  s  krunidbenim  ugovorom    u    ruci    pozdravlja 

Karla  u  ime  svih  krajeva  države,  u  ime  pokojnika  i*živih  su- 
vremenika i  potomaka,  poziva  ga,  da  učini  red,  da  uvede  boljak 
i  da  ukroti  bjesomučnike,  koji  ga  potkopavaju  radi  prirođene  im 
zle  ćudi  ;  neka  ukine  zlatnu  bulu,  leglo  zla,  a  neka  potvrdi  ovaj 
novi  krunidbeni  ugovor.  Tad  mu  pruži  povelju.  Karlo  skočivši 
kaza,  da  se  u  tome  ugovoru  ne  nalazi,  što  on  hoće.  Taj  naum 
treba  dugovječne  njege,  a  Karlo  treba  mačeva,  te  sažeže 
povelju.  Svi  su  se  uzrujali,  a  on  čita  iz  preostalog  komadića 
papira:  Kletva!  To  će  mu  biti  treća  kletva  —  zadnja.  Dakle 
mora  u  boj,  da  robu  povrati  slobodu,  da  lupeštvu  plemića 
i  velikaša  stane  na  put,  da  udari  temelj  čovječnomu  drugo- 
vanju ovdje,  a  tamo  Rim,  taj  prvi  silnik,  dalje  kini  svijet?  On 
je  zarobio  i  misao  svaku  i  pregnuće  svako  svih  nas.  Pomozite 
mi,  veli,  tu  silu  polomiti,  pa  će  za  njom  redom  sve  popadati. 
Na  Rim  oborite  sve  mačeve !  —  viče  Karlo  Hrvatima.  Pavao 
mu  Hrvat  odvikne,  da  oni  nisu  Huni.  Karlo  im  dobaci,  da  su 
podanici,  a  on  kralj,  gospodar,  vod,  te  dozovne  Madžare,  Tatare, 
Jacige  i  Kumane,  koji  nahrupe,  a  medu  njima  i  trojica  u  odorama 
banskim. 

Hrvati  trgnu  mačeve.  Karlo  zapovjedi  mir.  Ivan  mu  Hrvat 
veli,  da  time  sramotu  nanosi  Hrvatima.  Karlo  se  ne  boji  mača  Iva- 
nova te  zove  Madžare  i  ostale  im  drugove  u  boj  protiv  Rima, 
koji  ih  je  već  toliko  oglobio,  toliko  im  krvi  prolio  i  nametao  im 
dosada  kraljeve. 

Ubul  Kalaj  odaziva  mu  se,  a  Karlo  im  potvrđuje  zlatnu 
bulu  i  sve  ugovore,  samo  da  mu  vjernost  prisegnu  na  mačeve. 
Oni  mu  se  lukavo  zakunu:  kud  ti  za  srećom,  svuda  mi  za 
tobom.  Karlo  pita  Hrvate,  što  sad  vele,  a  Ivan  mu  odgovara, 
da  ljudi  šute,  gdje  šakal  vije.  Oni  ne  će  rad*  Karla,  da  tu  liju 
krv,  ali  će  doći  čas,  kad  budu  povukli  mač  za  njega,  jer  će  ga 
Madžari  izdati.  No  oni  će  ga  vjerno  kao  svoga  kralja  znati  obra- 
niti, pa  idu  na  krunidbu  s  tom  vjerom.  Odlaze.  Karlo  smeten 
otpušta  i  Madžare,  te  ih  zove  sutra  na  krunidbu.  Alberiko  mu 
javlja,  da  dolazi  kraljica  Jelisava,  koju  Karlo  s  ruglom  pita,  je 
li  ona  genij  smrti,  kako  je  Lacković  na  odlasku  navijestio,  da 
će  mjesto  njega  doći  genij  smrti.  Ona  mu  to  odlazeći  potvrđuje. 
Karlo  zovne  Navarela,  ali  mu  javlja  sam  Alberiko,  da  je  kraljica 
Margareta  Aversu  predala  papi,  samo  da  spasi  zarobljenu  djecu. 
Jedini  je  Napulj  još  njen,  već  su  papini  i  franceski  vojnici  prc- 

glasili  drugoga  kralja  —  Karlo  proklinje  ženu  kao  vječnu 
zapreku  svome  pregnuću  i  poletu.  Na  smrt  osuđuje  ženu  i 
kraljicu  Margitu  kao  izdajnicu  grada  Averse,  a  on  kroz  žamor 
kobnih  srda  neustrašen  leti  k  svome  cilju! 

III.  čin.  Pred  crkvom  se  u  Stolnom  Biogradu  dogovaraju 
papin  legat  i  Gorjanski  o  crkvenom  prokletstvu,  što  će  ga  sur- 
vati  na  glavu  Karlovu,  dok  bude  Gorjanski  taj  čin  zaštitio  mače- 
vima svojih  četa.  Karlo  s  pratnjom  ulazi  u  crkvu  na  krunidbu 
pre?rcvši  legatovu  opomenu,  da  se  pokori.  Dolazi  iMargita  sva 
sretna  i  hoće  do  Karla  u  crkvu.  Navareli  je  odvraća  bojeći  se 
nesreće.  Ona  se  opire  i  Alberiku,  koji  se  boji  papina  proklet- 
stva za  krunidbena  čina.  Jelisava  izlazi  iz  crkve  s  Marijom,  kojoj 
je  pozlilo.  Dolazi  legat  u  odijelu  ukletve  sa  12  svećenika  s  upa- 
ljenim voštanicama.  Margita  hoće  da  ih  namoli  na  milost,  obraća 
se  k  Jelisavi  i  Mariji  zaklinjući  ih  djecom  svojom  i  Karlovom. 
•  :arija  se  zgraža  i  odvraća  od  nje  kao  i  Jelisava  grozeći 
se  u  sebi  Karlu.  Marija  moli  majku  za  Karla.  To  čuje  Margita  i 
grdi  ih  sve  skupa  radi  nemilosti.  Alberiko  hoće  da  ide  po 
pomoć  u  crkvu  protiv  legata,  ali  mu  zakrči  put  Gorjanski  sa 
stražama  svojim.  Legat  strašno  kune  Karla  te  ga  izopćuje  iz 
crkve  i  društva  ljudskoga  kao  kužna  člana,  pa  odlazi  s  pratnjom 
pobacavši  na  tle  svijeće.  Za  njima  nahrupe  kroz  crkvena  vrata 
Kumani  s  Ubul-Kalajem  i  Forgačem,  te  podjare  svjetinu  i  na 
samu  Jclisavu.  Uto  navre  na  vrata  i  Karlo  sa  pratnjom,  te  miri 
svjetinu  i  baci  ostatak  kraljevskoga  stijega,  slomljenog  na  vra- 
tila crkve.  Sad  baca  redom  sve  znakove  kraljevske  vlasti: 
plašt,  žezlo,  jabuku  kao  znakove  robovanja  papi.  Onda  vadi  mač 
svoj  protiv  Rima,  a  krunu,  ropski  dar  iz  Rima,  također  baca. 
Sve  je  to  ozlovoljilo  Madžare,  te  je  Forgač  gotov  na  nj  navaliti 
mačem,  ali  ga  Gorjans*ki  zadrži.  Margita  to  opazi  i  viče,  da  ga 
ne  posijeku,  jer  je  on  njezin  muž.  Karlo  se  brecne  od  njena 
glasa,  a  ona  mu  strgne  Marijinu  ružu  s  prsiju  i  vikne  :  nevjer- 
nice !  On  srne  na  nju  s  mačem,  ali  prepoznavši  je,  spušta  mač, 
dok  se  ona  onesvijesti.  Sad  on  žali  r»d  njom,  držeći  da  je  mrtva, 
pa  je  izručuje  Alberiku  i  Navarelu.  Marija  nato  klonu  majci 
na  grudi  i  veli  tiho  na  majčin  upit,  da  mrzi  Karla. 

Karlo  zove  svu  pratnju  u  Budim,  da  podu  na  borbu.  Svi 
odu,  dok  Navareli  i  Alberiko  trče  po  pomoć  za  onesviještenu 
Margitu. 

Međutim  izlaze  iz  crkve  Gorjanski,  Ubul-Kalaj  i  Forgač,  pa 
■se  nad  tijelom  Margite  zavjeravaju,  da  će  uz  njezin  trup  i  Karlov 
položiti.  Kad  odoše,  Margita  se  prene,  te  ide  uza  svijetlo 
munje  Karlovim  tragom,  od  čega  je  odgovara  Alberiko  i  puti 
u  Hrvatsku  pod  okrilje  bana  Paližne,  jer  su  ondje,  kud  želi, 
strahovite  tajne.  Ona  vadi  bodež  i  veli,  da  će  njime  razderati 
tajnoviti  prijevjes. 

IV.  čin.  U  budimskoj  prijestolnoj  dvorani  Jelisava  tješi 
Mariju,  koja  se  boji,  da  je  već  Karlo  ubijen,  ali  joj  pridošli  Gor- 
janski, Kalaj  i  Forgač  govore,  da  su  prestigli  Karla,  koji  se  svaki 
čas  prestravljen  natrag  obazirao.  Oni  su  svoje  Tatare,  Madžare  i 
Kumane  pobunili  protiv  njega  predsudama  o  zlim  znakovima,  o 
kletvi,  o  dalekoj  vojni.  Ujedno  su  donesli  krunu,  odbačenu  od 
Karla,  Jelisavi,  koja  ju  gotovo  metne  na  svoju  glavu,  a  onda  na 
Marijinu,  koja  se  leca  i  odmiče. 

Sve  su  čete  potkupljene  oko  grada,  Marija  se  boji  za  Karla, 
što  je  zagonetno  majci. 

Kad  one  odoše,  ulazi  Karlo  s  hrvatskom  i  s  talijanskom 
pratnjom,  spazi  Forgača,  Kalaja  i  Gorjanskoga.  Kad  ih  razabra 
mrke,  pohvali  njihovu  brzinu,  što  ga  prestigoše  šuteći,  a  Hrvate 
kori,  što  su  govorljivi.  Traži  od  Forgača  više  četa  i  sve  ih  šalje 
opremati  vojsku.  Pavla  Hrvata  i  ne  će  da  sluša  —  slatkorjeka. 
Želi  počinka,  umoran  je.  Svi  odlaze. 

Ulazi  Marija,  sva  zabrinuta,  da  upozori  Karla  na  opasnost. 
Međutim  vidi  Karla  u  tami  sa  štitom,  gdje  se  uplašen  zgraža  od 
nečega,  i  ona  pada  do  prijestolja.  Karlo  izlazi  sav  uprepašten 
i  brani  se  od  priviđenja  svoje  djece,  koja  traže  od  njega  majku... 
Uto  se  razabere  i  opazi  uz  prijestolje  Mariju,  te  joj  milo  zbori, 
da  ga  upokoji  sankom.  Ona  ga  opominje,  neka  bdi,  jer  mu  pri- 
jeti zlo  od  mrzitelja.  On  se  njih  ne  boji,  već  onih,  koji  ga  ljube 
—  te  zadrijema.  Ona  ga  poljubi  i  želi  mu  mir  i  spas,  pa  ode. 
Ulazi  Margita  s  Alberikom,  koji  je  zalud  odvraća  od  toga 
koraka.  Margita  ostaje  sama  i  zagleda  se  u  Karla  žaleći  ga  i 
želeći  mu  upokojiti  brige  i  muke.  Karlo  govori  iza  sna  o  djeci,  o 
ženi,  o  Aversi  i  o  smaknuću.  Ona  mu  pogladi  čelo,  a  on  se  prene 
i  prestravi  spazivši  je,  te  ju  kune,  da  se  vrati  u  grob  ili  će  je 
mačem  za  grob  prikovati.  Margita  mu  veli,  da  nije  ona  vampir, 
već  on,  pa  ga  prekorava  radi  osude  na  smrt,  baš  kad  je  slavila 
njegovu  krunidbu  po  čitavu  gradu.  On  joj  spočitava,    da    je     za- 

prčka  njegovu  velikom  pregnuću,  ali  je  odbacuje  kao  ropski 
lanac,  i  smrt  joj  je  kazna  zbog  izdaje  grada  Averse.  Ona  se  brani 
spasom  djece,  brani  se  nekadanjim  njegovim  milovanjem,  kad  ju 
je  spasao  od  kuge,  što  je  sve  u  njoj  rasplamtilo  toliku  ljubav  spram 
njega.  Ali  on  je  odbacuje  kao  negve.  Ona  mu  se  grozi  bodežem, 
nu  on  prezirno  odlazi,  Margita  s  nožem  u  ruci  smišlja  što  veću 
kaznu  za  nevjernika  :  ona  će  mu  zadati  dvojaku  bol,  jer  će  ubiti 
Mariju,  koja  se  primakla  sa  svijećom  k  prijestolju,  nakana  opo- 
menuti Karla  na  pogibao.  Margita  vreba  na  nju  s  nožem,  dok 
Marija  drži,  da  je  zakasnila  otkriti  Karlu  spletku.  Margita  već 
zamahne  na  nju  nožem,  ali  je  savlada  ljepota  i  nevinost  Marijina, 
te  joj  klonu  ruka.  Divi  se  djevici,  koja  hoće  da  spase  ćovjeka, 
koji  je  zavodi  i  truje  joj  srce,  pa  se  svome  progonitelju  osvećuje 
ljubavlju. 

Stoga  Margita  odlučuje  ići  s  puta  Mariji,  koja  će  ljubljena 
lakše  izbaviti  ljubljenoga,  te  joj  preporuča  i  djecu  svoju,  a  na- 
mire vlastitu  baštinu  —  Karlovu  ljubav  i  blagosiva  ih.  Tad  obne- 
mogla  odlazi. 

U  šestom  se  prizoru  Jelisava  s  Gorjanskim  i  Forgačem  do- 
govara o  umorstvu  Karla,  Mariji  pak  obećava  spasti  Karla, 
kad  ga  toliko  ljubi.  Sigismiinda  odbija,  Jadvigu  će  dati  Jagelu, 
Hrvatima  će  biti  Drački  kralj  s  Marijom,  a  sama  će  s  Lacko- 
vićem  vladati  u  Ugarskoj,  dok  će  svoga  tamničara  Gorjanskoga 
utamničiti. 

U  sedmom  prizoru  hoće  Karlo  jutrom  na  bojni  pohod,  ali 
uleti  Alberiko  javljajući  pobunu  Madžara  i  Kumana  protiv  kralja. 
Dugo  se  tuku  i  buče  ispod  prozora,  te  se  ne  dadu  utišati.  Na- 
pokon ih  i  bez  mača  umiri.  U  perivoju  je  mrtva  Margita  uravnala 
Mariji  put  do  sreće  s  Karlom.  Jelisava  šalje  Mariju  po  Karla,  Bo- 
risu daje  Jadvigu  za  Jagela,  Gorjanskoga  šilje  odagnati  čete  Hr- 
vata izvan  grada,  a  Forgača  i  Kalaja  zove  kao  svoje  dvorane  u 
palaču,  te  odlazi.  Gorjanski  se  ruga  Kalaju  i  Forgaču,  da  ih  kra- 
ljica zavarava,  i  da  će  ih  dati  smaći  radi  predašnjih  krivnja,  jer 
hoće  da  sama  vlada  s  Lackovićem. 

Oni  svi  skupa  okovaše  Lackovića,  da  ih  ne  izda,  te  se 
ponovo  zavjeriše  ubiti  Karla.  Kad  njega  smaknu,  i  kraljičinu 
će  drskost  utuci,  te  će  oni  sami  gospodovati.  Ona 
dvojica  odvuku  vezana  Lackovića,  a  Gorjanski  se  hvali,  da  je  opet 

Jelisavi  i  Lackoviću  nakon  16  godina  iskopao  grob,  a  o  n 
će  sam  —  sluga  —  poseći  za  vlašću. 

Mrtvački  zbor  nosi  Margitino  tijelo.  Dolazi  Marija  s  Dračkim. 
Alberiko,  Ivan  Hrvat  i  Ziemovit  ga  opominju,  da  ne  ide  u  za- 
sjedu, ali  on  se  ne  boji,  on  će  se  tek  oprostiti  od  kraljice,  a  ne 
straši  se  Madžara,  koje  je  goloruk  znao  ukrotiti.  On  će  skoro  za 
njom  (Margitom)  u  Napulj,  dragi  zavičaj.  A  kad  spazi  pogreb  i 
luči,  jaukne  :  „Vaj  i  za  ovim  svjetlom  ukletnim  idem".  A  Forgač 
na  to  doda:  „Na  pogreb  svoj".  Koliko  li  je  mnoštvo  psihologij- 
skoga biserja  razasuto  tuđe. 

V.  čin.  Dvorska  crkvica  u  pozadu  sa  stubama  s  obje  strane, 
a  na  lijevo  su  kamena  sjedala.  Lacković  iznemogao  od  kidanja 
lanaca  hoće  da  prokaže  spletku  Gorjanskoga,  ali  je  slab  sjeo  na 
stube.  S  druge  strane  prolaze  Karlo,  Jelisava  i  Marija,  koja  se 
osvrne  na  Lackovića,  te  se  vraća  k  njemu,  kad  Karlo  i  Jelisava 
odu,  i  pita  ga  za  tajnu.  On  joj  otkriva  urotu  one  trojice.  Uto 
začuje  zveket  oružja,  te  misli,  da  je  Karlo  ubijen,  pa  i  sam 
onesviješten  pada.  Istrči  Forgač  s  mačem,  a  za  njim  Kalaj,  te 
ga  probode,  da  ne  bude  sam  izdan.  I  Karlo  dolazi  s  ranjenim 
čelom  te  kune  kraljevske  dvore  i  nevjerni  narod  madžarski;  stidi 
se,  što  im  je  bio  i  časak  vladar.  Odbija  sumnjičav  i  Mariju,  a 
onda  je  moli  za  oproštenje  radi  sumnje,  pa  joj  hvali  na  njež- 
nosti i  njegi,  ali  njemu  je  zaputiti  se  za  onom  (ženom  Mar- 
gitom). Prekorava  Jelisavu  zbog  takova  poziva  .  .  .  Jelisava  mu 
se  kune,  da  je  nevina,  a  krivac  je  već  jedan  mrtav,  drugomu  će 
suditi  sam.  Karlo  poduprt  Marijom  odlazi  i  šalje  Alberika  po 
Hrvate,  da  pode  s  njima  na  daleki  put.  Jelisava  se  grozi  Kalaju, 
da  će  ga  raspeti  na  kotač,  ali  prije  mora  izvršiti  njene  zapovijedi 
i  možda  steći  milost.  Ostajući  sama  razbira,  da  mora  izvesti  svoju 
namjeru  na  Karlu,  jer  će  uvijek  biti  kriva  u  njegovim  očima,  te 
će  joj  se  prije  ili  kasnije  osvetiti.  Sad  je  on  u  njenoj  vlasti, 
ali  ipak  će  mu  dati  na  izbor  put  k  Mariji.  Kad  je  sagledala  u 
nesvijesti  Lackovića,  sva  se  prenerazi  bojeći  se  za  njegov  život. 
On  dođe  k  sebi  i  pita  za  Karla.  Kada  dozna,  da  živi,  spokojno 
usne.  Jelisava  vidi  po  lancima  i  rukama  nedjelo  Gorjanskoga 
te  se  prijeti.  Nato  doleti  Kalaj  veleći,  da  Hrvati  ne  uzmiču,  već 
su  zarobili  i  Gorjanskoga.  Jelisava  se  veseli  tomu  sužanjstvu,  ali 
zapovijeda  i  dalje  udarati  na  Hrvate  i  sve  sasjeći.  Kalaj  ode,  a 
ona  kliče,  da  želi  živjeti  i  kraljevati,  jer  je  dosta  robovala.  Karlo 

dolazi  s  Marijom  u  bojnoj  odori,  pregorjeti  mora  Mariju,  jer  ide 
za  onom.  Jelisava  mu  predlaže,  da  ostane,  i  nudi  mu,  što  mu 
bila  obećala:  Mariju.  Sad  je  slobodan  i  od  Margite.  Karlo  joj 
odvraća,  da  za  njom  mora.  Jelisava  mu  veli,  da  ne  smije  za 
njom.  Mariju  ne  smije  prezreti  i  sramotiti.  Karlo  žali  pokojnu 
ženu  i  spoznaje,  da  je  radi  njega  umrla;  sad  je  slobodan,  to 
osjeća.  Ali  mu  Jelisava  poriče  slobodu;  hoteći  osloboditi 
sav  svijet,  sam  je  izašao  siln  i  k,  raskinuvši  i  najsvetije  veze. 
Sad  je  u  njenoj  vlasti,  te  mora  birati  ili  Mariju  ili  smrt,  jer 
su  njene  čete  sav  grad  opkolile.  Karlo  odgovara,  da  ne  će  dara, 
kojega  sam  ne  steče;  sam  čovjek  osvaja,  što  ima;  što  drugi  da 
čovjeku,  to  nije  nikad  njegovo.  Priznaje,  da  je  pogriješio,  velik 
mu  se  cilj  odmakao,  ali  ne  će  kao  prosjak  za  Jelisavom.  Još  je 
slobodan  i  ostat  će,  dok  ima  svoju  volju.  On  ne  će  biti  sluga 
njoj  i  Hrvatima,  a  Mariji  nije  htio  biti  samo  muž,  već  svijet  u 
svijetu!  Ne  će  da  bude  tuda  sjenka,  tuđi  mač,  milostinja  Mariji. 
I  taj  mali  trenutak,  što  ima  još  živjeti,  hoće  da  bude  slo- 
bodan, a  to  je  vječnost.  I  on  bira,  što  on  hoće,  ne  što  ona 
želi,  a  on  hoće  otrov  —  smrt!  Jelisava  dovikujući  mu  „umri" 
nalaže  Mariji,  koja  se  vraća  s  Lackovićem,  neka  donese  napitka 
žednom  Karlu.  Karlo  prekorava  Jelisavu,  što  namjenjuje  kćeri 
krvničku  ulogu,  a  ona  mu  odvraća,  da  je  i  on  uništio  život  Ma- 
rijin, pa  neka  i  ona  njegov.  Marija  na  majčinu  zapovijed  pre- 
daje dršćući  Karlu  kupu. 

Karlo  pije  za  slobodu  krilatice  misli,  za  plemenitu  v  o  1  j  u 
i  za  samotvorni  čin  završujući: 

„Sad  zdravo  da  ste,  vijekovi  budući 
I  pokoljenja  ikad  nastajuća  ! 
Oslobođeni  i  vi  ste  u  meni : 
U  čovjeku  oslobađa  se  ljudstvo". 

Marija  pruža  ruke  za  čašom,  ali  on  joj  ne  da,  već  vraća 
praznu  bez  otrova,  neka  čista  i  sretna  vijek  svoj  vije,  neka 
ljubi,  trpi,  blaži.  Jelisavi  pak  proriče  kaznu:  čin  je  njezin  i 
kazna  njena,  a  on  već  mrzne,  k  Margiti  ga  vuku  sile. 

Međutim  se  sve  više  čuje  bitka,  buka.  Ulaze  Ivan  i  Pavao 
te  Alberiko  sa  svezanim  Gorjanskim.  Karlo  ih  zadovoljan  po- 
zdravlja kao  divove  junake,  s  kojima  je  slast  živjeti  i  vojevati, 
ali  on  s  njima  ne  može,  jer  se   već  zaputio    za    ženom    —    Ivan 

mu  opazi  ranu  na  čelu,  te  pita  za  zlotvore,   da  ga  osveti.  K. 
padajući    veli,    da    je    kraj    njega  pepeo  na  tlima,  jedini  ostala:< 
Pavlovih  zamišljaja;  neka  uskrisi  svijet    svojih    misli    iz    pepc-ln, 
a  onda  će  i  njega  i  djecu  njegovu.  Karlo  umire. 

Ivan  otkiva  Gorjanskoga,  jer  nije  vrijedan,  da  okalja  trupo  n 
ni  hrast  u  Hrvatskoj,  neka  pušten  s  lanca  i  dalje  laje  i  griz  . 
Lacković  po  Pavlu  pozdravlja  domovinu,  Bog  zna,  hoće  li  je 
kada  vidjeti.  Pavao  ga  tješi,  da  će  se  vratiti  u  Hrvatsku,  dok  s 
otkine  od  one  čarobnice ;  a  to  će  skoro  biti,  jer  su  zato  i  pustili 
na  slobodu  onoga  zlotvornika  Gorjanskoga. 

Hrvati  odlaze,  te  ih  otraga  pozdravlja  klicanje.  Jelisava 
uzade  poviše  s  Lackovićem  i  otvara  srednji  prozor.  Buka  se 
smiri  na  njezinu  zapovijed.  Iza  Jelisave  i  Lackovića  pokaza  se  i 
Gorjanski,  pozdravljen  klicanjem.  Jelisava  se  na  nj  gnjevi,  a  on 
joj  se  smije.  Uz  Karla  kleči  Marija.  Čuje  se  ambrozijevska  himna, 
na  što  se  Marija  baca  na  tijelo  Karlovo,  da  je  to  njezin  prijesto. 
Ulaze  tri  krabonoše  ukrstivši  mačeve  nad  Karlom  s  riječima  : 

„Sto  jesi,  sav  u  mače  ove  pređi, 
Čuvare  svih  za  ljudstvo  pregalaca. 
U  mačih  ovih  grobnica  im  vječna, 
Tu  vjekuje  im  miso,  volja,  čin". 

Pjesnik  je  u  ovoj  drami  zahvatio  sretnom  i  punom 
rukom  u  jedno  od  najzanimljivijih  doba  hrvatske  povi- 
jesti oko  g.  1382. — 1386.  i  dalje.  Tu  se  pomaljaju 
„homines  novi",  nova  krupna  lica  i  rodovi,  tu  se 
ističu  stari  koljenovići,  moćni  velikaši  kao  dinasti, 
koji  samostalno  vladaju  u  svojim  krajevima  i  grado- 
vima, nezavisno  gospodare  i  kuju  novac  u  svojim  ba- 
novinama, uzdižu  danas  na  prijestolje  kraljeve,  da  im 
sutradan  skinu  krune  skupa  sa  glavama.  Doba  je  to 
tako  privlačivo  i  zamašno  kao  ono  u  rimskoj  historiji 
za  Cezara  i  Augusta,  ili  u  Engleskoj  za  Olivera 
Cromwella.  Tu  je  veličajna  borba  naroda  i  velikaša 
s  nasilnim  kraljicama  i  kraljevima  te  laskavim  doglav- 
nicima,   tu  su  najrazličitiji  značajevi    kao    od    gvozda 

sakovani,  najprepredenije  spletke,  najgroznija  krvo- 
prolića, najplemenitije  ideje  i  najsebičnije  želje.  Tu 
se  najveća  prava  i  svetinje  brane  i  najstrašnijim  sred- 
stvima, a  opet  najzatornije  napravde  i  bezakonja 
nalaze  okrilje  pod  najnevinijim  štitom.  Za  tim  ori- 
jaškim  ličnostima  Pavlom  i  Ivanom  Horvatom,  za  Pa- 
ližnom,  Lackovićem,  Gorjanskim  i  dr.  posegao  je 
kasnije  i  August  Senoa  u  svojoj  „Kletvi",  a  to  je  doba 
dalo  poticanja  i  grade  također  drugim  piscima  i  umjet- 
nicima; tako  je  zamamljivo. 

Pjesnik  se  ne  drži  oštro  povjesničke  istine,  već 
je  prema  svojim  umjetničkim  svrhama  razložito  i  raz- 
borito mijenja.  Tako  je  Karlo  Drački  prema  historiji 
u  Višegradu  silom  smaknut,  a  pjesnik  prikazuje  da- 
kako njegovu  smrt  u  Budimu  pred  kraljicom  Jelisavom 
sa  čašom  otrova  u  ruci,  što  je  od  većega  pjesničkog 
i  dramatičkoga  dojma.  Ni  o  crkvenom  prokletstvu  za 
krunisanja  u  Stolnom  Biogradu  ne  govori  povijest 
ništa.  Ni  ubojica  Karlov  Blaž  Forgač  ne  pogiba,  kao 
u  drami,  već  uživa  milost  i  nagradu  Jelisavinu  nakon 
smrti  Karlove.  Ali  kao  podmukla  ubilca  ne  smije  ga 
po  sudu  pjesničkom  minuti  u  drami  kazna,  dok  druge 
krivce  čeka  njihov  udes  valjda  u  nastavku  tetralo- 
gije,  koju  je  bio  Marković  zasnovao  u  mladim  da- 
nima, a  pod  starost  se  opet  bio  pothvatio  da  je  izvede. 
Isto  tako  nije  ni  Karlova  žena  Margareta  umrla  prije 
muža  u  Budimu,  jer  po  historiji  živi  jošte  i  poslije 
muža,  te  kasnije  otprema  svoga  sina  Vladislava  u 
Hrvatsku  za  kralja.  I  t.  d.  Sve  je  to  pjesnik  radi 
vanjskih  i  nutarnjih  razloga  svoje  drame  preinačio, 
pa  je  i  smrt  Karlovu  udesio  prema  glavnoj  ideji  tra- 
gedije i  prema  značaju  glavnoga  junaka,  koji  s  1  o- 
bodan  mora  imati  svoju  volju. 

A  da  ga  ne  optereti  još  većim  grijehom  dvožen- 
stva  i  da  istakne  što  jače  ženski  prijegor  spram  se- 
bičnosti muškaračke,  pjesnik  priređuje  smrt  Marga- 
reti. Time  pak  još  jače  iskače  Karlova  sloboda  i  snaga 
volje,  da  bira  što  hoće,  kao  u  Ibsenovoj  drami  „Gos- 
poda s  mora"  (g.  1888.),  te  je  Marković  u  tome  isti- 
canju lične  slobode  i  razbijanja  svih  društvenih  i  dr- 
žavnih okova  preteča  Ibsenov  nesamo  u  Hrvatskoj, 
nego  uopće,  jer  je  Ibsen  tek  iza  g.  1877.  pravo 
zaplovio  tom  strujom. 

Tako  veličajno  zamišljenih,  a  ipak  realistički  pro- 
vedenih značajeva,  kako  je  Karlo  Drački  Markovićev, 
ima  vrlo  malo  u  svjetskim  dramama.  Diljem  čitave 
tragedije  sve  nam  ga  pjesnik  poput  kipara  jasnijim  i 
plastičnijim  isklesava.  Isprva  je  golem,  tvrd  kao  granit 
i  nepristupačan,  slobodouman  i  vođa  slobodnih  zi- 
dara, dokle  ga  sudbina  postupice  sve  više  i  više  ne 
smekša,  te  nam  ga  približi  kao  čovjeka  osjetljiva  i 
meka,  razočarana,  orla  slomljenih  krila,  ali  neslom- 
ljive volje.  Hebbelov  Holoferne  ima  jednaku  veli- 
činu, ali  nipošto  plemenštinu.  Karlo  je  Drački  već 
„ljudina"  (Ubermensch)  prije  Nietzschove  filozo- 
fije u  Njemačkoj  i  Hrvatskoj,  samo  nije  surovi  egoist. 

Na  početku  mu  se  i  sama  Jelisava  divi  (str.  9.)  : 
„Velikan  on  je  nesrećom  i  voljom",  stoga  želi  sama 
s  njime  boj  zametnuti,  a  odbija  pomoć  Gorjanskoga, 
kao  nedostojnog  te  borbe,  jer  će,  veli,  „i  Mariji  i  meni 
biti  lakše  s  velikim  borcem  veliki  biti  boj".  U  II. 
prizoru  (str.  10)  razgovarajući  se  s  Alberikom  Karlo 
nam  se  sam  prikazuje,  od  kakove  je  kovi  građen. 
Njemu  je  bolest  žene  Margarite  lijes,  uz  koji  je  pri- 
bijen, te  bi  ga  rad  razlupao: 

„Slobodu  mi  dajte  i  volji  maha, 

II  sam  ću  ju  ishrvat,   slomit  lance!" 

Jednako  na  str.  39.  u  II.  činu  veli,  da  njegova 
žena  mora  biti  mrtva,  kad  je  već  za  njega  umrla,  te 
mu  ne  smije  biti  zaprekom,  stoga  je  i  na  smrt  osu- 
đuje radi  predaje  grada  Averse.  To  isto  joj  želi  i  u 
III.  činu  poslije  krunidbe,  kad  mu  se  nenadano  po- 
javila. I  na  str.  85.  u  IV.  činu  kaže  joj  u  lice,  da  je 
ona  „vjekovita  spriječka"  njegovu  pregnuću.  Ona  ga 
silno  ljubi  te  žudi  i  njemu  i  djeci  i  sebi  porodičnu 
sreću  pored  svjetske  slave  kraljevske,  ali  on  ne  može 
biti  „u  krugu  uskom,  kog  mi  ona  piše". 

Kolobar  njezin  opsiže  tek  mene 
I  nju  i  djecu,  prem  čaroban  ženi, 
Ne  sapinje  on  mene,  i  prekročit 
Junak  ga  mora:  njegov  krug  je  svijet!" 

To  mjesto  sjeća  one  ideje  u  „Nebožjoj  komediji" 
od  Krasinskoga,  gdje  se  glavni  junak  Henrik  također 
odvraća  od  tople  idile  porodičnoga  života,  a  čezne 
za  čarom  svjetske  slave  pjesničke.  Alberiko  mudro 
oportunistički  govori  Karlu :  „Razmakni,  al  ne  kidaj 
njena  kruga"  (str.  11.)  Nu  to  nije  dosta  Karlu,  koji 
pozdravljen  kao  izabrani  kralj  od  obojice  Hrvata  i 
od  Lackovića  kliče  (str.  13.):  „Gdje  granice  pregnuće 
moje  stežu?"  Neka  se  protivštine  popnu  do  oblaka, 
on  će  više  od  njih  stati  i  posegnuti  kroz  sve  stri- 
jele, bacane  na  nj  iz  Rima,  da  takne  zvijezdu,  „za 
kojom  vijek  svoj  puti". 

Kod  prvoga  je  susreta  s  kraljicom  Marijom  dirnut 
njenom  ljepotom  (str.  14.),  te  mu  ona  kao  čovjeku 
renesanse  doziva  u  pamet  Platona   i   njegove   vječne 

ideje,  uzor- slike  s  onoga  višega  svijeta,  pa  je  pored 
demokratskih  nazora  sav  njegov  govor  (str.  17-18.) 
prožet  platonskom  filozofijom  o  idejama,  čime  udvara 
Mariji  kao  ideji  ljepote  i  kreposti  sišloj  s  nebeskih 
visina.  I  to  je  pristalo  dobi  i  značaju,  jer  je  Platon 
bio  jedan  od  prvih  pisaca,  što  su  ih  grčki  naučenjaci 
humanisti  unesli  u  Italiju,  osobito  u  Firencu,  a  Karlo 
je  bio  na  glasu  tada  kao  zaštitnik  učenjaka  i  pjesnika. 
(Smičiklas,  Povijest  Hrvatska  I.  str.  441.). 

I  takovu  čovjeku,  izbiraču  različnih  načela,  ne 
vrijede  ni  starostavne  povelje,  ni  prisege  velikaša,  ni 
laskav  govor  nestalna  puka  —  to  mu  je  sve  prašina, 
dim,  pjena  —  već  mu  vrijedi  srce,  vrijedi  jakost  i 
volja  (str.  18.-19.).  Stoga  ističe  spram  isprava  i  za- 
kletava,  spram  svoje  riječi  zadane  pokojnom  kralju 
Ljudevitu,  ističe  volju  narodnu  i  svoju  volju 
(str.  20.).  Zato  i  (na  str.  21.)  prema  onesviještenoj 
kraljici  Mariji  naglašava  riječ  „hoću"  kao  „životo- 
nosnu",  i  tu  će  on  besjedu  potpuno  razumjeti.  Pun 
snage  i  volje  kao  novi  Heraklo,  kad  mu  Marija  pot- 
piše odreknuće  od  krune,  isprsi  se  nesebičan  i  ple- 
menit (str.  25.) : 

„Izvojštit  idem  čovjeku  slobodu, 
Da  misli,  čini,  ženi  pak  da  ljubi", 

kanda  je  volja  i  čin  isto  prema  mističkoj  filozofiji 
majstora  Eckarta,  kano  da  ih  ne  rastavlja  dubok  jaz. 
To  veliko  pregnuće,  te  visine  njegove  duše  obja- 
šnjava i  Jelisavin  govor,  kad  tumači  sebi  ljubav  Ma- 
rijinu prema  Karlu  (str.  26.) : 

„Nedohvatnoga  tek  se  hita  duša, 
Za  beskrajnosti  tek  si  traži  kraja", 

jer  je  i  sama  tako  nekada  težila  s  Lackovićem: 

„Moj  veli  jade,  i  ti  otuda  si!" 

Karlo  će  dakle  i  ljubavi,  i  to  ljubavi  ženskoj  pro- 
krčiti  put  do  slobode,  da  ne  robuju  kao  dosad  vla- 
darskoj pohlepi  radi  zemalja,  stečenih  ženidbama  bez 
ljubavi,  gdje  se  ne  pita  za  srce,  već  za  državnu  to- 
bože korist,  a  to  je  samo  „trgovina  lakomog  vladarstva" 
(str.  40.).  I  sama  Jelisava  odobrava  taj  zanos  njegov 
muče,  jer  i  sama  osjeća  isto  čuvstvo  u  srcu  (40.-41.). 
Tu  je  Karlo  uzvišeni,  nesebični  razbijač  vjekovnih 
društvenih  veriga.  On  nije  obični  zaljubljenik,  koji 
opojen  svojim  osjećajima  zaboravlja  svoj  pravi  poziv, 
nego  njega  baš  ljubav  potiče  na  veće  pregnuće  i  na 
zamašnija  djela,  jer  želi  u  očima  svoje  miljenice  da 
poraste  u  cijeni,  da  se  većim  učini,  te  i  njoj  u  raz- 
govoru otkriva  svoje  osnove.  No  uz  herojski  gest 
pjesnik  mu  podaje  i  opće  ljudsku  crtu  :  ljubav  spram 
domovine  i  zavičajna  tla.  Zato  Karlo  zove  Mariju  u 
Italiju  i  priča  joj  (str.  42.)  o  ljepotama  Italije,  a  onda 
nadodaje  o  svome  slobodarskom  poslanstvu: 

„Još  čovjeku  uskrsnut  je  iz  mračnih 
Iz  raka  stoljetnih,  umaći  ku  z  i 
Maremna  tiberskih  k  slobodi,  k  svjetlu! 
I  taj  će  boj  zapodjeti  se  ondje, 
A  prvomu  je  meni  mač  potegnut: 
Zapovijeda  mi  usud  moj ! " 

Taj  cilj  dalje  drži  pred  očima  i  svagdje  daje 
oduška  toj  životnoj  želji  svojoj  te  u  prepirci  s  pa- 
pinim legatom  kaže,  da  će  doći  ne  pokoriti  se  Rimu, 
već  pokoriti  ga  (str.  47.).  I  tu  se  raskrsti  s  Rimom, 
kao    tamničarom    svoga    pregnuća    i    slobode    svega 

čovječanstva,  zovući  u  pomoć  tri  tajanstvene  čuvide 
„krabonoše",  tri  sile,  koje  prikazuju  misao,  volju, 
čin  (str.  48.-49.). 

Misao  se  već  začela  i  volja  pobudila,  te  su  dvije 
sile  već  tu;  ali  počinjući  djelovati  Karlo  dolazi  u 
protimbu  najprije  s  najvjernijim  svojim  pristašama  Hr- 
vatima (str.  53.),  kad  im  sažeže  krunidbenu  zavjer- 
nicu,  mudro  djelo  Pavla  Hrvata,  jamstvo  mira,  reda 
i  razvitka  državnoga,  a  poziva  ih  na  borbu  protiv 
Rima,  prvoga  silnika,  koji  kini  svijet  i  koji  je  izvor 
svemu  zlu  na  svijetu. 

Kad  se  Hrvati  nećkaju  ili  ne  usuđuju  na  Rim, 
onda  on  zove  Madžare  i  njihove  srodnike,  te  im  potvr- 
đuje „zlatnu  bulu"  (mrženu  od  Hrvata)  i  sve  slobo- 
štine (str.  54.-55.),  pa  ih  ucka  na  Rim  i  na  papu, 
dok  mu  se  oni  kunu,  da  će  za  njegovom  srećom 
svuda  .  .  . 

Sve  više  raste  zaplet  i  nabujava  napetost,  dok 
se  u  III.  činu  Karlova  volja  i  pregnuće  ne  ispne  do 
vrhunca,  do  paroksizma,  kad  (na  str.  70.)  iza  krunidbe 
u  crkvi  odbaci  plašt  i  sve  kraljevske  znakove  kao  sim- 
bole ropstva  papskoga  i  nepravde  rimske,  te  kliče 
trgnuvši  mač  (str.  71.): 

„.  .  .  .  zabljesni,  maču, 

Od  Karla  Roberta  i  meni  namren! 

Visoko  podignut  do  trijesa  sižeš : 

Navuci  u  se  trijes,  nakrcaj  ga  se, 

Pa  bij  trjeskovit  na  sve  svijeta  strane". 

Ali  u  svemu  tome  gnjevu  na  Rim  Karlo  nije  bez- 
božac,  jer  snižen  odmah  veli : 

„0  gospode  !  u  tvoje  ime  ne  smijem 
Ni  u  tvoj  znamen  razmahivat  mača  : 
Prot*  čovjeku  se  čovjek  borit  spremam". 

Stoga  baca  i  posljednji  najčasniji  i  najvidniji 
znak  i  ures  moć;  kraljevske  —  krunu  s  glave,  Stje- 
panovu  krunu,  kao  dar  č  o  v  j  ek  a-pape. 

Tu  je  kulminacija  njegove  volje,  ali  i  uzrok  nje- 
gova pada,  jer  je  došao  u  još  grdi  sukob  s  okolinom, 
u  koju  se  pouzdavao,  naime  s  Madžarima,  koje  je 
otuđio  od  sebe  i  ozlojedio  protiv  sebe,  te  mu  osvetljivi 
rade  o  glavi.  Ujedno  ga  i  žena  Margita  svojom  na- 
zočnošću i  glasom  budi  iz  čarobnih  snova,  skida  ga 
s  vedrih  visina  na  mračnu  zemlju  (str.  72.),  a  to  sve 
pospješuje  klonulost  njegova  pregnuća,  koju  zalud 
hoće  da  zatomi  vikom  i  bukom  trubalja  pozivajući 
svu   svoju  pratnju  u  Budim  i  na  vojnu  .  .  .  (str.  73.). 

U  IV.  se  činu,  kad  stiže  u  Budim,  još  više  opaža 
na  njemu  klonulost  i  umornost  te  silna  razdražljivost, 
što  je  pjesnik  i  psihološki  i  fiziološki  vrlo  zgodno 
prikazao  (str.  79.-82.).  Karlo  već  ne  razbira  prijatelja 
od  laskavca,  vrijeđa  nervozan  Ivana  i  Pavla  Hrvate, 
a  hvali  Ubul-Kalaja  i  Forgača,  sve  šalje  opremati 
vojsku,  a  sam  ne  može  od  umora  stajati  na  nogama. 
Po  noći  nemirno  spava  te  ima  priviđenja,  halucina- 
cije kao  Rikard  III.  i  Macbet.  Još  se  malko  tržne  i 
zasja  davnim  krijesom,  kao  iskra  prije  no  ugasne,  u 
prepirci  sa  ženom  Margitom  veleći  joj  (str.  87.) : 

„Othrvav  se  mironosnicam  lastim, 
Pred  tisućami  vojvodovat  mi  je, 
Zanositu  uzvijati  se  cilju  .  .  . 
Pobacio  sam  negve,  što  me  dosad 
Oko  srca  pritištahu". 

Ali  mu  Margita  zgodno  odbija: 

„Bez  kazne 

Ne  baca  čovjek  iz  srca,  što  u  nj  je 

Zaklopio  već  jednom. 

Boj  se  kazne !" 

Te  se  negve  miču,  pretvaraju  u  zmije  i  gmižu 
za  svakim  korakom. 

Nu  još  će  na  veće  prepreke  naići  Karlo  u  svom 
nastojanju.  Kad  se  ujutro  rano  probudi,  vidi  protiv 
sebe  pobunu  onih,  u  koje  se  bio  pouzdao,  i  koji  su 
mu  se  zavjerili  poći  s  njime  na  Rim,  a  on  je  ne- 
moćan spram  njih,  dapače  bez  mača,  jer  ne  zna,  kamo 
ga  je  bio  metnuo  sinoć. 

I  ovake  su  sitnice  vrlo  karakteristične  za  ljude 
velikih  ideja  i  ciljeva.  Zato  se  Karlo  kasnije  žali  na 
Madžare  (str.  102.) :  „Te  divljake  u  boj  povodit  htjedoh 
za  slobodu!" 

Nego  premda  prevaren  u  svojim  nadama  još  je 
svojeglav,  i  potkraj  IV.  čina  ne  će  da  sluša  oprezne 
savjete  Ivana  i  Ziemovita : 

„Da  od  straha  slijedim 

Vaš  savjet  sad,  kad  ne  slušah  ga  prije 

Od  srčane  žestine?" 

A  onda  kao  već  iskipio  nastavlja: 

„Primirite  se.  Ja  sam  miran  posve. 
Za  tim  me  kratkim  put  daleki  čeka, 
Za  njom  u  Napulj  .  .  .  ." 

U  heroju  se  razočaranu  u  tuđini  opet  javlja  ona 
lijepa  crta  svagdanjega  čovjeka  —  čežnja  za  do- 
majom : 

„Već  se  čini  meni 
Da  stupam  po  domovinskom  si  tlu, 
Zemljotresnom  i  podrovanom,  ali 
Čarobitom  i  nad  sve  dragom  meni!" 

Ali  još  sveder  tinja  u  duši  i  žeže  stara  ideja  : 

„Obamrijev  sebi  živjeti  ću  drugim, 
Pram  jednom  cilju  sve  udesit  pute". 

Taj  su  altruizam  zastupali  Preradović  i  Marković 
kod  nas  prije  nego  je  bio  Tolstoj  poznat  u  Hrvatskoj. 
Zasjednički  udarac  po  čelu  (u  V.  činu)  jošte  više  po- 
tišti  Karla  i  ubi  u  njemu  svaku  nadu  za  postignuće 
cilja,  te  za  čas  posumnja  i  o  ljubavi  Marijinoj  (str. 
107.).  I  premda  Jelisava  govori  o  njemu,  da  ga  u 
radu  ne  smetaju  ni  mrtva  tjelesa  (str.  109.)  :  „Junaku 
baš  je  kob,  da  njemu  pute  mrtvaci  utiru"  ;  on  ipak 
sasvim  klone  u  pregnuću  svome.  Ali  misao  slobode 
još  krepko  klija  u  dnu  duše,  gdje  je  korijen  uhvatila. 
Zato  ugledavši  na  odru  Margitu,  prvu  zapreku  svoju, 
tužno  zbori : 

„Margito,  ti  si  umrla  za  mene. 
Uravnala  si  put  moj  .  .  . 
Slobodu  mi  povratila  .  .  . 
.  .  .  Slobodan  sam". 

No  i  tu  mu  slast  slobode  kvari  slavodobitni 
poklik  Jelisavin: 

„Slobode  nemaš  više.  Oslobodit 
Htijući  svijet,  sam  izašo  si  silnik. 
Najsvetije  si  rastrgao  veze, 
Najmudrije  si  pogazio  svjete 
I  rod  odbacio  i  vjerne  druge: 
Slobodu  si  odbacio  —  sad  rob  si". 

To  je  Karlova  tragička  krivnja  po  estetičkim  i 
etičkim  načelima  Markovićevim,  što  ih  je  u  različnim 
svojim  ocjenama  drugih  pjesnika  razvijao.  Karlo  je 
boreći  se  za  visoku  ideju  slobode  čitavoga  čovje- 
čanstva povrijedio  bliže  etičke  ideje  te  pokidao  sve 
dužnosti  vjerske  i  veze  porodične,  društvene,  dr- 
žavne. I  zato  mu  sada  ohola  Jelisava  diktira  uvjete 
mira  kao  pobjedeniku  :  ili  život  s  Marijom  kao  ženom 
ili  smrt  iz  otrovane  čaše. 

Ali  još  za  posljednji  put  procvate  u  duši  nje- 
govoj misao  slobode,  još  jedanput  bljesne  u 
svemu  sjaju  svome  njegova  volja  za  činom,  te 
odbija  milost  iz  tuđe  ruke  (str.  1 14.) : 

„Iz  tvoje  ruke 
Da  primim  sad  ko  dar,  što  sam  ne  stekoh, 
Sto  sam  ne  ishrvah?  Pregnućem  svojim 
Sve  čovjek  sam  si  osvaja,  što  ima  ; 
Sto  drugi  da  mu,  nikad  njegovo  nije". 

Priznaje,  da  je  posrnuo,  ali  ako  nije  više  vod, 
nije  još  postao  rob,  još  je  slobodan  i  ostat  će 
(str.  115.).  Bio  i  trenutak  života,  vjekovit  je, 
kad  je  u  njemu  zbijeno  sve,  što  čovjek  jest  i  ima  : 
sloboda.  Zato  on  slobodan  vrši  svoju  volju,  te 
bira  smrt,  koja  je  njegova,  a  ne  će  tuđega  ni  naj- 
ljepšeg dara.  I  pije  ponosit  otrovnu  kupu  kao  stari 
Beneš  u  „Zadnjoj  zdravici",  pije  i  nazdravlja  „krila- 
tici misli,  plamenoj  volji,    samotvornom    činu!" 

No  pjesnik  je  i  vrstan  psiholog  i  pronicav  fizio- 
log, te  ne  pušta  svoga  junaka  dalje  u  takovoj  pozi. 
I  Karlo  je  običan  smrtnik,  te  zebući  i  kočeći  se  pred 
smrt  zove  u  pomoć  Mariju,  dobiva  priviđenja,  što  ga 

vuku  k   ženi    Margiti,    koja  mu    se    čvrsto  usjekla  u 
pamet. 

Na  dolazak  Hrvata,  svojih  osloboditelja,  opet  se 
prebra  te  se  divi  junacima,  s  kojima  bi  željno  živio 
i  vojevao  —  ali  im  se  sada  razilaze  putovi.  Zali  ne- 
ispunjene snove  svoje,  od  kojih  je  ostao  tek  pepeo 
kao    i   od   Pavlove  spaljene  spomenice  (str.   118.)  .  .  . 

Nu  ideja  junakova  ne  smije  s  njime  propasti,  ona 
prelazi  vječna  od  zatočnika  na  zatočnika;  stoga  one 
tri  čuvide  iz  II.  čina  prilaze  nad  mrtvo  tijelo  Karlovo 
i  ukrstivši  mačeve  nad  njime  primaju  u  njih  sve  nje- 
govo biće  i  pohranjuju  ga  za  druge  buduće  pregaoce 
ljudstva. 

Takov  protagonist  ište  prema  sebi  i  dostojne 
antagoniste,  da  bude  boj  zanimljiv.  A  takovom  nam 
premicom  Karlu  predočuje  pjesnik  Jelisavu  već  u  I. 
činu  u  prvom  prizoru  u  monologu,  punom  šekspirske 
snage,  kao  i  u  govoru  sa  svojim  dvoranima  (str. 
5.-9.),  tako  da  joj  se  i  Gorjanski  divi : 

„Sred  bune  te  i  ubojnik  se  može 
Saorit  u  se,  a  ti  stojiš  ravno?" 

I  ona  je  zaista  od  tvrde  kovi,  te  nepokolebana 
zlim  vijestima  odasvud  u  II.  činu  (str.  37.  pri  dnu) 
kliče  : 

„0  usude,  ti  krvnice  moj  stari, 

Od  mila  ništa  ne  daš  mi!  Sve  moram 

Ishrvat  si  iz  gvozdenih  ti  ruku  .  .  . 

Ne  ćeš 

Oborit  djela,  što  ću  sazdat  ja"  (str.  38.). 

Dostojan  je  ona  takmac  Karlu  i  neslomljive  volje 
ne  predajući  ni  od  kakove  opasnosti,  te  ne  žacajući 
se  ni  kakova  sredstva  veli  (u  IV.  č.  str.  93.) : 

„Zagonite  se  na  me 
Još  jače  sile :  ne  dam  se  oborit ! 
I  suzbit  ću  vas,  i  okrenut  tamo, 
Kud  hoću  ja  —  jer  hoću!" 

I  zbori  u  šekspirskim  jakim  slikama  govoreći 
suncu  (sreće): 

„Zapadat  ti  ne  dam  : 
Prikovat  ću  te  kopljem  nasred  neba, 
Ma  rijekom  krvca  strujala  sa  koplja". 

I  Gorjanski  je  od  iste  grade  sazdan  kao  i  Jeli- 
sava  i  Karlo,  samo  je  podmukao  i  lukaviji  od  njih, 
a  jednako  žedan  vlasti.  To  sam  ispovijeda,  kad  u  IV. 
činu  (str.  101.)  daje  prijevarno  sputati  u  okove  Lac- 
kovića : 

„Sad,  Jelisavo,  gled'  za  drugom  svojim! 
Ogledat  ćeš  se  skoro  i  za  vlašću, 
U  mojih  ćeš  ju  ugledati  ruku  — 
Poslužit  će  se  njom,  kog  slugom  zoveš!" 

Marija  i  Margita  samo  su  prijegorne  duše,  pune 
ljubavi  i  smiljenja,  svaka  na  svoj  način :  Marija  meka 
i  slaba  kao  tanana  trstika,  a  Margita  na  sve  pripravna, 
odlučna  i  živahna,  ali  i  promjenljiva  Talijanka. 

Hrvati  Pavao  i  Ivan,  pa  Stjepan  Lacković  ljuti  su 
doduše  lavovi  na  braniku  prava  svoje  domovine:  Pavao 
joj  daje  u  službu  svoj  oštri  um,  Ivan  svoj  mač,  ubojit 
„svakomu,  koji  iz  svih  onih  hrvatskih  zemalja  svu 
krv,  sav  pepel  hrvatskih  junaka  snosi  za  grobni  hum 
hrvatskom  pravu"  (str.  23.,  kako  suvremeno  !);  a  Lac- 
ković je  pregorjevši  ljubav  Jelisavinu  tek  „izduben 
kamen,  u  kojem  gori  žižak  samo  jednoj  svetinji :  slo- 
bodi Hrvatske"  (str.  34.).  Ali  su  pravi  legitimisti,  do- 

broćudne  vjerne  sluge,  spremne  i  u  pakao  za  dru- 
goga —  za  gospodara.  Oni  će  onomu,  koga  zavole, 
i  krunu  sakovati  ili  je  za  njega  iz  vražjih  pandža 
istrgnuti;  ali  sami  za  vlašću  nikad  posegnuti.  Prema 
tome  Hrvatima  pjesnik  i  daje  čedne  uloge  na  pozor- 
nici, a  veće  iza  kulisa  —  kako  im  biva    i    u    životu. 

Čudim  se,  što  nije  pjesnik  već  ovdje  jače  istakao 
Pavla  biskupa,  nego  mu  je  u  kasnijim  dijelovima  tetra- 
logije  (bolje  pentalogije)  namijenio  veću  ulogu.  Ta  to 
je  bila  najmarkantnija  ličnost  i  najkrupniji  značaj 
ovoga  doba :  veleuman  čovjek,  biskup  katolički, 
poklonik  jerusolimski,  pa  ide  kao  glava  nezadovoljnih 
velikaša  hrvatskih  protiv  obiju  kraljica  po  novoga 
kralja  preko  mora  u  Napulj  —  a  ide  kroz  Rim, 
koji  baš  onda  ratuje  s  tim  kraljem  i  koji  je  prokleo 
toga  istoga  kralja  već  dvaput.  To  su  zagonetke,  to 
su  prezanimljiva  lica  i  zahvalna  grada  za  različite 
pjesmotvore ! 

Ali  pjesnik  ne  dira  u  tu  stranu  (barem  ovdje  ne)f 
nego  prikazuje  u  sjajnom  onom  prizoru  poklonstva 
(IL  č.  10.  prizor)  Hrvate  umjerenima:  oni  nisu  Huni, 
oni  ne  će  s  Karlom  na  Rim  (str.  53.) ;  oni  žele  samo 
svoju  samostalnost  i  slobodu  očuvati  od  oholih  i  silo- 
vitih Madžara. 

I  to  je  prva  ozbiljna  pregrada  pregnuću  Karlovu. 
Tu  niče  sad  opreka  između  ideje  patriotizma  i 
opće  slobode  ljudstva.  Stoga  mi  se  čini,  da  dr. 
Vodnik  u  pomenutoj  raspravi,  premda  vrlo  lijepo  raz- 
laže misao  te  drame  sa  historijsko-genetičkoga  staja- 
lišta, sasvim  ne  pogađa  (str.  68.),  ako  drži,  da  je  samo 
okolina  Karlova  „suviše  kršćanska"  i  nesklona 
na  borbu  protiv  pape,  te  da  je  Karlova  „tragička 
krivnja    samo    nepravo   vrijeme";    jer    su 

Madžari  spremni  poći  s  njime  na  Rim,  a  Hrvati  su 
se  već  i  borili  prije  s  njime  u  Italiji  protiv  Rima,  te 
ga  i  pored  svega  prokletstva  izabrali  za  kralja. 

Karlova  je  tragika  i  u  tom,  što  se  razočara  kod 
prvoga  koraka  u  svojim  pomoćnicima,  u  okolini,  a 
onda  se  nagomilavaju  redom  prepreke  i  ograde.  I  on 
je  čovjek  te  klone  već  u  IV.  č.  pred  tolikim  nepri- 
likama, pa  i  njegova  odluka  sve  više  blijedi ;  njegovu 
]e  sjajnu  misao  i  žarku  volju  potamnio  i  ohladio  sam 
pokušaj  izvedbe  —  sudbina  ljudske  nesavršenosti, 
nemoći  ljudske.  U  Karlu  je,  držim,  prikazana  misao 
i  volja,  kao  i  u  Bvronovim  i  Shelley-evim  junacima 
Manfredu,  Kainu,  Laonu,  Prometeju ;  i  oni  misle  i 
boce,  ali  čina  ne  izvrše,  jer  ne  mogu,  to  nije  u  vlasti 
čovjeka.  I  to  je  ono  tragično,  ali  i  uzvišeno :  boriti 
se  i  boriti  pa  i  propao  i  ne  postigao  svrhe  —  jer 
nagrada  bi  borbu  omaljila,  pojeftinila,  obescijenila  . .  . 

Ali  se  čini,  da  nije  samo  čista  misao  ljudskoga 
oslobođenja  bila  Karlu  razlogom  za  borbu  protiv  pape. 
I  on  je  čovjek  od  krvi  i  mesa,  a  u  prvom  redu  kralj 
napuljski,  Talijan,  a  papa  mu  otima  tu  krunu,  zato 
mu  se  Karlo  hoće  i  osvetiti.  Stoga  on  onako  toplo 
priča  Mariji  o  ljepotama  i  prednostima  Italije  ;  stoga 
ne  da  Jelisavi  i  Lackoviću  Hrvatsku  s  Dalmacijom 
(str.  50.)  radi  svoga  Napulja;  stoga  zabranjuje  pod 
živu  glavu  predati  Aversu;  stoga  u  IV.  i  V.  činu  teži 
za  svojim  dragim  zavičajem  sit  borbe  i  patnje.  A  i 
Blaž  Forgač  (u  IV.  č.  str.  78.)  grdi  ga  kao  tudinca 
te  buni  svoje  Madžare  protiv  njega  kao  tuđina,  koji 
ih  zove  na  daleku  vojnu  izvan  domaće  zemlje,  što  je 
protiv  njihove  sloboštine. 

U  toj  se  drami  probio  na  vidik  pjesnikov  genij 
te  zasjao  u  svoj  svojoj  snazi  i  izvornosti ;  tu  ima  ve- 

ličanstvenih  prizora,  sukoba  i  borba  dramatičkih,  do- 
stojnih Sekspira,  ima  lirskih  opisa,  punih  pjesničkoga 
biserja,  slika,  poredaba,  krepkih  metafora,  različnih 
udešaja,  osobito  u  II.  č.,  gdje  slavlje  slavi  romantika 
s  erotikom. 

Kako  je  pjesnik  savijesno  (i  presavijesno  katkad) 
pazio  na  historičku  vjernost,  čuje  se  u  tragediji  i 
škripa  kola  onodobne  svjetske  povijesti :  borba  pape, 
Sigismunda,  Poljaka  itd. 

Ali  pored  sve  te  zagasite  draperije  povijesne 
bljesne  u  drami  na  mjestima  i  po  koja  nama  suvre- 
mena misao  ili  čuvstvo  pjesnikovo,  kao  i  u  dramama 
Schillera,  Alfierija,  Manzonija.  N.  pr.  na  strani  35, 
veli  Lacković : 

„Othrvat  se  Madžarom  naš  je  cilj  — 
Drugovat  s  njimi  ne  možemo  nikad". 

To  će  isto,  malo  drugačije,  reći  sam  pjesnik  u 
saborskim  govorima  o  pitanju  pučkih  škola,  o  učenju 
madžarskoga  jezika.  Koliko  ima  takih  misli  u  besjedi 
Pavla  Hrvata  na  str.  52.,  kao  i  na  str.   102.  itd. 

A  čini  se,  da  je  i  ono  slobodarstvo  Karlovo  u 
drami  odjek  suvremenih  događaja  po  tadašnjem  svi- 
jetu. Već  je  g.  1858.  I.  G.  Findel  počeo  u  Njemačkoj 
izdavati  slobodnozidarski  časopis  „Die  Bauhutte"  na- 
stojeći da  reformira  stare  lože  zidarske,  da  probudi  u 
njima  novi  život.  I  uspjelo  mu  pokrenuti  silan  zamah 
slobodnozidarske  literature,  te  je  g.  1872.  osnovan 
veliki  savez  slobodnozidarskih  loža  po  Njemačkoj, 
kod  čega  je  i  sam  carević  Fridrich  Vilim  sudjelovao. 
U  Italiji  su  pak  pogotovo  iza  ujedinjenja  njezina,  do 
kojega  su  joj  pomogla  različna  tajna  društva  (n.  pr. 
carbonari),    procvale    slobodnozidarske    lože    osobito 

pod  vladom  Viktora  Emanuela  I.  Isto  je  tako  već  po 
svemu  svijetu  bila  odjeknula  glasovita  besjeda  Stros- 
majerova  s  vatikanskoga  koncila,  a  Preradović  mu 
ispjevao  odu  (g.   1870.),  koja  počinje  riječima : 

„Drhtnu  Rim  vječni,  sva  se  zemlja  lecnu 
S  Tvog  gromnog,  s  Tvog  potresnoga  slova  .  .  . 
Već  od  trešnje  te  starinskoj  na  zgradi 
Puče  zid  diljem,  iz  mračnih  mu  rupa 
Već  lete  širom  nepokojne  sove, 
Miševi  sliepi". 

A  onda  nastavlja: 

,,S  ponosom  sav  svijet  priznaje  Tebe 
Prethodnikom  svog  neodoljivoga 
Tieka  pram  stalnom,  vječitom  si  cilju 
Uzorna  boljka". 

I  u  tom  zvuku  dalje  oreći  slavi  Prerad  vladiku 
kano  „zlatousnoga  vjesnika  novoga  dan  a".  Za 
njim  se  povodi  u  tom  slobodoumlju  i  Marković,  te 
namjenjuje  svome  Dračkome  zadaću,  da  „uskrisi  čo- 
vjeka iz  mračnih  raka  stoljetnih",  da  ga  izbavi 
„kuge  maremna  tiberskih". 

Ali  je  kasnije  pjesnik  poput  Piera  u  „Vojni  i 
miru"  promijenio  mišljenje  o  toj  slobodno-zidarskoj 
udruzi  i  razabrao,  da  je  i  ta  tajna  družba  slobodo- 
umna samo  za  opsjenu  te  iskorišćivanje  naivnih  po- 
jedinaca i  naroda,  a  na  korist  protežiranih  izabranika. 

I  ta  je  veličajna  drama  hrvatska  i  domaća  čekala 
u  čami  na  svjetlo  pozornice  čitave  dvadeset  i  dvije 
godine  dana  sve  do  uprave  inteligentnoga  Miletića, 
koji  je  njome  počeo  novu  sezonu  g.   1894. 

I  ovaki  je  dakle  pjesnik  morao  osjetiti  trajnu 
vrijednost  one  duhovite  i  pune  iskustva  rečenice  nje- 
mačkog pisca  :„  Junaštvo  je  napisati  valjanu  dramu,  ali 
da  ju  doturaš  na  pozornicu,  moraš  biti  lakaj".  Neka 
se  time  tješe  i  manje  vrijedni  njegovi  nasljednici. 

Baštinjenu  hladnoću  spram  domaće  hrvatske 
drame  nije  moglo  stopliti  ni  njegovo  žarko  domoljubivo 
čuvstvo.  Na  njegovu  se  stihu  doduše  osjeća  tvrdina 
dramatske  cjelice,  ali  se  ćuti  i  okrepni  miris  te  prh- 
koća  uzorane  mekote.  On  je  morao  sam  stvarati  dra- 
matski jezik,  dramatsku  metaforu  i  jezgrovitost,  dramat- 
sku jedrinu  i  kratkoću  naprama  epskoj  opširnosti  Bogo- 
vićeva  izričaja,  zbijenost  i  krepčinu  dramatske  grade 
spram  sadržajne  epike  u  Demetera,  u  Kukuljevića,  u 
Preradovića.  Lako  je  piscu  kod  drugih  naroda  (Tali- 
jana, Franceza,  Nijemaca,  Engleza),  gdje  su  već  od  vije- 
kova  udomljene  stalne  besjede,  fraze  i  rijekovi,  gdje 
su  kao  klišeirane  slike  i  prenosi  zajednička  svojina 
svih  pisaca.  Ali  je  mučno  u  nas,  u  narodu,  koji  tek 
stvara  i  traži  svoju  frazeologiju,  kao  što  kišni  po- 
točić krči  svoju  putanju.  No  zato  nam  je  jezik  u  po- 
jedinaca svojskiji,  individualniji,  slikovitiji,  bujniji,  bo- 
gatiji, kako  to  vidimo  i  u  Markovića. 

Nacrt   pentalogije. 

Pjesnik  je  u  posebnom  izdanju  „Karla  Dračkoga" 
iz  g.  1872.  metnuo  na  omot  ovaj  natpis:  „Hrvatski 
Pokret.  Dramatski  cvklus  u  četiriju  dijelih.  Spjevao 
Franjo  Marković.  I.  dio.  Karlo  Dračk  i".  Iznutra 
je  dodao  k  sporne autome  napisu  poslije  I.  dijela  jošte: 
„II.  Dio.  Jelisava.  III.  Dio.  Ivan  Hrvat.  IV. 
Dio.  Stjepan  Lacković". 

U  to  je  dakle  doba  smjerao  dopjevati  tetralogiju, 
dok  je  g.  1905.  zamislio  još  pridati  i  petu  dramu  o 
Pavlu  Hrvatu  te  čitavu  pentalogiju  izraditi.  Nažalost 
nije  to  djelo  dalje  od  nacrta  izvedeno.  Ali  je  i  nacrt 
sjajan  i  karakterističan  za  velikoga  našeg  dramatika 
poput  genijalne  osnove  kakova  umna  stratega  ili  kao 
veličajan  plan  kakova  arhitekta. 

Nacrt  ima  144  paginirane  stranice  koje  na  de- 
belu tvrdu  papiru  koje  na  mekanu  i  tanku,  a  u  obliku 
arka;  osim  toga  ima  još  pridodataka  i  priloga  bez 
paginacije.  Pjesnik  je  to  svake  godine  pomnjivo  revi- 
dirao, dodavao  i  mijenjao  ili  brisao.  To  bi  svakako 
trebala  akademija  izdati  u  svome  zborniku  za  knji- 
ževnost. 

Ja  ću  ovdje  samo  nešto  izvaditi,  da  se  vidi  pje- 
snikov zamišljaj,  postupak  i  rad  u  tome. 

Na  str.  1.  s  natpisom  „Tetralogija"  (1.)  stoji  sa 
strane  na  starom  tvrdom  papiru  olovkom  pribilježeno  : 
„Revizija  6/IV.  1910."  Zatim  dolazi  crnilom  pisan 
sam  nacrt: 

„Na  koncu  4-oga  akta  u  III.  Ivan  (i  Pavao)  Hrvat, 
pošto  je  tiekom  4-oga  akta  izmolio  Lacković  u  Sigis- 
munda,  da  će  pomilovati  Ivana  Hrvata,  Sigismund 
osnuje  to  pomilovanje  na  samom  stratištu  izvesti  po- 
niženjem Ivana  pred  narodom.  Zato  na  početku  5-a 
akta  dolazi  sam  Sigismund  s  Marijom  na  domak  stra- 
tišta  i  tuj  poziva  preda  se  Ivana,  da  se  skruši  i  za 
milost  moli  (a  na  lancih  je).  On  nasuprot  hoće  to 
samo  po  tiho  pred  samim  vladarima  —  te  odstupi 
puk  i  tek  dvorani  ostaju  u  blizini  kralja  i  kra- 
ljice. Tada  Ivan  kao  bojnik  po  tiho  kazuje  Sigismundu 
sve  krivnje  i  zločine  njegove  i  proriče  njemu 

i  odvjetku  kaznu  božju  i  razsap;  a  tad  Si- 
gismund  naredi  njegov  smak  uz  muke  na  kotaču  — 
to  je  pri  zahodu  sunca  —  Mariju  onesvešćenu  odnesu 
sa  stratišta  uz  Sigismundovu  i  dvoranjsku  pratnju. 
Pri  bakljah  izvodi  se  muka  smrtna  osuđenika  iza 
kulisa  u  lievom  zadku,  tako,  da  se  pomišlja 
da  se  vidi  iz  lieva  zadka  u  kulise  mjesto,  gdje 
umire  Ivan  Hrvat  bez  jada  a  na  pozornicu  da  se  čuju 
njegove  uzdisajne  rieči".  (Iza  toga  je  brisano  olovkom 
nešto  o  Pavlu,  kao  i  prije  već  na  dva  tri  mjesta.).  „Pri 
smrti  Ivanovoj  moraju  biti  nazočni  njeki  iz  Hr- 
vatske. Sigismund  ih  je  dao  dopratiti  pod  stražom, 
da  bude  zastrahom  smrt  prvaka  njihova  —  ali 
bude  ne  zastrahom  nego  pobudom  na  osvetu.  Noć 
i  mjesečina :  dolazi  i  Lacković  i  očajan  razgovara 
s  mučenikom  —  na  samu.  Tada  se  njemu  čini  da 
čuje  glas  anđela  i  vidi  anđela  lik  (a  i  gledaoci 
vide  anđela,  koji  tješi  umirućeg :  taj  anđeo  Ivana 
ovjenčava  viencem  mučenika  pa  onda  s  njegove 
glave  taj  vienac  donosi  Lacković  u,  a  taj  odlučuje 
primiti  sad  na  se  taj  vienac  muke  i  pokušati  zadnji 
boj  za  domovinu.  (Taj  anđeo  će  se  onda  pokazati  u 
IV.  5.  Lackoviću  pri  njegovu  umiranju  na  trgu 
pred  sabornicom  križevačkom.  Lackovića  mrtva 
u  IV.  5.  na  pokop  odnaša  žena  mu,  te  ona  za- 
vršuje  sav  ciklus  —  poput  Jugovićke  ili  Kosovke 
djevojke".  (Uz  ove  riječi  dolazi  olovkom  pripisana 
ova  rečenica):  „Ne,  bude  još  V-a  drama:  Mati  Hr- 
vatovka  i  Pavao". 

Prema  tome  se  vidi,  da  je  pjesnik  pentalogiju 
kasnije  (g.  1905.)  zasnovao.  Zato  na  str.  3.  nacrta  u 
sredini  poslije  razgovora  pomenutoga  već  anđela  i 
Lackovićke,  koja  plače  nad   mrtvim    mužem,    dok   je 

anđeo  tješi  uskrsnućem,  a  ona  pita    „kada?",    odgo- 
vara joj  Pavao  dolazeći  kao  poklonik  iz  Palestine. 

Na  str.  5.  ima  interesantan  značaj  iznesen  u 
mladom  sinu  Lackovićevu  Mladenu,  koji  je  sjajno 
odgojen  od  popa  glagoljaša,  poslan  u  Bolonju  upio 
talij.  slobodoumlje  i  bogomilstvo,  te  je  u  domovini 
postao  glava  zavjerenika  itd. 

Na  str.  7.  stoji:  „Epilog  (V)  (Smrt  Pavla  Hrvata 
i  njegove  majke  i  njegova  oporuka.)  U  tom  treba 
da  su  sve  ideje  za  budući  preporod  hrvatskoga  na- 
roda pokazane  ;  Pavao  Hrvat  na  visini  prosvjete 
kršćanske  stojeći  daje  program  izbavni  moralno 
političke  renesanse,  t.  j.  političke  renesanse  na  m  o- 
ralu  i  intelektu  osnovane,  ali  i  na  obće  na- 
rodnom ne  samo  stališkom,  dakle  povrat  na  staro- 
bitno  slavenstvo  bezkmetne  jednakosti  pred  za- 
konom, jer  svi  su  djeca  božja,  nema  privile- 
gija osim  veće  zaslužnosti  i  vriednosti 
osobne.  Pavao  Hrvat  osniva  sve  na  bibliji ;  a  na- 
dovezuje  i  na  Cirila  i  Metoda,  ter  na  nesreću  Sva- 
topluka  radi  odbijanja  Metodove  glagolice".  —  To  je 
posljednje  Marković  već  u  pjesničkoj  pripovijesti 
„Povratak  pod  hrvatskoga  kralja"  natuknuo  na  usta 
Hairvanova  (str.  80. — 81.).  —  Dalje  se  u  nacrtu  pripovi- 
jeda o  Pavlu,  kako  je  bio  riješen  od  smrtne  osude, 
oduzeta  mu  misa  i  svećenički  čin,  te  sebi  pjesnik 
savjesno  kaže  u  zagradi:  „Treba  iz  stručne  knjige 
to  izvaditi",  naime  ceremonije  kod  toga  posla.  Isto 
tako  priča  niže,  da  je  Pavao  bio  i  na  grobu  Isusovu, 
pa  se  vratio  na  dubrovačkom  brodu  kući  bolestan 
na  srcu,  a  u  zagradi  pisac  sebi  prikričava :  „pitaj 
Radovana  (t.  j.  sina  liječnika)  za  knjigu  o  bolesti, 
koja  neizlječiva  sigurnu  smrt  donosi  i    to   trenom,    a 

ipak  svjež  duševni    život   i    prilično    tjelesni   sve    do 
nenadnog  izdaha". 

Na  strani  je  9.  divna  karakteristika  majke  Pav- 
love prema  pučkoj  riječi  „mila  majčice,  biela  crkvice". 
Ona  je  spoj  Ivanove  hrabrosti  i  Pavlove  učenosti,  te 
svojom  prirodnošću  nadmašuje  Pavlovu  diplomaciju 
itd.  Ali  tu  se  čitatelj  ujedno  zamisli  i  osjeti  s  bolom 
tragiku  ljudske  nemoći  u  izvedbi  svojih  ideala,  u  bli- 
jedom ostvarivanju  svojih  sjajnih  zamišljaja.  Bog  zna, 
kako  bi  to  bio  pjesnik  izveo  za  pozornicu. 

Na  str.  11.  ima  nacrt  za  II.  i  III.  dio  pentalogije, 
gdje  veli,  da  „već  u  2.  aktu  II.  treba  da  se  pokaže 
z  a  r  o  d  a  k  razlaza  u  radu  između  glavnih  pokretača, 
pa  da  raste  do  konca  II.  Pavao  naime,  Ivan,  Lac- 
ković  i  Paližna  imadu  i  zastupaju  svaki  drugu  ideju 
političnu,  pa  se  samo  na  oko  slože  —  ali  se  među- 
sobno ne  očituju  za  vremena  iskreno,  nijedan 
nemajući  potpunopovjerenjeu  drugoga,  dakle 
za  š  ute  jedan  drugomu  najintimnije  misli,  dakle  „rač- 
vasti kolac  u  zemlju  ne  ide".  Treba  naći  svakomu 
od  njih  glavnu  političku  misao.  Ivan  misli,  da  bi 
njega  imala  zapasti  —  pobjednik  je  vojskovođa, 
ime  mu  je  Hrvat  —  te  drži  da  heros  eponimos 
Hrvat  njemu  bijaše  pradjed"  itd. 

Na  str.  13.  zanimljive  su  karakteristike  Gorjan- 
skih  oca  i  sina,  donekle  Pavla  i  Ivana,  pa  Lackovića. 

Na  str.  19.  potkraj  veli,  da  je  hamartema  (krivnja) 
Ivanova  smrt  Jelisave,  Pavlova  je  hamartema  tvrdo- 
glavost legitimistična  načelna,  nepraktičnost  politička, 
hamartema  Lackovića  čuvstvena  romantika,  Paližne 
retorična  taština,  bujnost  i  cifrastost,  a  nesposobnost 
ujediniti    druge.    (U    zagradi   stoje   ove   riječi:    ,,a   la 

Ljubić  —  Hrvate  drži  za  inferiorne".  To  misli  pjesnik 
na  staroga  Simu  Ljubica,  bivšega  čuvara  muzeja). 
Nadalje  kaže,  da  Paližna  zadojen  talijanskom  kultu- 
rom gleda  odozgo  Hrvate  Posavce  i  Bošnjake  ...  on 
drži  Pavla  za  pedanta,  Ivana  za  prosti  Haudegen,  a 
Lackovića  za  fantastu. 

Jamačno  su  to  opažanja  i  iskustva  Markovićeva 
iz  suvremenih  stranaka,  društva  i  života  narodnoga, 
pa  mogu  služiti  i  danas  opomenom  sadašnjosti  za 
budućnost.  Vrlo  je  značajna  u  tom  smjeru  i  str.  21. 
(od  sredine),  gdje  se  veli,  da  mlađahna  ona  roman- 
tična ljubav  Lackovića  i  nestalnost  kao  prelazi 
na  njegove  sinove,  te  uzroci  njihovu  propast,  a  pri- 
donosi i  neuspjehu  narodne  stvari.  Analogna  toj  ne- 
stalnosti Lackovića  u  ljubavi  jest  nestalnost  po- 
litička u  njega  i  kod  Bošnjaka  i  kod  drugih  Hrvata  .  . , 
Tu  nestalnost  hoće  pisac  da  tumači  tadašnjim  duhom 
vremena,  primjerima  talijanskim  i  vladarskim,  dok- 
trinom Machiavellija  —  koga  treba  pročitati  — r  (kaže 
sebi  u  zagradi) . .  .  Ali  na  koncu  veli,  da  Hrvat  kao 
„slabiji  imade  biti  stalan,  ustrajan,  iskren,  pošten 
složan,  pa  da  —  ako  i  propane  —  propast  njegova, 
jer  je  plemenita,  zarodak  je  veličini  i  većem  uspjehu 
potomaka.  Navlastito  u  V  treba  da  iz  rieči  Pavla 
i  matere  njegove  probije  i  kritika  svih  glavnih 
principa  političkih  i  pravi  način  i  pravo  na- 
čelo politike  za  oslobođenje  potlačenih.  Ovo  treba 
psihologijski  i  historijski  činjenicami  —  reć  bi  dina- 
mikom sociologijskom  —  dokazati". 

Slične  misli  razvija  pjesnik  i  u  filozofskoj  ra- 
spravi „Etički  sadržaj  naših  narodnih  poslovica"  (Rad 
96.  g.  1889.):  „Jer  narod  živi  samo  u  etičkoj  vri- 
jednosti svojoj,  te  nema  domovine  ni  tvarne,  ako 

nema  duševne".  Ovu  ćemo  zadnju  misao  sresti  i  u 
„Kralju  Zvonimiru" - 

Kako  je  pjesnik  i  dalje  nacrt  svoje  pentalogije 
marljivo  čitao,  mijenjao  i  prerađivao,  vidi  se  na 
svakoj  strani  rukopisa.  Ja  sam  opazio  (str.  52.),  da 
ga  je  i  g.  1906.  16.  oktobra  popravljao,  pa  g.  1907. 
i  1908.  18.  augusta  u  Kamniku,  te  sve  još  revidirao 
i  g.  1910.  4.  aprila,    kako  je    na  str.  61.  zabilježeno. 

Na  strani  111.  iznosi  nam  Marković  svoje  du- 
ševno stanje  poslije  umirne  izjave  liječnikove  o  nje- 
govoj višednevnoj  napetosti,  pa  nam  otkriva,  kako 
mu  je  došla  na  um  jezgra  V.  tragedije,  a  to  je  bilo 
već  g.   1905.   10.  novembra. 

Taj  je  rukopisni  nacrt  pravi  rudnik  dragocje- 
nosti, divnih  zamišljaja,  uzvišenih  osnova,  pronicava 
iskustva,  bogatstvo  ideja.  U  koju  god  stranicu  za- 
viriš, zasine  nešto  zanimljivo,  zamamljivo.  Vječna 
šteta,  da  to  nije  pjesnik  izradio,  jer  bi  to  bila  veli- 
čanstvena dramatska  epopeja  o  borbi  za  hrvatsku 
slobodu,  snabdjevena  silnom  znanstvenom  opremom 
historije,  psihologije,  sociologije,  folkloristike,  tako  te 
ne  znaš,  bi  li  se  divio  golemoj  fantaziji  i  genijalnom 
poletu  pjesnika  ili  pomnji,  savjesnosti  i  dubini  znanja 
učenjakova. 

Ostale   balade   i  romance. 

Poslije  toga  kraljevskoga  orlujskoga  leta  beskraj- 
nošću  nebeskih  visina  pjesnik  se  opet  poput  laste 
spustio  k  domaćem  krovu  i  s  njega  zirkao  u  ,,Z  v  i- 
jezdu  večernic  u".  Poslije  veličanstvene  kate- 
drale ziđe  malu  seosku  kapelicu.  Pjesma  ima  dva 
dijela : 

I.  0  zapadu  sunca  pod  vitim  jablanom  jada  se 
djeva,  što  jablan  ne  šumi,  da  joj  uzdah  ponese  dra- 
gomu na  daleko,  neka  je  se  dragi  sjeti.  Jablan  joj 
odgovara,  da  on  nosi  sinu  majčin  pozdrav,  ali  zalud, 
jer  majčine  molitvice  za  sina  padaju  na  glavu  zlato- 
kose  djeve,  uz  koju  se  on  privija  od  jutra  do  mraka. 
Djeva  se  sjetno  potuži  zvijezdi  večernjici,  neka  joj 
ponese  tihu  suzu  sa  svojom  zrakom  do  dragoga.  Ali 
joj  i  zvijezda  odvraća,  da  se  na  njezinim  tracima  sa- 
vila duša  starice  majke,  te  hoće  da  bdi  nad  sinom; 
ali  čarobnica  modrooka  ne  da  k  njemu,  tračak  zvi- 
jezdin  ne  dohvata  sina.  Djeva  ode  žalobna  doma  sa 
suzom  u  očima,  a  gavrani  crni  polete  povrh  nje 
k  sjeveru. 

II.  Siv  se  oblak  vije  s  juga,  za  njim  se  gone 
gavrani  —  a  blijed  ih  junak  motri,  te  se  sjeća  juga 
svoga  i  jablana  i  druge  iz  djetinjstva,  pa  moli  oblak, 
neka  ne  pada  na  nj  kao  kletva  djevojačka,  već  da 
mu  gasi  plamen  srca.  Moli  i  gavrane,  da  uminu  dalje, 
dalje,  jer  ga  srce  zebe  od  crne  slutnje,  kanda  ih 
šalje  mila  djeva  njemu  neharniku.  Boji  se,  da  je  više 
ne  će  čuti  ni  vidjeti. 

,,A  vi  misli,  a  vi  snovi, 
Poletite  k  jugu  momu 
Kao  bijeli  golubovi 
K  draginomu  plov'te  domu". 

Neka  se  vinu  k  prozoru  njenu  i  guču  ljubavnim 
gukom,    dok  se    ne  pomoli  van;    a  najnježnija  misao 
neka  sletne  k  licu  draginu  i  prousti  slatku  riječcu .  .  . 
Misli  i  snovi  poletješe  k  draginu  dvoru  i 
„Pred  oknom  se  njenim  viju 
Od  uranka  tja  do  spanka: 

—  I  na  okno  krilma  biju  —  ali 
Ne  zirnuo  nitko  vanka". 

Običan  događaj  iz  svagdanjega  života,  a  u  kako 
sjajno  ruho  pjesničko  zaodjenut,  poznatom  nam  već 
Markovićevom  idilom  okružen  i  okićen,  te  uzdignut 
na  Wordsworthovu  visinu. 

Pjesma  je  sva  prodahnuta  najnježnijim  čuvstvima 
spram  majke  i  drage,  a  oživljena  narodnim  personi- 
fikacijama i  apostrofima  oblaka,  gavrana,  jablana, 
zvijezda,  pa  puna  sjete  i  čežnje  kao  Goetheova 
„Mignon". 

Materinsku  beskrajnu  ljubav  još  jače  ističe  pjesma 
,,G  rob  jedinca",  u  tri  dijela  sastavljena : 

I.  Na  samotni  grob  jedinca  dolazi  tužna  mati  i 
razgrće  snijeg  s  njega,  da  bude  bliže  sinu,  da  mu 
toplim  srcem  zgrije  tijelo  i  oživi  ga  poljupcima,  kao 
nekoć  u  kolijevci.  Sinovlji  joj  glas  iz  groba  odgovara, 
da  se  zaludu  trudi,  jer  ga  je  probo  osvetni  mač.  Ali 
srce  ga  još  boli  i  gori,  jer  ga  netko  kune!  Moli  majku, 
neka  pusti,  da  ga  prikrije  snijeg,  neka  mu  ranu  srca 
gasi,  da  ne  čuje  glasa  iz  tuđine. 

II.  Na  proljeće  mati  sadi  na  grob  jelu,  bor  i  ružu, 
a  rukom  meće  na  križ  vijenac,  koji  pane  na  grob  — 
i  sin  se  u  grobu  prene.  Taj  je  vijenac  splela  ruka 
ostavljene  djevice,  koja  mu  prašta.  Sad  mu  je  lako 
na  srcu  —  te  i  on  prašta  njezinu  bratu  osvetniku. 
Sad  će  se  srce  smiriti  i  strunuti  —  ali  ne  će,  ne! 
Još  ga  boli,  rad  bi  ustati  i  u  boj  poći  za  svoj  hrvatski 
dom  —  no  grob  mu  ne  da,  i  to  mu  je  najgrda  muka. 
Majka  sadi  na  grob  jelu,  bor  i  ruže,  te  ih  zaljeva 
suzama,  da  porastu,  ne  bi  li  njihov  cvijet  i  list  po- 
uznijeli  dušu  sinovlju  iz  groba,  da  se  majka  potješi 
sinom,  a  on  premilom  otačbinom. 

III.  Žar  se  ljetnoga  sunca  titra  humom,  na  kome 
su  uzrasli  jela,  bor  i  ruže,  a  u  sjeni  njihovoj  tuži 
slavuj  skupa  s  majčinim  uzdasima.  Jela,  bor  i  ruže 
izvode  na  svijet  sjenku  sina,  da  se  mati  s  njime  po- 
razgovori,  a  on  da  se  nauživa  rodne  zemlje  i  da  vidi, 
da  li  joj  sviće  iza  dugoga  mraka  „žudeni  trak  slo- 
bode". I  majčina  ljubav,  jača  od  tuge  i  smrti,  oživi 
sina  zovući  ga  na  novi  dan,   te  joj  sin  zbori: 

„Ti  mi  vraćaš  najdraži  svijeta  dijel, 
Zavičaja  premilog  vidik  cijel: 
S  bliza  modro  Ivanjske  gore  tjeme, 
Dalje  Kalnik  i  Okić  i  Sljeme; 
Sunca,  zviezda  prvi  i  zadnji  sjaj, 
Dom,  slavulja,  ružu,  sved  zelen  gaj  .  .  . 
Iz  daljine,  čujem,  već  trubi  rog, 
Iz  visine,  čujem,  već  zove  Bog; 
Sto  sveđ  prosih,  on  će  mi  uslišati: 
I  moj  duh  će   s  braćom  u  boj  stati!" 

Heine  u  svojoj  pjesmi  „Die  Wallfahrt  nach 
Kevlaar"  vrlo  jednostavno  opisuje,  kako  mati  s  naiv- 
nom starinskom  vjerom  liječi  srčanu  bolest  svoga 
sina  zavjetujući  i  prinoseći  voštano  srce  blaženoj 
Djevici,  koja  oslobodi  mladića  od  bola  uzevši  ga 
k  sebi  —  smrću.  Marković  pak  ističe  neizmjernu 
ljubav  majke  i  preko  groba,  da  dozove  sina  u  nov 
život  kroz  bilje  i  cvijeće.  To  je  nova  misao,  prirodo- 
pisno- filozofska;  tu  Marković  spaja  stari  vjerski  obi- 
čaj s  modernom  naukom  o  životu  poslije  smrti.  Ali 
pored  panteističkoga,  bolje  rekavši,  prirodnjačkoga, 
materijalističkoga  shvaćanja  pridržava  pjesnik  još  i 
osobno  osjećanje  duše  i  čuvstvo  patriotizma. 

Pjesnik  se  ne  može  sprijateljiti  s  mišlju  Lukre- 
cija  Kara,  da  se  s  tijelom  raspada  i  duša,  te  svako 
individualno  osjećanje,  pogotovo  ne  domovinsko,  za- 
vičajno. Zato  on  s  onakovom  toplinom,  premda  se 
ovdje  radi  o  opće  ljudskim  čuvstvima  (o  ljubavi  majke 
i  djeteta),  ističe  i  svoj  hrvatski  osjećaj,  a  napose 
nagnuće  k  svome  zavičaju  Križevcima.  To  oglašivanje 
narodnosti  i  rodnoga  kraja,  taj  neke  vrste  egotizam, 
nalazimo  već  u  najstarijih  pjesnika,  n.  pr.  Hesioda, 
a  s  osobitim  miljem  iznesen  u  Katula,  s  ponosom  u 
Horacija,  u  novijih  kod  Heinea: 

„Ich  bin  ein  deutscher  Dichter, 
Bekannt  im  deutschen  Land..." 

(Buch  der  Lieder,  str.   102.). 

Horacije  se  i  Heine  hvale,  diče  svojom  vrijed- 
nošću i  zaslugama,  pa  se  i  gizdaju  pred  svojim  zem- 
ljacima. Marković  pak  tu  samo  izjavljuje  nježnost 
svoga  nesebičnog  osjećanja  prema  svome  zavičaju  i 
krasoti  njegovoj  poput  Chateaubriandova  ,,Le  mon- 
tagnard  emigre" : 

Combien  j'ai  douce  souvenance 
Du  joli  lieu  de  ma  naissance! 

U  toj  se  baladi  pjesnik  poveo  donekle  za  po- 
znatim motivom  iz  narodne  pjesme,  kad  se  junak  i 
junakinja  na  samrti  moli  rodbini,  da  im  na  grobu  za- 
sade stabla,  koja  će  se  nad  grobom  prepletati  i  lju- 
biti, a  pod  sjenom  se  njihovom  umoran  putnik  od- 
marati; ili  mole,  da  im  do  groba  načine  zdenac,  iz 
koga  će  se  trudnik  okrijepiti.  Sličnu  misao  izriče  i 
Ronsard    u  pjesmi    ,,De  1'  election    de  son    sepulcre" 

ne  želeći  nadgrobni  mramor-kamen,  već  stablo  i  lozu, 
da  prave  hlad,  gdje  će  ga  pastiri  veseleći  se  častiti. 
Sve  te  pak  sjeća  starih  klasika  .  .  . 

I  Marković  je  taj  spomenik  nesebičnog  egotizma 
izmijenio  u  svojoj  pjesmi  prijegornim  patriotizmom. 

,,B  e  n  k  o    B  o  t". 

Drugo  glavno  djelo  Markovićevo  po  vrijednosti 
i  po  opsegu  jest  tragedija  u  pet  činova  iz  hrvatske 
prošlosti  ,, Benko  Bot".  Sadržaj  joj  je  ovo: 

I.  čin.  U  banicu  se  Jelinu,  ženu  moćnoga  na  dvoru  bana 
Benka  Bota,  zaljubi  Hinko,  vojvoda  meranski,  brat  kraljice  Ger- 
trude,  koja  opazi  i  Jelininu  sklonost  prema  Hinku.  Kraljica  po- 
dupire tu  tajnu  ljubav,  jer  hoće  da  naškodi  mogućnome  Benku 
kod  svoga  muža  kralja  Andrije.  Ona  s  pomoću  Domalda  Ugrina 
uhvati  i  urotnička  pisma  braće  Benkove  Petra  i  Vladislava,  te 
i  njih  okovane  izručuje  kralju  baš  kod  pjevačkoga  natjecanja 
između  vojvode  Hinka  i  Klinksora,  dvorskoga  zvjezdara.  Kralj 
se  ne  da  potresti  u  vjeri  spram  svoga  pomoćnika  bana,  nego 
baca  u  tamnicu  i  suru  Hinka,  jer  je  protiv  zakona  radi  baničine 
časti  bio  dvoboj.  Na  tom  je  dvoboju  zadobio  i  ranu  na  ruci, 
koju  mu  je  kraljica  bila  povezala  modrom  vrpcom  s  Jeiininih 
grudi.  I  ta  vrpca  udara  u  oči  Benku.  Kralj  prepušta  svomu  Benku 
također  sud  nad  braćom.  Jelini  pak  na  molbu  daje  kraljevski 
prsten  za  oslobođenje  Hinkovo,  a  sam  ide  s  Klinksorom  ispitati 
zvijezde.  Jelina  oslobodi  Hinka  i  zaklinje  ga,  da  budu  brat  i 
sestra,  te  mu  tumači  svetost  posestrimstva  u  Hrvatskoj.  Kraljica 
se  prijeti  njoj  i  mužu  njenu  propašću.  Kralj  sa  Klinksorom  vidje 
zapasti  tri  zvijezde,  a  Klinksor  mu  proriče,  da  će  sve  troje  pasti, 
i  još  više.  Neka  padaju,  veli  kralj,  kad  nebo  tako  piše. 

II.  čin.  Jelina  se  bori  u  duši  između  vjernosti  spram  Benka 
i  ljubavi  prema  Hinku.  Ulazi  Benko  pa  je  iskušava  mrk  i  lju- 
bomoran veleći  joj,  da  je  svoju  braću  spasao  i  da  će  svi  skoro 
odavle  s  dvora  otići,  što  i  ona  žudi.  Benko  je  kudi  radi  one 
vrpce,    svetinje  djedovske  od  krpe  stijega  Svačićeva.  Ona  plače, 

jer  će  tu  vrpcu  kao  ukletvu  na  nju  baciti.  Nato  ulaze  spašena 
braća  te  zahvaljuju  Benku  i  hoće  da  se  oproste.  Uto  zakuca  na 
vratima  kraljica,  a  Benko  ukloni  braću  u  sobu  Jelininu.  Kraljica 
je  došla  pozdraviti  se  s  Jelinom,  jer  čuje,  da  već  večeras  odlazi. 
Ban  je  šalje  krivo  u  praznu  odaju,  a  sam  odlazi.  Kad  se  kraljica 
vrati,  otkriva  svoje  namjere,  da  želi  upropastiti  i  Benka  i  Jelinu, 
jer  su  oni  gospodari  u  kraljevini,  a  ne  ona  —  kraljica.  Podmeće 
krivi  list  Hinkov  u  molitvenik  baničin  i  odlazi,  kad  Benko 
ude.  On  odmah  posumnja  na  nju  te  nade  u  molitveniku  pismo, 
kojim  Hinko  zove  Jelinu  na  sastanak  i  bijeg.  Braća  hoće  da 
otputuju,  ali  ih  Benko  zaustavlja,  te  se  pod  dojmom  onoga  lista 
roti  s  njima  protiv  kralja  i  otpravlja  ih  u  Hrvatsku.  Onda  zove 
i  ženu  u  domovinu  i  moli  je  za  vjernost,  te  joj  vraća  vrpcu,  bu- 
dući stijeg  njihovu  sinu  —  kralju  i  vodi  za  slobodu  naroda.  Do- 
vodi je  do  slike  njena  oca,  da  je  gane  na  nekadanju  vjernost. 
Ona  se  uzda  u  svoj  otrovni  prsten  i  polazi  hladna  u  svoju  odaju. 
Benko  se  nada  i  moli  Boga,  da  mu  žena  prođe  tešku  kušnju. 
Ali  ona  iščeznu  iz  sobe.  On  leti  s  mačem  za  njom.  Uto  i  kralj 
već  sumnja  na  Benka,  Klinksor  ga  brani.  Jelina  se  jada,  što  ne 
može  dalje  hiniti  uz  Benkovu  veliku  dušu  i  divno  srce.  Benko 
je  ne  može  naći  te  pita  za  nju  jednoga  od  redovnika,  što  prolaze 
tuda.  Redovnik  mu  odgovara,  da  je  prošla  onud,  a  oni  idu  od 
umrle  djeve,  koja  je  postala  anđeo.  Benko  ponavlja  te  riječi  ne 
shvaćajući  ih. 

III.  čin.  Gertruda  očekuje  Jelinu  u  svoju  zamku,  da  je  osra- 
moti i  skupa  s  Benkom  uništi.  Već  se  boji,  da  ne  će  doći,  ali  Jelina 
dođe,  da  nade  Hinka.  Gertruda  joj  se  ruga,  da  je  njen  brat  ne 
ljubi,  već  da  ju  je  predao  njoj  na  kaznu.  I  priznaje  joj,  da  je 
ona  sama  napisala  ono  pismo  za  ljubavni  sastanak.  Jelina  joj  ne 
vjeruje,  da  je  Hinko  ne  ljubi,  i  ne  će  da  čuje  laži  o  njemu.  Tad 
joj  kraljica  otkrije,  da  je  to  sve  ona  sama  učinila,  da  nju  i  muža 
njena  Benka  uništi,  jer  joj  smetaju  kod  kralja,  smetaju  njezinoj 
vlasti,  otimlju  joj  krunu.  Ali  sada,  kad  vidi  Jelinu  oborenu  i  da 
uistinu  ljubi  Hinka,  ona  će  zakriljivati  njezinu  ljubav.  Neka 
ne  bježe  nikud,  jer  bi  ih  Benko  lako  dostigao  i  kaznio  .  .  .  Je- 
lina se  zgraža  na  taj  predlog  te  vidi  dubinu  propasti  svoje,  kad 
joj  se  kraljica  usuđuje  to  kazati.  I  s  prezirom  odbija  kraljičinu 
ponudu.  Nato  joj  Gertruda  očituje,  da  je  po  njenoj  volji  udana 
za  Benka;  po  njenoj  volji  došla  amo  na    dvor.    Ona    je    sama    i 

po  brata  Hinka  poslala  te  nastojala,    da  se  zaljubi  u  Jelinu  i  da 
u  nje  ljubav  raspiri. 

Stoga  mora  Jelina  ovdje  ostati  uz  muža  i  zadovoljavati  Hin- 
kovu  ljubav,  inače  će  zvati  Benka.  Benko  međutim  neopažen  ulazi 
i  sluša.  Ali  Jelina  ne  pristaje  na  sramotu,  nego  će  iz  baštinskog 
prstena  naći  spas:  ili  vjernost  ili  kap  otrova.  Sad  Benko  stupi 
naprijed.  Žena  mu  padne  pred  koljena,  ali  on  je  kune  i  odbija 
i  goni  u  svijet . . .  Ona  ode  očajna.  Sad  će  Benko  da  sudi  i  kraljici. 
Ona  ga  prekorava,  da  je  njenu  braću  progonio,  njoj  vlast  kratio 
i  muža  joj  otimao.  Priznaje  mu,  da  ga  je  starovjeka  vezala 
s  Jelkom,  da  je  potakla  ljubav  između  Hinka  i  Jeline,  samo  da 
mu  nemir  i  bol  zada,  kad  ga  drukčije  nije  mogla  skršiti.  Sad  je 
smlavljen  u  ženi,  sad  neka  se  opet  pokori  kraljici  i  postane 
slugan  kao  prije,  a  ne  da  vlada  i  grabi  krunu  njenoj  djeci.  On 
joj  odvraća,  da  je  želio  dobro  državi,  a  domovini  svojoj  isto 
tako.  Ali  zloća  kraljičina  pokvari  sve  nade  i  poruši  snove.  Zato 
će  se  latiti  još  jedinoga  mača,  koji  mu  osta,  te  njime  osvetiti 
nepravde  i  rane.  I  prvu  kazni  kraljicu  probodavši  je. 

IV.  čin.  Jelina  traži  Hinka  po  kraljevskom  vrtu.  U  njoj  se 
bije  duševni  boj  između  dužnosti  i  ljubavi  .  .  .  Napokon  joj  u 
tami  sine  vjenčani  prsten  s  otrovom.  Ona  odluči  dati  srce  onome, 
koga  ljubi,  a  tijelo  ostaje  mužu,  pa  popije  otrov  iz  prstena.  Tako 
već  klonulu  nade  Hinko,  te  se  poljube  prvim  cjelovom,  koji  će 
udijeliti  vječnost  onome  času  istinite  ljubavi,  jer  ljubav  je  i  od 
smrti  jača-  Ona  mu  kaže,  da  se  otrovala,  jer  ju  je  kraljica  odala 
Benku.  I  sama  priznaje,  da  je  zaslužila  smrt  radi  poštenjaka  Benka, 
te  mu  ga  na  samrti  preporuča  kao  posljednji  spomen  na 
nju.  Dokle  Hinko  nad  njom  plače,  nahrupi  na  nj  Benko  i  sili  ga, 
da  se  pobiju,  da  i  zavodnika  svoje  žene  smakne  kao  i  svodnicu 
Gertrudu.  Hinko  traži  od  Benka  mač  omašten  krvlju  sestrinom, 
da  mu  ga  urine  u  srce.  Kad  izmijene  mačeve,  sine  Hinku  u  pamet 
posljednja  poruka  Jelinina,  te  ne  će  da  se  bije.  Ni  Benko  ne  će 
da  ga  bez  obrane  kao  razbojnik  umori,  nego  će  ga  kasnije  po- 
tražiti u  boju.  Uto  se  čuje  buka  i  trka  s  bakljama.  Hinko  viče 
banu,  neka  bježi,  i  nudi  mu  svoga  konja.  Benko  uzima  i  mrtvo 
tijelo  ženino,  da  bude  poticalom  na  osvetu. 

Kad  on  iščeznu,  stupi  pred  stražare  Hinko  s  krvavim  ma- 
čem i  sebe  iskaže  kao  krivca.  Kralj  to  ne  vjeruje,  ali  kad  mu  pokaza 
i  okrvavljen  mač,    klonu    od    bola.    Klinksor    ga    tješi    i    veli,    da 

zvijezde  ne  pišu  H  i  n  k  o,  već  slično  ime  —  no  B  e  n  k  o  je  već 
davno  otišao.  Hinko  žali  sudbinu  svoga  roda  i  svoju  radi  takove 
ružne  smrti. 

Promjena.  U  Hrvatskoj  stari  Gojko,  otac  Jelinin,  s  bra- 
ćom Benkovom  očekuju  Benka  i  Jelinu.  Gojko  se,  dosad 
bolestan,  veseli  ljepoti  dana  i  rodnoga  kraja.  Vladislav  sluti  zlo. 
Petar  ga  tješi.  Ban  dolazi  na  konju  izdaleka  noseći  na  rukama 
Jelinu  —  mrtvu.  Braća  žale  Benka,  a  stari  Gojko  tuži  nad 
kćerkom.  Benko  položi  mrtvu  banicu  na  stube.  Plemići  s  različnih 
strana  dolaze  po  dogovoru  na  dvor  veseleći  se  banu,  ali  spa- 
zivši  pokojnicu  tronuti  šapću  ili  zanijeme  od  žalosti.  Benko  im 
izjavi,  da  je  otrovana  krivnjom  kraljice  Gertrude.  Gojko  će  je 
osvetiti.  Benko  pita  nazočne,  dokle  će  podnositi  ta  poniženja  i 
sramotu.  Svi  se  groze  ustankom  i  bunom  pa  se  ukrstivši  mačeve 
zavjeravaju  Benku.  Nato  se  oču  kraljev  glasnik,  koji  navješta 
smrt  Hinka,  što  je  umorio  kraljicu  Gertrudu,  svoju  sestru.  Kad 
glasnik  ode,  Benko  se  odaje  kao  ubilac  kraljičin  i  hoće  da  od- 
stupi kao  vod  ustanka.  Ali  mu  ne  dadu  braća  ni  ostali  plemići. 
On  ih  pita,  da  li  mogu  već  danas  dići  vojsku.  Petar  pronikn* 
njegovu  misao,  da  želi  naime  pomoći  Hinku,  koji  će  biti  preko- 
sutra osuđen,  te  reče,  da  za  vojnu  treba  barem  desetak  dana. 
Onda  im  Benko  pohvali  razboritost  i  oprez.  Ujedno  im  prepo- 
ruči, neka  ne  bude  čovjek  medu  njima  sveta  veza,  nego  misao 
rodoljublja.  Nato  ih  zakune  na  slogu  i  pošalje  kupiti  čete.  Benko 
sam  kolebajući  razmišlja,  da  bi  sramota  bila  za  nj  primiti  život 
od  zavodnika  svoje  žene;  a  opet  se  radi  o  slobodi  otačbine  i  o 
kruni  njegovoj  .  .  .  Ali  ne,  „podlošću  se  ne  obnavlja  slava,  nit  se 
na  krivici  osniva  prijesto!"  Tad  napiše  list  za  braću,  osedla  vranca 
i  oprosti  se  od  mrtve  žene,  od  rodne  kuće  i  od  domovine. 

V.  čin.  U  dvorištu  se  pred  tamnicom  čudi  tamničar  u  raz- 
govoru s  krvnikom,  kako  ubilac  sestre  mirno  spava.  Ali  je  Hinko 
čuo  noćas  pjesme  prolaznika  križara,  s  kojima  bi  rado  pošao  na 
put.  Muči  ga  duševna  borba  radi  tako  gadne  smrti  i  sramotna 
glasa  poslije  smrti.  Ali  mu  je  sveta  Jelinina  uspomena,  da  štedi 
Benka,  i  svlada  se.  Ulazi  kralj  i  Klinksor  s  nekoliko  Pečenega  i 
Podolaca.  Kralj  ga  nagovara,  neka  oda  krivca,  a  ne  podmeće 
sebe  radi  sramote  svjetske,  koju  će  križari  svuda  razglasiti.  Hinko 
mora  i  „božji  sud"  proći  te  ruke  nad  ranu  nadnesti,  da  protekne 
krv.  Ali  krv  se  ne  će  da  pokaže.   No  Hinko  tvrdi  i  dalje,  da  je 

ubica.  Tad  ga  vode  na  stratište,  da  ga  kotač  razlomi  i  raz- 
mrcvari.  U  to  se  ču  zvuk  trublje  i  poklici  „Živio  Benko  Bot!"  Bot 
se  ukaza  i  zaustavlja  ovršenje  kazne,  jer  je  o  n  krivac  kraljičinoj 
smrti.  I  dokazuje  to  mjestom  umorstva  i  mjestom  rane  protiv 
Hinka,  koji  ga  želi  spasti.  Andrija  ga  proglašuje  ubojicom, 
premda  ga  Hinko  brani  veleći,  da  to  Benko  zbori  smućen  od 
žalosti  za  ženom.  Benko  tvrdi,  da  je  osvetio  sramotu  svoje  žene, 
zato  neka  ga  slobodno  pogube  a  s  njime  i  pravdu  i  čast.  Hinko 
ga  i  dalje  brani  kao  vrijedna  krune,  ne  smrti.  Andrija  zove  u 
pomoć  Pečenege.  Domald  javlja  dolazak  buntovničke  čete  iz 
Hrvatske.  To  su  tast  i  braća  Benkova  kličući  Benku  Botu.  Svi 
s  kraljem  polete  na  njih,  a  Hinko  ide  biti  se  za  bana,  da  mu 
plati  smrt  Jeline.  Benko  žali  braću  i  tasta,  koje  savezane  dovode 
kraljevi  ljudi.  Oni  nisu  došli  na  kralja,  već  osloboditi  Benka. 
Kralj  ih  sve  osuđuje  na  smrt,  samo  im  najmlađega  brata  Natka 
pomilova.  Ali  on  ne  će  za  sebe  milosti,  već  za  dom  svoj.  I  Benko 
mora  gledati  prije  svoje  smrti  ubijanje  braće  i  rodbine.  Ali  oni 
ne  dršću,  već  smjelo  pjevaju  zavičajnu  pjesmu.  A  kad  ona  utihne, 
onda  će  zaoriti  divlji  glasovi  Pečenega  i  dozvati  Tatare,  koji  će 
Andrijinu  zemlju  opustošiti,  a  hrvatski  će  se  grobovi  otvoriti  i 
ustati    na  obranu    te  proslaviti   grobničko  polje  porazom  Tatara. 

Dr.  Vodnik  (s.  d,  str.  73, — 76.)  vrlo  lijepo  osvjet- 
ljuje povijesnu  i  genetičku  stranu  te  tragedije,  kao 
što  (str.  76. — 79.)  i  njezin  idejni  sadržaj.  Samo  drži 
(str.  77. — 78.),  da  je  „glas  slobode  ljudstva  i  časti  čo- 
vjeka u  Benkovoj  duši  još  neka  neskladna  septima  . .  .", 
da  Benko  „ima  reprezentirati  kao  i  Zvonimir  i  Karlo 
Drački  jednu  veliku  ljudsku  misao,  ali  baš  po  ovome 
je  njegov  karakter  nejasan,  neizrazit".  —  Ja  mislim,  da 
je  Benko  Bot  izrazit  i  jasan  zastupnik  pjesnikova 
političkog  uvjerenja  o  slobodi  otačbine  Hrvatske,  kako 
je  Karlo  Drački  odsjev  pjesnikovih  nazora  o  slobodi 
čitavoga  čovječanstva.  Oba  su  junaka  djeca  pjesni- 
kove subjektivnosti  i  objektivnosti,  da  tako  rečem. 
Samo  Karla  sprečava  u  njegovu  nastojanju  oko  ne- 
ograničene slobode  zakonita  ljubav,    a    Benka    smeta 


-  151  - 


!B7M> 


u  pregnuću  oko  zakonitosti  i  reda  slobodna,  neza- 
konita ljubav.  I  ta  je  bezmjerna  ljubav  jače  istaknuta 
nego  Benkova  ideja  domovinskog  boljka. 

Kako  nam  u  „Karlu  Dračkom"  prvi  prizor  otkriva 
buduću  borbu  i  ljubav  u  drami,  tako  nam  i  u  „Benku 
Botu"  odmah  na  početku  daje  naslutiti  sadržaj  tra- 
gedije :  ljubav  i  spletku.  I  tu  veliku,  duboku,  silnu 
ljubav  dvoje  srdaca,  tu  čistu  ljubav,  potamnjenu  i 
pomućenu  grdnom  spletkom,  a  spriječenu  zakonitim 
brakom,  prikazuje  nam  pjesnik  u  svoj  snazi  i  za- 
mamnoj  ljepoti  njenoj.  Kako  je  u  „Karlu  Dračkom" 
nosilac  te  slavodobitne  ljubavi  muškarac,  tako  je  u 
„Benku  Botu"  zastupnica  te  svesilne  ljubavi  žena 
—  banica  Jelina. 

Premda  je  njezin  muž  Benko  kao  predstavnik 
reda  i  zakonitosti  državne  i  društvene  čovjek  bez 
mane,  pun  vrlina  i,  kako  sama  priznaje  u  onom 
krasnom  monologu  na  početku  II.  čina,  čist  kao  sunce, 
ipak  ga  ona  ne  ljubi,  ne  može  ljubiti.  Duša  joj  bolna 
teži  za  Hinkom,  za  vanbračnom  ljubavlju.  Pjesnik  nam 
s  divnom  vještinom  psihologa  postupice  otkriva  dušu 
Jeline,  u  kojoj  gledamo  zametak  i  klicu,  rast  i  bu- 
janje zatomljivane  ljubavi,  opažamo  iskru,  plamen  i 
požar  potiskivane  strasti.  U  prvom  se  prizoru  I. 
čina  nazire  nesiguran  začetak  čuvstva  baničina  spram 
vojvode  Hinka  kao  drhtavi  cik  bijele  zore,  da  sve 
više  zarudi  njezin  trak;  ali  mu  topli  ruj  može  još 
prikriti  hladna  joj  osuda  dragoga  na  tamnicu,  da 
opet  prodre  na  dan  s  jasnom  molbom  za  miljenika, 
koga  izbavlja  iz  uze  i  nudi  pobratimstvom  kao  štitom 
od  nevjere  a  lijekom  od  spolne  ljubavi.  Ali  u  II.  činu 
više  ne  pomaže  taj  slabi  štit  i  krivi  lijek,  ta  to  je 
bilo  još  veće  dražilo  na  zabranjenu  ljubav.    Kako    je 

nesavladljiva  ta  ljubav,  dokazuje  onaj  monolog  na 
početku  II.  č.,  gdje  se  sjajno  riše  unutarnja  borba  raz- 
dvojenoga srca  čestite  žene.  Tu  je  Jelina  sva  ,,tr- 
zana  od  pandža  ćutne  bune",  sva  izmučena  du- 
gotrajnim, najljućim  bojem  između  srca  i  duž- 
nosti. 

„Moj  nesuđeni !    Zahman  sam  ti  ruku 

Ko  posestrima  pred  oltarom  dala  .  .  . 

Da  takvim  vezom  našu  sputam  muku, 

I  taj  vez  jača  moć  je  rastrgala! 

U  krasnoj  patnji,  što  me  ne  smiješ  ljubit, 

Još  ljepše  si  me  ljubio,  još  više". 

Tom  neizmjernom  ljubavlju,  od  koje  dragi  gine 
,,u  oku  noseć  raj,  u  srcu  pako",  još  ju  je  više  osvojio 
zauvijek,  premda  je  ona  bila  ,, tvrdim  lancima  vjere" 
za  Benka  svezana  kobnom  silom,  kad  još  nije  znala, 
što  je  ljubav.  A  sada  zna,  ali  je  već  kasno. 

,,Uz  Benka  biti  a  ne  ljubiti  ga, 
Razumjet  njegvu  dušu,  kolika  je, 
A  ljubit  ga  ne  moći :  preužasno 
Dušogublje  bez  konca". 

Spram  toga  je  jarma  svako  breme  na  svijetu 
lako.  Stoga  doziva  jadna  u  pamet  sebi  sve  druge 
uspomene  prošlosti,  utječe  se  slici  očevoj,  viče  nebo 
i  zvijezde  u  pomoć.  Ali  sve  to  ne  pomaže  protiv  zvu- 
kova zamamne  Hinkove  pjesme  i  harfe,  koji  ju  ne- 
odoljivom snagom  vuku  k  sebi,  te  očajna  vapije : 

,,Pala  sam  duboko, 

Nit  dublje  mogu,  čim  je  pala  vjernost 

U  duši  mojoj". 

I  tom  je  idejom  Marković  pretekao  u  nas  Tol- 
stojevu  „Kreutzerovu  senatu"  (g.  1890.)  i  neke  sje- 
vernjačke pisce,  koji  također  drže  i  samu  zlu  misao 
gotovim    grijehom  (n.  pr.  Didring  , .Opasna  igra"). 

Stoga  se  banica  i  vlada  onako  hladno  na  sve 
ganutljive  riječi  Benkove  o  krasotama  zavičajne  grude, 
kamo  će  se  skoro  povratiti,  te  na  divan  završetak 
njegove  besjede: 

,,A  nedjeljom  će  zvonik  starodrevni 

Šumovitog  iz  visa  provirući 

U  božji  hram  s  daleka  ljude  zvati. 

Daleko  svud  razlijegat  će  se  zvono, 

Daleko  će  se  bijeljet  svijet  idući 

Za  zvona  glasom.  I  nas  zvat  će  ono  .  .  ." 

banica,  trgnuvši  se  na  zvuk  Hinkove  harfe,  ne  smaže 
drugih  riječi  nego :  ,,  Jao  meni  I"  A  na  dalje  Benkovo 
spominjanje  : 

,,To  isto  zvono,  što  u  hramu  istom 
Pred  četir  ljeta  s  tvojom  dušom  čistom 
Ozivalo  se :  ljubim,  ljubim  Benka" 

ona  muklo  odgovara: 

,,Sad  šuti  zvono  raspuklo  i  —  srce". 

Njezina  je  kobna,  fatalna  ljubav  prema  Hinku 
izgrizla  , Jarice  vjere"  spram  Benka  zakonitog  muža 
te  je  odletjela  preko  svih  najčvršćih  i  najnježnijih 
veza  bračnih,  roditeljskih,  domovinskih  na  grudi  mi- 
ljenika svoga.  A  čin  svoj  opravdava  time,  da  ne  za- 
služuje tako  vrijedna  muža,  jer  mu  ne  može  vraćati 
jednaku  ljubav. 

,, Visoke  duše 
Ne  dohvaćam  mu,  prem  je  shvaćam  jadna. 
Ne  dosižem  mu  plemenitog  srca 
U  ljubavi.  Da  uvijek  varam  njega, 
Da  skvrnem  ljubav  njegvu  svojom  himbom  ?" 

I  moli  se  Bogorodici,  da  joj  utješi  muža,  a  ona 
bježi  ne  znajući  kuda.  A  kako  je  neugasiva  njezina 
ljubav,  te  je  ne  mogu  udušiti  nikakovi  otrovni  pli- 
novi, što  ih  Gertruda  baca  na  nju,  to  se  zrcali  iz 
prekrasne  one  scene  u  III.  č.,  1.  prizoru,  kad  joj  kra- 
ljica laže,  da  ju  je  Hinko  varao  i  na  cjedilu  ostavio 
za  ruglo  i  kaznu.  Jelinina  vjera  u  Hinka  i  u  njegovu 
ljubav  ostaje  nepokolebljiva  i  nepotresena  kraljičinim 
klevetama  : 

,,0n  ljubi 

Toliko,  da  sam  stradanju  se  svakom, 

Sramoti,  bijedi,  hotjela  privoljet  .  .  . 

Toliko  (ljubi),  kolika  je  tvoja  laž  i  varka  .  .  . 

Ja  ćutim,  znam,  da  tako  jest  .  .  . 

On  me  ljubi". 

A  kako  je  uzvišena  ljubav  njena  nad  niskim 
shvaćanjem  kraljičinim,  jasno  izbija  iz  onoga  mjesta, 
kad  Gertruda  nuđa  okrilje  njoj  i  Hinku  kao  ljubav- 
nicima pod  štitom  Benkova  imena.  Banica  se  zgraža 
s  te  gnusne  ponude  pa  se  ponosito  uzdiže  nad  bezdan 
sramote  i  nevolje,  te  kao  vita  jela  nad  strahovitim 
ponorom  vije  svoju  u  oblake  glavu  prkoseći  viho- 
rima nesreće,  što  oko  nje  i  nad  njom  huje  i   prijete. 

,, Sramotu  moju 
Taj  savjet  mi  u  svoj  strahoti  kaže  .  .  . 
0  ženo,  moje  ti  ne  slutiš  borbe, 

Ni  slutila  još  nisi,  što  je  ljubav. 

Sto  radost  vedra,  što  jadduše  ženske... 

Ah  da 
Povratit  mi  se  dužnostim  života 
I  tihu  stradanju  .  .  .  Tvoga  vodstva 
Ni  tvoje  zaštite  mi  treba  nije  ; 
Od  mene  bjednija  si,  ja  te  žalim". 

A  kad  joj  kraljica  okrutna  kao  usud  viče,  da 
joj  nema  izmaka  iz  njezinih  šaka,  te  joj  daje  na  izbor 
ili  preljub  sa  Hinkom  ili  kaznu  od  Benka,  banica 
Jelina  poput  kralja  Karla  Dračkoga  ostaje  slobodna 
i  svojom  voljom  bira  smrt  kličući : 

„Ne  doseže  ti  moć  do  duše  moje, 
Do  moje  ljubavi,  nje  satrt  ne  ćeš. 
Prizovi  Benka,  prije  njega  smrt  će 
Pristupit  k  meni  .  .  ." 

Kad  je  Benko  prokune  i  progna,  ode  očajna  u 
mrak  i  traži  po  vrtu  dragoga.  K  njemu  bi  rada  došla 
čista,  kao  nekad  Benku,  zato  jadikuje: 

„Oj  dobi  moja  zlatna,  da  se  vratiš, 
Da  može  dragi  moj  zelenim  vijencem 
Naresit  glavu  mi,  bjelinom  vela 
Lik  djevojački  prekrit  —  sada  jao! 
Kroz  vjenčani  bi  gledo  vel  —  crn  obraz, 
Moj  obraz  crni.  S  njim  ne  mogu  k  dragom" 
(IV.  č.  1.  priz.). 

Taj  je  motiv  na  svoj  način  krasno  obradio  po- 
slije naš  vrsni  novelist  Janko  Leskovar  u  sarajev- 
skoj „Nadi"  pod  natpisom  „Jesenski  cvijeci",  a  do- 
nekle i  u  noveli  „Sjene  ljubavi"  u  zbirci  „Matice 
Hrvatske"  za  g.   1897. 

Jelinu  u  tom  beznadnom  trenu  opomenu  kobni 
prsten  Benkov  ili  na  vjernost  ili  na  smrt,  a  ona  hoće 
oboje  : 

,,Kog  ljubim,  njemu  srce  dajem  cijelo, 
Kom  vjeru  dadoh,  njemu  mrtvo  tielo". 

Čarobna  se  moć  njezine  ljubavi  raskriva  u  da- 
ljem razgovoru  s  Hinkom,  kad  je  on  nade  i  poljubi : 

,,Da  se  hoće 
Trenutak  taj  produljiti  u  vječnost  .  .  ." 

i  dalje : 

,, Zadrži  ovaj  čas.  Tvoj  prvi  cjelov 
Udijelit  će  mu  vječnost,  ako,  dragi, 
Istinito  me  ljubiš".  — 

I  sve  što  dalje,  sve  jače  .  .  .  plamti,  ona  ne  će 
ni  o  čemu  da  govori,  već 

„Trenutak  ovaj  zadnji 

0  nikom  ne  ću  slušat  van  o  tebi 

1  tebe  gledat  samoga.  U  tvojem 
Zaboravit  ću  naručju  i  na  to, 
Da  umirem". 

Ona  se  priznaje  krivom  svemu,  vrijednom  smrtif 
jer  nije  mogla  obastati  uz  plemenitoga  Benka.  Ali  ni 

„Života  s  tobom  dijelit  ne  smijem,  ne  smijem. 
Trenutka  ovog  samo  daj  mi  slad  ost 
I  j  e  d  iscrpsti  sav  i  dosta  mi  je! 
Pomozi  mi  u  časak  vječnost  zbiti, 
Svu  dušu  svoju  sakupi  u  lice, 
Da  duša  moja,  što  u  oku  još  mi, 

Na  ustih  čas  još  postaje,  sa  tvojom 
Na  polasku  se  združi  .  .  ." 

I  sve  dalje  prelazi  u  ekstazu  ljubavi: 

,,....  Podijeli 
Za  tamni  put  moj  trak  mi  duše  tvoje, 
Razvedri  se  i  pogledaj  me  milo !" 

Na  koncu,  kad  je  on  pun  nježnosti  miluje,  sva 
razdragana  kliče : 

„Obasjala  te  ljubav  —  sad  te  poznam, 
Sad  jesi  moj  —  u  takovoj  ljepoti 
Ne  ugledah  te  još.  Da  mogu  u  tom 
V  j  e  k  o  v  a  t  pogledu  !" 

Ta  do  Markovića  neopažena  pojava  i  neobična 
misao  o  ljepoti  onih,  koji  ljube,  crpena  iz  Platonova 
,,Fedra",  našla  je  poslije  živa  odraza  u  ruskoga  pisca 
Mereškovskoga ;  u  „Svetom  Satiru"  govori  ostarjela 
nimfa  začuđenom  fratru,  da  je  prava  ljubav  tako 
jaka,  te  pomladi  i  poljepša  već  staro  i  ružno  čeljade. 
Ta  ista  misao  prosijeva  kod  Mereškovskoga  također 
iz  onoga  mjesta  u  njegovu  romanu  „Aleksandar  I." 
(u  1.  glavi),  gdje  prikazuje  carevu  ljubaznicu  Mariju 
Antonovnu  Nariškinu,  kako  se  sja  ljepotom  lica  i 
čarom  oka,  kad  mijenja  ljubavnike,  premda  joj  ima 
već  preko  četrdeset  godina. 

A  čini  se,  da  ima  taj  dublji  simbolizam  i  Sha- 
kesperova  pustopašna  komedija  „San  ljetne  noći", 
pored  one  obične  činjenice,  da  se  zaljubljeniku  privida 
sav  svijet  lijepim  i  dobrim. 

Takovu  je  veliku,  nesebičnu  ljubav  „jaču  od  smrti" 
pokušao  da  obradi  i  Leskovar  u  jednoj  crtici  u  „Ži- 
votu". —  Još  je  nečim  u  „Benku  Botu"  Hrvat  Marković 

pretekao  Škandinavca  Ibsena,  naime  idejom  čistoga 
drugovanja  između  ženske  i  muškarca,  što  Ibsen 
iznosi  kao  nemoguće  u  svojoj  „Heddi  Gabler"  (iz  g. 
1890.).  i  osobito  u  .Rosmersholmu"  (god.  1886.).  Mar- 
ković  je  to  našao  u  hrvatskoj  narodnoj  pjesmi,  gdje 
se  takova  veza  pobratimstva  i  posestrimstva  u  zao 
čas  povrijeđena  osvećuje  kao  i  u  „Benku  Botu". 

Marković  je  poslije  ,,Kohana  i  Viaste"  umjeren 
romantik,  te  ne  voli  rušigrade  i  rasputanosti  u  smislu 
Shelley-evu,  već  kao  vjeran  član  svoga  strpljivoga 
naroda,  vjekovnoga  patnika,  gleda  vazda  ostati  etičan, 
u  medama  morala.  Njegovim  junacima  pomaže  smrt 
ili  priroda,  da  im  uravni  putove,  da  im  krči  zapreke, 
koje  bi  čovjeku  samu  bilo  zločinstvo  prekršiti.  Kako 
Karlu  Dračkomu  smrt  izgladi  stazu  do  Marije,  tako 
i  Jelina  ostane  do  smrti  vjerna  bračnom  drugu  Benku 
barem  tijelom,  kad  ne  može  srcem.  Zato  moli 
dragoga  i  na  umoru,  da  Benku  ostane  prijatelj :  dakle 
se  s  posljednjom  mišlju  na  zakonita  muža  dijeli  sa 
svijeta,  premda  pogiba  od  ljubavi  za  Hinkom. 

Benko  pak  je  prikazan  kao  čovjek  reda  i  za- 
kona, ustavu  vjeran,  desna  ruka  kraljeva.  Ispočetka 
oportunist  želi  dobro  Ugarskoj  i  kralju,  jer  misli  time 
pomoći  i  svojoj  Hrvatskoj.  Energično  sprečava  sva 
nasilja  bilo  milom  bilo  oštrinom.  I  sve  se  više  razvija 
do  ponositog  mogućnika,  komu  je  samo  zakon  kralj, 
te  i  kraljičinu  braću  teško  kažnjava  radi  njihove  ras- 
kalašenosti.  Sve  hvali  njegovu  nepristranost. 

Ali  najednom  svoju  braću,  optuženu  radi  bune 
protiv  kralja,  spašava  —  on  čovjek  zakona.  I  to  je 
njegova  pogrješka,  tu  se  ne  drži  one  latinske  :  „Fiat 
iustitia,    pereat  mundus"    (neka   se   vrši  pravica,    pa 

propao    svijet),    već    ih    ispričava    od    krivnje    pred 
kraljem: 

,,I  Hrvatsku  zamračuju  još  smutnje 
Vijek  jedan  istom  pridruženu  kruni, 
Prejasni  kralju,  tvojoj.  Svijet  se  muti, 
Ne  progledaše  još  kroz  maglu  sunca, 
I  ista  trna  je  tamo,  koja  ovdje 
Oglasi  vapaj,  a  u  beznani  su 
Kroz  san  i  oni  (braća)  za  bune  ali  nešto. 
Dok  kraljevine  ne  smiri  se  zakon, 
Nerazbor  će  se  snovi  zbunjen  bunit 
I  dan  će  jedan  plaćat,  što  vijek  skrivi". 

Tu  Benkovu  pogrješku  ističe  i  brat  njegov  Petar 
(u  II.  č.  2.  priz.): 

„ .  .  .  Sto  si  zakon  htio, 
Da  spasiš  nas,  povrijedit  prvi  put  sad 
Za  vijeka  svoga,  kralj  će  ti  oprostit". 

Ali  Benko  još  stoji  na  zakonu,  jer  i  kad  mu  se 
braća  nude  u  pomoć  protiv  sumnje  i  sile  kraljeve, 
on  još  otklanja  njihovu  ponudu: 

„Ne  tako,    braćo, 
Moj  put  je  zakonit,  doduše  težak, 
Dugotrajan,  al  doć  ću  njim  kud  smjeram. 
Ni  krvi  nas  ne  stoji.   Bune  ne  ć  u". 

No  odmah  iza  toga,  kad  nepozvana  ruka  raz- 
dvaja njegov  brak  te  hoće  da  okalja  njegovu  sve- 
tinju, plane  gnjevom  i  potiče  sam  braću  na  ustanak. 
Bezakonju  će  da  se  silom  osveti  prema  nauci  sv. 
Tome  Akvinca,  koji  također  dopušta  bunu  protiv 
silnika,  nekmoli  „pasju  vjernost"  Grillparzerova 
„Bankbana"  (Vienac  g.   1870.  br.  22.  str.  356.-357.). 

A  to  je  druga  pogrješka  Benkova,  što  radi  svoje 
lične  uvrede  potpiruje  ustanak  i  u  svom  se  jaru  pre- 
nagljuje,  tako  da  ga  i  brat  Petar  opominje  na  oprez 
i  mirnoću. 

Kad  se  sabere,  opet  postaje  čovjek  svoje  pre- 
dašnje  ćudi,  pristaša  zakona,  te  nastoji  sebi  spasiti 
ženu  i  odvući  je  od  zjala  propasti  onim  krasnim  pri- 
čanjem dragih  uspomena,  domovinskim  poticaj  em  pre- 
dajući joj  kobnu  vrpcu  od  Svačićeva  stijega,  nježnim 
nagovještanjem  budućega  joj  materinstva,  slikom  oca 
(II.  č.  3.  priz.). 

On  sve  radi,  što  može,  da  na  njemu  ne  bude 
krivice  zbog  njezina  pada. 

Ali  joj  daje  slobodu  (II.  č.  4.  priz.),  pušta  na 
volju,  da  sama  odluči  i  dokonča  muku  između  muža 
i  dragoga : 

,, Slobode  joj  ne  otimljem.  Nek  prođe 
Kroz  oganj  taj.   Ko  zlato  tad  će  sjat  mi 
11  ugljen  pasti  crn". 

No  kad  se  vidi  prevaren,  povrijeđeni  mu  lični 
ponos  zastre  vid  i  zaslijepi  razbor,  te  hoće  da  ma- 
čem odmazdi  nevjernici.  A  kad  je  (u  IV.  č.  1.  priz.) 
nade  kao  nesretnu  žrtvu  Gertrudine  zamke  i  kad  ga 
ona  moli  za  milost,  da  ju  šatre,  klonu  mu  ruke,  te  ju 
samo  kune: 

,,Sto  ostaje  da  satrem  još  na  tebi, 
Sve  satrla  si  sama,  sad  si  n  i  š  t  a". 

I  dalje  joj  krepkim  bojama  slika  divnu  idilu  sni- 
vanu  u  opreci  sa  groznom  sadašnjosti: 

,,.  .  .  Djetinskijem 
Zlatovlasijem   glavicama    snivah 

—  161  —  11 


Okružen  skut  tvoj,  i  nevinim  smijehom 

Ustašca  nestašnih  prekidan  glas   tvoj... 

Zanijemilo  je  sve  i  potrgane 

Kraj  tebe  leže  sve  mi  slatke  nade. 

Svijet  moj  si  uništila,  život  si  mi 

I   svu   mi   vrijednost,    velebne  sve  čežnje 

Umorila". 

A  kad  se  ona  brani,  sve  užasnije  ju  proklinje, 
da  ne  bi  ni  Shakesper  jače: 

,,Od  moga  srca  ja  te  bacam!  .  .  .  bježi .  .  . 

A  s  tobom  neka  sjene  mojih  nada 

Poubijanih  lebde.    Kudgod  kročiš, 

Pod  nogama  ih  pogažene  gledaj: 

Neporodene  čeljadi  tjelesa, 

Pa  stupaj  dalje  preko  njih  i  opet 

Poustajat  ih,  pred  tebe  istrčat 

I  rukama  se  tvojih  skuta  hvatat 

I  molit  te  za  život,  to  sve  gledaj 

Na  svakom  kroku  tvom,  pa  bježi  dalje! 

Pa  gazi  ih  i  tlu  im  glave  svijaj  .  .  ." 

To  je  kazna  za  preljubnicu,  a  kraljici  se  hoće 
da  mačem  osveti,  „kad  ne  da  zakonu,  da  vlada  zem- 
ljom." A  kad  ga  kraljica  prekori,  da  je  pod  plaštem 
zakona  njenoj  djeci  htio  ugrabiti  krunu  zavladavši 
kraljem,  zemljom,  srcima  i  umovima  podanika,  te  ga 
zato  ponizila  i  uništila  u  njegovoj  ženi,  jer  drukčije 
nije  mogla;  Benko  joj  priznaje,  da  je  mirno  izgledao 
čas  udesa,  kad  će  „sinovima  namrijeti  svetu  baštinu 
vrline,  da  najvredniji  od  njih  blagom  rukom 
odriješi  lance  domovini  svojoj,  uz  ovu  zemlju  priko- 
vanoj kao  uza  zid  gadne  uze."  Ali  pošto  ona  nije 
dala   mirna   rješenja,  već    je    zapalila    njegov    dom    i 

moć  i  milje,  tad  mu  ne  ostaje  iz  toga  pepela  i  ga- 
rišta  nego  mač,  kojim  će  zamahnuti  nad  njenom 
zemljom  i  nad  njom  samom,  da  osveti  umorstvo  svoje 
žene  i  kraljevskih  poroda  u  njoj. 

Čovjek  zakona  pretvara  se  u  buntovnika  te  leti 
u  Hrvatsku,  da  podigne  ustanak  protiv  vladara  i  su- 
sjeda (IV.  č.  3.  prizor).  Ali  ga  i  tu  smeta  zakon. 
On  je  naime  s  pomoću  Hinka,  miljenika  svoje  žene, 
i  s  pomoću  njegova  konja  utekao  u  Hrvatsku,  a 
Hinko  se  mjesto  njega  podmetnuo  za  ubilca.  I  Hinko 
mora  biti  rastrgan  na  kotaču,  mjesto  bana. 

Čuvši  to  Benko  dolazi  u  koliziju  dviju  dužnosti  te 
se  opet  premeće  u  čovjeka  pravde,  pa  mu  ni  ponos 
ne  dopušta,  a  ni  sveta  svrha  otadžbinska,  da  zavodnik 
njegove  žene  pogiba  za  njega.  I  kad  ne  može  za  tako 
kratko  vrijeme  dići  ustanak,  da  oslobodi  Hinka,  sam 
hoće  da  udovolji  zakonu,  kad  mu  nije  dano  ukloniti 
bezakonje : 

,,I  makar  smrću  svojom 
Utvrditi  ću  pravdu.  Ali  jao 
Svim,  koji  krivdu  dižete  na  oltar!"    (V.  čin,  1.  pr.) 

No  još  nije  ispio  gorku  čašu  do  dna,  još  mora 
gledati  i  smrtnu  borbu  svega  roda  svoga,  pa  od  bola 
slomljen  pred  smrt  svoju  kao  homerski  junaci  nadahnut 
proriče  krvoproliće  i  pustošenje  kraljeve  zemlje,  a 
slavodobiće  Grobničkog  polja  svome  narodu.  Na 
koncu  se  opet  razabere  i  postane  od  proroka  čovjek 
brinući  se  za  posmrtnu  slavu :  „Kad  svane  doba 
bolje  mom  narodu,  i  moj  će  glas  se  čuti." 

I  tako  izilazi  Benko  pravim  zatočnikom  misli 
hrvatske  samostalnosti,  kao  Karlo  Drački  pobornikom 

ideje  za  slobodu  čovječanstva.  Samo  je  Benko  kao 
dobroćudni  Hrvat  prodahnut  svetošću  zakona  i  ure- 
daba, a  Karlo,  čovjek  renesanse,  kida  sve  starinske 
uredbe  i  zakone,  što  ga  priječe  na  putu  do  cilja. 
Zato  je  i  Karlo  čovjek  volje  i  voda,  a  Benko  je 
samo  čovjek  misli  i  ne  će  da  bude  vođa  on,  već 
misao : 

,,A  kopča  tvrda, 
Sto  zatvara  vaš  okrug  te  ga  drži, 
Ta  nije  čovjek,  ta  je  miso.  Stupi  sada 
Ti  plemenita  misli  vrijednih  duša, 
Ti,  rodoljublje,  stupi  na  to  mjesto, 
Podrži  njihov  krug,  da  raspruživ  se 
Po  domovini  svoj  ne  raskine  se,  » 

Već  čvršći  jošte  bude.    (IV.  č.  4.  priz.). 

Ali  čovjek  misli  stradava  od  Gertrudine  silne 
volje  i  rada,  te  se  prikazuje  kao  igračka  u  njenim 
rukama,  dok  i  on  ne  pregne  s  istim  oruđem,  silom. 
No  već  je  kasno  —  kraljica  je  svoje  postigla :  satrla 
mu  sreću  i  gurnula  ga  u  zločinstvo  i  u  preranu  bunu. 

A  i  inače  pritište  Benka  mora  ljudskoga  nesa- 
vršenstva.  Značajne  su  za  to  riječi  „Drugoga  stra- 
žara"   u  I.  č.  4.  prizoru : 

„On  (Benko)  hoće  red,  al  drugi  tobož  za  red 

Baš  nered  čine.  Kad  on  veli  „mir!", 

To  miroljupci  nemirnjake  biju. 

Kad  veli:  „štujte  crkvu,  zakon  božji!", 

To  bogoljupci  provale  u  crkvu 

I  biju  u  njoj  biskupe.  I  tako 

Rad  mira  nemir,  bezbožje  rad  Boga 

Počinjaju.  Sad  tko  je  prav,  tko  kriv". 

I  tako  je  Benko  učinjen  nesposobnim,  da  izvrši 
veliku  svoju  misao  oslobođenja  narodnoga,  kao  i 
Karlo  za  svoju  ideju. 

Premda  je  pjesnik  izvadio  gradu  tragedije  iz 
srednjega  vijeka  i  tako  je  fino  protkao  onodobnim 
žicama  te  prelio  značajnim  bojama,  kako  je  to  već 
obilato  i  krasno  istakao  dr.  Vodnik  (s.  d.  str.  78. — 79.), 
ja  ipak  držim,  da  ideja  drame  potječe  iz  subjektivnih 
osjećaja  (a  možda  i  doživljaja  ljubavnih)  te  političkog 
mišljenja  pjesnikova.  Za  ovo  zadnje  ima  dokaza  na 
mnogo  mjesta,  n.  pr.  u  I.  č.  2.  prizoru,  gdie  Benko 
ispričavajući  braću  govori  o  hrvatskim  prilikama  i  o 
vezu  s  Ugarskom.  Kano  da  nekadašnji  „nezavišnjak" 
(član  bivše  „narodne  nezavisne  stranke",  t.  zv.  Stros- 
majerove  ili  „Obzorove")  brani  ili  ispričava  pravaše, 
što  se  opiru  savezu  s  Ugarskom,  a  možda  je  to  alu- 
zija i  na  Rakovičku  bunu  g.   1871.? 

Isto  tako  u  III.  činu  pod  konac  kazuje  Bot  naj- 
prije misao  umjerenjaka  pjesnikove  stranke,  a  onda 
misao  radikalca  : 

„Ja  čekah...  miran...  kad  ću  sinovima 
Namrijeti  svetu  baštinu  vrline, 
Najvredniji  da  od  njih  blagom  rukom 
Odriješi  lance  domovini  mojoj, 
Uz  ovu  zemlju  prikovanoj  kao 
Uz  gadne  uze  zid." 

Jednake  su  šibe  na  suvremenost  u  govoru  Ben- 
kovu  u  IV.  č.  3.  priz.,  gdje  isporeduje  Jelinu  s  do- 
movinom : 

„Vi  vidjeste  tu  ženu, 
Kakva  bješe,  kad  pode  tamo  (u  Ugarsku). 

Gledajte  je  sada  (=  mrtvu)  .  .  . 

Je  1'  ugledaste  ikad  duhom  vašim 

Lik  domovine  sveti,  kakva  bjaše, 

Dok  kužnoga  ne  dahnula  još  zraka?" 

I  dalje  besjede  staroga  Gojka  i  Benka  strše 
oštricama  protiv  posilnoga  saveza. 

A  ipak  je  to  Marković  sve  znao  sjajno  prodah- 
nuti  duhom  srednjevjekovnoga  života,  utisnuti  pečat 
onoga  doba,  iskititi  umjetnim  cvijećem  onoga  vijeka, 
zamagliti  sumornošću  onih  dana,  prožeti  surovošću  i 
strahotama  onih  vremena. 

Tragedija  je  puna  umnih  misli,  puna  patriotičkog 
uvjerenja  i  poleta,  puna  žarke  ljubavi  i  zanosa,  puna 
dramatačkih  mjesta  i  sukoba.  Ima  patosa,  ali  ne  tako 
napeta  i  blagorječiva  kao  u  Schillera  i  Alfierija,  jer 
je  Marković  bio  veći  psiholog  od  njih.  Zato  ima 
divnih  opisa  duševne  borbe  ženskoga  i  muškoga  srca, 
n.  pr.  u  II.  č.  1.  priz.  monolog  Jeline,  gdje  još  osim 
jezgre  pomaže  i  oblik  sa  srokom ;  slično  i  pod  ko- 
nac II.  č. ;  u  tom  istom  činu  u  4.  prizoru  duševna 
muka  Benkova  zaista  dostojna  pera  Shakesperova,  a 
skopčana  s  tragičkom  varkom  —  iluzijom  junaka. 

A  gdje  su  krasote  lirskih  mjesta,  n.  pr.  u  II.  č.  1. 
priz.,  gdje  Benko  ženi  izvija  zamamnu  idilu  hrvatske 
domaje ;  gdje  satkiva  priču  o  kobnoj  modroj  vrpci 
—  ostatku  stijega  Svačićeva,  —  koja  sjeća  sudbo- 
nosnog rupca  Otelova;  samo  je  Markovićeva  ljepša, 
jer  je  izvezena  zlatnom  žicom  rodoljublja.  A  topli 
pozdrav  Gojkov  zavičaju  i  ljepoti  njegovoj  u  IV.  č.  itd.! 

Kako  je  pjesnik  u  karakterisanju  vijeka  i  osoba 
na  sve  mislio  pa  i  na  sitnice,  svjedoči  ono  prekrasno 
izvedeno    umiranje    Jeline,    koju    pred    smrt   obuzme 

priviđenje,  te  vidi  Gertrudu  (koju  je  netom  pogubio 
Bot),  kako  ju  k  sebi  zove  —  dosta  obična  pojava  kod 
ljudi  na  samrti.  Zato  nam  ne  dolazi  nenadano  ni  vi- 
zija Benkova  o  „Grobničkom  polju"  na  koncu  drame. 

Jedino  čovjeku  malko  smeta,  što  u  II.  č.  istoga 
dana  ili  iste  večeri  imaju  otići  iz  Ugarske  i  braća 
Benkova  i  sam  Benko  sa  ženom.  Braća  odoše  nešto 
prije,  a  Benko  iste  noći  također  nešto  kasnije  (IV.  č. 
2.  priz.),  dok  se  u  IV.  3.  priz.  prikazuje,  kao  da  su 
braća  Petar  i  Vladislav  već  davno  prije  njega  u 
Hrvatsku  stigli,  a  mogli  su  tek  isto  jutro  prispjeti  — 
i  onda  već  putem  morali  zvati  plemiće  k  sebi  na  do- 
govor. No  ta  se  mala  tehnička  i  vremenska  smetnja 
lako  može  ukloniti  i  objasniti. 

Dakle  je  u  „Benku  Botu"  misao  hrvatske  sa- 
mosvojnosti i  oslobođenja  ispod  tuđega  štitništva  samo 
niknula  i  odmah  udušena  bila,  jer  je  u  nepravi  čas 
izbila  na  dan,  dok  je  u  „Karlu  Dračkom"  jurnula  na 
javu  svom  voljom  i  snagom,  ali  joj  upravljač  bio  nez- 
godan, nepodoban,  nevjesti  Faeton.  Namjerila  se  na 
krivu  adresu.  Benko  Bot  je  i  previše  skrupulozan, 
a  Karlo  Drački  i  premalo,  pa  je  i  kao  tuđin  volio  svoje. 

Sad  smo  tek  žedni  znati,  što  bi  nam  bio  pjesnik 
rekao  u  daljim  dramama  tetralogije  ili  pentalogije,  jer 
njegov  je  optimizam  nenadmašiv  i  nesatariv.  Njegov 
Benko  (u  III.  č.  na  koncu)  premda  sav  skršen  jadom 
i  bolom  od  zloće  kraljičine  još  besjedi: 

„Vjerovah,  da  dobru  je  gospodstvo 

namijenjeno 
Na  zemlji,  bud  i  kasno,  ali  stalno..." 

Tako  i  njegov  Beneš  u  „Zadnjoj  zdravici"  : 

„Zna,  na  koncu  mora  dobro  priti"  (str.  40). 

Jezik  i  stih. 

U  svim  mu  je  pjesmama  i  dramama  jezik  bogat 
i  krepak,  bujan  i  gibak,  a  on  je  povećao  jezično 
blago  i  mnogim  samokovima,  od  kojih  se  većina, 
premda  neki  nisu  po  naravi  jezika,  ipak  odlikuju 
ljepotom  i  sjajnim  koloritom  ili  živom  plastikom  svojom. 
Da  navedemo  samo  neke  epitete,  n.  pr.  iz  pjesme 
„Vrzino  Kolo":  srebrnast  konjic,  dak  crno  riz, 
svestvorac  duh,  lakoputan,  zlatogriv  (prema 
narodnome:  zlatogrivac,  zlatoglav),  sto  v  jek,  z  1  a- 
toklas,  svevidna  luč,  svestvorna  sveza, 
m  i  1  o  s  k  1  a  d  zvuka,  suhozlate  kupe,  k  r  a  s  o- 
n  o  š  e  daći ;  ili  iz  „Doma  i  svijeta" :  zlatoblisto 
biserje  (str.  110.),  voda  zabitnica  (str.  117.), 
pjesma  izbavnica  (str.  116.),  nos  potražljiv 
(133.);  romansko  -  engleski  firmament  u  njega  je 
„tvrdina,  tvrd  nebeska,  tvrdina  modra"  (str.  137.), 
struja  divnozveka  (147.),  trn  bjelocvatan 
(157.),   sjaj    zvjezdoblist    (160,),    cvjetokitan  itd. 

Metar  se  u  pjesmama  odlikuje  velikom  za  ono 
doba  raznolikošću.  Tu  poskakuju  šesterci  i  osmerci, 
tu  teku  deveterac  i  deseterac,  jambi  i  troheji,  tu 
poigravaju  logaedi,  dostojanstveno  stupaju  ili  se 
krupno  ore  starohrvatski  dvanaesterci,  trinaesterci, 
četrnaesterci.  A  svaka  gotovo  pjesma  ima  svoj  po- 
sebni ritam,  koji  kano  za  kajkavca  skladno  zvuči. 
Jedino  je  stil,  dikcija  nešto  otvrda,  jezgrovita,  nije 
za  slabe  zube,  trome  glave.  Pjesnik  je  poput  zlatara 
dragulje  svojih  misli  i  čuvstva  shranio,  stisnuo,  udu- 
bao  u  solidnije  kutije,  da  se  ne  pomjere,  ne  izgube. 
Kako    čvrsta     ljuska    badema    i    oraha    čuva    slatku 

jezgru  ploda,  tako  i  Markovićevi  stihovi  drže  sladost 
svoju,  a  ne  puštaju  da  se  sama  cijedi  iz  njih.  Tuki- 
kid  i  Tacit  nijesu  za  svakoga-  Kao  prevjerni  učenik 
učitelja  Kurelca  (tako  ga  zove  u  pismu  jednom) 
težio  je  za  jedrinom  i  zbijenošću,  te  postao  katkad 
taman. 

Pjesnik  je  to  i  sam  osjećao  kod  pripravljanja 
„Karla  Dračkoga"  za  pozornicu  (g.  1894.,  1904.,  1905.), 
kako  se  vidi  iz  njegovih  bilježaka.  Tako  na  str.  7.  i 
8.  krati  dugi  govor  Nikole  Gorjanskoga  brišući  neke 
stihove,  neke  preinačujući;  na  str.  9.  skraćuje  i  Je- 
lisavin  govor;  na  str.  10.  i  11.  uz  govor  Alberikov 
sa  strane  pripisuje  ove  riječi:  „predugo  i  malo  ra- 
zumljivo". Na  str.  13.  u  govoru  Karlovu  primeće 
riječ  „kraće"  ;  na  str.  14.  veli  „razumljivije" ;  na  str. 
15.  „kraće  razumlj.",  isto  na  str.  16.-17.  Na  str.  22. 
pridaje  za  Mariju  bilješku:  „skida  sa  sebe  krunu". 
Na  str.  75.  briše  sav  dijalog  Alberika  i  Margite  ;  na 
str.  83.  opet  briše  i  mijenja,  na  84.-85.  str.  mnogo 
briše,  isto  tako  na  86.-93.  briše  i  mijenja. 

Pored  svega  toga  ne  držim,  da  je  neuspjehu 
kod  glumaca  kriv  Markovićev  stih,  nego  njihovo  ne- 
shvaćanje misli  vodilje  i  značaja  borbe  u  drami.  To 
nije  ni  čudo,  kad  je  i  sama  kazališna  uprava  baš 
najznačajnija  po  djelo  mjesta  brisala  za  prikazivanje. 
To  se  bjelodano  opaža  u  primjerku  „Karla  Drač- 
koga", gdje  je  uprava  precrtala  mnoga  mjesta  s  rije- 
čima „ne  treba",  a  pjesnik  naknadno  prigovarao  sa 
„treba".  Što  više,  uprava  je  bila  izbrisala  najznatnije 
riječi,  ideju  drame  na  str.  114.:  „Pregnućem  svojim 
Sve  čovjek  sam  si  osvaja,  što  ima;  Sto  drugi  da 
mu,  nikad  njegovo  nije".  Ali  pjesnik  nije  dopustio, 
da  se  to  izostavi.    Tko  će  onda  glumcima    zamjeriti, 

ako  su  i  „Benka  Bota"  g.  1899.  i  pred  nekolike  go- 
dine prikazivali  bez  pravoga  razumijevanja,  a  općin- 
stvo ga  primilo  s  još  manjim  shvaćanjem. 

Opet  u  službi  profesorskoj. 

G.  1871.  u  siječnju  pade  Rauch  s  banske  sto- 
lice radi  poznate  lonjskopoljske  parnice  i  morade 
„poći  na  imanje"  (od  njega  i  potječe  taj  rijek).  Sje- 
dinjene sada  stranke  Štrosmajerovu  i  Mažuranićevu, 
koje  su  Raucha  dosad  najoštrije  pobijale  i  srušile, 
nije  vlast  iznenađene  i  nepripravne  i  nevjeste  za- 
tekla, da  ih  zaskoče  i  zablenu  svojim  ponudama  koje- 
kakovi  lukavci,  već  stadoše  oko  sebe  skupljati  svoje 
videaije  i  vrednije  i  u  nevolji  prokušane  pristaše, 
da  njima  povjere  znatnija  mjesta  u  svim  granama 
javnoga  života. 

Tako  s  promjenom  političkih  prilika  nastade  u 
Markovićevu  životu  preokret,  opet  je  naime  zadobio 
profesuru  u  zagrebačkoj  gimnaziji  pod  jesen  g.  1872. 

Iz  ovog  će  možda  vremena  potjecati,  ako  ne  iz 
doba  osječkog  učiteljevanja,  zanimljivo  ljubavno  pi- 
smo, nađeno  u  pjesnikovoj  ostavštini.  Tu  mu  neka 
štovateljica  u  nježnim  riječima  i  strastveno  otkriva 
svoj  nemir  i  zabrinutost  zbog  ozljede  njegova 
oka,  te  joj  je  užasna  i  nepodnošljiva  misao,  da  on 
trpi,  a  ona  ne  može  biti  kod  njega  .  .  . 

Ona  bi  došla  —  ali  se  boji,  ne  drugih  ljudi, 
nego  njega,  „njegove  strogosti,  njegova  nezadovolj- 
stva". Poludit  će  od  žalosti  i  čežnje  za  njim,  ako  ga 
skoro  ne  vidi.  —  Neka  oprosti,  što  mu  piše  tako 
strasno,  ali  kad  ga  opet  vidi  i  uvjeri  se  o  njegovu 
potpunom    zdravlju,    onda    će     biti    mirna    i    možda 

„mrzla"  kao  on.  Ali  sada  bi  najvoljela  pritisnuti  ga 
na  svoje  srce  i  umrijeti  u  tom  blaženom  trenutku,  u 
slatkoj  iluziji,  da  je  ljubljena.  — 

Pismo  je  vrlo  značajno  i  za  pjesnika,  uvijek 
ozbiljna  i  promišljena  ća  i  u  ljubavnim  zgodama. 

A  bio  je  krasnik  i  duhom  i  tijelom,  plemić  imenom 
i  djelom,  pa  koje  čudo,  da  su  se  u  njega  mnoge  za- 
ljubljivale, samo  nisu  bile  smjele  kao  ova  gore. 

Nego  ima  još  zanimljivijih  dokaza,  da  je  neke 
i  njegov  duh  zatravljivao.  Ima  jedno  pismo  bez  oz- 
nake vremena  i  mjesta  (kao  i  ono  gornje),  koje  je 
pjesniku  napisano  kao  uredniku  „Vienca"  pod  dojmom 
čitanja  njegove  drame  „Karla  Dračkoga",  jer  ga 
apostrofira:  „Mili  Karlo  Drački!"  Tako  ga  zove,  jer 
ga  poznaje  samo  po  književnim  djelima.  Njoj  ne  hasni, 
ako  je  mlad  i  lijep,  jer  njen  nije  nit  će  ikad  biti. 
Ali  ga  ipak  ljubi,  ljubi  duh  i  um,  koji  mu  se  u  očima 
odrazuje  ;  ljubi  ga  kao  nedosežni  uzor,  kojega  dostići 
ne  bi  željela  od  straha,  da  taj  čar  ne  iščezne,  čim 
ona  ruku  za  njim  pruži.  Zalud  sve  sujetne  želje. 
Zapreke  su  neizmjerne,  koje  ju  razdružuju  od  njega; 
„najveća  zapreka  si  ti  sam,  jer  ja  vidim,  da  me 
ljubiti  ne  možeš.  U  tvojih  očiuh  ne  opazih  onu  zraku 
simpatie,  koja  dušu  s  dušom  veže !  To  me  razžalosti 
jedan  čas  —  ali  pamet  mi  reče,  da  sam  vrlo  luda  i 
«da  nadvladam  tu  moju  slabost.  Sto  mi  stalo,  da  me 
i  ne  ljubiš  —  stim  bolje,  ostat  ću  barem  mirna,  dok 
mi  se  srce  u  grudi  okameni.  Ali  bi  bila  ipak  sretna 
znati,  da  ne  ljubiš  drugu  —  šta  če  tebi  ljubav  ? 
„prem  čarobna  ženi,  ne  sapinjat  smije  tebe  —  i  pre- 
koračit  Junak  ju  mora;  njegov  krug  je  sviet."  Tvoje 
težnje  treba  da  imaju  uzvišeniju  zadaću,  neg  uzdi- 
sati  u  verigama  ženskim;  uzdrži  tvoju  slobodu,  jer  ti 

si  stvoren  da  duševno  gopoduješ  nad  umom  i  srcem 
ljudskim.  —  Da  me  pitaš,  zašto  li  ti  pišem,  taško  bi 
mi  bilo  tebi  odgovoriti ;  možebit  želim  olakšati  srce, 
kad  kažem,  što  me  boli  ;  može  bit  mislim,  da  će  ti 
biti  drago  znati,  da  bdije  stvor  nedaleko  od  tebe, 
koji  se  duhom  uviek  s  tobom  bavi,  koji  tvoj  udes 
brižljivo  prati.  —  Ako  se  varam,  onda  oprosti  i  za- 
boravi, što  sam  pisala  i  da  sam  zlo  pisala,  jer  nisam 
vesta  u  tom  jeziku.  Ostaj  zbogom  moj  mili  dragi 
Karlo,  i  pomisli  kadkad  na  tvoju  nepoznatu  pria- 
teljicu  N.  N. 

Bojeći  se  da  moje  pismo  dodje  u  nesudjene  ruke, 
molim  te  odgovori  mi  u  „Viencu"  pod  člankom  „do- 
pisnici uredničtva"  sa  slovama  G.  K.  D.  u  N." 

Pjesnik  je  na  taj  karakteristični  list,  pun  osje- 
ćaja, dosta  hladno  odgovorio  u  „dopisnici  uredničtva" 
(„Vienac"  1872.  br.  36  str.  580.) :  ,,G.  K.  D.  u  N.  Hvala 
na  glasu  iz  daljine  tamne." 

Marković  je  već  bio  ponovo  imenovan  profe- 
sorom, kad  je  dobio  na  svoju  dopisnicu  ovaj  odgovor 
(bez  natpisa) : 

„Opet  jedan  glas  iz  daljine  tamne,  prem  da  bi 
taj  glas  bolje  činio  da  umukne  za  uviek,  nego  tebi 
dosadjivati  —  jer  nisi  veoma  zahvalan  tomu  očito- 
vanju mojoj  (m.  moje  i)  ljubavi,  bolje  rečeno  moga 
prijatelstva.  Nisam  zahaevala  ništa  —  al  ipak  jeJna 
reč  sučutljiva  bi  bila  radost  i  utjeha  mojemu  srcu, 
mesto  toga  šta  vidih :  „eine  poetische  Phrase !"  — 
Morala  sam  se  probuditi  iz  moga  Ijepoga  sna,  ali 
mislih  da  će  mi  srce  puknuti  od  muke  nepodnosne ; 
—  morala  sam  preboliti  i  pregoriti,  prem  da  mi  se 
činilo  kano  da  tonem  opet  u  mrak,  koji  se  bio  jedan 
čas  razjasnio  kad  te  vidih  prvi  put,  kad  tvoj  pogled 

mi  dušu  zatravi.  —  Ali  ja  opet  ne  žalim  na  tebe ;  ti 
ćes  mi  uviek  biti  mil  i  drag,  jer  ti  ljubiš  domovinu 
i  biti  ćes  nadam  se  čest  i  dika  našega  naroda. 

Radujem  se  s  tobom  da  si  posto  professorom  — 
da  od  mene  zavisi,  bi  te  načinila  kraljem  moga  srca 
i  svega  svieta.  —  Dosta  i  odviše  sam  rekla,  sada 
ostaj  zbogom  za  uviek  —  nećeš  više  ništa  od  mene 
ćuti  —  ni  viditi  me,  jer  mi  nije  drago,  da  se  uklanjaš 
kada  ja  dolazim;  to  je  više  neg  moja  blagodušnost 
podneti  može.  — 

Zbogom  Tvoja  iskrena  prijateljica  N.  N." 

Kako  se  iz  posljednih  riječi  razbira,  valjda  ju  je 
pjesnik  prepoznivao  ili  bar  naslućivao,  koja  je  to.  I 
sad  se  duboko  dirnut  latio  pera  te  sastavio  ispriku, 
koja  je  vrlo  znatna  po  njegov  način  mišljenja  i  nazi- 
ranja  na  svijet  i  ljude.  Zato  je  u    cijelosti  donosimo  : 

„Kako  bih  rado,  da  mogu  iz  Vienca,  pravije  reći 
iz  Tvoje  uspomene,  krasna  plemenita  dušo,  istrgati 
one  nespretne  rieči,  koje  su  Tebe  uvriedile,  i  za- 
mienit  ih  besjedami,  koje  bi  istinitiji  tumač  mojih 
osjećaja  bile !  Čudne  li  kobi  moje,  da  uvriedim  i 
onda,  kad  bih  zahvalnost  reći  htio:  tako  je  opora 
i  troma  moja  pamet,  te  se  ne  dosjeti  izrazu  misli 
moje,  prem  onda  kad  bih  ju  rado  prikriti  pred  ostalim 
svietom,  nek  ju  razumije  samo  duša,  koja  ju  razumiet 
ima.  Pak  postanem  nerazumljiv,  taman  i  gorak  upravo 
njoj !  —  Poluzatvorenima  očima,  kao  sjetan  sanjar, 
gledajući  u  sviet  ni  ne  opažam,  otkud  je  svjetla  zraka, 
koja  si  puta  traži  u  samotnu  mi  dušu,  da  ju  slatkim 
žarom  uresi  i  usreći.  Je  1'  mi  se  sledila  duša,  te  je 
neprohodna  milosnim  sa  sunčane  vedrine  dolazećim 
trakom  ?  Je  1'  se  ustegla  i  zatvorila  u  se,  kao  da 
sam    patio,    mnogo    patio    onda,    kad  mi    je    oko    i 

srce  otvoreno  bilo  i  pristupno  milim  uticajem ? 
Je  Ttako  zatrpana  ruševinami  razorenih  ideala,  te 
joj  samo  stoička  rezignacija  podaje  toliko  kriepčine, 
da  može  živiti,  a  ja  iz  onih  ruševina  mirnom  pažnjom 
potraživati  nerazrušno  svjetlije  gradivo,  da  si  iz  njega 
sastavljam  zlatne  kule  u  zraku,  idealan  stanak  misli 
mojoj,  kad  joj  realna  sretna  stanka  ne  utemeljih  ? 
Ja  ti  ne  znam  odgovora  na  to.  Ja  boravim  u  mojem 
svietu  mirno,  dok  me  ne  snadje  kob  te  se  moje 
zračne  kule  omile  nježnu,  ćutljivu  biću,  i  ono,  u  gra- 
ditelju snivajuć  svoj  uzor,  ushićenom  me  dušom  po- 
zdravlja i  u  susret  mi  hrli,  a  ja  i  ne  hotice  neuljudnom 
tamnom  i  hladnom  riečju,  —  već  samom  riečju  uni- 
štujem  drugomu  biću  uzor,  kao  da  sam  odsudjen  na 
muku,  da  se,  rušeći  jednim  uzore,  osvećujem  za  to, 
što  su  moje  drugi  rušili.  Ali  nije  li  obćenita  ta  ne- 
meza  u  životu  ljudskom,  koja  krivca  kazni  i  u 
nedužnom  biću?  Ali  kud  zalazim?  što  se  ja- 
dujući  tužim  ?  što  dosadjujem  ?  htio  bih  biti  Ijubezan, 
nježan,  veselom  razgovorljivošću  izprositi  oproštenje, 
a  dosadan  sam?  Ali  takvo  je  sve  moje  pisanje! 
I  najbliže  moje  književne  prijatelje  to- 
liko je  malo  zanimao  moj  Karlo  Drački, 
da  ga  nisu  n  i  čitali  drugačije,  nego  da  se  uspa- 
vaju njime :  tako  im  se  nerazumljiv  i  težak 
vidio.  A  tebe,  plemenita  dušo,  on  je  ipak  zanimao,  i 
potaknuo  Te  na  onako  krasan  i  za  me  utješan  izraz 
nježne  Tvoje  brige  oko  hrvatskoga  napredka.  To  je 
bio  melem  srcu  momu,  to  mi  je  bila  najsladja  na- 
grada za  ono  djelo ;  pak  kako  sam  znao  to  čuvstvo 
izreći  ?  !  Bolje  da  sam  mučao  !  Bio  sam  u  polutami, 
nisam  jasno  vidio.  Samo  sam  slutio  tamno  iz  daleka, 
tko  me  želi  usrećiti  izrazom  duševne  simpatije,  —  i 

izrekao  sam  samo  to,  a  osjećanu  sreću  svoju 
zadržao  sam  ne  izrečenu  u  duši.  Sad  ju  izri- 
čem:  hoće  li  Te  to  umiriti,  draga  dušo?  Ah,  mene 
ne  umiruje,  i  uviek  ću  se  žaliti,  da  si  Ti  u  svietloj 
visini  plemenitih  osjećaja  tražila  družicu  srodnu 
dušu1,  a  moja  iz  tamne  daljine  Tebe  ne  nazirala! 
Ne  našle  se  duše  i  sad  je  kasno,  kasno !  Samo  da 
se  ne  bih  morao  koriti  i  s  toga,  da  sam  ja  odvratio 
Tvoju  simpatiju  od  hrvatske  knjige,  koja  se  ni- 
kad pravoj  ljepoti  dovinuti  neće,  ako  ju  ne  budu 
krasne  ženske  duše  svojom  njegom  vodile  k  savr- 
šenstvu. Ali  zar  ne,  da  me  bar  ta  kazna  ne  će 
stići  ? 

Ponizila,  porazila  si  me,  ali  u  isti  čas  i  podigla 
u  vedru  Tvoje  plemenitosti  visinu,  kad  mi,  prem 
uvriedjena  ,  neodkazuješ  ni  za  buduće  simpatične 
pažnje  moga  književnoga  rada.  Ta  izjava  ostat  će 
uviek  jasna  u  mojoj  pameti,  Ti  ćeš  preda  muom 
lebditi,  uviek  ću,  ako  čim  uspijem  i  pripomognem 
k  tomu,  da  se  i  u  Hrvatu  pravi  čovjek  razvije,  uviek 
ću  onda  reći:  „Tvoja  je  to  zasluga!  hvala  Ti!  gdje 
god  boraviš,  da  si  mi  zdravo,  krasna  dušo ! 

Da  si  zdravo,  kličem  Ti  uviek,  i  kad  Te  vidim 
i  kad  si  mi  daleko,  i  kad  Te  čujem,  i  kad  mi  nema 
Tvoga  glasa.  Da  si  zdravo  !  I  da  si  sretna,  ili  bar 
zadovoljna,  mirna,  utješena  plemenitimi  osjećaji  i 
djeli  za  tužnu  Hrvatsku,  posve  ostavljenu  i  za 
uviek,  ako  se  odvrnu  od  nje  srca  žena  hrvatskih. 
Neostavi  je  Ti !  Da  si  mi  zdravo  uviek  i  —  za  uviek ! 
Ako  li  što  uzpišem  i  Ti  uzčitaš  i  uzraduješ  se  čemu, 


1  Evo  Multatulizma  i  Ibsenizma  kod  Markovića  već  sada, 
samo  što  mu  je  vrelo  čistije  i  dublje  —  u  Platona  (Simposion, 
Fedro  i  d-.) 

što  Ti  se  prikaže  liepo :  s  pravom  dvostruko  se  ra- 
duj ;  buduć  će  to  biti  i  slied  spominjanja  na  Te,  na 
Te,  nježna,  plemenita  hrvatska  dušo  ;  buduć  će  to 
biti  nerazumljiv  nikomu,  morda  već  ni  Tebi,  jer 
morda  već  neželjeni  ni  neprimljeni  pozdrav  Tebi  od 
Karla  Dračkoga". 

Tko  bi  znao,  kako  se  svršila  ta  nježna  i  otajna 
sveza  plemenitih  duša ;  ali  se  čini,  da  se  tanka  svila 
njena  skoro  potrgala. 

Negdje  o  Uskrsu  g.  1873.  pode  Marković  s  dru- 
gom profesorom  Sajatovićem  u  Varaždin.  Tu  se  za- 
ljubi u  lijepu  i  umnu  Dragicu  Leitnerovu,  s  kojom 
je  za  par  mjeseci  i  sretan  pir  pirovao;  ali  i  zamu- 
kao  neko  vrijeme  kao  pjesnik.  Klaić  šaljivo  dodaje, 
da  mu  se  vila  pjesnikinja,  zavidna  Dragici,  osvetila 
i  prema  poznatoj  Senoinoj  pjesmi  osudila  ga  je  na 
dulji  muk. 

No  bit  će  to  druga  vila,  muza  znanosti,  koja 
ga  pored  žene  zaokupila.  Valjada  je  naslutio  ili  do- 
bio mig,  da  se  spremi  za  sveučilište,  koje  se  imalo 
u  Zagrebu  osnovati.  Stoga  je  pošao  ne  sam  kao  nje- 
gov Bruno,  već  s  mladom  ženom  u  svijet  na  bračni 
put,  a  zajedno  da  uči  dalje  filozofiju  po  njemačkim 
i  franceskim  univerzama. 

Ali  ga  sred  toga  milja  i  duševnoga  užitka  osinu 
teški  udarac,  tužna  vijest  o  smrti  ljubljenog  mu  po- 
bratima i  dičnog  pregaoca  narodnog  Ivana  Dežmana. 
To  mu  slomi  srce  na  dvoje,  kako  se  razbira  iz  pi- 
sama Augustu  Senoi  (Savremenik  1916.  br.  1-2.), 
koji  ga  sokoli  i  preporuča  mu  rad  za  narod  kao 
utjehu  za  milim  pokojnikom.  Iz  Markovićevih  se  pi- 
sama zrcali,  kakav  mu  je  anđeo  tješitelj  u  toj  žalosti 
bila  njegova  mila  Dragica,  a  iz  Senoina  se  pisma  od- 

sijeva,  kako  je  prosvijetljena  i  umna  drugarica  pjes- 
nikova. Ta  su  pisma  i  mjerilo  za  dubinu  srca  Mar- 
kovićeva  te  za  visinu  duše  Senoine,  ali  i  divna 
ocjena  Ivana  Dežmana,  koji  je  bio  spona  obojice  te 
kresivo  njihovih  bića  i  pregnuća. 

„Preradovićeva  te  siročad  čeka",  veli  mu  Senoa 
u  pismu.  I  on  te  iste  g.  1873.  u  »Viencu"  br.  37.-50. 
spremi  sjajnu  književnu  kritiku  za  izdanje  Prerado- 
vićevih  djela  ,, Ocjena  Preradovićevih  pjesama",  ko- 
jom je  iznio  i  osvijetlio  svu  veličajnost  i  dubinu  naj- 
većega hrvatskoga  lirika.  Te  iste  godine  na  osnovi 
Senoine  antologije  hrv.  i  srp.  pjesništva  pod  nat- 
pisom ,,Vienac  izabranih  pjesama  hrvatskih  i  srp- 
skih", sastavljene  za  svjetsku  izložbu  u  Beču,  pre- 
daje u  „Merkuru"  kratko  i  jezgrovito  prosuđujući  i 
karakteristici  svu  našu  narodnu  i  umjetnu  stariju  i 
noviju  poeziju  s  naslovom  ,,0  antologiji  hrvatskog 
pjesništva  svih  viekova"  („Vienac"  1873.  br.  18.-22. 
pa  25.-27.) 

13.  Marković  postaje  sveučilišni  profesor. 

God.  1874.  otvorilo  se  hrvatsko  sveučilište  za 
banovanja  Ivana  Mažuranića,  a  za  svečanost  otvo- 
renja nakon  odulje  šutnje  javi  se  opet  Markovićeva 
vila.  On  je  složio  alegorijsku  sliku  u  tri  prikazanja 
„Vilinski  dvori". 

Tu  se  Buga  i  Hrvat  vesele  novomu  preg- 
nuću svoga  naroda  poslije  tolika  stradanja  za  krst  i 
poslije  tolike  beskorisne  slave  za  procvat 
Evrope.  Tu  ima  obilje  dubokih  misli,  korisnih  savjeta 
i  zrela  opažanja,  te  mi  se  čini,  kanda  svi  mi  mladi, 
bilo  svijesno    bilo  nesvijesno,  samo  čavrljamo  poslije 

tih  naših  preteča,  koliko  se  i  sami  nismo  popeli  do 
tih  istina  tegotnim  strmcem  gorkoga  vlastitog  iskustva. 
Ujedno  se  opaža  u  pisca  uz  genijalnost  zamišljaja 
također  naivnost  izvedbe,  što  je  karakteristika  veli- 
kih duša  počevši  od  Homera  i  Sofokla  diljem  vije- 
kova  do  dana  današnjega.  Isti  će  taj  historički  apa- 
rat, vile  i  pjesnike  (Gundulića,  Mažuranića,  Prerado- 
vića  i  dr.)  sa  zgodnim  upletanjem  značajnih  po  njih 
stihova  upotrebiti  pjesnik  i  mnogo  kasnije  kod  pro- 
slave Marulićeve  petstogodišnjice   1901.  g. 

Ove  je  iste  godine  1874.  sastavio  i  „Hrvatsku 
čitanku  za  IV.  gimn.  razred." 

Tko  će  pak  imati  najveće  pravo  i  tko  će  biti 
najdostojniji  za  stolicu  profesora  filozofije  na  mladoj 
univerzi  nego  dr.  Franjo  Marković,  koji  se  za  to 
mjesto  spremio  i  već  dokazao  svoje  sposobnosti  jav- 
nim radom.  Kao  profesor  sveučilišni  postade  ujedno 
i  dekan  za  g.   1874./5. 

I  odsad  se  češće  oglašuje  u  „Viencu"  pod  slav- 
nim i  dugogodišnjim  urednikovanjem  A.  Senoe,  ali 
ne  stihovima,  već  poukom  i  kritikama  o  pjesničkim 
djelima  mladih  i  starijih  drugova.  On  je  prvi  našoj 
književnoj  kritici  udario  znanstvene  osnove  već  ocje- 
nom Preradovićevih  djela  (1873.),  pa  g.  1876.  kras- 
nom raspravom  o  Mažuranićevu  „Smail-agi"  u  pred- 
govoru njegova  uzor-izdanja,  te  je  i  dalje  bio  pravi 
vod  i  sudija  naše  književničke  republike  (Klaić  s.  d. 
str.  611.). 

U  g.  1876.  sastavio  je  „Spomenicu  o  otvaranju 
hrvatskoga  sveučilišta". 

Te  se  godine  slavila  osamstogodišnjica  krunidbe 
kralja  Zvonimira,  a  Marković  se  oglasi  prigodnom 
dramom  u  5  činova  pod  natpisom  „Zvonimir,  kralj 

hrvatski   i    dalmatinski",  koja   je  prikazivana  i  pose- 
bice izdana. 

Senoa  se  u  nedovršenoj  ocjeni  (,,Vienac"  1877. 
br.  25.  i  27.)  veseli  drami  kao  lijepoj  pojavi  u  ono 
mrtvo  doba  i  drago  mu  je,  što  se  pjesnik  vraća 
lijepoj  knjizi. 

„Zvonimir,  kralj  hrvatski  i  dalmatinski". 

Sadržaj  je  ovaj :  I.  čin.  Na  kraljevskom  dvoru  Zvonimir  i 
Lijepa  očekuju  željno  svoga  sina  Radovana  s  vojne  protiv  Ber- 
tolda  Koruškoga.  Oni  imadu  sada  proslaviti  desetgodišnjicu  kru- 
nidbe, na  koju  dolaze  kao  uzvanici  Gebizon  kardinal  i  Lovrinac 
biskup,  Vladislav  kralj  ugarski  i  kraljević  Koloman.  Ludi  Salomon, 
protjerani  kralj  Ugarske,  ulazi  kao  poklonik  i  navješta  im  ne- 
sreću Radovanovu,  te  opominje  Zvonimira,  neka  se  čuva  svojih 
rođaka  Ugra,  jer  idu  za  istim  ciljem  kao  i  on,  da  zagospode 
objema  narodima.  Tada  dovode  na  smrt  ranjena  Radovana,  koji 
skupa  s  Petrom  Svačićem  odaje  kralju  izdaju  pomoćnih  četa 
madžarskih  i  njihova  vode  Abe.  On  je  dao  sasjeći  Radovana  po 
dogovoru  s  Kolomanom,  kako  se  razabira  iz  zagonetnih  riječi  To- 
lena,  uhode  Kolomanova  na  dvoru  Zvonimirovu.  Kad  Radovan 
od  rana  umre,  kraljica  mati  i  Svačić  obriču  osvetu,  a  Zvonimir 
hoće  da  još  pročita  s  lica  sinovljeva  i  način  osvete. 

II.  čin.  Na  Solinskom  polju.  Iz  razgovora  župana  Vučine  i 
Strezinje  izbija  nezadovoljstvo  s  vladom  Zvonimirovom.  Kralj  prima 
poklonstva,  kroji  sud  i  dijeli  milosti.  Na  usta  bana  Svačića  narod 
želi  osvetu  radi  kraljevićeve  smrti.  To  isto  hoće  i  kraljica  Lijepa 
(osobito  u  naknadnim  bilješkama),  pogotovo  kad  to  želi  i  Mladi 
plemić,  koji  izaziva  Kolomana.  Zvonimir  obećava  poći  u  pra- 
vedni, sveti  boj.  Na  prigovore  župana,  da  ih  je  uništio  satrvši 
im  vlast,  kori  ih  i  grozi  im  se  radi  neposluha.  Poslije  njegova 
odlaska  oni  rogobore,  da  će  se  dogovoriti  i  pobuniti  zemlju. 
Sastaju  se  ljubavnici  Neda,  Svačićeva  kćerka,  i  plemić  Desimir, 
koji  također  mrzi  kralja,  što  ga  je  danas  uvrijedio  veleći,  da  će 
postati  dostojan,  kao  da  još  nije.  Tolen  se  i  Koloman  do- 
govorno pobiju,  te  Tolen  bude  neznatno  ranjen,  a  Koloman 
vezan. 

III.  Isto  pozorište.  Zvonimir  se  oprašta  s  Gebizonom  i  po- 
ručuje papi,  da  će  poći  na  križarsku  vojnu.  Dok  se  kralj 
razgovara  sa  Bezimenićem  (Mladim  plemićem),  dolazi  mu  Vučina, 
grizen  savješću,  odati  urotu  župana.  Ali  kralj  se  ne  boji  i  ne  će 
da  ih  slomi,  već  mirno  rješava  sud  radi  umorstva  Radovanova 
otklanjajući  „božji  sud"  —  dvoboj  Bezimenića  i  Kolomana. 
Mjesto  osvetnoga  rata  protiv  Ugarske  poziva  Zvonimir  narod  na 
krstaški  boj  protiv  Osmanstva.  No  župani  i  narod  ne  će,  nego 
navaljuju  na  nj  pod  vodstvom  Strezinje.  Jedva  ga  obraniše  Svačić 
i  vjerni  pristaše.  Kralj  im  baca  krunu  i  mač,  te  ih  proklinje,  a 
on  će  sam  kao  sveti  bojovnik  u  Palestinu.  Ali  ga  Svačić  i  narod 
opet  zamole,  da  primi  krunu  te  vodi  i  njih  sa  sobom.  On  veselo 
prihvaća  da  ih  povede,  a  dotle  se  Tolen  grozi  kralju  potajno 
bodežem. 

IV.  Opet  isto  pozorište.  Tolen  se  odlučio  ubiti  Zvonimira 
ili  sam  ili  potputivši  Desimira,  koga  podbada  protiv  kralja,  što 
ide  ludo  gubiti  narod  u  Svetu  zemlju,  a  ne  protiv  Ugarske ; 
a  i  Nedu  će  kralj  dati  Bezimeniću,  dok  Desimira  goni  na  vojnu. 
Priprave  za  vojnu.  Neda  će  da  spasi  kralja  preobučena  u  oklop- 
nika,  jer  se  boji,  da  će  ga  Desimir  ubiti,  ljutit  na  kralja,  što  mu 
ne  da  Nedu.  Vučina  joj  i  Jakub  vojvoda  pomažu  kao  oklopniku, 
premda  im  ona  ne  odaje  pravu  istinu,  zašto  se  preoblači.  Zvo- 
nimir predaje  bojne  zastave  županima,  Strezinji  oprašta  glavu, 
dijeli  darovnice,  rastaje  se  s  kraljicom,  pravi  oporuku. 

Tolen  se  i  Desimir  dogovaraju  o  umorstvu,  ali  sumnjaju 
jedan  na  drugoga  i  udaraju  se  bodežima,  nu  bez  rane.  Tolen 
je  u  strahu,  da  ga  Desimir  ne  izda.  Kralj  s  pratnjom  hoće  na 
počinak,  te  ga  zabavljaju  i  kraljica  i  pratnja,  dok  ga  obuzme 
san.  Bezimenić  mu  priča  o  osamstoljetnom  snu  kraljevne  i  o  cje- 
lovu  kraljevića  spasitelja.  Zvonimir  zaklopljenih  očiju  vidi  zemlju 
poharanu  Osmanlijama,  vidi  urotu  protiv  sebe,  Neda  ga  kliče. 
Nato  ga  Desimir  moli  Nedu,  ali  kralj  mu  kaže,  da  će  je  štititi 
mjesto  njega  Bezimenić.  Desimira  to  još  više  razjari  protiv  kralja 
i  pomiri  se  s  Tolenom.  Kralja  hvata  san,  a  Petar  Svačić  nalaže 
pratnji,  da  ga  straži.  Čuje  se  tihana  svirka. 

V.  čin.  Isto  pozorište.  Podno  šatora  kraljeva  podnijemljeni 
razgovaraju  u  osvitak  Svačić  i  Vučina  o  prošloj  noći.  Tolen  im 
donosi  iz  tabora  vijest  o  buni,  koju  je  sam  potpirio.  Kralj  još 
spava.   Svačić  ide  sam  umiriti  svađu,  a  kralja    povjerava    oklop- 

niku  Nedi  i  Bezimeniću,  dok  Vučina  mora  paziti  na  Desimira  i 
Tolena.  Neda  sama,  puna  bojazni  za  kralja.  Dolaze  Tolen  i  De- 
simir.  Tolen  ubija  Nedu,  a  Desimir  ide  umoriti  kralja ;  ali  se 
namjeri  na  Bezimenića,  koji  ga  rani  mačem,  no  Desimir  njega 
obori  bodežem.  Onda  ide  usmrtiti  kralja,  koji  iz  čadora  proklinje 
nevjerne  Hrvate. 

Desimir  se  sav  uprepašten  kaje,  žao  mu  čina  i  kletve.  Petar 
Svačić  s  Vučinom  dolaze  i  prestravljeni  vide  pokolj.  Neda  se 
razabra  pred  ocem  i  osvijesti,  ali  ne  će  da  oda  Desimira,  već 
kliče,  da  kralj  živi,  pa  mrtva  pada.  Tolen  pobija  njene  riječi  i 
podmeće  se  kao  ubica  kraljev.  Kraljica  pridošla  umire  od  bola 
s  povikom:  „Ustaj  Zvonimire!"  Nato  se  ispod  šatora  izvije  živ 
Zvonimir  sa  štitom  u  desnici.  Svi  se  prepadnu.  Ali  se  iza  toga 
razaberu  i  vesele,  a  Tolen  razočaran  priznaje,  da  je  Desimir 
promašio  udarac. 

I  Tolen  vidi,  da  je  kršćanski  Bog  jači  od  njegova  staroga 
boga  —  krvi.  No  on  i  dalje  mrzi  sve  i  Zvonimira  kralja,  neka 
ga  i  ubiju,  ali  ne  će  od  njega  ništa  doznati.  Zvonimir  nalaže 
oružanicima,  neka  ga  odvedu  izvan  Hrvatske.  Opazivši  mrtvu 
Lijepu  jadikuje  nad  njom  i  ponavlja  svoju  želju  o  svetoj  vojni, 
te  polazi  s  vojskom,  a  Hrvatsku  preporuća  banu  Svačiću  dajući 
joj  cjelov  i  blagoslov  s  poklikom  :   ,,U  sveti  boj !" 

Na  str.  91.  svoje  studije  dr.  Vodnik  vrlo  zgodno 
kaže,  da  se  i  „Zvonimir"  Markovićev,  kao  i  „Karlo 
Drački",  bori  za  misao  razvitka  ljudskoga  roda,  samo 
tu  borbu  izvode  potpuno  oprečnim  putem  i  oružjem. 
Ali  mi  se  čini,  da  genezu  te  misli  nije  uočio  ili  je 
barem  nije  istakao.  A  ona  izbija  odmah  u  I.  činu  iz 
riječi    Zvonimirovih    i    Salomonovih. 

I  Zvonimir  je  naime  isprva  zadojen,  kako  bismo 
danas  rekli,  imperijalizmom.  U  I.  č.  2.  priz.  (str.  5.) 
tješi  kralj  ženu  Lijepu,  zabrinutu  zbog  Radovana, 
koji  je  pošao  na  vojnu,  ovako :  ,,Neka  ga  mlada 
upozna  hrvatski  narod  i  —  ugarski.  Su- 
kobu se  ne  ugnusmo.  Već  pol  vijeka  tak  ma  stoji, 
hoćemo  li  mi  ili  oni..."  Pa  dalje  Radovan    , .vojuje 

(kao)  voda  dvama  narodima,  svomu  i  ugar- 
skomu, kojima  će  obima,  ako  Bog  da,  o  n  jednom 
i  inače  voda  biti." 

Tu  istu  Zvonimirovu  tajnu  misao  i  želju  pogađa 
i  na  dan  iznosi  prognani  luđak  Salomon,  bivši  kralj 
ugarski,  neka  vrsta  Hamleta  i  Leara  zajedno,  u  4. 
prizoru  (str.  15.)  javljajući  nesreću  Radovanovu :  ,,Eto, 
zašto  si  uzeo  kraljevnu  ugarsku?  (a  spram  Vladislava, 
kralja  ugarskoga  govori:)  Tisi  mu  dao  sestru,  da  se 
možeš  pačat  amo,  a  (Zvonimiru)  ti  si  uzeo  A  r  p  a  t  k  u, 
da  ti  sin  ima  nasljedstvo  i  tamo.  Kraljomori 
amo  i  tamo  :  pak  se  je  lahko  nadat  povećanoj  državi 
za  svoju  porodicu.  Koji  će  vas  koga  najašiti?  koji 
će  hodočasnik  biti,  kako  sam  ja  sad  ?" 

Te  su  se  riječi  luđakove  duboko  usjekle  u  srce 
i  u  pamet  Zvonimirovu,  pa  kad  ga  još  skrši  udar 
smrti  sinovljeve,  onda  se  kralj  hrvatski,  ošinut  ude- 
som, koji  mu  razori  sve  zemaljske,  domovinske  nade 
i  maštanja,  od  hrvatskoga  patriote  i  vladara  pretvara 
u  čista  nesebična  čovjekoljuba  i  pravednika,  postaje 
,, zatočnik  svijetle  nauke  ljubavi"  (str.  6.).  On  ne  vidi 
više  sreće  u  onim  predašnjim  svojim  vladalačkim 
osnovama ;  on  ne  osjeća  više  sa  svojim  narodom  i 
boljarima ;  on  ne  uživa  u  njihovim  željama  i  preg- 
nuću ;  on  ne  sluša  kucaj  njihova  bila,  težnju  njihova 
srca  za  osvetom  zbog  kraljevića  Radovana  protiv 
Ugarske  i  Kolomana.  On  ne  hlepi  više  za  vladom 
nad  tuđim  narodom,  već  hoće  samo  u  svojoj  ,, zemlji 
podići  čovječnost  i  sreću",  pa  ,,da  što  se  još  zla  u 
zemlji  ovoj  krije,  da  otkrije  i  okrene  na  dobro"  (str. 
35.  II.  č.  3.  priz.). 

Stoga  u  čitavom  II.  č.  pripravlja  svoj  narod  na 
,,boj  za  pravdu,  za  čovječnost"  (str.  45.  II.  č.  4.  priz.). 

Ali  ne  kaže  protiv  koga  i  na  koju  zemlju,  već  opće- 
nito veli,  da  će  ih  povesti  na  vojnu  ,,u  zemlju,  gdje 
se  sve  svetinje  ljudske  skvrnu  .  .  ."  Istom  u  III.  č. 
(str.  62.)  ističe  Zvonimir,  da  ,,ide  bojovnik  božji  u 
svetu  zemlju",  da  po  riječima  Gebizona  ,, oslobodi 
sveti  grob,  oslobodi  zasužnjeno  čovječanstvo".  (Isto 
na  str.  105.). 

I  tako  kralj  misli  najljepše  osvetiti  umorstvo 
i  smrt  svoga  sina,  tako  misli  posvetiti  svoj  narod 
i  steći  mu  zasluga  za  budućnost,  te  ga  time  zaštititi 
od  svih  zala  sudbine. 

Zato  ne  će  da  krvlju  uguši  dojavljenu  mu 
urotu  (str,  65.),  već  oružjem  srca,  duše  (str.  65. 
do  66.) ;  on  je  odvojio  od  svoga  tmurnoga  vijeka,  jer 
ne  dopušta  ni  „božjega  suda"  dvobojem  (str.  70.) ; 
on  ne  će  obične  osvete  poganstva,  divljaštva,  već 
viteštvo,  čovještvo  (str.  73. — 74.,  78. — 83.).  On  hoće 
da  njegovi  zemljaci  budu  „osloboditelji  robija  silnič- 
koga,  junaci  ljudstva";  hoće  da  „sinovi  sata- 
ritelja  Avarina  budu  sataritelji  Osmanina !  Potrgane 
lance  robija  osmanskoga  da  položimo  za  junački 
grobni  vijenac  na  grob  Radovanov,  uskrs  slobode 
potlačenih  da  bude  uskrs  Radovanov!"  (str.  102.). 
On  hoće  da  sinovi  hrvatske  zemlje,  „žrtvama  otaca 
posvećene  čovječnosti",  i  sami  budnu  „prvi  junaci 
ljudstva"  i  da  „stekavši  domovinsku  zemlju,  steknu 
i  domovinu  velikih  misli  i  velikih  čina, 
jer  narod,  koji  nema  i  domovinu  duha,  izgubit 
će  i  domovinu  praha"  (str.  104.  pri  dnu).  Duboka 
misao  u  blistavu  ruhu  ! 

Tu  će  „domovinu  duha  i  misli"  filozof  Marković 
istaknuti  i  g.  1881.  u  rektorskoj  besjedi  „0  piscih  filozo- 
fijske struke,  a  hrvatskoga  roda"  itd.  („Vienac"  br.  44.) 

I  tako  diljem  čitave  drame  kralj  posvećuje 
svoj  narod  kao  „bojovnike  ljudstva"  i  „čuvare  sv. 
zemlje"  u  „boju  spasiteljnom"  (str.  129.,  131.,  141., 
142.),  kao  „osvetnike  križare,  osloboditelje,  utješi- 
telje  tužnih,  bojovnike  božje"  itd.  (str.  147.,  155., 
198.,   199.). 

Zvonimir  je  odviše  tankoćutan,  preskrupulozan 
Hrvat,  koji  namjesto  da  se  osveti  za  umorstvo  i  smrt 
svoga  sina  Kolomanu  i  Ugarskoj,  ide  u  Svetu  zem- 
lju kajati  tek  zamišljeni,  ne  izvedeni  još  grijeh  svoje 
predašnje  ambicije.  I  tu  je  Marković  pretekao  svoje 
drugove  dramatike  sa  sjevera,  kao  Ibsena  i  pomenutoga 
već  D  i  d  r  i  n  g  s  a.  Njegova  Zvonimira  spopada  neke 
vrste  misticizam,  kojim  hoće  da  sve  oko  sebe  nadahne, 
pa  sve  više  njime  opojen  dobiva  i  vizije,  kojima  zastra- 
šuje svoju  okolinu,  te  poput  Benka  Bota  i  Karla 
Dračkoga  i  on  proriče  :  „Narodi,  koji  se  u  toj  svetoj 
vojni  ne  nadu,  usahnut  će  i  zginuti  s  lica  zemlje. 
Osmanin  će  doći  u  njihovu  zemlju,  —  u  vašu  zemlju 
će  doći  i  vaši  potomci  trpit  će  muke  strasnije  još, 
no  što  ih  trpi  sveta  zemlja  sad,  jer  će  osmanski  mu- 
čitelj biti  Hrvatu  —  Hrvat ;  tad  će  u  bijedi  svojoj 
potomci  vaši .  .  .  strašnim  pitati  glasom :  zar  su  to 
bili  oci  naši,  koji  te  muke  navukoše  na  zemlju  našu?" 
(str.   105.). 

Ovim  proročanstvom  po  uspjehu  (vaticinatio 
ex  eventu),  čini  se,  pjesnik  na  usta  Zvonimirova  traži 
uzrok  tolikim  nedaćama  i  stradanjima  Hrvata  u  — 
grijehu  otaca,  kao  i  poljački  pisac  Pavel  Voronič  u 
krivnji  potomaka  („Svetište  Sibile")  ili  Mickiewicz  u 
grijesima  svijeta  i  doba  svoga  („Dziadv"  i  „Knjige  i 
potucanja  naroda  poljskoga")  ili  Slowacki  u  vlastitim 
krivnjama  („Anheli").  Samo  naš  Marković  ne  očajava 

nikad,  njegov  će  Zvonimir  ganuti  svoj  narod,  da  ne 
ostane  na  njemu  kobna  ukletva,  i  krenuti  ga  u  sveti 
boj.  Zato  i  on  poput  Karla  Dračkoga  -kliče  trgnuvši 
mač:  „Sini,  maču  hrvatski!  Bože'  ja  pružam  mač 
ovaj  nebu  pod  oblake  . -.  .  Tvrdi  ga,  Bože,  ...  da  bude 
mač  pobjednik,  mač  osloboditelj!"   (str.   107.). 

Poslije  svih  muka  i  patnja,  poslije  urota,  buna, 
naumljenih  i  izvršenih  potajnih  umorstva  Zvonimir 
spašava  sebe  i  svoj  narod  moleći  se  Bogu  za  sretnu 
budućnost  protiv  zlobnih  neprijatelja:  „Maču  našem, 
Bože,  daj  pobjedu,  jer  od  vijeka  za  tvoju  je  on  se 
bio  slavu  i  za  izbavu  ljudstva  zarobljena!"  (str.  199.). 

I  Krasinski  šalje  tako  na  sjever  svoga  Iridiona : 
„Idi  na  sjever  u  ime  Isukrstovo  —  idi,  pa  se  ne  za- 
drži, dok  ne  stupiš  na  zemlju  grobova  i  križeva  .  .  • 
Idi  i  nastani  se  medu  braćom,  koju  ti  dajem  ...  — 
ondje  ćeš  po  drugi  put  vidjeti  ljubav  svoju  ubijenom. .  . 
Idi  i  uzdaj  se  u  ime  moje  —  ne  traži  slavu  svoju, 
već  dobro  onih,  koje  ti  povjeravam.  ...  Idi  i  radi, 
pa  da  ti  srce  usahne  u  grudima,  pa  prevario  se  i  u 
braći  svojoj,  pa  i  u  mene  (Boga)  posumnjao  —  radi 
neprestano  i  bez  odmora,  te  ćeš  uskrsnuti ...  iz  rada 
vijekova  —  i  postati  slobodan  sin  neba". 

Ne  pomaže  mržnja  ni  osveta,  već  poslanstvo 
ljubavi.  Tom  idejom  „Iridiona"  od  Krasinskoga  kanda 
je  prožet  i  Markovićev  „Zvonimir",  koji  sve  zapreke, 
što  stoje  na  putu  njegovu  plemenitom  pregnuću  i 
svetoj  svrsi,  krči  i  uklanja  žarom  svoga  srca  i  lju- 
bavi. Njome  predobiva  i  sklonost  svojih  podložnika 
(Vučine),  čistu,  nesebičnu  požrtvovnost  Nedinu,  Sva- 
čićevu  vjernost,  što  ga  sve  očuva  od  umorstva  i  po- 
maže mu  do  cilja. 

Marković  je  odviše  originalan  duh,  da  bi  se  za 
tuđim  djelom  naprosto  povodio,  već  i  jednostavni 
motivi,  dojmovi  i  nadahnuća  drugih  umotvorina  dje- 
luju na  njega  baš  u  protivnome  smjeru.  I  kao  što  je 
naprotiv  podle  lojalnosti  Grillparzerova  Bota  prikazao 
svoga  Benka  Bota  ponosnim  u  vjernosti  spram  kralja, 
a  poslije  buntovnim  radi  nepravde  kraljičine  ;  tako  i 
njegov  Zvonimir  hoće  da  dobrim  djelima  posveti  svoj 
narod  pravdi  i  čovječanstvu  protivno  od  Slowackoga, 
koji  u  „Kralju  Duhu"  želi  da  otvrdne  poljski  narod 
strahotama  i  zločinstvima  na  način  Ivana  Groznoga 
ili  Oštroga.  („Kralja  Duha",  koji  se  redom  utjelov- 
ljuje, dok  ne  ude  u  Popiela,  sjeća  i  govor  luđaka 
Salomona,  koji  priča  o  seobi  svoje  duše  i  želi  za- 
borav —  Letu  vodu,  str.   13. — 16.,  90  itd.) 

Otuda  i  takav  umirni  konac  u  Markovićevu 
,, Zvonimiru"  protiv  povijesnoga  događaja ;  konac,  ne 
po  svagdašnjem  ukusu  općinstva,  kako  se  obično 
svršavaju  igrokazi,  nego  konac  po  ukusu  i  po  volji 
pjesnika.  Takov  mu  je  završetak  drame  nalagao  ka- 
tegorički imperativ  uzvišene  odgojne  svrhe,  a  ne 
njemačka  romantika  Halmova  ,,Sina  pustinje",  koju 
je  Marković  nekad  pokudio.  („Vienac"  g.  1889.  br.  38. 
str.  655.  i  br.  39.  str.  671.— 672.). 

Ali  puno  svijetlo  kraljeva  vjerskog  zanosa,  rječi- 
tosti i  mističkog  ushita  zasjenjuje  mrka  pojava  To- 
lenove  mučaljive  podmuklosti.  Tolen,  tobožnja  luda, 
a  Kolomanov  saveznik,  šutljivi  Tolen  podsmijeva  se 
i  ruga  kraljevu  svetom  žaru  (str.  108.)  i  naivnom  za- 
nosu njegova  naroda  (str.  110. — 112.),  što  idu  prije 
reda  ,,u  kraljevstvo  nebesko",  jer  polazeći  na  Os- 
manlije,  idu  u  smrt,  a  prije  smrti  ne  može  se  u  raj 
(str.   111.).  Tolen  šuti  i  radi,   a  ne  glagola  blagorječiv 

kao  svi  Hrvati  skupa  s  kraljem  (str.  110.,  112.,  115. 
pri  vrhu,  192.).  On  ide  tiho,  bez  buke  k  svojoj  bi- 
lježi i  cilju  —  umorstvu  kralja. 

Ali  je  i  njegova  namjera  obrazložena  osvetom,  jer 
su  mu  kršćani  ubili  oca,  majku  i  zemljake-pogane  (str. 
164.  i  192.).  Nego  je  i  on  zagonetna  smjesa  fanatizma 
i  lukavosti,  jer  i  on  hoće  da  jeftinije  prođe,  pa  pod- 
jaruje  napržicu  Desimira  na  kralja.  Hoće  da  mu 
Desimir  bude  nož  za  Zvonimira.  Zato  ih  pjesnik  psi- 
holog nervozne  sastavlja  u  čudne  položaje  međusobne 
kao  lica  napetih  živaca:  čas  prionu  jedan  uz  dru- 
goga te  se  slažu  i  pomažu,  čas  se  izdaju  i  odbijaju 
kao  nejednakom  ili  jednakom  električnom  strujom 
nabijeni  listići  (str.  159. — 164.).  Ali  prostodušnu  pr- 
konjicu  hrvatsku,  koji  ne  da  „utopiti  narod  u  poplavi 
svetstva  papinskoga"  i  koji  drži  križarsku  vojnu  na- 
rodnom propašću  (str.  161.),  toga  napržicu  zna  obuz- 
dati ironija,  zloba  i  pronicavost  Tolenova,  da  mu 
posluži  kao  tupo  oruđe,  koje  se  na  koncu  ipak  raz- 
mekša opet  kao  repa.  I  kaje  se  meko  hrvatsko  srce, 
ne  kovano  kao  Tolenovo. 

Pa  tako  tudinac  Tolen  s  Kolomanom  umiju 
iskoristiti  hrvatske  hire  i  mušice,  hrvatske  strasti  i 
mane  kao  svoja  pomagala,  te  samo  iza  kulisa  nevi- 
đeni upravljaju  sav  rad  i  muku  Hrvata  na  svoju 
korist  i  slast,  a  Hrvati  slijepci  misle,  kao  Desimir, 
da  su  samostalni  izvršioci  svojih  čina,  a  nisu  nego 
pomične  lutke  privezane  o  tuđu  ruku  uzicama  svojih 
pohota  i  svoje  zasukanosti. 

O  tom  Tolenu  ima  pjesnik  u  svojim  inače  obil- 
nim rukopisnim  bilješkama  pod  natpisom  „Izvori  za 
Zvonimira"  zapisano  pri  dnu  samo  ovo :  ,,Rad  XXX. 
str.   100  Tolen  dvorski  časnik  .  .  peharnik." 

Dakle  je  licu,  o  kome  je  najmanje  podataka  imao, 
pridao  poslije  Zvonimira  najznatniju  ulogu.  Ali 
ne  znamo,  zašto  ga  je  učinio  Madžarom  ili  Mon- 
golom ? 

Možda  pjesnik  nije  mogao  sebi  razjasniti  ime 
T  o  1  e  n  kao  hrvatsko  ili  slavensko,  pa  ga  je  učinio 
došljakom,  strancem  na  dvoru  Zvonimirovu  —  i  onda 
svojoj  mašti  dao  maha. 

Na  toj  istoj  strani  ,, Izvora  za  Zvonimira"  zabi- 
lježene su  i  ove  riječi :  ,,Tako  je  dne  19.  septembra 
1876.  čitanje  i  excerpiranje  podataka  poviesnih  svr- 
šeno". 

Sama  je  drama  štampana  u  Zagrebu  1877.,  a  na 
natpisu  knjige  stoji,  da  ju  je  ,, povodom  osamstogo- 
dišnjice  krunidbe  hrvatskoga  kralja  Zvonimira  na  dan 
9.  listopada   1876.  pisao  Franjo  Marković". 

Prema  tome  je  pjesnik  poslije  čitanja  i  ekscer- 
piranja  povijesnih  podataka  trebao  za  sastav  te  drame 
tek  dvadesetak  dana,  pet  dana  više  nego  što  je 
Viktor  Hugo  trebao  za  svoju  pripovijest  ,,Bug  Jargal", 
koju  se  okladio  napisati  u  petnaest  dana. 

Da  se  je  pisac  žurio,  dokazuju  mnogi  naknadni 
ispravci  od  pjesnikove  ruke  u  primjerku  meni  povje- 
renom. Ti  su  ispravci  ili  izmjene  psihološke  naravi 
ili  skraćivanja  tehničke  prirode  ili  dodaci,  izostav- 
ljanja  itd. 

Zato  ne  smijemo  na  to  djelo  primjenjivati  mje- 
rilo ,, Karla  Dračkoga"  ili  ,,Benka  Bota",  što  se  tiče 
gradnje,  tehnike  dramske  ni  nutarnje  ni  vanjske.  Sav 
..Zvonimir"  kao  prigodna  drama  ima  više  dekorativno- 
svečanosni  značaj,  stoga  nema  prave  žive  radnje  i 
napetosti,  već  lijepih  i  veličajnih  prizora,  zvučnih 
rijekova  i  sjajnih    govora,    patosa  i  ponavljanja,    pri- 

kladnih  za  ovakove  svečane  zgode.  Radi  toga  pjesnik 
u  besjedi  kralja  Zvonimira  (str.  78.  i  d.)  prekrasno 
komentira  hrvatsku  prošlost  spajajući  je  sa  suvre- 
menim težnjama  ,, Velike  Hrvatske"  (str.  82.  i  d  )  itd. 
Radi  toga  vrvi  različnim  opisima,  katkad  i  prevrše- 
nima  (str.  103.  — 105.),  raznim  proročanstvima  kao 
Lijepe  Kolomanu  (str.  71.),  Zvonimira  o  Osmanlijama 
(str.  105.,  167.,  169.)  i  Tatarima ;  dirljiva  je  simbolična 
priča  Bezimenića  o  vili  Solin-grada1  (str.  167.),  efektan 
oprost  osuđenome  na  smrt  Strezinji  (142. — 143.),  pre- 
daja bojnih  stjegova  (str.  143.),  oproštaj  sa  ženom, 
pravljenje  oporuke  prije  polaska  u  boj  (str.  156.), 
blagoslovi  oružja  (str.  189.  i  dr.).  Tu  su  grandiozne 
poze,  veličanstveni  postavi  i  kretnje  sa  divnim  em- 
fazama: ,, Junak  ...  ne  zdvaja.  Nek  se  lomi  nebo 
nad  njim!  .  .  .  tko  si  junak,  da  pridržiš  padajuće 
nebo,  .  .  .  neba  lom'!"  (str.  190.).  Ljepše  i  zgodnije 
od  one  Ho  r  a  ci  je  ve  :  ,,Et  si  fractus  illabatur  orbis, 
impavidum  ferient  ruinae",  a  jednaka  onoj,  što  ju 
je  kasnije  i  Rus  Andrejev  izrekao  u  drami  ,,K  zvjez- 
dama"  na  usta  svoga  revolucionarca  naprema  uče- 
njaku zvjezdaru:  „Ma  da  sunce  i  svod  nebeski  hoće 
na  nas  pasti,  mi  bismo  morali  izmisliti,  čim  bismo 
ga  poduprli."  Itd.  itd. 

U  čitavom  se  djelu  zrcali  brižna  točnost  opisi- 
vanja svake  prilike  života  od  najznatnije  do  naj- 
sitnije. Pjesnik  je  bez  obzira  na  tehniku  drame  zlatom 
uokvirio  svaki  komadić  povelje,  svaku  sitnu  vješticu, 
svaki  kamenčić  povijesni  kao  oni  marni  ljubitelji  sta- 
rina   zabrinuti,  da   im    ni    najneznatniji    odlomčić  ne 


1  Uzeta   iz  Valjavčeve    zbirke     kajkavskih    narodnih    priča, 
gdje  se  mjesto  Solina  spominje  Moli  n-grad. 

propane.  Pjesniku  je  sve  to  bilo  jednako  milo  kao 
što  je  osjetljivu  srcu  isto  draga  i  znatna  svaka  igračka, 
svaka  stvarca  miloga  pokojnika. 

Zato  pisac  i  svu  našu  hrvatsku  dobroćudnost 
bez  mjere  i  računa,  svu  pobožnost  vjersku,  sve 
naivno  pouzdanje  u  tuđu  čestitost,  sav  prijegor  i 
spremnost  na  pomirbu  i  oproštenje  personificira  u 
kralju  Zvonimiru,  kao  i  časovitu  buntovnost  i  me- 
kanost  u  Vučini,  naglost  i  konačno  pokajanje  u  Stre- 
zinji  i  Desimiru,  a  čistu  ljubav  i  požrtvovno  domo- 
ljublje u  Nedi  i  Bezimeniću,  starinsku  predajnu 
vjernost  u  Svačiću. 

Ali  je  pjesnik  i  toga  blagoga  nadzemaljskoga 
kršćanina  Zvonimira  učinio  na  koncu  ipak  čovje- 
kom od  krvi  i  mesa,  kad  se  napokon  i  on  raz- 
gnjevi na  žlicu  Tolena,  tekliće:  , »Vodite  ga.  Vampir 
hunski  zgini!"  (str.  197.);  ili  kad  (str.  199.)  predaje 
Svačiću  mač  protiv  sjevernoga  neprijatelja. 
Tu  pak  izbija  na  vidik  Markovićev  temperamenat. 
Kroz  svu  dobrodušnost,  miroljubivost  i  optimizam 
progori  raspaljiva  hrvatska  ćud  za  obranu  prava 
narodnih,  koju  je  posvjedočio  od  početka  svoga  jav- 
noga rada  kao  mlad  profesor,  pa  će  je  i  dalje  do- 
kazati kao  narodni  zastupnik  u  saborskim  govorima 
i  diljem  svoga  poštenoga  življenja  i  rada  do  posljed- 
njega daha. 

U  prvim  dvjema  dramama  opazismo  oskudicu 
humora,  kao  da  se  pjesnik  povodio  za  starom  grč- 
kom tragedijom.  U  ,, Zvonimiru"  pak  već  ima  pravih 
komičkih  lica,  n.  pr.  Vučina,  neka  vrsta  hrvatskoga 
Falstafa,  čudna  mješavina  junaštva  i  kukavštine,  do- 
brote i  zloće,  prijegora  i  sebičnosti,  kakovu  kasnije 
viđamo  u  Senkiewiczeva  Zaglobe  (iz  cikla  „Trilogija"). 

,, Zvonimir"  se  prikazivao  na  pozornici  zagre- 
bačkoj dne  9.  I.  1878.  i  primljen  je  sa  zanosom  od 
pune  kuće  ;  ali  pjesnik  za  dugo  zamuče. 


14.  Nutarnji  duševni  život  pjesnikov. 

Dne  20.  studenoga  1876.  godine  izabra  ga  Ju- 
goslavenska akademija  za  svoga  pravoga  člana,  a  g. 
1877.  , .Matica  Hrvatska"  bira  ga  u  svoj  odbor.  Ali 
da  Marković  pored  svega  svoga  znanstvenoga  rada 
na  univerzi  i  u  akademiji  te  odbornikovanja  u  „Ma- 
tici" nije  zaboravio  i  svoj  pjesnički  poziv,  dokazuju 
njegove  dvije  dragocjene  bilješke,  ostale  medu  dru- 
gim rukopisima.  I  to  su  jedna  od  24.,  a  druga  od 
26.  rujna  1877.  u  Križevcima  sastavljene.  Te  bi  bi- 
lješke trebalo  u  cijelosti  donesti  u  ,, Gradi  za  knji- 
ževnost", jer  se  iz  njih  sja  njegov  osjećaj  spram  po- 
rodice, način  zamišljanja  i  stvaranja  pjesnikova,  vidi 
se  njegova  metoda  i  svrha  naučanja  na  sveučilištu, 
njegovo  političko  uvjerenje,  njegovi  socijalni  nazori 
o  našoj  sudbini. 

Tu  veli  u  prvoj  bilješci,  kako  je  čitao  sa  div- 
nom slašću  ,,Alkestu"  (Evripidovu),  pošto  je  bio  pi- 
sao i  otpravio  list  svojoj  Dragici,  kao  neku  naplatu 
za  svoju  odluku  i  pismo,  za  koje  drži,  da  je  bilo  i 
prema  srcu  i  prema  etici.  To  je  za  nj  znamenit  dan, 
dan  eksorcizma  ;  ćutio  se  miran  i  upokojen  poslije 
dvije  godine  nemira.  U  takovim  osjećajima  potaknu 
ga  jedno  mjesto  u  ,,Alkesti"  na  misao,  da  Tugu  u 
Novoj  domovini  izvede  i  da  je  završi  po  dalmat. 
priči  o  njoj  (u  „Viencu"  od  popa  Mil.).  Ujedno  je  pri 
tom    pomislio,  da    se  ,,Vera"  (to    je    nacrt  drame    u 

ostavštini  o  poznatoj  MVeri    Desinićevoj'')  ima    zavr- 
šiti spasom  Vere  i  Miroslava  poput  Alkeste. 

Čitanje  života  talijanskoga  pjesnika  Alfierija  na- 
vede ga,  da  zamisli  dramu  o  Hrvatima  i  Beli  IV. , 
gdje  će  težište  biti,  da  najveći  kraljev  protivnik  Hr- 
vat, prije  od  Bele  uvrijeđen,  prima  u  nevolji  kralja 
svoga  i  spašava  ga. 

Čitajući  Alfierijeva  ,,Agida",  koji  mu  se  inače 
ne  sviđa  i  nije  mu  razumljiv,  dolazi  na  misao,  da  bi 
se  u  Novoj  domovini  imao  već  Hrvat  heros  eponi- 
mos  prikazati  u  prelazu  od  poganstva  na  krst,  pa 
bi  pokrštenje  Hrvata  bilo  konac  drame  uza  smrt 
herosa,  koji  se  žrtvuje  za  narod  i  time  ga  spasi  — 
i  Tuga  se  žrtvuje. 

Već  je  davna  njegova  zamisao  bila,  da  se 
svaki  čin  Nove  domovine  završi  zborom,  a  u  tom 
ga  sad  potkrijepilo  čitanje  ,, Alkeste",  te  „božanstvene 
tragedije  tragedija,  tragedije  čovječanstva". 

Izvrsno  djelovanje  starih  klasika  na  Alfierija  i 
druge  talijanske  pisce,  na  klasike  Franceze,  na  Goe- 
thea  i  dr.  ponuka  ga  na  to,  da  u  svojih  slušatelja  na 
univerzi  pobudi  volju  i  ljubav  za  klasičnu  filologiju. 
I  namisli  predavati  kolegij  ,,o  uticaju  klasika  latin- 
skih i  grčkih  na  razvoj  prvaka  pjesnika  Evrope",  ne 
bi  li  naše  filologe  doveo  u  najužu  svezu  s  napret- 
kom naše  literature. 

I  sam  sebi  savjestan  dovikuje :  „Traži  izvore 
što  prije  za  taj  studij".  Taj  dan  grčko-klasičke  drame, 
kako  veli,  završio  se  posve  na  helensku  —  satir- 
dramom.  Navečer  je  naime  dobio  ,, Obzor"  br.  218. 
g.  1877.  i  čitao  saborsku  raspravu  o  , .osnovi  zakona 
o  uređenju  zavičajnih  odnošaja  u  kraljevinama  Hr- 
vatskoj i  Slavoniji".    Taj    je  zakon    po  njegovu  sudu 

—  193  —  13 


imao,  ako  ne  sasvim  spriječiti,  barem  , .ograničiti  do- 
seljivanje  Židova  u  Hrvatsku,  koju  oni  ljuto  isisavaju 
kao  i  svaku  slavensku  zemlju".  U  toj  je  raspravi, 
veli,  ,, sudjelovao  ban  zbilja  na  smiješan  način  kao 
mjesečni  astronom". 

Lorkovićev  ispravak,  da  se  mjesto  „ugarsko- 
hrvatsko"  državljanstvo  kaže  samo  hrvatsko-slavon- 
sko,  ,,tko  je  pobijao?  Dakako:  ban!  Nije  se  manji 
čovjek  našao  za  to?  Poslije  toga  vodio  je  ban  s  Me- 
sićem  i  drugimi  filologično-gramatičnu  debatu;  koju 
da  ovjenča,  podnio  je  sam  §  jednomu  ispravak :  da  se 
mjesto  obskrba  siromaha  ima  metnuti  obskrba 
siromaha...  Ban  trojedne  filologije!..." 

Tako  je  Marković  osuđivao  bana  kao  državnika, 
dok  ga  je  kao  pjesnika  štovao  i  uzvisivao  uvijek. 
Tako  je  oštro  sudio  pjesnik  u  ovo  doba  o  svim 
javnim  poslovima  u  svojoj  domovini,  a  o  nekim  je  dru- 
štvenim pojavama  u  Hrvatskoj,  koje  nije  zasad  zgodno 
isticati,  pisao  još  i  oštrije  od  samog  Ante  Starčevića. 

Pominjanoj  pak  drami  ,, Novoj  domovini"  nisam 
još  ušao  u  trag. 

Dne  26.  rujna  1877.  u  Križevcima  poslije  podne 
čita  Timoleona  od  Alfierija,  pa  zamisli  tragediju 
„Arhimed" :  Filozof  umujući  iznađe  makinu,  kojom 
će  obraniti  svoju  domovinu,  baš  u  času,  kad  je  već 
neprijatelj  osvojio  domovinu.  Onda  donosi  potanje 
nacrt  čina,  pa  nastavlja :  „Tu  zamisao  tragičnu  po- 
taknu u  meni  probuđen  taj  čas  strah,  da  nije  za 
naš  spas  sva  znanost,  umjetnost  i  rad  prekasan." 
Taj  stra|i  pobudiše  u  njemu  neki  događaji,  što  ih  je 
ovih  dana  čuo  u  Križevcima.  Njegov  susjed  s  desna 
snuje  prodati  kuću  radi  duga  od  400  forinta,  što  ga 
je  morao  isplatiti  bratu,  jer  su  im  se  žene  posvadile. 

A  kuću  će  kupiti  nedavno  doseljeni  Židov.  Dan  prije 
sudbeno  se  razdijelila  dva  brata;  jedan  ima  ženu  zlu, 
drugi  je  pijanica  i  razbludnik.  Kolaru  Habdiji  prodaje 
se  kuća  za  koji  dan  radi  duga,  a  prije  desetak  go- 
dina bio  je  taj  H.  štovan  i  marljiv  i  napredan  majstor  ! 
Žena  mu  se    protepla  i    propila  —  i  tako  je  propao. 

Onda  priča  pjesnik  o  preljubu  u  jednoj  porodici, 
pa  o  materi  i  kćeri,  koje  obilaze  imućnije  župnike, 
kad  obole,  radi  svoje  koristi. 

Sva  su  takova  nedjela  boljela  osjetljivu  dušu 
pjesnikovu,  a  dirala  duboko  psihologa,  koji  je  po  tim 
jedinicama  sudio  i  cjelinu,  te  ga  zaokupljale  crne 
misli  zbog  narodne  budućnosti.  .  .  . 

I  ovakov  je  nutarnji  tihi  duševni  život  čovjekov 
vredniji  od  onoga  vanjskoga  bučnoga,  veli  Maeterlinck. 
A  taj  je  život  bio  vrlo  bogat  i  sjajan  u  Markovića, 
kako  ćemo  se  i  ubuduće  uvjeriti. 

Te  godine  (1877.)  prevede  krasnu  pjesmu  Slo- 
wackoga  „Otac  kužnih  u  El-Arišu"  (Iz  mladih  dana 
str.  166.),  koja  svojom  tužnom  sadržinom  odgovara 
nutrini  ojađene  duše  pjesnikove. 

Te  iste    godine  1877.  imenovan  bi  članom  ispit- 
noga povjerenstva. 

Radi  opsežnoga  i  napornog  rada  na  univerzi,  gdje 
je  od  g.  1874.  sam  predavao  i  gojio  sve  grane  filo- 
zofije (etiku,  estetiku,  logiku,  metafiziku,  metodiku, 
povijest  filozofije,  psihologiju)  nije  se  mogao  više  onako 
izdašno  baviti  lijepom  književnošću  kao  dosad.  Ali 
je  ipak  znao  naći  vremena,  da  radi  n.  pr.  za  aka- 
demiju „Estetičku  ocjenu  Gundulićeva  Osmana"  g. 
1877.,  gdje  se  hvata  u  koštac  sa  Pavićem  radi  je- 
dinstva Gundulićeva  Osmana  (Rad  46.,  47.,  50.,  52. 
i  posebno    izdanje).    Za    „Maticu    Hrvatsku"  prevodi 

s  engleskoga  Irvingove  „Izabrane  crtice"  u  dva  sveska 
za  g.  1878.  i  1879.  Za  „Vienac"  1879.  br.  21.  piše 
kritičku  ocjenu  Bogovićeva  „Matije  Gupca".  Isto  je 
tako  za  ,, /Maticu  H."  g.  1880.  napisao  život  Stanka 
Vraza  i  ocijenio  njegove  pjesme,  a  za  g.  1881.  po- 
pratio životom  i  prikazom  Senoine  „Izabrane  pjesme". 
Te  je  godine  biran  za  rektora  univerze  i  besjedi 
govor  ,,0  piscih  filozofijske  struke  a  hrvatskoga  roda 
ovkraj  Velebita  od  15.— 18.  stoljeća"  („Vienac"  br.44.). 
Iste  godine  ocjenjuje  u  „Viencu"  (br.  19.)  Manojlo- 
vićeve  pjesme  ,,Mladi  dani  Veljkovi",  dramu  Spore- 
rovu  ,,Dimitrija"  (br.  27.),  Despotove  pjesme  „Prve 
iskre"  (br.  28.).  Za  akademiju  piše  „Život  i  djela 
Meda  grofa  Pucića"  (Rad  67.)  itd. 

16.  Marković  kao  narodni  zastupnik. 

Sav  taj  golemi  rad  nije  mogao  ostati  sakriven 
narodu  hrvatskom,  te  pjesnik  bude  g.  1881.  izabran 
narodnim  zastupnikom  svoga  rodnoga  križevačkoga 
kotara  i  ostaje  zastupnik  sve  do  g.   1900. 

Klaić  (s.  d.  str.  611.)  s  najvećim  poštovanjem 
govori  o  njemu,  da  je  kao  narodni  borac  „stalna 
značaja,  odlučan  i  bezobziran;  u  obrani  prava  i  istine 
ne  poznaje  straha  ni  krsmanja". 

Kao  narodni  zastupnik  brine  se  Marković  sa- 
vjesno za  svoj  kotar  kano  i  za  tjelesni  i  duševni  boljak 
čitavoga  naroda,  te  pokazuje  neobičnu  spremu  i  shva- 
ćanje za  sva  pitanja  i  za  sve  potrebe  narodnoga  ži- 
vota. Ali  se  politička  borba  neugodno  doimala  pje- 
snika, što  svjedoči  od  9.  oktobra  1881.  navečer  za- 
bilježen aforizam  kao  „konačni  efekt  prvih  saborskih 
sjednica  od  27.  septembra  do  9.  oktobra  1881".    Taj 

aforizam  glasi :  „Sinko,  kad  podeš  sa  svjetlom  čiste 
tvoje  duše  u  svijet  i  pronikneš  u  ljudski  život,  vidjet 
ćeš  zloće  mnogo,  i  što  ti  je  pronicaviji  pogled,  to 
ćeš  je  više  naći,  makar  se  skriva  pod  prijatnim  plaštem. 
Ali  ne  razmizi  se  u  plač,  inače  će  se  svjetlo  tvoje 
duše  samo  zamračit,  nego  mirna  oka,  prem  suzom 
prokapala,  baci  sunce  njegova  sjaja  na  tu  zloću  i 
nad  viti  će  ti  se  duga  nad  rugobe  svijeta".    . 

Uza  svu  grčinu,  kojom  mu  je  srce  napunjala  po- 
litička borba,  znao  se  pjesnik  uzdići  nad  blatno 
rvalište  u  vedre  visine. 

Kako  je  bio  omilio  u  svom  kotaru  i  u  svom 
rodnome  mjestu  uskos  onoj  „Nitko  nije  u  domaji 
prorok",  jasan  je  dokaz  i  ponovni  njegov  izbor  u 
sabor  (g.  1887.)  na  prkos  svim  nasiljima  i  poznatoj 
izbornoj  geometriji  grofa  Khuena,  koji  je  smanjio  i 
prorijedio  broj  kotara  opozicije,  a  kod  izbora  ju  de- 
cimirao.  Marković  je  sa  slavljem,  s  cvijećem,  govo- 
rima, s  pjesmama  i  sa  glazbom  pozdravljen  i  izabran 
u  Križevcima,  te  nadaren  zlatnim  perom  i  otpraćen 
sa  zanosom  na  kolostaj ;  dok  se  prije  izbornoga  dana 
morao  sakrivati  po  različnim  kućama,  jer  su  ga  tra- 
žili panduri  i  žandari,  da  ga  zatvore  po  —  višem 
nalogu. 

Zato  je  i  isticao  'u  saboru,  s  kakovim  su  beza- 
konjem ovršeni  izbori,  te  naglasio:  „Ovaj  sabor  nije 
izraz  prave  narodne  volje  !" 

Osobito  se  odlikovao  svojim  otporom  protiv 
školskoga  zakona  od  g.  1888.,  koji  je  naročito  po- 
bijao s  državopravnoga  gledišta  zahtijevajući,  da  uči- 
teljska služba  u  Hrvatskoj  bude  pristupačna  samo 
pripadnicima  Hrvatske.  Nadalje  je  tražio,  da 
se  zakonom  zajamči  stručna  naobrazba  školskih  nad- 

zornika  ;  da  se  pridrži  s  a  m  ost  aln  o  područje  župa- 
nijskih školskih  nadzornika,  ne  da  budu  prišipetlje  kotar- 
skih predstojnika  i  župana  ;  da  se  za  učitelje  građanskih 
škola  uredi  stručna  priprava.  Uopće  je  pobijao  da- 
nas općenito  pripoznati  natražnjački  duh  i  zna- 
čaj školskoga  zakona  od  g.  1888.,  te  mu  proricao 
žalosne  i  pogubne  posljedice  po  čitavo  naše  narodno 
biće,  koje  se  sada  opažaju.  Ujedno  je  tražio,  i  veći 
obzir  na  crkveno-školsku  autonomiju  Srba,  kao  pri- 
jatelj sloge  s  jednokrvnom  braćom. 

Još  i  sad  može  čovjek  iz  njegovih  govora  u 
saborskim  zapiscima  osjećati  polet  njegovih  ideja, 
toplinu  njegova  čuvstvovanja,  žar  ljubavi  domovinske. 
Tko  ne  može  doći  do  toga,  neka  pročita  izvatke  u 
Dlustuševoj  brošuri  o  njemu  (Dr.  Franjo  Marković, 
str.  19.  itd.) 

On  se  nije  žacao  dobaciti  u  lice  vladi  i  Khuenu, 
da  sve  njihove  zakonske  osnove,  iznesene  u  saboru, 
idu  za  tim,  da  krče  put  madžarskoj  ideji  u  Hrvat- 
skoj (Dlustuš  s.  d.  str.  37.).  A  svršava  svoj  govor 
s  izjavom,  da  će  iz  ove  reakcije,  iz  ove  noći  ma- 
džarske ideje  izaći  hrvatski  narod  istom  onda  —  ,,to 
je  moje  duboko  uvjerenje  —  kad  bude  sasvim  slobo- 
dan i  samostalan  od  ikakvoga  utjecaja  madžarskoga". 
(Stenografički  zapisnici  sabora  kr.  Hrv.  Slav.  i  Dal- 
macije, petogodište  1887-1892.  str.  262.-265.).  Tako 
je  on  već  g.  1872.  zborio  na  usta  bana  Ivana  Hrvata 
i  Benka  Bota. 

S  kakovim  pak  zanosom  i  plamom  govori  o  po- 
gubnosti učenja  madžarskoga  jezika,  te  odvraća  mlade 
Hrvate  od  te  opasnosti  i  opominje  hrvatske  majke, 
neka  poljube  u  čelo  sinove  svoje  opremajući  ih  u 
školu  i  neka  ih  upozore  na  kobne    sirenske  glasove. 

A  da  nije  samo  ututanj  govorio,  on  je  i  sam  pri- 
mjerom prednjačio,  te  dosljedno  do  krajnosti  provo- 
dio svoja  načela  o  samosvojnosti  Hrvatske.  Kako  je 
bio  skrupulozan  i  osjetljiv  u  tome,  bjelodano  svje- 
doči to,  što  se  nije  htio  poslužiti  pogodnošću  željez- 
ničkoga certifikata  ni  kao  zastupnik  ni  kao  profesor, 
jer  je  certifikat  protiv  nagodbenoga  zakona  samo  u 
madžarskom  jeziku  sastavljen,  a  nije  volio  ni  da  mu 
na  sliku  udare  madžarski  žig. 

Tako  je  ostajao  djevičanski  čist  od  prijekora 
one  Tacitove :  Britannia  servitutem  suam  quotidie 
emit,  quotidie  pascit.  (Agrikola  31.).  Kako  smo  mi 
daći  rado  slušali  njegova  predavanja  u  ono  doba, 
tako  smo  ga  još  s  većim  interesom  išli  slušati  u  sa- 
bor, gdje  žarko  i  s  uvjerenjem,  sa  stručnom  spremom 
i  s  ljubavlju  besjedi  o  svim  pitanjima  kao  stari  par- 
lamentarac,  a  kao  filozof  i  logičar  pronicavo  raščinja 
i  obara  protivnikove  doskočice  i  sofizme,  osobito 
Khuenove. 

Jednom  mu  je  grof  Khuen  ljutit  doviknuo,  da 
tako  ne  smije  govoriti  činovnik  i  profesor  od  vlade 
plaćen.  A  Marković  mu  odvratio,  da  je  on  od  na- 
roda plaćen,  ne  od  vlade,  i  da  narodu  svome  služi, 
ne  vladi.  G.  1882.  valjda  ga  svega  pritegao  narodni 
posao,  jer  se  nigdje  ne  javlja  književnim  radom, 
nego  zbori  u  saboru  i  marljivo  polazi  saborske  sjed- 
nice opće  i  odborske  i  klupske.  A  uz  to  još  ima  i 
predavanja  na  univerzi,  koja  on  ne  zanemaruje  kao 
neki  drugi  miljenici  sistema. 

16.  Dalji  rad  u  akademiji,  u  „Matici"  i  u  „Viencu". 

God.  1883.  sprema  za  , »Maticu  Hrvatsku"  sve 
svoje  pjesme  izvorne    i  prevedene  pod  natpisom  ,,Iz 

mladih  dana"  ;  sjajno  raspravlja  o  Botićevim  epima 
za  ,,M.  H."  g.  1885.  U  „Viencu"  ocjenjuje  zbirke 
pjesama  Zaharovih,  Sisolskoga  (Kumičića)  ,,Jelkin 
bosiljak"  itd.  G.  1887.  čita  u  svečanoj  sjednici  Jugo- 
slavenske akademije  na  obljetnicu  Boškovićevu  učenu 
raspravu  o  filozofskom  radu  Rudera  Boškovića,  te 
nas  prvi  upoznaje  s  tim  kod  nas  nepoznatim  svjet- 
skim čudovištem  i  s  njegovim  monadama  (Rad 
87.88.90.).  Na  tristagodišnjicu  Gundulićevu  piše  o 
njegovoj  „Dubravci"  (Rad  89.  g.  1888.).  U  Radu  96. 
g,  1889.  proučava  narodne  umotvorine  te  ispituje 
„Etički  sadržaj  naših  narodnih  poslovica".  G.  1891. 
raspravlja  o  Demeterovoj  ,, Teuti".  God.  1892.  sprema 
zajedno  sa  Smičiklasom  „Spomen-knjigu"  Matice 
Hrvatske  od  1842.-1892.,  gdje  je  iskitio  Vraza,  Jur- 
kovića,  Senou  i  Vebera.  God.  1896.  odužuje  se  i 
sjeni  svoga  teško  oplakanoga  pobratima  Ivana  Dež- 
mana,  pa  mu  pod  okriljem  „Matice  Hrvatske"  oprema 
u  svijet  „Izabrane  spise".  I  t.  d. 

Ta  tko  bi  izbrojio  sve  te  divne  mauzoleje, 
što  ih  je  sazdao  svojim  književnim  drugovima  na 
diku  sebi  i  njima ! 

Tako  je  kao  mnogogodišnji  odbornik  i  radnik  i 
potpredsjednik  „Matici  Hrvatskoj"  zlata  vrijedio  i 
privrijedio  joj  ga  svojim  zborom  i  tvorom,  tako  je  i 
u  Jugoslavenskoj  akademiji  jkao  član  i  kao  potpred- 
sjednik bio  na  ugled  i  ponos  savjetom  svojim  i  ra- 
dom. Tu  se  vraća  k  omiljeloj  ;mu  godavna  temi  te 
prinosi  „Prilog  estetičkoj  nauci  o  baladi  i  romanci"  ; 
raspravlja  „0  dru.  Dimitriji  Demeteru  kao  dramatiku 
ilirske  dobe";  raspreda  „0  tragičnom  problemu  u 
Bogovićevu  Stjepanu  posljednjem  kralju  bosanskom" 
(g.  1900.). 

U  „Spomen-cvijeću"  Matice  Hrvatske  govori  ,,0 
đakovačkoj  crkvi"  (str.  3.-43.)  g.  1900.  I  t.  d.  Ni 
broja  se  ne  zna,  kako  veli  narodna  pjesma. 

Uza  to  izrađuje  Logiku  i  Psihologiju,  koje  su 
ostale  nažalost  još  u  rukopisu,  pa  Estetiku,  koja  je 
hvala  Bogu  izašla  g.   1903.  u  vladinoj  nakladi. 

Ali  to  će  biti  zahvalan  posao  stručnoga  pera, 
da  pomnjivo  ogleda  i  podrobno  da  prebroji  i  pre- 
bere  sve  to  biserje  pouke,  da  pretraži  tu  riznicu 
znanja,  da  zaroni  u  to  more  dubokih  misli,  da  zađe 
u  taj  svijet  jakih  pobuda,  snažnoga  stvaranja.  Za  nas 
je  dovoljno  samo  spominjanje  tih  dragocjenih  radnja, 
da  nam  pred  oči  što  značajnija  iskoči  slika  dičnoga 
pokojnika,  koji  nam  svijetlom  uma  svoga  objašnjava 
tamu  prošlosti,  koji  brčnim  perom  svojim  kiti  starije 
i  mlade  drugove,  te  im  odar  opsipava  neuvelim  cvi- 
jećem i  nad  grobovima  diže  trajne  i  sjajne  spome- 
nike. A  nema  kad  da  iskleše  spomen-ploču  svome 
andelku,  mlađemu  sinu  Metelu,  koji  mu  je  umro  u 
noći  11.  travnja  1889.  naglom  smrću  u  4.  godini  ži- 
vota (rođen  26.  rujna   1885.). 

U  toj  porodičnoj  žalosti  izjaviše  mu  toplu  sućut 
pismom  vladika  Strosmajer  i  biskup  Posilović  iz  Senja, 
a  brzojavno  Metel  barun  Ožegović  iz  Hietzinga  kraj 
Beča. 

Pjesnikova  duša  iza  mjesec  dana  odjekuje  na 
spomen  toga  tužnoga  događaja  elegijama  s  proznim 
predgovorom,  punim  mračne  tuge,  koju  razvedruje 
nada  i  utjeha.  Pjesme  su  promočene  suzama  i  bolom 
roditeljskim  te  izvezene  i  urešene  milotom  uspomena 
na  sve  milje  i  omilje,  na  sve  dragušne  riječi  i  čine, 
kretnje  i  poklike,  na  sve  prizore  i  zgodice  iz  kratko- 
trajnoga   žica    preslatkoga    bića.    Onda    je    opjevana 

prva  misa  za  andelka,  prvi  pohod  na  grobak,  prvi 
dušni  dan,  prvi  imendan  pokojnikov,  prvi  snijeg  po 
njegovu  grobu  itd.  Druge  godine  žalovanja  1890. 
nastavlja  boni  otac  te  jadikovke  za  rajskim  svojim 
Metelom,  pa  ih  završava  utjehom  uskrsnuća  i  sa- 
stanka u  vječnosti,  gdje  nema  više  boli  rastanka. 

Da  je  Marković  dospio  izgladiti,  usavršiti  i  za 
štampu  prirediti  te  elegije  zaostale  u  rukopisu,  čini 
se,  da  bismo  i  mi  Hrvati  imali  nešto  slično,  što 
imadu  Poljaci  od  svoga  velikoga  lirika  iz  16.  vijeka 
Jana  Kochanowskoga,  naime  trenv,  tužaljke  za  kćer- 
kom Uršulom. 

„Sonetni  vijenci". 

I  tako  je  on  pregarao  svoj  bol  i  žrtvovao  svoju 
ličnu  slavu  pjesničku  radi  slave  drugih  i  zaradi  znan- 
stvenoga napretka  hrvatske  mladeži  i  naroda,  pa  istom 
poslije  dvadesetgodišnjeg  izbivanja  i  muka  polazi  u 
pohode  k  davnoj  posestrimi  p  1  a  n  i  n  k  i  n  j  i  vili.  G. 
1897.  hoće  da  je  umiti  zbog  duge  šutnje  trima  čita- 
vim vijencima  soneta,  što  ih  je  putujući  kao  planinar 
savio  oko  čela  hrvatskoj  i  slovenskoj  otačbini  svojoj 
zanesen  prirodnim  krasotama  njenim  („Vienac"  g.  1897. 
br.  50.— 52.). 

Tu  su  tri  sonetna  vijenca  s  posvetom  od  3  so- 
neta pobratimu  Lovri  V.(idriću).  U  2.  sonetu  veli  o 
sebi  pjesnik : 

,,I  tebi  gle  s  planina  stručak  cvijeća : 
Iz  mog  je  srca  davno  tihe  hridi 
Nenadno  niklo,  a  to,  da  Tebe  sjeća 
Gorskog  Ti  doma,  i  zove:  pridi,  pridi!" 

Pokojni  je  naime  Vidrić  bio  Slovenac  rodom. 

Te  su  pjesme  prožežene  žarom  domoljublja  te 
iskrenošću  hrvatsko-slovenske  uzajamnosti  i  zadah- 
nute  pomirljivošću  spram  naših  zajedničkih  protivnika. 
Plastikom  izričaja  i  epiteta,  slikovitošću  opisa  prirode 
dosežu  i  Bvronove  orise  naravi,  a  sa  čuvenim  „Krun- 
skim sonetima"  Mickievviczevim  mogu  se  natjecati 
dubinom  misli  i  visinom  poleta. 

Tu  su  pod  različnim  napisima  brojni  soneti  sve 
ljepši  od  ljepšega.  „Brat  s  bratom"  je  sjajan  opis 
Mangartovih  stijena  i  osjećaja  pjesnikova  pred  veli- 
čanstvom prirode ;  „Prijatelju  Lovri"  riše  veličajnost 
Triglava  uz  patriotičko  čuvstvo  hrvatsko-slovenske 
sloge.  ,,Na  Predilu"  su  dva  soneta  u  slavu  palih  ju- 
naka Hrvata,  koji  su  kao  Sparćani  kod  Termopila 
sprečavali  prodiranje  Korsičanina  —  kao  sad  na  Soči . . 
Plaća  im  je  bila  :  nevolja  i  rasulo  njihova  doma  !  Ta 
su  dva  soneta  zastrašni  kažiprst  za  buduće  žrtve. 

„Svetogorske"  su  „golubice"  divna  idila  s  proš- 
tenja slovenskih  poklonika  kao  kakva  pleinerna  slika 
Uprkina  iz  češko-moravskog  života  seljačkog.  ,,Zi- 
ličin  ponor"  sjeća  strahotnošću  svojom  bezdana  u 
Džehud-kale  u  15.  sonetu  krimskom,  samo  što  u 
Mickiewicza  pjesma  i  svršava  sa  zgražanjem,  a  ovdje 
je  užas  ponora  umjetno  premošten,  te  pjesnik  duho- 
vito nadovezuje    rodoljubivu   želju: 

„Oj    da  bi  takav  svanuo  um,  da  združi 
Sa  bratom  brata,  što  ih  jazom  strasti 
Viekovi  luče  —  i  samo  taj  će  ih  spasti". 

Duhovito  je  izveden  i  sonet  „Trebiško  Cetvero- 
puće",  protkan  nujnošću  radi  sadašnjosti,  a  prožet 
ljubavlju  i  vjerom  u  Boga,  da  će  bolje  svanuti  doba. 

„Post  nubila  Phoebus"  prekrasna  slika  sjete  za- 
padnoga sunca,  tuge  kad  omrkne,  nade  u  ponovni 
njegov  istok  i  rezignacije  s  „križnim  bremenom"  ži- 
vota. Taj  me  sonet  sjeća  Michel-Angelova  kipa 
„Pieta"  u  cvrki  sv.  Petra  u  Rimu.  Mati  Božja  drži 
preko  krila  mrtvo  tijelo  Sinovljevo,  ali  joj  tugu  lica 
prelijeva    rezignacija,  a    kroz  nju    prosijeva  nada  .  .  . 

Kako  je  sjajna  poredba  u  2.  kitici : 

,,  Ah  tako  srce  (kao  sunce  na  zapadu)  u  boli  plamno  gori, 
Kad  drago  biće  smrću  se  od  njeg  dijeli; 
I  čim  ga  odnese  k  nebu  anđel  bijeli : 
U  mračne  sjene  tuga  srce  obori"  .  .  . 

Sunce  će  zorom  i  opet  pozlatiti  nebotične  vrhunce  : 

,,0j  blago  srcu,  koje  iz  tuge  mraka 

Povrati  tako  u  svjetlo  božja  zraka 

I  na  vis  da  mu  križno  uznijeti  breme". 

Uvijek  stalan,  nepromjenljiv  optimizam  prati  pje- 
snika diljem  njegova  rada  i  života,  a  veličanstveno 
obnavljanje  prirode  daje  mu  okrepe  i  utjehe ;  ne  na- 
punja  ga  tugom  kao  Horacija  (Ode  IV.  7.  13.— 15.): 
,,Damna  tamen  celeres  reparant  caelestia  lunae  ;  Nos, 
ubi  decidimus,  Quo  pater  Aeneas,  quo  dives  Tullus 
et  Ancus,  Pulvis  et  umbra  sumus"  ;  niti  ga  guši  oča- 
jem kao  Leopardija  o  zapadu  mjeseca  (II  tramonto 
della  luna) :  ,,Ma  la  vita  mortal,  poiche  la  bella 
Giovinezza  spari,  non  si  colora  D'  altra  luče  giammai 
ne  d'  altra  aurora". 

,,Kod  Aljaževe  kuće"  pod  Triglavom  u  2  soneta 
slaže  rukovet  patriotičnih  želja  za  jedinstvom,  slo- 
bodom i  srećom  troje  braće  (Hrvata,  Slovenaca  i 
Srba)    trojnog   zavičaja,    kojemu  je    Triglav  štit.  Kad 

budu    braća    složna,    onda    će    im    i    susjede    minuti 
,,nazlob",  te  će    „sretnije    doba    ljudstvu   procvasti". 

Istoga  je  dana  (14.  VIII.)  ispjevan  i  sonet  ,,Kod 
Peričnikova  slapa",  gdje  diveći  se  veličajnosti  pri- 
rode slavi  moć  i  mudrost  „Višeg  Duha"  krijepeći 
dušu  „nebesnicom  rosom". 

U  patriotičnom  su  duhu  sastavljeni  soneti  „Bi- 
jeloj Ljubljani"  (4),  pa  osobito  duhovito  i  slikovito 
satkani  „Savici  i  Savi"  (4)  te  zadahnuti  rodoljubivim 
čuvstvima  i  zavjetima  za  boljak  troje  braće,  da  im 
dosadašnje  muke  za  pravdu  Božju  urode  blagoslovom. 

Svi  su  ti  soneti  isprepleteni  i  navezeni  krasnim 
poredbama  i  domišljajima,  gdje  gdje  i  šaljivim  etimo- 
logijama kano  o  imenu  čuvenoga  planinara  njemač- 
koga Frischauf-a  (str.  810.).  A  sve  teku  s  nekim  bla- 
gim uvodom,  življim  porastom,  raspojasom  bujnošću, 
da  dokončaju  skladnim  uvirom  utjehe  ili  nade. 

Sasvim  lični  akordi  zuje  iz  onoga  soneta  „Za 
dažda"  (u  Trebižu),  odakle  odsijeva  nježna  ljubav 
pjesnikova  spram  porodice  svoje :  prema  ženi  i  sino- 
vima živom  i  pokojnom,  pa  te  sjeća  intimnosti  Bu- 
kovčeve  slike  „Moje  gnijezdo",  ali  je  udešaj  slike 
na  način  Rafaelove  „Madone  od  Foligna". 

Prekrasni  su  soneti  „Na  Višarju"  (6  ih  na  broj), 
prožmani  dubokim  osjećajem  patriotizma,  gdje  pjesnik 
na  koncu  2.  soneta  pun  zanosa  kao  Gogolj  u  „Mrtvim 
dušama"  ruskom  jeziku  kliče  „slavskoj  rieči",  koja 
„još  svoje  nosi  glase  pod  neba  svode",  gdjeno  ju 
„za  vječnost  čuva  mir  podnebnih  visa",  jer  „ne  da 
se  čovjeku  istrti,  Bog  što  i  narav  piša". 

I  dalje  se  nižu  soneti  sve  jedan  ljepši  od  dru- 
goga budeći  osim  domovinskoga  čuvstva  još  i  osjećaj 

prave  čovječnosti  i  duboke    pobožnosti  kao  Milletov 
„Angelus",  da  završe  sa  davno  žudenom  blagovijesti: 

„Sin  čovječji  je  ustao  iz  groba, 

Svi  puci  braća  —  i  nema  više  roba!" 

Iz  pjesme  „Rođakom  u  Ljubljani"  vidi  se,  kako 
je  Markoviću  u  dragoj  uspomeni  ostao  boravak  o 
Božiću  medu  rodbinom  i  uzlaz  na  Rožnik. 

U  sonetima  „Od  gora  do  mora"  i  „Pri  moru  san 
i  java"  s  prijekorom  se  sjeća  „odbjeglice  Rijeke",  a 
s  velikim  pijetetom  svoga  učitelja  Frana  Kurelca, 
svoga  druga  Dežmana,  Erazma  Barčića,  riječkog  pa- 
tricija i  narodnoga  zastupnika,  pa  „župnika  plamnog" 
(=  Fiamina,  hrv.  književnika).  Brodom  ploveći  uzduž 
Primorja  žali  Krš  ogoljen  ,, repom  Markova  Lava", 
žali  primorca  Hrvata,  što  pod  ,,nesvojom  stiega 
sjenom"  brodi. 

U  , .Novom  Vinodolskom"  slavi  narod  čili  i  sta- 
rinu Frankopansku,  koja  se  preporada  novinom  bana 
pjesnika,  pa  se  sjeća  na  pogledu  rodne  kuće  Antuna 
Mažuranića,  bivšega  mu  učitelja  hrvatskoga  jezika  i 
ljubavi  doma,  pa  sudruga  Vladimira. 

U  Opatiji  osjeća  čar  okoliša  i  slast  domaće 
riječi  i  nagnuća  otačbinskoga. 

Na  Trsatu  se  privida  pjesniku  slika  o  dolasku 
Hrvata,  gdje  sedmero  braće  gleda  na  more  i  spram 
Dalmacije.  Uz  ratnika  su  brata  i  brat  ratar  i  guslar  i 
sestra  Tuga  i  svećenica  Buga  paleći  žrtvu  Perunu  — 
a  gledajući  u  Krst  —  u  Ćirila  i  Metoda,  slavu  Grob- 
nika, Spljeta-Solina  i  jadranskih  žala. 

Sa  sljemenske  piramide  opisuje  divne  vidike  na 
sve  krajeve  naroda  hrvatskoga  i  slovenskoga,  te 
kliče : 

,,0j  čuvajmo  djedova  stijege  svete, 

I  što  nam  vid  taj  kaže,  k  srcu  svijmo !  .  ." 

Iz  g.  1898.  nalazim  u  njegovoj  , .Putnoj  bilježnici" 
(14.  IV.  1898.)  na  zadnjim  koricama  i  na  početku 
(na  1.  strani)  druge  „Putne  bilježnice"  dva  soneta 
pod  natpisom  „Proljećem  na  planini",  koji  su  odraz 
pjesnikova  osjećanja  na  pogledu  veličja  prirode  i 
neizmjernosti  vasmira,  gdje  pjesnik  na  krilima  misli 
traži  Boga  kao  Tolstojev  Levin  u  ,,Ani  Kareninoj". 
I  na  koncu  kliče : 

„Svebićni!  trunku  do  si  —  nek  ne  bludi 
Već  sja  ko  zvijezda  —  luč  u  glavi  i  grudi, 
A  zvijezdam  stalan  put  je,  a  on  ga  mora 
Bezmjerjem  trti  —  ah  poput  meteora 
Zabludi,  pane,  gasne!   —  Da  ne  ugasne, 
Milostiv  Ti  ga  vrati  u  vise  jasne!" 

Iz  iste  su  godine  u  bilježnici  dva  soneta  „Po- 
zdrav Triglavu  sa  zagrebačkoga  Sljemena"  1.  svibnja, 
gdje  čekaju  svi  drugovi  zapad  sunca,  ne  bi  li  jedan 
njihov  drug  ugledao  Triglav.  I  sunce  im  ukaza  „san 
željkovani",  naime  simbol  „jedinstva  doma  i  preo  jaza 
duboka".  Nato  pjesnik  zavezuje  svu  tu  kitu  cvijeća 
s  molbom  suncu  : 

,,A1  djeci  našoj  još  se  blaže  objavi : 

Sto  nam  bje  ruj  večernji,  zora  jasna 

I  vedar  dan  nek  bude  njim  do  kasna  !" 

Ali  glavno  je  to,  da  je  Marković  prvi  pokre- 
tač osnivanja  menze  akademičke.  Dakle  se 
pjesnik  i  učenjak  pobrinuo  i  za  „svagdanji  kruh" 
mladeži    hrvatskoj,    da    joj    upotpuni  duševnu  hranu. 

Iz  god.  1899.  u  Đakovu  na  85-godišnjicu  Stros- 
majerovu  ima  sonet,  gdje  želi  biskupu  i  stoti  imendan. 

Te  iste  godine  na  osamdesetgodišnjicu  Ivana 
Trnskoga  (1.  svibnja  g.  1899.)  s  velikim  pijetetom 
slavi  starca  književnika  i  njegove  zasluge  u  četiri 
soneta.  Isto  tako  14.  listopada  slaže  sonet  na  slavu 
Antuna  Nemčića.  U  Križevcima  je  ,,u  ime  jugosla- 
venske akademije  znanosti  i  umjetnosti  položen  na 
podnožje  spomenika  . . .  vienac  s  .  .  .  pjesmom",  gdje 
parafrazira  poznatu  Nemčićevu  ,,Gori  nebo  visoko", 
te  želi,  ,,da  svane  vrh  Hrvatske  dan,  od  pjesnika 
Nemčića  zvan,  dan  pravice,  svjetla  i  ljubavi  brat- 
ske". 

Intima  pjesnikova. 

Iz  ove  iste  godine  1899.  ima  u  bilježnici  pjesma 
Američanki  Katarini  Peaseovoj,  umrloj  20.  kolovoza 
u  Samoboru.  Želi  pokojnici  blag  počinak  u  hrvatskoj 
zemlji  za  uzdarje,  što  njena  domovina  daje  kruha  i 
stan  tolikim  Hrvatima. 

Iz  god.  1900.  od  15.  XII.  ima  šaljiva  pjesma 
,,za  banket  akademijski"  pod  natpisom  ,,Semirami- 
dini  viseći  vrtovi".  Tu  isporeduje  sa  Semiramidinim 
vrtovima  kuću  i  vrt  (u  Mesničkoj  ulici)  Smičiklasa, 
bivšega  predsjednika  akademije,  koji  bi  po  starom 
običaju  jednom  na  godinu,  valjda  na  svoj  imendan, 
počastio  objedom  (osobito  primorskim  janjcem)  svoje 
drugove  akademike.   Pjesnik  se  dosta   uspješno  pod- 

ruguje  prijatelju  svome  ,,u  oblom  tjelešcu"  kao  i 
njegovoj  „puradi"  i  ,fburadi",  da  ne  budu  samo 
,,fata  morgana  i  prividi  sjajni  akademijskoj  raji". 

Tako  se  pjesnik  šalio  medu  drugovima,  a  još 
više  sa  svojim  domaćima  i  s  rodbinom,  kako  nam 
svjedoče  neki   rukopisi   i    dvije    pomenute    bilježnice. 

Na  jednoj  se  bilježnici  ne  razbira  natpis,  a  na 
drugoj  stoji  napisano:  „II.  (Nastavak)  Putne  bilješke 
u  prilog  budućoj  uredbi  i  poljepšanju  raznih  druš- 
tava hrvatskih  g.  1895.  —  u  Zagrebu  počam  od 
6.  10." 

Tu  ima  šaljivo- ozbiljnih  pjesama  sa  socijalno- 
patriotičkim  opažanjima  i  pripomenama,  ima  dobro- 
ćudna podsmijevanja  svojim  rođacima  i  rodakama. 
Ima  tu  i  čestitaka  s  običnim  manje  ili  više  domišljato 
izrečenim  željama. 

Sav  taj  blagi  humor  odaje  nekadašnjega  pjes- 
nika prostodušne  šale  iz  „Doma  i  Svijeta".  Taj  je 
humor  jamačno  pjesnik  baštinio  po  majci,  jer  je  i 
njezin  brat,  pokojni  profesor  gospodarske  škole  u 
Križevcima,  Žiga  Sugh,  bio  na  glasu  kao  društveni 
šaljčina,  a  ostala  je  i  čitava  zbirka  šaljivih  pjesama 
od  njega,  kako  vele. 

Po  svemu  se  tome  razbira  društvena  ćud  pjes- 
nika kao  jovijalna,  veseljaka  čovjeka.  Ali  kao  uče- 
njaka patriota  i  demokrata  označuje  ga  pripomena 
upisana  iznutra  na  koricama  bilježnice  pod  natpisom 
„Fizika  i  etika",  gdje  isporeduje  „spektrum  s  uzaj- 
micom  pojedinaca  i  naroda.  Kao  što  spektrum  poka- 
zuje 6  do  7  boja,  koje  sve  skupa  sastavljaju  svjetlo, 
tako  neka  i  narodi,  svaki  ostajući  u  svojoj  osobitoj 
boji,  trpljen  i  nesmetan  i  nemućen  od  susjednih  b.oja, 

a  trpeći  ter  ne  smetajući  njih,  zajedno  uzajmicom 
podnošljivosti  međusobne  sastavljaju  jedno  svjetlo, 
svjetlo  čovječnosti."  Onda  nastavlja  savjestan :  „Treba 
ispitati,  što  uči  fizika  o  tom,  što  bude  od  svjetla, 
ako  se  boje  spektralne  međusobno  smetaju,  jedna  u 
područje  druge  presiže  ?  Valjda  ne  izadje  čisto, 
bijelo  svjetlo,  nego  pomućeno,  potamnjeno.  Ovo  treba 
u  fizici  proučiti.  Valjda  je  svjetlo  kao  sastav  od  više 
raznih  ali  medu  sobom  uspored  i  podnošljivo  bez 
presizanja  postojećih  boja,  fizički  simbol  etičke  har- 
monije, t.  j.  jur  priroda  u  svjetlu  i  bojah  podaje 
udruzi  ljudskoj  uzor ;  ter  što  priroda  u  svjetlu  vrši 
nesvijesno  i  bezvoljno,  to  ima  ljudstvo  u  udruzi  iz- 
vršiti svijesno  i  voljno ;  priroda  već  čini,  što  ljudstvo 
ima  da  čini."  Dalje  ne  mogu  pročitati. 

Jednu  četvrtinu  bilježnice  ispunjaju  korisne  i 
krasne  bilješke  prosvjetno-pedagoške,  higijenske, 
gospodarske,  te  bi  nam  vrlo  zgodne  došle  u  narodnom 
životu.  Takim  je  nekako  smjerom  bio  pošao  i  sin  mu 
dr.  Radovan  u  svom  saborskom  djelovanju  kod  ras- 
prave o  proračunu  na  početku  Tomašićeve  vlade. 

„Uspomeni  Marka  Marulića". 

U  g.  1901.  slavio  je  sav  hrvatski  narod  četirista- 
godišnjicu  umjetne  književnosti,  a  Marković  je  pri- 
pomogao tome  slavlju  te  napisao  prozom  prigodnu 
dramatsku  sliku  (prikazanu  u  hrvatskom  kazalištu) 
„Uspomeni  Marka  Marulića",  u  tri  dijela.  Stvar  ta 
sjeća  svojim  zamišljajem  i  sastavom  „Vilinskih  dvora" 
iz  g.  1874.  Mjesto  „Vieka",  „Buge"  i  „Hrvata"  do- 
laze ovdje  muze  Klio,  U  ran  i  ja,  vila  Hrvatica, 
vila     Slovinka,     Talijanka,    Hispanka    i    dr.f>. 

koje  ističu  i  hvale  djela  Marulićeva,  te  se  dogovaraju, 
kako  bi  ga  prodičile  i  pokazale  potomcima. 

U  drugom  dijelu  vidimo  starca  Marulića  s  mla- 
dim prijateljem  Dujmom  Papalićem,  gdje  po  solinskim 
razvalinama  sabiraju  latinske  napise  i  traže  starinsku 
crkvu  Gospe  od  Otoka,  zadužbinu  hrvatskih  kraljeva. 
Maruliću  dolaze  čestitati  71.  rođendan  svi  znatniji 
njegovi  suvremenici  kao  Kružić,  Kliski  kapetan,  biskup 
Niger  i  dr.,  sestra  Viče  i  Judita  Hrankovićeva,  to- 
božnji njegov  ideal  iz  mladosti.  Dolazi  i  mlad  Bošnjak 
Vidoje  Burinić,  koji  mu  pjeva  pjesmu  o  krunidbi 
Tomislavljevoj. 

U  3.  je  dijelu  apoteoza,  gdje  Marulića  slave  po- 
tomci a  medu  njima  najglavnija  tri  pjesnika  Gundulić, 
Mažuranić  i  Preradović,  od  kojih  prvi  besjedi  poznate 
svoje  stihove  iz  ,, Dubravke"  o  zlatnoj  slobodi, 
drugi  iz  svog  dopunjka  ,,Osmanu"  one  vrste  o  n  e- 
besima  (Nebesa  su  knjige  od  vijeka),  a  treći  svoju 
pjesmu  o  domovini.  Sav  zbor  završava  na  po- 
nuku  vile  Hrvatice  Preradovićevom  davorijom  ,,Bože 
živi,  blagoslovi".  („Vienac"  g.   1901.  str.  859.). 

I  ovoj  prigodnici  kao  i  ,, Zvonimiru"  iste  vrline 
podaju  veličinu,  koje  ju  i  umaljuju.  I  tu  se  pisac 
istakao  više  učenjakom,  historikom  i  arheologom, 
dapače  i  narodnim  pedagogom  više  nego  pjesnikom 
i  umjetnikom,  jer  mu  je  do  toga  i  bilo  stalo.  Kako 
li  je  natanko  opisana  povijest  Solina  od  postanka 
njegova  do  Marulića,  kako  je  brižno  nabrojio  i  osvi- 
jetlio djela  Marulićeva,  kako  pomno  čita  natpise 
itd.  itd. 

Ali  uza  svu  točnost  i  vjernost  historičku  izbija 
također  iz  ovoga  djelca  ličnost  Markovićeva,  njegovo 
uvjerenje,    njegovo    osjećanje,    njegov    nazor     spram 

doma  i  svijeta.  I  što  on  veli  za  Marulića,  da  ,,jednom 
rukom  ljudstvo  on  grijaše,  drugom  dom  hrvatski 
k  srcu  privijaše",  to  se  može  s  mirnom  sviješću  i 
još  više  o  Markoviću  kazati. 

Isto  je  tako  iskrena  i  vjerodostojna  ispovijest 
pjesnikova  u  onim  riječima,  što  ih  on  o  Maruliću 
kaže,  da  je  nastojao  „knjižnim  trudom,  ne  za  slavu 
svoju,  no  za  dobro  ljudstva  i  naroda,  a  što  perom 
druge  svjetovaše,  to  i  djelom  sam  tvoraše"  („Vienac" 
1901.  str.  859.  u  1.  stupcu).  On  nije  sastavljao  koje- 
kakove  egzotičnosti  i  ekstravagancije,  da  dodje  a  tout 
prix  do  nekoga  glasa,  već  je  omjerio  i  pazio  na 
dostojanstvo  svoje,  na  dobro  naroda  i  ljudstva.  Nije 
pjevao  bombastičke  bučne  davorije,  a  kod  izbora  i 
drugih  važnih  zgoda  protiv  savjesti  glasovao  i  radio. 

Svoja  načela,  osnovana  u  mladosti  na  etičko- 
estetičkoj  podlozi,  bilo  o  književnosti  bilo  o  umjet- 
nosti ili  o  znanosti,  nije  pjesnik  diljem  svoga  života 
nikad  ni  trunka  promijenio  usprkos  svim  strujama 
i  virovima,  što  su  se  s  mnogo  buke  i  pjene  komešali, 
vreli,  vrtjeli  i  prostrujali  književnim  nam  poljem.  On 
je  još  g.  1870.  u  ,,Viencu"  (str.  374.)  ocjenjujući  Gi- 
randinovu  dramu  „Krivnja  žene"  govorio  :  ,,Čemu  .  .  . 
te  fotografije?  Zar  je  pjesniku  dosta  reći:  evo  ljudi, 
tu  je  rana  na  tijelu  modernoga  društva,  gledajte ! 
Je  li  pjesniku  zadaća  kazati,  što  svatko  zna?  ali  česa 
svatko  ne  zna,  naime  lijeka,  izmirenja  i 
utjehe  tome  jadu,  to  bi  mu  valjda  pjesnik  reći 
htio  ?...*' 

Zato  je  tražio  i  od  kazališta,  da  uzgoji  estetički 
ukus  našega  općinstva,  da  se  ne  donose  puke  fo- 
tografije iz  života  bez  estetičkog  pečata,  bez  etičke 
namjene. 

Stoga  držim,  da  nije  na  odmet  iznesti  i  ovaj 
lični  nazor  Markovićev  poslije  31  godine,  što  ga 
stavlja  u  usta  Maruliću  (str.  881.):  „Pismo  pučka... 
ključa  li  iz  tebe  vrutak  bolje  sriče  naše?  Ti  jesi  izvor 
taj,  ako  tebe  pjevaju  ne  za  slavu  nego  za  to,  da 
narod  čestit,  umjeren,  postojan,  stidan,  priprost,  pra- 
vedan zbilja  bude,  a  ne  pričinja  se  samo". 

Ne  valja  gramziti  samo  za  ličnom  slavom,  već  se 
treba  obzirati  i  na  svoj  narod !  —  prikričava  Marković 
suvremenicima  sa  svojom  homersko-platonskom  pros- 
todušnosti. Tako  je  nekad  Preradović  dovikivao  u 
„Prvijencima"  (str.   115.).  : 

„Nije  mi  do  svoje  S  ovo  malo  cvieća 

Slave  razglašaja,  I  bilja  veselo 

Već  do  majke  Slave  Rad  bi  samo  njojzi 

Slavna  uzvišaja.  Ovjenčao  čelo  !" 

Ni  u  društvenim  se  nazorima  nije  pjesnik  ni  ze- 
rice  prerušio,  već  ostao  onaj  isti  demokrat,  koji  se 
ni  mladićem  ni  starcem  nije  potpisivao  sa  ,,pl.'\ 
premda  je  bio  plemić  i  tijelom  i  dušom.  Njegovo  se 
demokratstvo  zrcali  i  u  onim  brazdama  iz  te  iste 
prigodnice  (str.  900  stupac  1.):  ,. Pođite,  pridružite  se 
i  vi  vlastela  puku,  gradski  knjižnici  seoskoj 
vili...,  onda  će  iz  ruševina  svojih  uskrsnuti 
kraljevska  crkva  Gospe  od  Otoka".  A  to  je 
simbol  slobode  i  samostalnosti  kraljevstva  hrvatskoga, 
koje  će  se  podići  i  održati  tek  na  demokratskoj 
osnovi  po  sudu  pjesnika  starinom  plemića.  To  će  pak 
biti  onda,  kad  se  odvojena  od  puka  gospoda  povrate 
k  njemu  uzdignuvši  ga  k  sebi  znanstvenim  i  popu- 
larnim djelima  bezobzirce  na  ličnu  slavu. 

17.  U  mirovini. 

Predugo  čekajući  na  zasluženo  pomaknuće  u  V. 
činovni  razred  reče  pokojnik  jednom,  da  u  Hrvatskoj 
mora  čovjek  i  za  poštenje  svoje  porez  plaćati.  Na- 
pokon je  g.  1906.  došao  na  svoje  mjesto  s  naslovom 
„presvijetli",  kojega  on  nije  trebao,  jer  je  već  odavno 
sjao  svojim  umom  i  osvjetlao  svoje  ime  bez  ijedne 
mrljice  za  sva  vremena.  Dne  20.  ožujka  g.  1909.  bio 
je  na  svoju  molbu  umirovljen,  da  nesebičan  dade 
mjesta  mladim  pregaocima;  ali  je  i  dalje  nešto  pre- 
davao i  u  svezi  s  univerzom  ostao,  te  ljubomorno  na 
njezinu  čast  i  dostojanstvo  pazio.  Kad  se  naime  ne- 
davno pred  smrt  pokojnikovu  htio  neki  po  njegovu 
sudu  nedostojnik  proturati  do  sveučilišne  stolice,  pla- 
nuo je  Marković  silnim  gnjevom  i  udario  rukom  po 
stolu:  „Ne  damo  živi  kaljati  ovo  mjesto!  To  je  naš 
trud  i  muka !  i  ne  damo  nevrednicima  rastepsti  tu 
našu  davnu  muku  !" 

God.  1909.  o  devedesetogodišnjici  Ivana  Trnskoga 
na  svečanoj  sjednici  akademije  vidjeh  ga,  gdje  čita 
svoju  lijepu  studiju  o  životu  i  radu  starine  svečara, 
čita  s  onim  toplim  i  miljanim  glasom,  s  onom  lju- 
bavlju samo  njemu  prirođenom,  udahnjujući  svoje  osje- 
ćaje, pridajući  svoje  veličine  u  tuđe  i  neznatnije 
umotvorine. 

Kad  sam  ga  g.  1910.  na  Mirogoju  kod  sahra- 
njivanja  starčeva  u  arkadu  Iliraca  opazio  zaplakana, 
htjedoh  mu  se  umiliti  i  razvedriti  ga  možda,  pa  mu 
rekoh,  da  smo  svi  po  malo  i  novinari  i  nadgrobni 
govornici  oplijenili  njegovu  studiju  o  Trnskomu.  On 
me  gotovo  i  nije    razumio,  već  mi    prijazno  pokimao 

—  216  — 


glavom  i  kao  prebogato  sunce  ne  osjetio  štete  —  pa 
dalje  tr'o  iskrene  suze  za  starim  Ilircem. 

Iz  te  godine  ima  mala  meko  broširana  modra 
knjižica  od  12  nježnih  pjesmica  Paule  pl.  Preradović, 
što  ih  je  Marković  preveo  s  njemačkoga,  valjda  radi 
srodne  mu  nježnosti  a  više  još  radi  pijeteta  spram 
pokojnoga  pjesničkog  velikaša,  djeda  pjesnikinjina. 

Dalje  osnove  pjesnikove. 

Da  je  pjesnik  imao  sveder  na  umu  svoju  penta- 
logiju,  proizlazi  iz  pomenutoga  već  nacrta,  gdje  ima 
bilježaka  od  10.  IV.  1911.  zali.  i  III.  tragediju,  pa  od 
21.  VI.  1911.,  a  za  V.  tragediju  iste  godine  od  11. 
listopada.  Na  str.  122.  nacrta  ima  bilješka  za  II.  tra- 
gediju i  to  od  7.  veljače  1912.,  pa  od  15.  II.  1912., 
dapače  još  iz   1913.  g.  od  17.  travnja. 

Na  strani  126.  nacrta  (dne  30.  VIII.  1912.)  moli 
pjesnik:  ,,Bože  mi  pomozi  sazdati  od  uspomena  do- 
movinske prošlosti;  od  boli  i  nada  i  pregnuća  i 
plamenova  starodavnih  Hrvata  i  Hrvatica  (i  Slavena), 
a  od  protivničkog  kovarstva  tuđinskoga,  zaraznoga 
slabićem  ili  zlobnikom  domaćim,  i  od  svetih  roditelj- 
skih uspomena  te  od  radosti  i  tuga  rodnoga  doma 
troje  braće  i  predrage  sestre  pa  svoga  obiteljskog 
doma  s  dragom  ženom  i  dva  sinka,  bog  uze  mi 
prvoga1  —  sazdati  od  svih  tih  što  povijesnih  što 
proživljenih  zgoda  i  nezgoda,  misli  i  čuvstava  i 
želja  i  napora  pjesničku,  već  od  1872.  godine  —  40 
godina  —  dušom  i  srcem  snovanu,  zgradu  domovinske 


1  Očevidna  pogrješka  pera,  jer  prvi    stariji    još,  hvala  Bogu, 
živi. 

ljubavi  tragične  ali  i  konačno  izmirene  živom  vjerom 
u  čovječanske  uzore." 

I  dalje  u  tom  smislu  nastavlja  pjesnik  nakan  tu 
pentalogiju  sastaviti  i  prikazati  g.  1919.  u  slavu  To- 
mislavljeve  krunidbe,  koju  on  stavlja  u  g.  919. 

Kako  je  Marković  sveder  mislio  na  pjesnički  rad 
svoj,  zrcali  se  jasno  iz  bilješke  od  2.  X.  1912.  na 
str.  132.  rukopisa,  uklopljena  u  rukopis  (nacrt)  Pen- 
talogije.  Tu  se  nalazi  u  Križevcima  oko  jedan  sat  pa 
ga  obilaze  mile  i  sjetne  uspomene,  na  časove  se 
sjeta  ublažuje.  3.  X.  pak  pri  kumičinu  pohodu  i  raz- 
govoru „sjetih  se  davne  Stražilkovice  (to  je  bila 
susjeda  roditeljskoj  kući)  i  mladenačkih  sjeta  —  kako 
ove  sretno  prodoše,  ponadah  se  i  prolasku  sadanje. 
Tek  po  podne  .  .  .  iduć  Laskom  ulicom  dođe  mi 
spomen  na  roditeljski  i  bratov  grob  u  Križevcih,  i 
sjeta  se  poče  razgaljivati  .  :  .  i  poćutih  Mickiewiczevu 
,,Počali  slzy  .  .  ." 

Ali  ujedno  mu  dušu  obuze  molitvena  pjesma 
utješna  .  .  .  kanuše  suze  ...  i  duša  se  očisti.  Vidje 
rodni  dom  i  sobe  roditeljske  i  vrt  i  zavrtnicu  i 
crkvicu  sv.  Bedenika  i  grob  roditelja  i  brata  i  bra- 
tića i  Kosu  Kalničku  i  brežuljak  Graberanca.  ,,l  mir 
spasni  uspravi  mi  sve  biće  i  ponadah  se  izvršbi 
svojih  još  domovinskih  zadataka  književnih;  i 
sva  mi  duša  molitvom  zahvalnicom  ljubavi,  vjere 
i  nade  (ovim  baš  slijedom)  zatrepti.  Bože,  budi  mi 
milostiv!  .  .  .  spasi  me  za  domovinski  i  obiteljski  ple- 
menit rad !  .  .  .  za  dobro  moje  Dragice  premile  i  dra- 
goga Radovana  i  mile  domovine !  .  .  . 

Crta  Kalničke  kose  .  .  .  roditeljsko  i  bratsko  po- 
kojište  .  .  .  roditeljski  mili  dom  i  jablani  ...  od  rodi- 
telja sadeni  —  sva  ta  draga  i  sveta  slika  dušom  mi 

prolazi  .  .  .  kao  obrana  i  utječište  od  sjetnih  misli. 
Sjetih  se  i  predašnjega  dana,  kadno  na  Križ.  kolo- 
dvoru čekajući  na  vlak  u  Zagreb  vidjeh  izložene 
mad.  knjige  za  putnike,  i  zapovijedne  poklike  —  sve 
u  tuđem  jeziku.  —  0  kako  mi  nevidljiva  suza  teče 
od  bola,  što  se,  jamačno  i  svojom  krivnjom,  uči- 
nismo  robovi  tudinstvu,  tudinci  na  rođenoj  vlastitom 
krvlju  .  .  .  natopljenoj  grudi. 

4.  X.  na  imendan  —  kišom  prisiljen  da  se  doma 
pomolim  i  sjetim  svojih  svih  milih  —  zapisah  ovo. 
Još  zamislih  skoro  —  1913.  —  obaći  sav  rodni  kraj 
i  spjevati  spomen-pjesme  na  djetinjstvo  i  mladost  i 
muževno  doba".  To  bi  bilo  nešto  a  la  Tolstoj. 

Na  strani  pak  130.  nalazim  bilješku  od  28. 1.  1913., 
gdje  veli,  da  je  pomislio  ,,s  Gustavom  pohoditi  Re- 
pinec,  Raven"  itd.,  te  zamislio  , .vijenac  soneta  ,,Kri- 
ževački  soneti",  koji  bi  obuhvatali:  rodni  dom  —  4 
jablana  i  opet  o  jablanu  —  Greberanac,  Potuči  .  .  ., 
Kalnik,  Sv.  Križ,  Zavrtnicu"  itd. 

Iz  svega  se  toga  divno  odsijeva  njegovo  čuvstvo- 
vanje, značajno  za  velike  ljude,  da  se  iz  daleke 
svjetske  slave  rado  vraćaju  k  rodnom  zavičaju, 
k  rodnim  jablanima,  kao  stari  klasici  Katul  svome 
Sirmiju,  Horacije  svojoj  Venuziji,  a  Byron  sa  frigij- 
skoga  tla  rodnoj  planini  Lochnagaru,  Burns  ljupkim 
vodama  Aftona,  Moore  ubavoj  dolini  od  Avoca, 
Tojstoj  pak  svojoj  domaji  Jasnoj  poljani. 

Pa  da,  i  stari  se  mornar  tako  natrag  kreće  iz 
daleka  svijeta  preko  burnih  pučina,  sa  divnih  vidika 
u  mirnu  luku  i  pod  svoj  skromni  krov. 

Tu  zajedno  opažamo  i  pjesnikovo  svojstvo,  mno- 
gima prirođeno,  da  ga  u  časovima  zna  spopadati  sjeta. 
Ali  je  on  filozof  umije  ublaživati  dragim  uspomenama 

prošlosti,  dok  drugima  baš  te  nekadanje  uspomene 
svojim  iščeznulim  miljem  bude  nujnost  i  tugu  te  ra- 
zapinju  dušu  na  muke. 

Na  strani  144.    ima    zapisak    od    24.   XII.  1913., 
da  je   pjesnik  pročitao  sav  nacrt  Pentalogije   sve   od  , 
str.   126.  — 144.  i  u  jezgri  sve  odobrio. 

Osim  toga  se  jamačno  zabavljao  duh  njegov  i 
nabačenim  osnovama  za  drame,  kao  što  su  ,,Arhimed", 
,,Ban  Strahinja",  , .Nikola  Zrinjski"  (zamisao  tragedije 
iz  g.  1913.  17.  III.),  „Strahinjica  —  Vera  Desinić" ; 
za  epsku  romantičku  pripovijest  ,,Vila  Slovinka". 
Odviše  plodan  osnovama  nije  mogao  dospjeti  da  ih 
ostvari,  uživajući  slasti  zamišljaja  i  začeća,  a  ne 
dajući  se  na  muke  porođaja. 

Tako  je  dakle  pjesnik  bio  uvijek  zaokupljen 
svojim  visokim  problemima  —  i  zato  mi  je  sada  jasan 
onaj  njegov  i  u  sedamdesetoj  godini  lagani  hod  ,,ko 
da  mutnijem  zrakom  pliva".  Sada  mi  je  jasan  i  onaj 
njegov  kano  iz  daljine  i  u  daljinu  uperen  pogled, 
neobazriv  na  prolaznike ;  jasan  mi  onaj  njegov  glas 
kao  pamukom  prevučen,  premda  zvučan  i  ugodan, 
ali  nekom  dubinom  pridušen  ,,ko  tajni  glas  duhova", 
kao  zabrinut,  da  ne  bi  pomrsio  tankih  svilenih  niti 
svojih  čarnih  osnova  i  tkanja  .  .  . 

18.  Dalja  njegova  karakteristika. 

Pjesnikovo  je  naziranje  na  svijet  sama  blagost, 
iskreno  opraštanje,  beskrajna  ljubav.  On  je  idealist  i 
romantik,  ali  ne  sa  razmaženim  svjetskim  bolom  kao 
Bvron,  već  sa  životnom  krepčinom  i  radošću.  On  nije 
očajnik  i  skeptik  poput  Talijanca  Leopardija,  već 
optimist    i   pun  vjere    u    bolju    budućnost    hrvatstva, 

slavenstva  i  cijeloga  čovječanstva.  Uvijek  ističe  zavi- 
čajnu grudu  i  njeno  milje,  ljubi  žarko  domovinu  i 
njene  ljepote,  njenu  slavu  i  njena  prava.  Osjeća  za 
svekoliko  slavenstvo,  ali  nalazi  mjesta  u  svom  srcu 
i  za  čitavo  ljudstvo,  prosvijetljeno  i  uljuđeno,  jer  je 
uvjeren,  da  će  dobrota  nadvladati  zloću.  Za  nj  također 
vrijedi  ono,  što  je  on  sam  o  Preradoviću  kazao,  da 
naime  nije  samo  pjesnik  po  zvanju,  nego  i  po  znanju; 
nije  samo  bogoduhi,  tankoćutni  pobratim  vile,  nego 
i  prosvijetljeni  umnik,  umjetnik.  (,,0  Preradovićevih 
pjesmah"  str.  3.  uvod.). 

Kao  kritika  poreduje  ga  Klaić  na  koncu  svdga 
životopisa  (s.  d.  str.  611.)  s  glasovitim  talijanskim 
kritikom  De  Sanctis,  koji  je  pripadao  t.  z.  filo- 
zofičkoj  školi.  Ocjenjivači  se  toga  smjera  slijevaju 
s  piscem,  odviše  subjektivni  u  najsitnije  tančine  istra- 
žuju unutrašnjost  svoga  pisca,  da  u  djelu  njegovu 
iznađu  i  ono,  što  piscu  nije  ni  na  umu  bilo,  te  sami 
zaboravivši  ulogu  ocjenjivača  postaju  stvaratelji  umjet- 
nici. A  takav  je  bio  i  Marković,  osobito  u  ocjeni 
„Smail-age",  veli  Klaić. 

To  su  već  odavno  svi  prijatelji  pjesnikovi  osje- 
ćali. Otud  je  valjda  i  nastala  pričica,  koju  sam  još  na 
univerzi  čuo,  da  su  se  naime  sastali  ban -pjesnik 
i  kritik  njegov  Marković  te  dugo  pred  sveučilištem 
raspravljali  o  jednome  mjestu  u  „Smail-agi".  Ban  mu 
reče  svoju  misao,  ali  Marković  ga  pobijao  i  tempera- 
mentno mu  dokazivao  blistavim  razlozima,  da  je  dru- 
gačije mislio.  Napokon  bi  Mažuranić  nadvladan  te 
popusti  sa  smiješkom:  ,,E  pa  kad  vi  to  tako  krasno 
obrazlažete,  g.  doktore,  onda  sam  valjda  tako  mislio". 

Ne,  ne,  zalud  ;  kako  mu  je  pjesma  nabujala  lju- 
bavlju, tako  mu  je  i  kritika    sjala  prijatnošću  i  sklo- 

nošću.  On  je  znao  biti  blagi  odgajatelj  i  u  kritici, 
pa  je,  kao  što  pomnjivi  vrtlar  nježno  bilje,  i  on  krhki 
cvijetak  naše  lijepe  knjige  opsipavao  radije  suncem 
hvale,  da  poraste  i  ojača,  nego  da  ga  bije  mrazom 
korbe  i  kudnje,  da  ugine.  On  je  marljivo  tražio  i 
prebirao  u  djelu  sve  dobre  i  lijepe  strane,  da  ih  is- 
takne. Ako  je  i  prigovorio  čemu,  to  je  fino,  ugla- 
đeno s  dobrohotnošću  kazao,  a  ne  s  ruglom,  toljagom, 
zlobom. 

Premda  sam  protivnoga  pravca  književnoga,  po- 
štovao je  tuđe  literarno  uvjerenje,'  što  je  pokazao  u 
ocjeni  pripovijesti  Eugenija  Kumičića,  koji  je  bio  od- 
vojio od  tadašnjega  pravca  i  najobilatije  zahvatio  u 
Zolin  naturalizam.  I  prije  Kumičića  već  je  Ante  Ko- 
vačić  učinio  secesiju  posvadivši  se  sa  Senoom.  Bilo 
je  i  kasnije  pojedinačkih  zamaha  i  zastrana  od  opće- 
nite struje.  Tako  su  se  braća  Ostojići  bili  poveli  u 
pjesmi  za  talijanskim  verizmom  Stecchettijevim  (Olindo 
Guerini,  netom  upokojeni);  ali  sva  je  ta  burkanja 
nadmašila  hrvatska  „moderna"  poslije  g.   1895. 

Začeta  i  rođena  u  Beču,  povijena  i  odnjihana  u 
Pragu,  zadojena  ponešto  iz  Pariza,  a  prohodila  i  pro- 
govorila u  Zagrebu  naša  je  „moderna"  i  umjetnost  i 
osobito  književnost  baštinila,  kako  obično  biva  kod 
djece,  i  vrline  i  pogrješke  svojih  roditelja.  Samo  što 
se  sinovi  ili  bolje  oponašatelji  vole  povoditi  za  ma- 
nama nego  za  krepostima  svojih  uzora,  pa  je  tako 
bilo  i  kod  naših  modernista.  Oni  su  n.  pr.  zabacivali 
svaki  patriotizam  u  književnosti,  a  oblačili  su  poput 
svojih  bečkih  kolega  žute  košulje  s  crnom  kravatom, 
i  nesvijesni  valjda,  da  su  to  austrijske  nacionalne 
boje.  Oni  su  u  politici  htjeli  istrči  vlast  iz  ruku  uni- 
onističkih   mogućnika  te    osloboditi  narod  od  njihova 

nasilja,  a  u  literaturi  su  zagovarali  pravo  jačega, 
gospodski  moral  Nietzscheov  (Kosor  i  dr.).  I  sličnih 
je  anomalija,  nesredenosti,  protimba  i  kontradikcija 
bilo  dosta,  ali  u  glavnome  su  imali  pravo,  što  su 
naime  u  politici  isticali  vrijednost  t.  z.  „sitnog  rada" 
po  primjeru  svog  učitelja  Tome  Masarvka ;  premda 
je  taj  sitni  rad  već  odavna  propovijedao  i  vod  stranke 
prava  stari  Ante  Starčević  još  g.  1871.  („Naputak 
pristašama  stranke  prava".  Segvić :  Dr.  A.  Starčević, 
str.  327.  i  dr.)  Načeli  su  i  prozračili  mnoga  dotad  ne- 
dirnuta pitanja  narodnoga  života :  o  porezu,  o  potro- 
šarini  itd.  ;  promiješali  su  i  trgnuli  iz  mlitavila  široke 
slojeve.  Imali  su  pravo,  što  su  i  u  književnosti  kano 
i  Česi  oko  60-ih  godina  sa  Halkom  i  Nerudom  na  čelu 
tražili  nove  grade,  nove  poticaje,  nove  staze,  nove 
vrednote,  nove  evropske  vidike,  svježi  zrak  i  sunčane 
vedrine.  Tražili  su  slobodu  stvaranja,  i  pravo  su  imali, 
samo  nisu  smjeli  iz  slobode  prijeći  u  raspuštenost. 
Tražili  su,  da  čovjek  i  prećuti  i  osjeća  i  stoji  za  ono, 
što  misli,  što  reče,  što  napiše,  a  ne  da  otpjeva  ili 
sastavi  najrogoborniju  pjesmu  o  slobodi  i  požrtvov- 
nosti,  a  onda  ide  ropske  duše  glasovati  i  raditi  po 
tuđoj  zapovijedi.  Zato  su  neki  iz  uvjerenja  bili  protiv 
beskorisnih,  himbenih  patriotičkih  tirada,  ali  im  se 
pridružilo  i  takovih,  koji  su  radi  nečistih  poticaja 
voljeli  u  mutežu  loviti.  Plašljivima  pak  je  bilo  udob- 
nije pjevati  o  raskalašenosti  i  neutralnim  stvarima, 
nego  da  budu  zatvoreni  od  Khuena  radi  iskrenog 
patriotizma,  dokazanog  i  činom  i  pjesmom.  Bilo  je 
tu,  kao  u  svakoj  skupini,  u  svakoj  stranci,  u  svakom 
društvu,  i  sebičnih  spekulanata  ;  bilo  i  ljudi  željnih 
isticanja  uz  svaku  cijenu,  a  bilo  i  ljudi  bez  ikakih 
načela,  koje  svaka  novost  privlači  .  .  . 

Takovih  se  bojao  Marković  zabrinut,  da  mu  staru 
tečevinu  ne  prospu,  ne  protepu.  Ali  kad  je  razabrao, 

iskusni  gospodin,  koji  je  također  bio  mlad  i  novotar 
spram  svojih  starijih  drugova  (g.  1870.  u  kazalištu, 
g.  1873.  u  „Matici  Hrvatskoj").  Stoga  je  i  našu  umjet- 
ničku secesiju  blaže  i  mirnije  prosudio,  nego  su  se 
nadali  naši  umjetnici,  g.  1899.  na  njihovoj  izložbi  u 
svome  predavanju  12.  veljače,  premda  ostaje  kod 
istih  književničkih  i  umjetničkih  načela,  što  ih  je  još 
kao  mlađahno  momče  u  gimnaziji  zagovarao  prije  40 
godina. 

I  stojeći  uvijek  na  tim  estetičko-etičkim  princi- 
pima s  kolikom  li  je  slašću,  s  kolikom  spremom  go- 
vorio o  starijim  velikanima  i  trudbenicima  te  im  znan- 
stveno utvrđivao  vrijednost  književničku ;  s  kolikom 
je  nesebičnošću  i  bratskom  ljubavlju  raspravljao  o 
svojim  vršnjacima,  pa  im  podigao  cijene  i  pronalazio 
vrline,  gdje  ih  obično  oko  ne  bi  zapazilo,  te  im  tako 
prokrčio  put  do  slave  u  narodu  i  svijetu. 

Sam  se  sjećam  profesora  Markovića  kao  preda- 
vača na  univerzi,  s  kolikim  je  učenim  aparatom  si- 
gurno i  vješto  baratao,  strane  naučenjake  kao  premac 
im  ocjenjivao,  te  im  štošta  oprezno  i  obzirno  prigo- 
varao bez  hvastava  isticanja,  a  svoje  mišljenje  i 
znanstveno  uvjerenje  gvozdenom  logikom  izgrađivao 
i  zaštićivao  protiv  svih  mogućih  navala. 

I  danaske  se  spominjem  iz  logike  njegova  pla- 
stičnog predavanja  o  relativnoj  vrijednosti  poredaba 
i  metafora  za  znanost  i  istinu;  iz  etike  pred  očima 
mi  lebdi  onaj  njegov  bogoduhi  zanos  i  pogled  u  vi- 
sinu kod  tumačenja,  da  je  dobro  samo  sebi 
svrha.  Udivljenje  te  i  srsi  prolazili,  kad  te  vodio 
za  ruku  na  vrtoglavične  timore  i  nad  stravične  jazove 
ljudske  psihe,  a  duša  se  rastapala  i  rajila  šetajući 
s  njime  prostranim  i  kitnim  poljima  i  vrtovima  este- 
tike. Kako  bismo  uživali,  kad  bi  nam  čitao  i  objaš- 
njivao  Preradovićeve  pjesme  (n.  pr.  „More"  :  njegovu 
strahotu  i  krasotu,  različne  vrste  ljepote),  Mažurani- 
ćeva  „Smail-agu"  i  njegove  divote.  A  s  kakovom  li 
je  blagošću  i  obzirnošću  pobijao  protivnike  kao  n.  pr. 
Rusa  Lavrova,  što  ne  osjeća  estetičkih  vrsnoća  u  epu. 

Tko  je  samo  jedamput  slušao  njegova  sjajna, 
umna  i  duhovita  razlaganja  o  slikama  i  kipovima,  o 
„Posljednjoj  večeri"  Leonarda  da  Vinci,  o  Cermakovu 
,, Ranjenom  Crnogorcu"  itd.,  taj  ih  ne  će  za  svog 
vijeka  lako  zaboraviti. 

I  sve  je  to  znao  besjediti  katkad  iz  malih  listića, 
gdje  je  sebi  tek  nacrt  natuknuo,  a  ne  imao  zaobljeno, 
izdjelano  predavanje.  To  je  bivalo  osobito  za  sabo- 
rovanja. Stoga  se  i  nije  tada  toliko  doimao  obična 
slušača,  koji  hoće  da  predavačeva  riječ  glatko  teče 
u  njegove  uši  te  da  odmah  osjeti  i  vidi  cjelinu  poj- 
mova, misli,  slika,  prizora,  događaja.  Ali  kako  nas 
pored  gotove  umjetnine  zanima  također  gledati,  gdje 
umjetnik  dočarava  sliku  malo  po  malo  kistom  na 
platno ;  gdje  kipar  otima  lik  surovu  kamenu  dlijetom ;. 
gdje  graditelj  osniva  temelje,  gdje  se  slaže  i  žbuka 
opeka  jedna  na  drugu,  sve  dok  se  slika  ne  izvije, 
dok  se  kip  ne  izbije,  a  palača  pod  nebo  ne  uzvine  : 

tako  je  bio  i  on  zanimljiv  za  čovjeka,  za  psihologa, 
koji  rado  proučava,  promatra  rastenje,  podizanje 
pojedinih  česti  predavanja,  svitanje  pojedinih  misli, 
ono  zabrinuto  traženje  izričaja  za  pojmove,  koji  niču 
ispod  onoga  širokog  i  visokog  čela,  te  se  protiskuju 
na  dan  zvučnim  glasom,  da  stvore  sliku,  da  isklešu 
kip  ili  sazdaju  zgradu  predavanja. 

I  taj  veliki  pjesnik,  veliki  naučenjak,  alem-značaj, 
veliki  čovjek,  čovjek  srca  i  uma,  nije  se  nikad  nigdje 
nametao,  nikad  osobito  isticao,  već  bio  više  povučen 
u  se,  zakopčan,  zatvoren.  Sto  više,  nemilo  mu  bilo 
biti  na  čelu,  sjati  na  vidiku,  kamo  su  ga  radi  nje- 
govih vrlina  drugovi  stariji  i  mladi  morali  gurati. 

On  je  otklanjao  svečanu  proslavu  pedesetgodiš- 
njice  svoga  književnikovanja,  a  naročito  otklonio  sve- 
čani banket  —  radi  skromnosti  svoje,  ali  i  zbog  po- 
nosa svoga.  Otklonio  je  predsjedničku  čast  u  akade- 
miji, jer  se  ne  bi  znao  sagibati  ni  htio  klanjati.  Bio 
je,  da  tako  rečem,  ponosno  skroman  i  skromno 
ponosan. 

On  je  silno  pazio  nesamo  na  svoju  ličnu  čast, 
nego  i  na  porodično  ime  svoje.  Zato  kao  i  njegov 
Bruno  voli  i  cijeni  , .rodni  dom  svoj  skromni  al 
viteški"  (I.,  stih  20.,  str.  91.)  tako,  da  se  u  starom 
demokratu  ipak  javljao  plemićki  atavizam.  A  estetik 
se  odsijevao  čitavim  bićem  kano  i  ukusnim  odijelom 
i  svom  krasnom,  ali  nipošto  naočitom,  vanjštinom. 

Zamjeralo  se  njemu  i  pokojnomu  Ivici  Banjavčiću, 
njima  najčistijim  idealistima,  sudjelovanje  u  „vijećanju 
za  narodni  boljak  i  prosvjetu"  na  poziv  bana  Raucha 
mlađega,  komu  se  većina  Hrvata  uklanjala.  Neka- 
danje narodne  borce  nije  mogao  stari  Rauch  slomiti 
silom,    a  mladi  ih    je   nadmudrio    lukavom    etiketom, 

govorilo  se.  Ali  tko  bi  imao  srca  prekoriti  njih  prave, 
bezazlene  Hrvate,  koji  poput  onoga  starca  u  ,,Mjed- 
nom  konjiku"  žele,  žude  samo  sreću  svomu  izmuče- 
nomu narodu  ?  Hoće  da  budu  mekom  za  iskricu  i 
najkrućemu  kremenu  radi  opće  koristi  narodnje. 

Marković  je  opravdao  svoj  odziv  Rauchovu  po- 
zivu još  i  kao  viteški  uzvrat  za  časno  nebučno  i 
njega  dostojno  umirovljenje  pod  Rauchovom  vladom. 
I  tako  je  osvit  njegova  slavnog  učiteljevanja  i  knji- 
ževnikovanja  granuo  u  jarkoj  protimbi  s  tmurnim 
banovanjem  Raucha  oca,  pa  dalje  sjao  poput  sunca 
usred  neba,  da  na  zapadu  svome  s  veličajnim  rume- 
nilom ražari  mrki  kalpak  banski  Raucha  sina  te  utone 
s  tihim  akordom  izmirenja  sa  čitavim  svijetom. 

Doživio  je  nesamo  obični  svim  hrvatskim  ljudima 
zajednički  udes,  da  o  njemu  izvješćuju  i  sude  često 
gori  od  njega,  nego  je  iskusio  i  tragiku  svoje  profe- 
sorske službe  i  pedagogike,  da  mjesto  vrijednih  i 
boljih  od  sebe  pregalaca  odgoji  katkad  i  protiv  svoje 
volje  puste  sebičnjake  ili  bahate  gospodare  sebi  i 
narodu  svome.  On  je  znao,  da  je  tragika  naša  baš  u 
tom,  što  ne  znamo  prošlost  svoju,  iskustvo  svoje 
primijeniti  na  sadašnjost  i  omjeriti  o  budućnost,  već 
smo  uvijek  novi  i  nespremni,  lakovjerni  i  zaboravni, 
obzirni  i  plašljivi,  a  neradini,  da  nam  nema  para  na 
toj  zemlji.  Stoga  medu  nama  i  nad  nama  uspijevaju 
prometljivi  i  lukavi  drznici,  dok  se  sami  omamljujemo 
bukom  zvučnih  riječi,  pitamo  i  opijamo  medom  obećanja. 

U  nas  još  nije  razvijena  sposobnost,  koju  je 
Marković  nalazio  kod  Marulića,  da  što  riječju  i 
perom  druge  svjetujemo,  to  i  sami  djelom  tvorimo. 
A  on  je  to  zlatno  svojstvo  imao,  da  je  od  mlade- 
naštva  svoga  do  posljednjega  izdisaja  kao  mrav  radio 

i  na  sve  budno  pazio,  te  se  i  u  mirovini  pripravljao 
ispuniti  san  svoje  mladosti,  kad  li  ga  smota  ljuta 
bolezanja  i  prikuje  uz  krevet. 

Osam  dana  prije  toga  vidjeh  ga  na  Griču,  gdje 
s  kitom  ponovo  procvala  jorgovana  u  ruci  šeće  jak, 
laka  koraka,  vedra  lica  kao  ružica  i  sjajna  oka,  kanda 
je  sretno  riješio  koji  zaplet  u  svojoj   ,,Pentalogiji". 

Pritom  se  sjetih  njegove  nježnosti,  što  ga  tužna 
prije  toga  vidjeh  skupa  s  Vlatkom  Mažuranićem  na 
pogrebu    Matoševu. 

Stanovao  je  na  Griču  u  svojoj  kući,  kojoj 
jedni  prozori  gledaju  na  starinski  Kapucinski  trg 
pozdravljajući  historičkog  drugara,  nekadanji  dom 
slavnih  Zrinovića;  a  pročelju  joj  puca  divan  vidik 
na  bajni  Tuškanac  te  preko  palača  donjega  grada  u 
duž  i  šir  zelene  savske  doline  i  u  modru  daljinu 
gora  spram  juga  i  zapada.  Zar  ne,  zgodan  i  značajan 
stan  za  pjesnika  historijske  tragedije  i  prirodne 
ljepote !  A  znate  li,  zašto  je  još  baš  tu  kuću  kupio 
pjesnik  za  svoje  stare  dane  ?  Od  miline  osjećanja 
prema  majci  i  sestri  svojoj,  jer  je  s  njima  u  toj  kući 
prije  stanovao  došavši  u  Zagreb  kao  profesor.  U  toj 
je  kući  Marković  osluškivao  tišinu  prošlosti  i  buku 
života,  koja  je  iz  ženskog  liceja  dopirala  do  njega, 
kad  bi  se  za  odmora  školskih  kao  puna  košara 
cvijeća  rastresle  licejke  po  onom  starom  Griču  uz. 
ciku  i  smijeh  na  igru  i  šetnju. 

Bolest  i  smrt. 

Prije  bolesti  bio  je  pošao  na  državni  kolostaj,  da 
dočeka  svoga  dragoga  Radovana,  koji  je  kao  pričuvni 
vojnički  liječnik  imao  proći  nekud  s  vojskom  na  Soču. 

sa  srpskoga  ratišta.  Ali  Radovana  ne  dočeka  onoga 
dana.  Nato  je  obolio  i  za  par  se  dana  njegovo  jako, 
čilo  tijelo  urušilo  i  propalo.  Zaželio  se  sina  Radovana 
kao  nekad  njegov  „Kralj  Zvonimir",  ali  Radovana 
nema  i  nema,  na  bojištu  je,  ne  mogu  ga  naći  ni  pisma 
ni  brzojavi,  kanda  ga  je  zemlja  progutala. 

U  bolesti  su  mu  do  uzglavlja  bili  mila  žena  i 
svast  generalica  S.,  pa  kipar  Frangeš-Mihanović.  Do- 
đoše ga  pohoditi  i  stari  školski  drugovi  gg.  Mažu- 
ranić  i  Kršnjavi.  Kako  priča  njihova  stanarica  i  anđeo 
čuvar  kuće  spisateljica  profesor  Lucerna,  pokojnik  je 
s  najvećom  strpljivošću  kao  pravi  kršćanin  i  s  mirom 
kao  stojik  podnosio  bolest  svoju,  pa  se  znao  i  na- 
šaliti s  okolinom.  Kad  mu  se  gda.  Lucerna  jednoga  dana 
naradovala,  što  mu  je  bolje  sudeći  po  njegovu  glasu, 
našali  se  s  blagim  smiješkom  za  posljednji  put :  ,,Daf 
da,  ptica  se  poznaje  nesamo  po  perju  nego  i  po 
glasu".  Poslije  toga  je  izgubio  glas,  te  su  ga  i  naj- 
bliži jedva  čuli  s  uhom  prislonjenim  na  njegova  usta. 

I  Radovana  svoga  nije  više  dočekao,  već  se  iza 

četrnaestdnevnoga  bolovanja  otpremio  Bogu  na  istinu 

po  odgovor  na    „Pitanje"    prve    svoje    đačke  pjesme. 

Odselio  u  bolje  krajeve  trajnoga  mira  i  vedre   tišine 

iz    ove    ratne    mutljavine.    Svoje  mudre  oči    sklopi  u 

utorak  15.  rujna  1914.  u  četiri  i  po    sata  jutrom,  kad 

„zora  svanjiva,    slavić  biljiše    milo",  njegovi  davni  iz 

djetinjstva  znanci,    draži    mu   od    topovske    tutnjave, 

kojom  je  baš    stala   grmjeti    Evropa,  jer   je  na  žalost 

svih  vijekova  nesamo  ljubav  već  i  mržnja  vječna. 

* 
*  * 

Kako  li  je  negdje  mekana  njegova  duša  pri  za- 
padu   žica    gorko    osjećala  i    teško    podnosila  triumf 

mržnje  nad  ljubavlju  bližnjega,  koju  je  on  još  u  svanuće 
života  svoga  kao  mladi  rasadnik  tako  nježno  gojio 
spram  zavičaja  i  otadžbine,  tako  je  žarko  širio  spram 
svega  hrvatstva  i  čitavoga  slavenstva.  A  pregarajuć* 
uvrede  i  nepravde  tudinstva  obujmio  njome  i  cijelo 
ljudstvo  te  se  uspeo  do  najviših  vrhunaca  čovječnosti, 
humaniteta  kao  najsnažniji  umovi  i  najplemenitija 
srca  najvećih  Slavena :  Stitnoga,  Chelčickoga,  Ko- 
menskoga,  Križanića,  Preradovića,  Tolstoja. 

Nikad  nijesam  bolje  nego  na  glas  njegove  smrti 
shvatio  one  bone  Horacijeve  riječi  iz  pjesme  u  spomen 
Kvintiliju  (Ode  L,  24.):  ,,Quis  desiderio  sit  pudor  aut 
modus  Tam  čari  capitis?"  ,,Koja  li  čednost,  koja  li 
mjera  da  bude  čežnji  za  tako  dragom  glavom?"  I 
nikad  se  ni  na  koga  ne  mogu  zgodnije  te  istinitije 
nego  na  nj  primijeniti  pohvale  te  pjesme :  ,,Cui  pudor 
et  iustitiae  soror  incorrupta  fides  nudaque  veritas 
quando  ullum  inveniet  parem?"  I  njemu  ne  bi  premca 
u  čednosti  i  pravičnosti,  ne  bi  ravna  u  poštenju  i 
vjernosti,  ne  bi  para  u  bezobzirnoj  istinoljubivosti. 

Zamukla  su  ona  usta,  koja  su  zlatne,  besjede  si- 
pala ;  ugasle  su  one  luči,  s  kojih  se  blagost  točila ; 
ohladilo  ono  žarko  srce,  koje  nas  toliko  grijalo ;  po- 
tamnilo svijetlo  uma,  koje  je  za  po  vijeka  rasvjetlji- 
valo obzorje  hrvatske  znanosti  i  umjetnosti.  U  grob 
leže  ona  divna  pojava,  ali  ne  leže  s  njome  pedeset 
godina  naše  prosvjete,  već  se  diže  ko  plameni  stup 
—  spomenik  svemu  narodu,  stup  opominjač  sebičnim 
i  neradinim  slabićima,  putokaz  nevještima  i  zalu- 
talima. 

Na  pogreb  mu  je  dohrlio  i  rodni  grad  i  čitavi 
Zagreb  od  najviših  do  najnižih  slojeva :  zastupnici  sa- 
bora,   vlada,    gradska    općina,    akademija,    univerza, 

—  231  — 


Matica  Hrvatska,  Društvo  hrvatskih  književnika,  za- 
stupnici srednje  i  pučke  škole,  različna  društva  pro- 
svjetna, humanitarna  i  zabavna  itd.,  gospode  i  go- 
spođice, skauti  i  licejke,  staro  i  mlado;  da  bilo  je  i 
ljudi,  koji  ne  idu  nikad  inače  na  sprovode,  a  na  nje- 
govu su  bili. 

Mrtvo  je  tijelo  blagoslovio  sam  nadbiskup  pr.  g. 
dr.  Ante  Bauer,  pokojnikov  pobratim,  a  pred  kućom  su 
mu  u  slavu  zborili  u  ime  akademije  i  univerze  dr. 
A.  BazaJa  l'jepo  spomen-slovo,  dr.  0.  Kučera  ganu- 
tljivu besjedu  u  ime  „Matice  Hrvatske",  a  na  grobi'. 
mu  izreče  pjesnički  oproštaj  u  ime  hrvatskih  knjiže- 
vnika dr.  B.  Livadić. 

Sažalnice  su  i  brzojavi  letjeli  sa  svih  strana  zbog 
smrti  književnoga  velikana,  a  on  je  počinuo  na  kraju 
svoga  zemaljskoga  hoda  kod  stana  svoga  miljenca 
Metela  pod  mirisavim  kestenom,  koji  mu  svakoga 
proljeća  pali  tamnjan  svoga  skladnog  cvijeća,  skladnog 
i  uspravnog  poput  svijeća  na  božičnom  drvetu. 

I  tomu  bogodanom  neimaru  tolikih  veličanstvenih 
mauzoleja  ja  se  ne  usuđujem  nemoćnom  i  drhtavom 
rukom  podizati  spomenika,  već  se  samo  uslobodih 
geniju  pokojnika  na  grob  prinesti  ovu  malu  daću 
s  bolnom  svijesti,  da  ne  doseže  njegove  veličine,  ali 
s  dubokim  poštovanjem  i  s  jakim  uvjerenjem,  da  je 
pjesnik,  učenjak  i  rodoljub  Franjo 
M  a  rk  o  v  i  ć  sam  sebi  najljepši  i  najtrajniji  spo- 
rne nik. 

PRIPOMENA. 

Za  tu  sam  knjigu  upotrebio  savjesno  i  prekrasno 
sastavljenu  radnju  „Život  i  rad  Franje  Markovića"  od 
Vj.  Klaića  u  „Viencu"  g.  1884.,  studiju  „Franjo 
Marković"  od  dra.  Branka  Vodnika  (Zagreb, 
1906  ),  pa  raspravicu  ,,Dr.  Franjo  Marković"  od  Lju- 
boja  Dlustuša  (Osijek,  1915.). 

Ujedno  sam  zagledao  u  različne  književne  po- 
vijesti, osobito  u  englesku  od  R.  Wiilkera  i  u  poljsku 
od  A.  Briicknera,  u  saborske  dnevnike  te  u  neke 
priručnike,  knjiž.  časopise  i  dnevne  novine. 

Obilno  sam  se  pak  poslužio  rukopisnim  bilješ- 
kama i  pismima  pjesnikovim,  što  su  mi  ih  s  najvećom 
ljubaznošću  i  susretljivošću  podali  presv.  gda.  Dra- 
gica  pl.  Marković,  udova  pokojnikova,  i  dr.  Ra- 
dovan pl.  Marković,  sin  njegov,  kojima  ovime  od 
srca  zahvaljujem  na  dobroti. 

Dužan  sam  hvalu  i  gdi.  prof.  K.  Lucerni,  što  me 
je  obavijestila  o  zadnjim  časovima  velikoga  pokojnika, 
pa  što  mi  je  pomogla  tražiti  i  prebirati  rukopisne  bi- 
lješke. Jednaku  harnost  dugujem  i  prijateljima  prof. 
Đuri  Szabo-u  za  pomnjivo  i  čisto  snimanje  slika  po- 
kojnikove rodne  kuće  i  okoliša,  kao  i  drugu  Josipu 
Pasariću  za  trud  oko  sastava  stvarnoga  i  imenskoga 
kazala  u  knjizi. 

Pisac. 


—  233  - 


DJELA  FRANJE  MARKOVICA. 

1.  Anđeo  slavjanstva  (pjesma,  1864.)   18. — 21. 

2.  Arhimed  (osnova  za  tragediju,  1877.)  194.,  220. 

3.  Benko  Bot  (hist.  tragedija  u  5  činova,  1872.)  107.,  147.— 151. 
(sadržaj),   151.— 167.  (ocjena),  171.,   189. 

4.  Bijeloj  Ljubljani  (4  soneta,  1897.)  205. 

5.  Brat  s  bratom  (sonet,  1897.)  203. 

6.  Dom  i  svijet  (idilski  ep,  1865.)  3.,  4.,  8.,  17.,  22.-29.  (sadržaj), 
29.-33.  (ocjena),  55.,  62..  71.,  168.,  209.,  211. 

7.  Elegije  (za  sinom  Metelom ;  rukopis,  1889.  i  1890.)  201.  i  202. 

8.  Estetička  ocjena  Gundulićeva  „Osmana"  (1877.;  „Rad" 
46.,  47.,  50.  i  52.  i  posebno  izdanje)  195. 

9.  „Estetika"  (1903.,  u  nakladi  hrvatske  vlade)  201. 

10.  Etički  sadržaj  naših   narodnih   poslovica   (1889.,    „Rad" 

96.)  141.,  200. 
11    Fizika  i  etika  (1895.,  rukopis)  211. 

12.  Grob  jedinca  (1872.,  pjesma)  107.,  144.— 145.  (sadržaj), 
145. — 147.  (ocjena). 

13.  Hrvat  Ivan  (osnova  za  3.  dio  pentalogije)  136. 

14.  Hrvatska  čitanka  (za  IV.  r.  gimn.,  1874.)  179. 

15.  Iz  mladih  dana  (zbirka  pjesama,  izdanje  „Matice  Hrvat- 
ske" za  g.  1883.)  12.,  18..  30.,  33.,  36.,  107.,  195.,  200. 

16.  Izvori  za  „Zvonimira"  (rukopisne  bilješke)  188. 

17.  Jelisava  (osnova  za  2.  dio  pentalogije)   136. 

18.  Karlo  Drački  (hist.  tragedija  u  5  činova,  1872.,  „Vienac" 
br.  20.— 27.  g.  1872.  i  posebno  izdanje)  66.,  107.,  109.— 119. 
(sadržaj).  119.— 135.  (ocjena),  167.,   170.,  172.,  182.,  189. 

19.  Kod  Aljaževe  kuće  (2  soneta)  204. 

20.  Kod  Peričnikova  slapa  (sonet)  205. 

21.  Kohan  i  Vlasta  (romantički  ep  u  5  dijelova,  1868.,  tri  iz- 
danja) 4.,  8.,  15.,  21.,  41.,  42.-47.  (sadržaj),  48.— 70.  (ocjena), 
73.,  159. 

22.  Lacković  Stjepan  (osnova  za  4.  dio  pentalogije)  136. 

23.  Lasta  i  jaglac  (balada,  1865.)  35. 

24.  Logika  (rukopis)  201. 

25.  Majčina  dušica  (balada,  1869.,  „Vienac"  g.   1869.)  74.-76. 
(sadržaj  i  ocjena). 

26.  Mandroviću  Adamu  (sonet)  209. 

27.  Mati  Hrvatovka  i  Pavao  (osnova  za  5.  dio  pentalogije)  138. 

28.  Mislav  (libreto  za  Zajčevu  operu,   1870.)  88  (sadržaj). 

29.  Na  85-godišnjicu  Strosmajerovu  (sonet)  210. 

30.  Na  Predilu  (2  soneta)  203. 

31.  Na  Trsatu  (sonet)  206. 

32.  Na  Višarju  (6  soneta)  205. 

33.  Noćno  pitanje  (prvijenac,   1859.)  15.,  230. 

34.  Nova  domovina  (nacrt  za  dramu,  1877.)  193.,  194. 

35.  Novi  Vinodolski  (sonet)  206. 

36.  O  antologiji  hrvatskog  pjesništva  svih  vijekova  (preda- 
vanje, „Vienac"   1873.  br.  18.— 22.  i  25.-27.)  178. 

37.  O  baladah  i  romancah  (predavanje,  „Vienac"  g.  1869.  br. 
44.)  81.,  108. 

38.  O  slovienskih  baladah  i  romancah  (predavanje,  „Vienac" 
g.  1869.  br.  45.)  81. 

39.  Ocjena   Bogovićeva    „Matije    Gupca"    („Vienac"    g.   1879. 
br.  21.)  196. 

40.  Ocjena  Demeterove  „Teute"  (1891.)  200. 

41.  Ocjena  Despotovih  pjesama  „Prve  iskre"  („Vienac"  g.  1881 
br.  28.).  196. 

42.  Ocjena  „Dubravke"  Gundulićeve  („Rad"  89.  g.  1888.)  200 

43.  Ocjena  Girardinove  drame  „Krivnja  žene"    („Vienac"  g 
1870.  str.  374.)  214. 

44.  Ocjene   kazališne    („Vienac"  g.  1870.  br.  4.,  22.  i  23.)    88 

45.  Ocjena  Kostićeva    „Maksima    Crnojevića"    („Vienac"    g 
1872.)   107. 

46.  Ocjena  Manojlovićevih  „Mladih  dana  Veljkovih"  („Vie- 
nac" g.   1881.  br.   19.)   196. 

47.  Ocjena  Mažuranićeva  „Smail-age"  (predgovor  uzor-izda- 
nju  g.   1876.)  86.,  179.,  221. 

48.  Ocjena   Preradovićevih    pjesama    („Vienac"    g.    1873.    br 
37. — 50.  i  kao  predgovor  izdanju  Prerad.  djela)   178.,  179. 

—  235  — 


49.  Ocjena  Šporerove  drame  „Dimitrija"  („Vienac"  g.  1881. 
br.  27.)   196. 

50.  O  dru.  Dimitriju  Đemeteru  kao  dramatiku  ilirske  dobi 

(„Rad"  g.   1900.)  200. 

51.  Od  gora  do  mora  (sonet)  206. 

52.  O  đakovačkoj  crkvi  („Spomen-cvijeće"  „Mat.  Hrv."  g.  "900. 
str.  3.-43.)  201. 

53.  O  piscih  filozofijske  struke  a  hrvatskoga  roda  („Vienac" 
g.  1881.  br.  44.)  184.,  196. 

54.  Osnova  za  drame  „Ban  Strahinja",  „Nikola  Zrinjski". 
„Strahinjica  —  Vera  Đesinić  (rukopis)  220. 

55.  O  tragičnom  problemu  u  Bogovićevu  Stjepanu  posljed- 
njem kralju  bosanskom  („Rad"  g.   1900.). 

56.  O  zvuči  sveti!  (pjesma  u  rukopisu)  71.— 72. 

57.  Peaseovoj  Katarini  (pjesma  u  rukopisu,  1899.)  210. 

58.  Pentalogija  (nacrt  u  rukopisu)  136.— 142.,  217.,  218.,  220.,  228. 

59.  Post  nubila  Phoebus  (sonet)  204. 

60.  Povratak  pod  hrvatskoga  kralja  (pjesnička  pripovijest  u 
5  dijelova,  1871.,  u  zbirci  „Iz  mladih  dana"  str.  55.)  90., 
97.  — 106.  (sadržaj  i  ocjena),   139. 

61    Pozdrav  Triglavu  sa  zagrebačkoga  Sljemena  (2  soneta)  207. 

62.  Predavanje  o  umjetničkoj  secesiji  (1899.)  224. 

63.  Predavanja  iz  filozofije  224.-225. 

64.  Prevod  Irvingovih  „Izabranih  crtica"  (dva  sveska  u  iz- 
danju „Matice  Hrvatske"   za  g.   1878.  i   1879.)   196. 

65.  Prevodi  ode  Dunin-Borkovskoga  „Pjesmi",  idile  ruskoga 
lirika  Kolcova,  romantičkoga  epa  „Marije"  od  Poljaka 
Malczewskoga,  Turgenevljeve  novele  „Čudnovata  zgoda"  (u 
„Viencu"  g.   1870.)  88. 

66.  Prevodi  Mickievviczevih  pjesama  „Alpuhara"  i  „Farvs" 
i  Turgenevljeve  novele  „Brigadir"   (u  „Viencu"  g.  1869.)  83. 

67.  Prigodom  otvorenja  hrvatske  menze  akademičke  (pjesma 
g.   1898.  ili  1899.)  209. 

68.  Prijatelju  Lovri  (sonet)  203. 

69.  Prilog  estetičkoj  nauci  o  baladi  i  romanci  („Rad"  g. 
1899.  br.  88.)  81.,  200. 

70.  Pri  moru  san  i  java  (sonet)  206. 

71.  Proljećem  u  planini  (2  soneta)  207. 

72.  Psihologija  (rukopis)  201. 

—  236  - 


73.  Putna  bilježnica  (I.  i  II.,  rukopis)  207.,  211 

74.  Rođakom  u  Ljubljani  (sonet)  206. 

75.  Sa  sljemenske  piramide  (sonet)  207. 

76.  Savici  i  Savi  (4  soneta)  205. 

77.  Semiramidini  viseći  vrtovi  (šaljiva  pjesma)  210. 

78.  Slijepac  (pjesma  povjestica,   1860.)  15. 

79.  Sonetni    vijenac    u    slavu    biskupa    Strosmajera    („Vienac" 
g.    1898.  br.  8.)  208. 

80.  Sonetni  vijenci  (3,  1897.,  „Vienac"  g.  1897.  br.  50.— 52.)  202. 

81.  Spomenica  o  otvaranju  hrvatskoga  sveučilišta  179. 

82.  Svetogorske  golubice  (sonet)  203. 

83.  Šaš-polje  (balada,   1871.,  „Vienac"  g.  1871.  br.  13.)  95.-97. 
(sadržaj  i  ocjena). 

84.  Tiho,  tiho  (ljub.  pjesma,   1864.?,  rukopis)  70.— 71. 

85.  Trebiško  četveropuće  (sonet)  203. 

86.  Tri  vijenca  (balada,   1871.,  „Vienac"    god.  1871.  br.  7.)    93. 
(sadržaj  i  ocjena). 

87.  Trnski  Ivan  (život  i  rad,  1909.)  216. 

S8.  ,,U  boj,  u  boj"  (davorija,  uglazbio  Ivan  Zajc,   1866.)  36. 

89.  U  Opatiji  (sonet)  206. 

90.  U  slavu  Antuna  Nemčića  (1899.,  sonet)  210. 

91.  U  slavu  Ivana  Trnskoga  (1899.,  4  soneta)  210. 

92.  Uspomeni  Marka  Marulića  (dramska  slika  u  3  dijela,   1901. 
„Vienac"  g.  1901.  str.  859.)  212.— 213.  (sadržaj). 

93.  U  Svetu  zemlju  (balada,  1866.)  36. — 38.  (sadržaj  i  ocjena). 

94.  Vera  Desinić  (nacrt  drame,  rukopis)   193.,  220. 

95.  Vila  Slovinka  (osnova  za  romantičku  pripovijest,  rukopis)  220. 

96.  Vilinski  dvori  (alegorijska  slika  u  3  dijela,  u  slavu  otvorenja 
hrvatskoga  sveučilišta   1874.)   178.,  212. 

97.  Vječni  oganj  (balada,  1869.,     „Vienac"   1869.)  75.-76.    (sa- 
držaj i  ocjena). 

98.  Vrzino  kolo  (balada,  1869.,  „Vienac"  g.  1869.)  77.-79.  (sa- 
držaj i  ocjena),   168. 

99.  Za  dažda  (sonet)  205. 

100.  Zadnja  zdravica  (romanca,  1870.,  „Vienac"  g.  1870.  br.   1.) 
83. — 88.  (sadržaj  i  ocjena),   129. 

101.  Za  sprovoda  velikoga  vladike  (2  soneta)  209. 

102.  Ziličin  ponor  (sonet)  203. 

103.  Zla  kob  (balada,   1865.)  33. — 34.  (sadržaj  i  ocjena). 

104.  Zlatna  kupa  (balada,  1871.,  „Vienac"  g.  1871.)  90.— 92.  (sa- 
držaj i  ocjena). 

105.  Zvijezda  večernica  (romanca  u  2  dijela,  1872.,  „Vienac" 
g.   1872.  br.  38.)   107.,   142.— 144.  (sadržaj  i  ocjena). 

106.  Zvonimir,  kralj  hrvatski  i  dalmatinski  (histor.  drama  u 
5  činova,  1876.,  posebno  izdanje  g.  1877.)  142.,  180.— 192. 
(sadržaj  i  ocjena),  213.,  230. 

107.  Zvono  iz  dubine  (balada,  1871.,  „Vienac"  g.  1871.  br.  8.) 
63.,  93. — 95.  (ocjena  i  sadržaj). 

108.  Život  i  rad  Ivana  Đežmana  (uvod  u  „Izabrane  spise"  u 
izdanju  „Matice  Hrvatske  g.   1896.)  200. 

109.  Život  i  rad  Janka  Jurkovića  (u  „Spomen-knjizi"  „Matice 
Hrvatske"  g.  1892.)  200. 

110.  Život  i  djela  Meda  Pucića  („Rad"  67,  1881.)   196. 

111.  Život  i  ocjena  pjesama  Augusta  Senoe  (uvod  u  „Iza- 
brane pjesme"  u  izdanju  „Matice  Hrvatske"  za  g.  1881.)  196 

112.  Život  i  rad  Augusta  Senoe  (u  „Spomen-knjizi"  „Matice 
Hrvatske"  g.  1892.)  200. 

113.  Život  i  rad  Adolfa  Vebera  (u  „Spomen-knjizi"  „Matice 
Hrvatske"   g.   1892.)  200. 

114.  Život  i  ocjena  pjesama  Stanka  Vrc za  (u  „Matičinom"  iz- 
danju njegovih  pjesama  g.   1880.)   196. 

115.  Život  i  rad  Stanka  Vraza  (u  „Spomen-knjizi"  „Matice 
Hrvatske"   g.   1892.)  200. 

POPIS  SLIKA. 

Stran 

1.  Franjo  Marković,  naslovna  slika 1 

2.  Ruševine  grada  Kalnika 5 

3.  Rodni  dom  Franje  Markovića  (s  ulice)      7 

4.  Rodni  dom  Franje  Markovića  (s  dvorišta) 9 

5.  Jablani  pred  kućnim  vrtom 11 

6.  Franjo  Marković  kao  sveučilišni  dak 17 

7.  Rukopis  Franje  Markovića 169 

8.  Kuća  pjesnikova  na  Griču 229 

GDJE  JE  STO? 

Stran« 

1.  Rodno  mjesto  i  okoliš 3 

2.  Đakovanje 13 

3.  Na  univerzi 16 

4.  „Dom  i  svijet"  i  druge  pjesme 22 

5.  Profesorovanje 38 

6.  „Kohan  i  Vlasta" 41 

7.  Ljubavna  pjesma 70 

8.  Premještenje  u  Zagreb.  Balade  u  „Vijencu" 74 

9.  „Zadnja  zdravica" 83 

10.  Bez  službe 89 

11.  „Povratak  pod  hrvatskoga  kralja" 97 

12.  Urednikovanje  kod   „Vijenca"   «. 106 

13.  „Karlo  Drački" 109 

14.  Nacrt  pentalogije 136 

15.  Ostale  balade  i  romance 142 

16.  „Benko  Bot" 147 

17.  Jezik  i  stih      168 

18.  Marković  postaje  sveučilišni  profesor 178 

19.  „Zvonimir,  kralj  hrvatski  i  dalmatinski" 180 

20.  Nutarnji  duševni  život  pjesnikov 192 

21.  Marković  kao  narodni  zastupnik 196 

22.  Dalji  rad  u  akademiji,    u  „Matici"  i  „Vijencu"     ....  199 

23.  „Sonetni  vijenci" 202 

24.  Intima  pjesnikova 210 

25.  „Uspomeni  Marka  Marulića" 212 

26    U  mirovini 216 

27.  Dalje  osnove  pjesnikove 217 

28.  Dalja  njegova  karakteristika 220 

29.  Bolest  i  smrt 228 

30.  Pripomena 233 

31.  Djela  Franje  Markovića 234 

32.  Popis  slika 239 

33    Gdje  je  što? - 240 

